**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙZ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**( Άρθρο 40 παρ.1 Κ.τ.Β. )**

Στην Αθήνα σήμερα, 21 Ιανουαρίου 2019, ημέρα Δευτέρα και ώρα 17.15΄ συνήλθε σε συνεδρίαση, στην Αίθουσα Γερουσίαςτου Μεγάρου της Βουλής, η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Τελικής Συμφωνίας για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817(1993) και 845(1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Σεβαστάκης Δημήτριος, Κοντονής Σταύρος, Κουρουμπλής Παναγιώτης, Κυρίτσης Γεώργιος, Μουσταφά Μουσταφά, Μπάρκας Κωνσταντίνος, Ιγγλέζη Αικατερίνη, Ντζιμάνης Γεώργιος, Ξυδάκης Νικόλαος, Ρίζος Δημήτριος, Καφαντάρη Χαρά, Τζαμακλής Χαρίλαος, Τόσκας Νικόλαος, Καραναστάσης Απόστολος, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Γεωργαντάς Γεώργιος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κικίλιας Βασίλειος, Κουμουτσάκος Γεώργιος, Δένδιας Νικόλαος - Γεώργιος, Τασούλας Κωνσταντίνος, Τσιάρας Κωνσταντίνος, Σκανδαλίδης Κωνσταντίνος, Κεγκέρογλου Βασίλειος, Κωνσταντινόπουλος Οδυσσέας, Λοβέρδος Ανδρέας, Κασιδιάρης Ηλίας, Σαχινίδης Ιωάννης, Παππάς Χρήστος, Κανέλλη Λιάνα, Παφίλης Αθανάσιος, Γκιόκας Ιωάννης, Καμμένος Παναγιώτης (Πάνος), Σαρίδης Ιωάννης, Δανέλλης Σπυρίδων, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αγαπητές και αγαπητοί συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση της Τελικής Συμφωνίας για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817(1993) και 845(1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών».

Πριν ξεκινήσουμε αυτή την εξαιρετικά σημαντική συνεδρίαση της Επιτροπής μας, θα ήθελα να πω δυο λόγια, ως Πρόεδρος, αυτής της Επιτροπής. Είναι πιθανόν μια από τις πιο σημαντικές συνεδριάσεις της Επιτροπής μας, μια συνεδρίαση, την οποία παρακολουθεί και ο ελληνικός λαός, αλλά και έξω από τη χώρα μας.

**ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ:** *Ομιλεί εκτός μικροφώνου.*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένε, ηρεμήστε. Να κάνω μια δήλωση εγώ …

**ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ:** *Ομιλεί εκτός μικροφώνου.*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα φθάσουμε και σε αυτό το σημείο. Κύριε Καμμένε, η δήλωσή μου προηγείται. Σας παρακαλώ. Η δήλωσή μου προηγείται, ως Προέδρου της Επιτροπής. Μετά θα μιλήσετε.

Είναι μια εξαιρετικά σημαντική συνεδρίαση, καταλαβαίνουμε όλοι τη σημασία της και νομίζω ότι έχουμε όλοι μια μεγάλη εθνική υποχρέωση και ευθύνη να έχουμε μια εμπεριστατωμένη συζήτηση και επεξεργασία του νομοσχεδίου και να αποφύγουμε δηλώσεις, οι οποίες επιβαρύνουν μια ήδη βαριά και εύφλεκτη ατμόσφαιρα. Εγώ, ως Πρόεδρος της Επιτροπής, θα ήθελα να κάνω δύο παρατηρήσεις και μετά θα πείτε ό,τι θέλετε.

Η πρώτη είναι η εξής: είμαι διατεθειμένος να έχω την ευρύτερη, πιο ελεύθερη δυνατή συζήτηση που μπορεί να γίνει σε αυτή την Επιτροπή. Ως Πρόεδρος θα κρατήσω απολύτως την ουδετερότητα της θέσης μου και θα προστατεύσω την ελευθερία του λόγου, για να μπορέσουμε να έχουμε τη μεγαλύτερη δυνατή ανταλλαγή απόψεων.

Η δεύτερη παρατήρηση είναι η εξής: ταυτόχρονα, ως Πρόεδρος δεν θα επιτρέψω ύβρεις, ακραίες μισαλλόδοξες εκφράσεις, προσωπικές ad hominem επιθέσεις ή οτιδήποτε άλλες απρέπειες ή προσβολές. Νομίζω με αυτές τις δύο αρχές ότι έχουμε τη μεγαλύτερη δυνατή ελευθερία λόγου και ανταλλαγή απόψεων, αλλά ταυτόχρονα, κρατιόμαστε μέσα στα πλαίσια μιας ευγένειας και ευπρέπειας, που αρμόζει και στο Κοινοβούλιο και στην Επιτροπή μας.

Μπορούμε να ξεκινήσουμε τη διαδικασία.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, μας προδιαθέτετε άγρια. Τι είναι αυτά που λέτε; Πρώτη φορά γίνεται αυτό.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Δαβάκη, με συγχωρείτε, έχουμε μια μεγάλη πίεση, όπως ξέρετε. Εμένα με έχουν πει «θηριοδαμαστή» κ.λπ.. Εγώ θα κρατήσω το φλέγμα και τη στωικότητά μου, όσο μπορώ, με νηφάλιο τρόπο. Τον λόγο έχει ο κ. Δένδιας.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, πράγματι, πρόκειται για μια, χωρίς κανείς να υπερβάλλει – γιατί συνήθως και η «μεγαλαθιές» είναι όχι ασύνηθες φαινόμενο στις Αίθουσες της Βουλής των Ελλήνων – ιστορική συνεδρίαση. Είναι μια ιστορική συνεδρίαση, γιατί, στην πραγματικότητα, το αποτέλεσμα αυτής της συνεδρίασης και κυρίως, το αποτέλεσμα της ψηφοφορίας στην Ολομέλεια, όπως όλοι καταλαβαίνουμε, δεσμεύει τη χώρα επί θέματος τεράστιας εθνικής και ιστορικής σημασίας.

Κατά συνέπεια, θέλω να πω ότι προσυπογράφω απολύτως, βεβαίως, αυτά που είπατε ως προς το κλίμα, το οποίο πρέπει να επικρατήσει, όμως, θα ήθελα να προσθέσω ότι εκτός από αυτό το κλίμα, θα πρέπει να δοθεί κάθε δυνατότητα στην πλήρη διερεύνηση του ζητήματος και να μην θεωρηθεί με κανέναν τρόπο ότι οποιοσδήποτε Έλληνας Βουλευτής εισέρχεται στην Αίθουσα με προειλημμένη απόφαση. Να έχουμε, δηλαδή, απολύτως τη δυνατότητα να ερευνήσουμε τόσο το κείμενο όσο και όσα άλλα στοιχεία η Επιτροπή, οι Βουλευτές επιθυμούν να διερευνήσουν.

Υπό αυτή την έννοια, κύριε Πρόεδρε, θα ήθελα να ζητήσω, καταρχήν, να υπάρξει στη διάθεση των Βουλευτών – εφόσον υφίσταται ή αλλιώς να διευκρινιστεί ότι δεν υφίσταται – το σύνολο του κειμένου του Συντάγματος της γείτονος χώρας. Το σύνολο του κειμένου του Συντάγματος, ώστε να μπορέσουν οι Βουλευτές να αντιληφθούν, αν τα συγκεκριμένα άρθρα επί των οποίων έχουν επέλθει ή δεν έχουν επέλθει – θα έλθω σε αυτό σε λίγο – τροποποιήσεις, συνάδουν με το όλο κείμενο. Αντίθετα, αν δεν υπάρχει συνολικό κείμενο Συντάγματος της γείτονος χώρας, πρέπει και αυτό να λεχθεί καθαρά, να γραφθεί στα πρακτικά και να συνεκτιμηθεί από τους Βουλευτές.

Το δεύτερο κείμενο, το οποίο θεωρώ ότι είναι απαραίτητο να κατατεθεί και να ληφθεί υπόψη, είναι η επιστολή, την οποία απηύθυνε ο πρώην Υπουργός Εξωτερικών – ο οποίος όμως, διαπραγματεύτηκε τη Συμφωνία – ο κ. Κοτζιάς, στον Πρωθυπουργό της χώρας. Θρυλείται ότι μέσα στο κείμενο αυτό περιέχονται απόψεις, θέσεις, αντιλήψεις, γεγονότα, τα οποία είναι απαραίτητα, για να διαμορφώσουμε θέση επί του συγκεκριμένου.

Το τρίτο, το οποίο θεωρώ απολύτως απαραίτητο, είναι να κληθεί και να υποστεί – όχι υπό την έννοια της ποινής, προς Θεού – τις οποιεσδήποτε ερωτήσεις των συναδέλφων και χωρίς να θέλω με κανένα τρόπο να υποτιμήσω την παρουσία της Κυβερνήσεως, δια του παρόντος Υπουργού, του κ. Κατρούγκαλου. Όμως, δεδομένου ότι ο κ. Κοτζιάς – όπως ο ίδιος διεξεδίκησε, ευθέως, στην Ολομέλεια – είναι αυτός, ο οποίος διαπραγματεύτηκε και κατέληξε σε αυτή τη Συμφωνία, θέλουμε ο κ. Κοτζιάς να έρθει στην Επιτροπή και να του ζητηθούν εξηγήσεις όσον αφορά στο κείμενο της Συμφωνίας, τα ενδεχόμενα της Συμφωνίας.

Μάλιστα, εάν λάβετε υπόψη, κυρίες και κύριοι συνάδελφοι, το εξής, σύμφωνα με τη Συμφωνία των Πρεσπών ορίζεται ότι η Συνταγματική αναθεώρηση στα Σκόπια έπρεπε να έχει πλήρως ολοκληρωθεί και άρα να ισχύει πριν από την κύρωση από την Ελλάδα. Αντίθετα, όπως έχουν τα πράγματα τώρα, εάν δεν σφάλω – και εύχομαι, κύριε Υπουργέ, να σφάλω – προβλέπεται ότι η αλλαγή του Συντάγματος θα τεθεί σε ισχύ μόνον αφού η Ελλάδα κυρώσει το Πρωτόκολλο της ένταξης των Σκοπίων στο ΝΑΤΟ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Δένδια, αυτό είναι επί της ουσίας. Τα δύο πρώτα ερωτήματά σας είναι επί της διαδικασίας. Τώρα επί της ουσίας έχουμε δύο μέρες να τα συζητήσουμε.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Αυτό, το οποίο παρατηρούμε, εάν είναι ορθά αυτά, τα οποία λέω – και καταλαβαίνω εκ του τρόπου που τοποθετείστε ότι είναι ορθά – διότι προφανώς έχετε μια συνεννόηση με την Κυβέρνηση, δεν είναι κακό. Από εκεί και πέρα, λοιπόν, σε αυτή την περίπτωση, δηλαδή, όταν έχει ήδη καταγραφεί παράβαση του κειμένου της Συμφωνίας των Πρεσπών σε εξαιρετικά σημαντικό σημείο της, ο κ. Κοτζιάς και η παρουσία του είναι απολύτως απαραίτητα. Και βεβαίως, κανείς δεν μπορεί να ισχυριστεί ότι η παρουσία του κ. Κοτζιά εντάσσεται στην παρουσία των φορέων και άρα δεν προβλέπεται στην διαδικασία του άρθρου 112 του Κανονισμού, με την οποία συζητάμε τώρα, η οποία παραπέμπει στο 108, 109 κ.λπ..

Κατά συνέπεια, κυρίες και κύριοι συνάδελφοι, συνοψίζω: Πρώτον, το πλήρες κείμενο του Συντάγματος της γείτονος χώρας ή άλλως σαφής δήλωση της Κυβέρνησης ότι τέτοιο συνολικό κείμενο ακόμη δεν υπάρχει.

Δεύτερον, την επιστολή Κοτζιά προς τον Πρωθυπουργό της χώρας και τρίτον, να ζητηθεί και να έρθει ο κ. Κοτζιάς, στον οποίο να τεθούν κατά την διάρκεια της συνεδριάσεως οι ερωτήσεις που οι συνάδελφοι των κομμάτων θέλουν να θέσουν. Αυτά, καταρχήν, κύριε Πρόεδρε. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, κύριε Δένδια. Τα δύο πρώτα αιτήματα για το πλήρες Σύνταγμα και το γράμμα του κ. Κοτζιά, όπως καταλαβαίνετε, το Προεδρείο της Επιτροπής απλώς θα τα μεταφέρει αρμοδίως. Θα μεταφερθούν αυτές οι ερωτήσεις και θα δούμε ποιες θα είναι οι απαντήσεις.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Αγαπητοί συνάδελφοι, θα σας ακούσω όλους και μετά θα τοποθετηθώ και θα απαντήσω σε όλους συνολικά.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κασιδιάρη, όταν θα γίνουν οι εισηγήσεις ………..

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Κύριε Πρόεδρε, τοποθετούνται οι εκπρόσωποι των Κοινοβουλευτικών Ομάδων κατά σειρά κοινοβουλευτικής εκπροσώπησης. Αυτό ορίζει ο Κανονισμός. Δεν μπορεί να μας παίρνει τη σειρά όποιος θέλει, επειδή ήταν συγκυβέρνηση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αφήστε με να σας απαντήσω. Στα διαδικαστικά θέματα ήγειρε το χέρι του πρώτος ο κ. Δένδιας και μετά ο κ. Καμμένος. Με αυτή τη σειρά το πήρα. Με την Εισήγηση που θα κάνετε μετά, θα είσαστε με τη σειρά.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Κύριε Πρόεδρε, δεν έχουμε έρθει να κάνουμε σόου για τα κανάλια εδώ. Υπάρχει ένα μείζον εθνικό θέμα και θα σας παρακαλέσω να τηρηθεί η σειρά της Κοινοβουλευτικής Εκπροσώπησης, όπως ο ελληνικός λαός έχει ψηφίσει. Δεν έχουμε έρθει, για να κάνουμε σόου εδώ για τα κανάλια, όπως ορισμένοι. Εδώ υπάρχει μείζον εθνικό θέμα και σας παρακαλώ να τηρηθεί η νομιμότητα και οι βασικές αρχές του Συντάγματος, οι οποίες έχουν παραβιαστεί κατάφωρα τις ημέρες αυτές.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα τηρηθεί η νομιμότητα. Είμαι νομικός, είναι η δουλειά μου αυτή και θα την ακολουθήσω με τον πιο καλό τρόπο. Έδωσα τον λόγο στον κ. Καμμένο, γιατί, εσείς ζητήσατε μετά. Τον λόγο έχει ο κ. Καμμένος.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ. – Ειδικός Αγορητής των ΑΝ.ΕΛ.):** Ευχαριστώ, κύριε Πρόεδρε. Καταρχάς, είπατε κάτι, που είναι ιδιαίτερα σημαντικό. Ότι θα αναμένετε εσείς, ως Πρόεδρος της Επιτροπής Εξωτερικών και Άμυνας, οδηγίες από την Κυβέρνηση; Οδηγίες από την Κυβέρνηση δεν δέχεται ο Πρόεδρος της Επιτροπής Εξωτερικών και Άμυνας. Φοβούμαι πολύ ότι έχετε μπερδέψει τους ρόλους σας και αυτό φαίνεται από τη διαδικασία, η οποία έχει ακολουθηθεί για τη σύνθεση της Επιτροπής.

Η σύνθεση της Επιτροπής είναι παράνομη και είναι παράνομη όσον αφορά στους ανεξάρτητους Βουλευτές. Η διαδικασία, την οποία ακολούθησε ο Πρόεδρος της Βουλής δεν υπάρχει στον Κανονισμό της Βουλής, ο οποίος προβλέπει, συγκεκριμένα, για την ανάδειξη εκπροσώπων από την Κοινοβουλευτική Ομάδα των Ανεξαρτήτων Βουλευτών να υπάρξει επιστολή του Προέδρου, στην οποία θα ζητείται ο ορισμός των εκπροσώπων.

Σήμερα το πρωί διαλύθηκε η Κοινοβουλευτική Ομάδα ενός κόμματος, ακριβώς γι' αυτό τον λόγο, για την σύνθεση της Επιτροπής. Διαλύθηκε η Κοινοβουλευτική Ομάδα ενός κόμματος και κινδυνεύουν και άλλα κόμματα, διότι γίνονται μεταγραφές και οι μεταγραφές γίνονται, για να περάσει ή να μην περάσει αυτή η Συμφωνία.

Δε μπορεί να ξεκινάμε μια σοβαρή συζήτηση για ένα εθνικό θέμα και συμφωνώ μαζί σας ότι πρέπει να γίνει σε ήπιους τόνους και πρώτον, να έχουμε τον Πρόεδρο της Επιτροπής να λέει ότι θα ακολουθήσει οδηγίες της Κυβέρνησης. Να το πάρετε πίσω αυτό, κύριε Πρόεδρε.

Το δεύτερο είναι ότι η διαδικασία καθορισμού των Ανεξαρτήτων Βουλευτών είναι παράνομη. Δεν υπάρχει στον Κανονισμό διαδικασία τέτοια, όπως ακολουθήθηκε δια της κληρώσεως στο γραφείο του Προέδρου της Βουλής. Υπάρχει αποστολή επιστολής, η οποία θα έπρεπε να είχε πάει προς τους Ανεξάρτητους Βουλευτές, οι Ανεξάρτητοι Βουλευτές να καθορίσουν τους εκπροσώπους τους και αν δεν το πράξουν, τότε να γίνει δια της κληρώσεως, την οποία θα κάνουν οι Ανεξάρτητοι Βουλευτές.

**ΣΠΥΡΙΔΩΝ ΔΑΝΕΛΛΗΣ:** Δεν υπάρχει συγκροτημένη ομάδα Ανεξάρτητων Βουλευτών.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ. – Ειδικός Αγορητής των ΑΝ.ΕΛ.):** Υπάρχει. Οι Ανεξάρτητοι Βουλευτές εκλεγούν μεταξύ αυτών εκείνους, τους οποίους θα τους εκπροσωπούν και είναι σαφής ο Κανονισμός. Ο Κανονισμός δεν προβλέπει πουθενά κλήρωση, όταν ο Πρόεδρος της Βουλής έχει παραλείψει να αποστείλει επιστολή.

Το επόμενο θέμα είναι ότι αυτή τη στιγμή, ακόμα και με την παρουσία της Κοινοβουλευτικής Ομάδας του ΚΙΝ.ΑΛ., η οποία δεν πληροί το 3,51, αλλά 3,48333 – δηλαδή, μειώνεται μετά τη διαγραφή Θεοχαρόπουλου κατά ένα μέλος η Κοινοβουλευτική Ομάδα του ΚΙΝ.ΑΛ. – σημαίνει ότι χάνει μια θέση από την Επιτροπή Εξωτερικών και Άμυνας, στην οποία, νομίμως είναι σήμερα, ο κ. Σκανδαλίδης, αλλά δε θα είναι κατά το τέλος της συνεδρίασης.

Επομένως, η ίδια η σύνθεση της Επιτροπής υποκρύπτει ουσιαστικά μεθόδευση. Για ένα τέτοιο θέμα, κύριε Πρόεδρε, σε αυτή την Επιτροπή, δεν επιτρέπεται να ξεκινήσουμε τη συζήτηση με έστω και υπόνοιες μεθοδεύσεως.

Δεύτερο θέμα. Από τη στιγμή που θα λήξει η συζήτηση περί της συνθέσεως της Επιτροπής και η οποία – επαναλαμβάνω ότι είναι παράνομη για τους δύο λόγους που ανέφερα – υπάρχει θέμα αντισυνταγματικότητας που προκύπτει πέραν του αιτήματος, που θα καταθέσω προς το Προεδρείο, για να συζητηθεί αργότερα, αφού πάρουν και οι άλλοι συνάδελφοι τον λόγο επί των διαδικασιών, υπάρχει θέμα, όπως ανέφερε και ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας, διότι ουσιαστικά, το κείμενο το οποίο καλούμαστε να συζητήσουμε, το σχέδιο νόμου, δεν περιλαμβάνει τις συνταγματικές αλλαγές και το τελικό κείμενο της ίδιας της Συμβάσεως, όπως προβλέπεται και έχει υποχρέωση να έχει καταθέσει στο Προεδρείο της Βουλής ο υπεύθυνος Υπουργός δύο μέρες πριν την πρόσκληση της Επιτροπής.

Δηλαδή, ερχόμαστε εδώ πέρα να κυρώσουμε ένα Σχέδιο Συντάγματος, το οποίο έχει τέσσερις τροποποιήσεις που δεν έχουν συμπεριληφθεί στο Σύνταγμα και το οποίο κείμενο δεν υπάρχει. Μεταξύ δε, των δύο κειμένων στις δύο γλώσσες υπάρχουν τεράστιες διαφορές.

Επόμενο θέμα είναι ότι δεν υπάρχει, κύριε Πρόεδρε – όπως προβλέπεται από τον Κανονισμό της Βουλής και από το Σύνταγμα – η γνωμοδότηση της Επιστημονικής Επιτροπής, η οποία θα πρέπει να αποτελείται από τουλάχιστον δύο καθηγητές, για να μπορέσουμε να μπούμε στην ουσία της συζήτησης επί της συγκεκριμένης Συμβάσεως.

Επίσης, κύριε Πρόεδρε, έχουμε παράβαση του Άρθρου 74 του Συντάγματος, το οποίο προβλέπει ότι για κάθε νόμο που συζητείται και συγκεκριμένα, η παρ. 2 του Άρθρου 74 λέει: «*Τα νομοσχέδια και οι προτάσεις νόμου που κατατίθενται στη Βουλή παραπέμπονται στην οικεία κοινοβουλευτική επιτροπή. Αφού υποβληθεί η έκθεση ή περάσει άπρακτη η προθεσμία που είχε ταχθεί για την υποβολή της, εισάγονται στη Βουλή για συζήτηση, μετά παρέλευση τριών ημερών από τότε, εκτός αν ο αρμόδιος Υπουργός τα έχει χαρακτηρίσει ως επείγοντα*.». Και στην παρ. 5 αναφέρεται ότι: «*Τα προβλεπόμενα στην παράγραφο 1 ισχύουν και για τα νομοσχέδια ή τις προτάσεις νόμων που εισάγονται για συζήτηση και ψήφιση στην αρμόδια διαρκή κοινοβουλευτική επιτροπή, όπως ορίζει ο Κανονισμός της Βουλής*.».

Εδώ, λοιπόν, κατά τη διάρκεια συζήτησης στη Διάσκεψη των Προέδρων, δεν πήρατε απόφαση, ως οφείλετε. Εάν η συγκεκριμένη συνεδρίαση – ένας μόνο τρόπος υπάρχει – θα έχει απόφαση, μετά από ψηφοφορία, για να μπορέσει, εν ισχύ και με θετική ψήφο, αν είναι θετική η ψήφος, να πάει στην Ολομέλεια. Εάν δεν είναι θετική η ψήφος, κύριε Πρόεδρε, θα πρέπει να γίνει Έκθεση – και μόνον Έκθεση – η οποία θα πάει στην Ολομέλεια.

Τέλος, δηλώνω, κύριε Πρόεδρε, ότι καταθέτω σημερινό δημοσίευμα, που δείχνει την κατάφωρη παραβίαση – μεταξύ των άλλων που θα κατατεθούν στην αίτηση αντισυνταγματικότητας – του Υπουργού Εξωτερικών, του κ. Νικόλα Δημητρώφ, σε αμερικανικά περιοδικά, για ομιλία του στις 5 Φεβρουαρίου. Διαφημίζεται ότι στις 5 Φεβρουαρίου θα πάει να μιλήσει στο Atlantic Council.

Έχετε κληθεί και εσείς, κύριε Βαρεμένε; Ήμασταν μαζί εκεί, πέρυσι, αν θυμάστε καλά. Είναι εκεί που πάνε όλοι οι νατοϊκοί.

Λοιπόν, θα μιλήσει ο κ. Δημητρώφ. Σε τρία σημεία αναφέρεται «μακεδονικός λαός», αναφέρεται η «Μακεδονία» και όχι η «Βόρειος Μακεδονία» και ουσιαστικά, η επίσημη διαφήμιση την οποία η Κυβέρνηση καταθέτει, παραβιάζει τους όρους της Συμφωνίας των Πρεσπών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ωραία. Επί της ουσίας, είναι αυτά.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ.- Ειδικός Αγορητής ΑΝ.ΕΛ.):** Τέλος, κύριε Πρόεδρε, αναφέρομαι στην έκθεση αντισυνταγματικότητας – αφού δεν υπάρξει Επιστημονική Επιτροπή – του καθηγητή, κ. Γιώργου Κασιμάτη, του Συνταγματολόγου. Αυτόν που επικαλούμασταν στις συγκεντρώσεις, που κάναμε εναντίον του μνημονίου, στην Πλατεία Συντάγματος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ήταν καθηγητής μου και τα έχω μάθει κι εγώ, ξέρετε. Προχωρήστε.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ.- Ειδικός Αγορητής ΑΝ.ΕΛ.):** Αφού ήταν καθηγητής σας, λοιπόν, να τον φέρουμε εδώ, γιατί δεν έχετε προβλέψει, δεν έχετε πάρει γνωμοδοτήσεις. Ο καθηγητής σας λέει ότι «πολιτικά, η Συμφωνία των Πρεσπών, ως πράξη εξωτερικής πολιτικής, είναι απαράδεκτη. Πρώτον, γιατί αποτελεί παραχώρηση κυριαρχικών δικαιωμάτων.»

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένο, κύριε Πρόεδρε, ακούσαμε τα διαδικαστικά σας. Να απαντήσουμε στα διαδικαστικά. Επί της ουσίας, έχουμε δυο μέρες. Τέσσερις μέρες. Θα τα πούμε όλα.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ.- Ειδικός Αγορητής ΑΝ.ΕΛ.):** Επιφυλάσσομαι, λοιπόν.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας ευχαριστώ πολύ.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ.- Ειδικός Αγορητής ΑΝ.ΕΛ.):** Θα με ακούσετε, κύριε Πρόεδρε; Να ολοκληρώσω, κύριε Πρόεδρε. Εφτά χρόνια ήμουν στη θέση σας, εκεί.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Το ξέρω. Γι’ αυτό και πρέπει να με σέβεστε και όχι να δημιουργείτε αυτήν την κατάσταση.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ.- Ειδικός Αγορητής ΑΝ.ΕΛ.):** Σας απαντώ. Για την έκθεση αντισυνταγματικότητας και την αίτησή μου θα ζητήσω μετά τον λόγο, αφού μιλήσουν οι συνάδελφοι επί των διαδικαστικών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ωραία, σας ευχαριστώ. Τον λόγο έχει ο κ. Ξυδάκης.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Κύριε Πρόεδρε, είπατε κατά σειρά ανάτασης της χειρός. Το αλλάζετε πάλι; Τι θα γίνει, επιτέλους, σήμερα;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εντάξει, είχε ζητήσει και ο κ. Ξυδάκης. Λοιπόν, παρακαλώ, τον κ. Λοβέρδο να πάρει τον λόγο. Ορίστε.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.- ΔΗΜ.ΑΡ.):** Ευχαριστώ, κύριε Πρόεδρε. Όταν η Βουλή των Σκοπίων και η Κυβέρνηση της FYROM ξεκινούσε τη διαδικασία αναθεώρησης του Συντάγματος, μετά το δημοψήφισμά τους, προς τον Οκτώβριο, ενδιαφέρθηκα για τις διαδικασίες που προβλέπονται από τον Κανονισμό της Βουλής τους. Ενημερώθηκα – και είχα και την ευκαιρία να πειστώ ότι έτσι είναι – ότι η θεσμική ακαταστασία, που υπάρχει εκεί, είναι παροιμιώδης και κανείς δεν μπορεί να στηριχθεί στις διαδικασίες, όπως τις διαβάζει να προβλέπονται.

Σε ένα βαθμό – όχι στον ίδιον – είχα την ευκαιρία να διαπιστώσω ότι έχει διαρθρωθεί και το σύνταγμα της χώρας αυτής, όπου πολλοί από εσάς άνετα θα καταλάβετε ότι η συνταγματική τους τάξη έχει ιδιαιτερότητες σε σχέση με τα συντάγματα και τις συνταγματικές τάξεις των κρατών της Ευρωπαϊκής Ένωσης.

Άρα, το αίτημά μου, το αίτημά μας, για την κατάθεση του κειμένου του συντάγματος και των συνταγματικών νόμων, όπως αποκαλούν τους εφαρμοστικούς νόμους με συνταγματική ισχύ – όλους – όπως διαμορφώθηκαν μετά τη Συμφωνία των Πρεσπών, αυτά τα κείμενα τα έχουμε ανάγκη εδώ. Αν καλά καταλαβαίνω, θα έχουμε την ευκαιρία να διαπιστώσουμε πόσες φορές παραμένει ο όρος «μακεδονικός λαός», αν αυξήθηκε η χρήση του, σε ποια άρθρα και ούτω καθεξής.

Πρώτον, λοιπόν, το σύνταγμα και οι εφαρμοστικοί του συντάγματος νόμοι. Όλα τα κείμενα.

Δεύτερον, είδα ότι στο φάκελο που μας αποστείλατε, δεν υπάρχει η ρηματική διακοίνωση των Σκοπίων. Η ρηματική διακοίνωση των Σκοπίων – την οποία επαίνεσε ο Πρωθυπουργός δις, μια τώρα και μία στον Προϋπολογισμό τον Δεκέμβριο – χειροτερεύει τα πράγματα και ως προς τα θέματα της λεγόμενης ιθαγένειας – που είναι εθνικότητα, δεν είναι ιθαγένεια – αλλά και ως προς τα θέματα της γλώσσας. Η ρηματική διακοίνωση, παρακαλώ, και στις δύο γλώσσες και στην Αγγλική και στην Ελληνική πρέπει να είναι εδώ. Είναι προαπαιτούμενο για τη συζήτηση.

Τρίτον, την Παρασκευή το πρωί – το θέμα έγινε γνωστό διαδικτυακά, αλλά σκεπάστηκε από ευρύτερες πολιτικές εξελίξεις – ζήτησα να κατατεθεί η επιστολή παραίτησης του πρώην Υπουργού Εξωτερικών του κ. Κοτζιά. Ακούστε. Όπως είχα την ευκαιρία στο κείμενό μου – αίτηση κατάθεσης εγγράφων, προς τον Πρωθυπουργό, κατέθεσα – να αναπτύξω, ο Πρωθυπουργός πολλές φορές και πρόσφατα πριν από μία εβδομάδα στην Ολομέλεια της Βουλής, επαίνεσε τον κ Κοτζιά και αφού επαίνεσε τον κ. Κοτζιά, παραμένει αναπάντητο το ερώτημα και «τότε γιατί αποδέχτηκε την παραίτησή του;». Ο μόνος τρόπος να έχουμε εικόνα, τι ακριβώς έχει συμβεί εδώ, είναι η κατάθεση στην Επιτροπή Εξωτερικών και Άμυνας της επιστολής παραίτησης του κ. Κοτζιά.

Δεν μου λέτε, είναι δυνατόν, τουλάχιστον χωρίς τα δύο πρώτα κείμενα, να θεωρείτε εσείς, ως Πρόεδρος της Επιτροπής και καθηγητής του συνταγματικού δικαίου ότι μπορούμε να ξεκινήσουμε;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ναι.

**ΑΝΔΡΕΑΣ ΛΟΒΕΡΔΟΣ:** Σας λέω ότι η ρηματική διακοίνωση και όσα εκεί εμπεριέχονται, γιατί έχει παράρτημα, αλλά και το σύνταγμά τους, έτσι όπως διαμορφώνεται, δεν σας είναι σαφές.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ωραία.

**ΑΝΔΡΕΑΣ ΛΟΒΕΡΔΟΣ:** Όχι, δεν τελείωσα. Έχω ακόμα ενάμιση λεπτό. Δεν μπορεί να μου λέτε «ωραία» κατ’ αρχάς και να με αντιμετωπίζετε, όπως αντιμετωπίσατε και προηγούμενους συναδέλφους, δηλαδή, να μας «ξεπετάξετε» σε αυτά που λέμε, με κάποια απάντηση ότι στην πορεία των εργασιών θα το δούμε. Είναι προαπαιτούμενα, για να μπούμε στο θέμα.

Ακόμη, θέλουμε να μας εξηγηθεί από τον Υπουργό – επίσης, πριν μπούμε στη διαδικασία – γιατί παραβιάστηκε το άρθρο 2 παρ. 4 της Συμφωνίας των Πρεσπών και δεν είναι ταυτόχρονα σήμερα εδώ και το πρωτόκολλο προσχωρήσεως της FYROM στο ΝΑΤΟ; Η συνθήκη προβλέπει αυτό. Τι κομπίνα έχει γίνει εδώ και έχετε αλλάξει τους χρόνους; Ο συγχρονισμός προβλέφθηκε από τη Συνθήκη. Δεν την υπογράψαμε εμείς τη Συνθήκη. Ο κ. Κοτζιάς την υπέγραψε. Γιατί αυτός ο συγχρονισμός, που είναι όρος συμβατικός – άρθρο 2 παράγραφος 4 – δεν τηρείται;

Τέλος, κύριε Πρόεδρε, είσαστε υποχρεωμένος λόγω του αλαλούμ που έχει γίνει με τις κοινοβουλευτικές ομάδες και τους ανεξάρτητους, πριν ξεκινήσουμε, ενώ θα μιλάει ο Υπουργός ενδεχομένως, να μας φέρετε μία σελίδα με τα μέλη της Επιτροπής Εξωτερικών και Άμυνας, όπως είναι τώρα. Το έχουμε οπωσδήποτε ανάγκη και έχετε υποχρέωση να μας το διανείμετε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κασιδιάρης.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Βιώνουμε πράγματι στιγμές ιστορικές για την πατρίδα μας. Είναι η πρώτη φορά στην Ελλάδα, είναι η πρώτη φορά σε οποιοδήποτε ευρωπαϊκό κράτος, που μία χώρα εκχωρεί στην πράξη εθνική κυριαρχία – και μιλάω ακόμα και για χώρες που έχουν υποστεί δεινές στρατιωτικές ήττες – έχουμε εκχώρηση εθνικής κυριαρχίας με μία νομοθετική πράξη. Είναι πρωτοφανές αυτό που συμβαίνει, είναι κρίσιμες οι στιγμές, είναι ιστορικές οι στιγμές, δεν έχουμε ξαναβιώσει ανάλογες στιγμές τις τελευταίες δεκαετίες στην πατρίδα μας.

Τις τελευταίες ημέρες, λοιπόν, έχει παραβιαστεί κατάφορα και ο Κανονισμός της Βουλής και ο νόμος και το Σύνταγμα των Ελλήνων. Επειδή μίλησε ο Προεδρεύων περί νομιμότητας, θα του αποδείξω με πολύ συγκεκριμένα στοιχεία και με την ανάγνωση του Κανονισμού της Βουλής με ποιους τρόπους έχει παραβιαστεί ακόμη και σήμερα ο Κανονισμός λειτουργίας της Βουλής, που στο άρθρο 31 σε ό,τι αφορά στη σύσταση και τη σύνθεση των Επιτροπών, προβλέπει ότι «*Ο Πρόεδρος της Βουλής συγκροτεί τις επιτροπές, με ανάλογη εφαρμογή των διατάξεων του άρθρου 29 παρ. 5 του Κανονισμού της Βουλής*». Αυτό λέει ρητά και το οποίο παραβιάστηκε ότι «ο Πρόεδρος της Βουλής απευθύνει επιστολή στους Ανεξάρτητους Βουλευτές για να συγκροτήσει επιτροπές».

Να μας πει ο Πρόεδρος της Βουλής πότε απηύθυνε επιστολή στους Ανεξάρτητους Βουλευτές; Όχι μόνο στο Δανέλλη, προσέξτε. Δεν λέει εδώ ο Κανονισμός ότι απευθύνει επιστολή μόνο στο Δανέλλη, στο Μαυρωτά ή σε αυτόν που συμφωνεί μαζί του. Έχει υποχρέωση ο Πρόεδρος της Βουλής να απευθύνει επιστολή σε όλους τους Ανεξάρτητους Βουλευτές. Πότε έγινε κάτι τέτοιο; Δεν έγινε ποτέ. Για τον λόγο αυτό, η παρούσα διαδικασία είναι 100% παράνομη και πρέπει να σταματήσει αυτή τη στιγμή.

Σε ό,τι αφορά σε αυτά που διαβάζουμε περί κληρώσεως. Πού λέει ο Κανονισμός της Βουλής για κλήρωση; Τι είναι εδώ η Βουλή; Κανένα καφενείο; Καμία λέσχη και κάνουμε κλήρωση και όλως τυχαίως η κληρωτίδα βγάζει αυτούς, που έχουν έρθει να συνταχθούν με την προδοτική συμφωνία των Πρεσπών;

Εδώ, λοιπόν, όπως σας ανέφερα, ξεκινήσατε σήμερα με μια κατάφορη παραβίαση του Κανονισμού της Βουλής, αλλά και του Συντάγματος, διότι, όταν τέθηκε ένα θέμα ότι ο βουλευτής Παναγούλης, αλλά και ο βουλευτής Νικολόπουλος είχαν εκδηλώσει ενδιαφέρον να παρίστανται ως Ανεξάρτητοι Βουλευτές εδώ, στην Επιτροπή αυτή και να εκφραστούν με την ψήφο τους, να εκφράσουν τη λαϊκή κυριαρχία με την ψήφο τους, γιατί η ψήφος του λαού τους έβαλε στη Βουλή για να εκφράζονται, είπε κάτι ο Βούτσης «δεν ασχολούμαι με τον Παναγούλη και τι περιμένατε να στείλουμε σε αυτούς που προέρχονται από τη Χρυσή Αυγή;».

Λοιπόν, με το χειρότερο τρόπο, με τον πλέον άθλιο τρόπο μέσα σε αυτήν την Αίθουσα έχει παραβιαστεί το Σύνταγμα των Ελλήνων, η βασική Αρχή της Πλειοψηφίας, η Αρχή της λαϊκής κυριαρχίας. Έχετε διαπράξει σωρεία εγκλημάτων, τα οποία και θα αναλύσω.

Παραβίαση του Κανονισμού, παράβαση καθήκοντος εκ μέρους του Βούτση και όλων όσων προσυπογράφουν και συμμετέχουν στη διαδικασία αυτή παράνομα. Πρώτο ποινικό έγκλημα. Με παράνομα μέσα, όπως απέδειξα, νοθεύεται η Αρχή της Πλειοψηφίας. Εδώ λοιπόν δεν αποφασίζει ο λαός ποιοι εκπρόσωποί του θα είναι μέσα σε αυτή την Επιτροπή, αλλά ο Βούτσης. Εδώ έχουμε δεύτερο ποινικό έγκλημα, ακόμα βαρύτερο.

Αλλοιώνεται η πιο βασική Αρχή του δημοκρατικού πολιτεύματος, όπου ένας άνθρωπος με σφετερισμό της ιδιότητάς του, ως οργάνου του Κράτους, διαταράσσει την ομαλή λειτουργία του δημοκρατικού πολιτεύματος. Σε όλα αυτά, που λέω, περιμένω στην συνέχεια απάντηση και από το Προεδρείο και από τον παρόντα Υπουργό. Αυτό που απαιτώ είναι η διαδικασία να πάψει και να γίνει μια νόμιμη σύνθεση της Επιτροπής αυτής, για να προχωρήσει η όποια συζήτηση γι’ αυτήν τη συμφωνία, η οποία είναι καθαρά προδοτική.

Υπάρχει σωρεία παραβιάσεων σε ζητήματα συνταγματικότητας. Κατ’ αρχήν, έχουμε εκχώρηση εθνικής κυριαρχίας. Όπου εκχωρείται η εθνική κυριαρχία, δεν επαρκούν ούτε 151 βουλευτές ούτε 180 ούτε 280 ούτε 300 βουλευτές. Κανείς δεν μπορεί να εκχωρήσει την εθνική κυριαρχία της Ελλάδας, κανείς δεν δικαιούται με την ψήφο του να παραχωρήσει το όνομα μιας περιφέρειας της ελληνικής Επικράτειας σε ένα ξένο κράτος.

Πέραν τούτου, έχουμε εκχώρηση κυριαρχικών δικαιωμάτων. Εδώ βεβαίως προκύπτει νέα αντισυνταγματικότητα, γιατί με το άρθρο 13 του Συμφώνου αυτού των Πρεσπών, των προδοτών, όπως το αποκαλούμε, εκχωρείται προς τα Σκόπια ως περίκλειστο κράτος σύνολο δικαιωμάτων που εδράζονται στο Δίκαιο της Θάλασσας, τους δίνουμε στην ουσία την ελληνική ΑΟΖ, τους δίνουμε όλα τα δικαιώματα της ελληνικής Αποκλειστικής Οικονομικής Ζώνης, διεξαγωγή αλιείας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Έχετε μπει στην ουσία, κύριε Κασιδιάρη. Βάλατε διαδικαστικό θέμα και έχετε μπει στην ουσία.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Θα ολοκληρώσω και θα απαντήσετε στην ώρα μας. Γνωρίζω τι λέω, είμαι υπεύθυνος των λόγων μου και ως μέλος της Εθνικής Αντιπροσωπείας απαιτώ να ολοκληρώσω χωρίς διακοπές.

Δίνετε το δικαίωμα για διεξαγωγή αλιείας στις ελληνικές θάλασσες, για χρήση των ελληνικών λιμένων με ναυτική σημαία και εδώ μιλάμε για ναυτική σημαία, ψευτομακεδονική. Επιβεβαιώνεται, επαληθεύεται και γίνεται πράξη το όραμα των Σλάβων του Τίτο για έξοδο στο Αιγαίο Πέλαγος……..

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συνεχίζετε να μιλάτε επί της ουσίας. Είμαστε στο στάδιο των διαδικαστικών. Σας παρακαλώ, κύριε Κασιδιάρη.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή): …….** δεν λάβαμε τη ρηματική διακοίνωση…….

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τα είπαν και οι άλλοι. Είναι διαδικαστικά αυτά τα ζητήματα.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):**….. δεν έχουμε λάβει επισήμως ως μέλη της Επιτροπής Εξωτερικών και Άμυνας, την περιβόητη ρηματική διακοίνωση…...

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τα είπαν. Είναι διαδικαστικά αυτά τα ζητήματα. Θα τα πείτε μετά.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** ….είναι ουσιώδες θέμα, το οποίο πρέπει να τεθεί, γιατί με βάση τα ζητήματα, που θέτω, πρέπει να πάψει εδώ η διαδικασία, να αναβληθεί και να ξαναέρθουμε στο μέλλον……..

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ωραία.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** ……… αφού δεν έχει έρθει εδώ σε αυτή την Αίθουσα το Σύνταγμα των Σκοπίων, δεν έχει έρθει η ρηματική διακοίνωση, πώς μπορεί ο Έλληνας βουλευτής να πάρει απόφαση σε αυτό το κρίσιμο και το μείζον εθνικό ζήτημα……….

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας ευχαριστώ πάρα πολύ. Κύριε Κασιδιάρη, τελειώσατε.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Όχι, δεν τελείωσα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τελειώσατε.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Όχι. Εδώ ξέρετε ότι υπάρχει ένα βασικό άρθρο του Συντάγματος που λέει ότι όλοι οι πολίτες – δεν ομιλώ καν για βουλευτές – είμαστε ίσοι έναντι του νόμου. Εδώ, λοιπόν, αυτήν την ισότητα δεν μπορεί κανείς να την καταργήσει. Όσο μίλησε προηγουμένως ο Καμμένος θα μιλήσω και εγώ. Έχω αυτό το δικαίωμα, με βάση αυτή τη βασική αρχή του Συντάγματος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κασιδιάρη, εγώ δεν θέλω να έρθουμε σε αντιπαράθεση. Σας παρακαλώ, σταματήστε.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** ……. δεν έστειλαν, επί της ουσίας, κανένα επίσημο κρατικό έγγραφο, με διεθνή ισχύ από τη Βουλή των Σκοπίων, από το κράτος των Σκοπίων. Αυτό το έγγραφο, που έστειλαν, χωρίς την υπογραφή του Ιβανόφ, ο οποίος είναι ένας αρχικομιτατζής, αλλά είναι ταυτόχρονα και πρόεδρος των Σκοπίων, δεν έχει καμία ισχύ, γιατί δεν έχει την υπογραφή του Προέδρου των Σκοπίων. Παραβιάζονται ακόμη και οι αρχές, που εσείς θέσατε σε αυτό το κατάπτυστο Σύμφωνο των Πρεσπών. Τι έχει να απαντήσει ο Υπουργός, γι’ αυτά;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ωραία, ωραία.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Έχω κι άλλα, δεν θα τελειώσουμε. Θα σας ταράξουμε στη νομιμότητα, το έχουμε πει. Σήμερα δεν θα τελειώσει αυτή η διαδικασία, εάν δεν τηρηθούν οι βασικές αρχές της νομιμότητας και του Συντάγματος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εντάξει. Η νομιμότητα θα επιβληθεί.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Δεν θα τελειώσει αυτή η διαδικασία και θα επανέλθω πολύ σύντομα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Ξυδάκης.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε και αγαπητοί συνάδελφοι, συμφωνώ με όσα προλογήσατε, με τον πρόλογό σας, να κρατήσουμε ένα πλαίσιο συνταγματικότητας και δημοκρατίας και ένα κλίμα νηφαλιότητας και ιστορικής ευθύνης. Είναι ευθύνη όλων των πολιτικών δυνάμεων του συνταγματικού τόξου. Ας μην παρασυρθούμε από την εμπρηστική διάθεση των αρνητών της Δημοκρατίας και των υμνητών του Γκέμπελς. Εάν υπάρχουν εδώ, ας ακολουθήσουν τη δική τους τακτική. Εδώ θα υπερασπιστούμε και τη Δημοκρατία και το Κοινοβούλιο και τις ιστορικές μας ευθύνες.

Σε ό,τι είπε ο κ. Δένδιας από την πλευρά της Νέας Δημοκρατίας, τα αιτούμενα αναγνωστέα, τα οποία ζητάει, τίθενται υπόψη της Κυβερνήσεως, η οποία εισηγείται την κύρωση αυτής της Συμφωνίας. Είναι σε θέση να απαντήσει ο Υπουργός ποια αναγνωστέα έγγραφα έχει και ποια θα καταθέσει.

Πολιτικά μιλώντας, όμως, και επί της διαδικασίας αυτής, την οποία προτείνετε, έχω να πω το εξής: ναι, βεβαίως μιλάμε για τη ρηματική διακοίνωση, μιλάμε για την τροποποίηση, για το σώμα του Συντάγματος, το οποίο είναι δημοσίως προσιτό από διαδικτυακές πηγές……

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Όχι, δεν είναι έτσι.

**ΝΙΚΟΛΑΟΣ ΔΕΝΔΙΑΣ:** Αλιείς είμαστε ;

**ΝΙΚΟΛΑΟΣ ΞΥΔΑΚΗΣ:** Θα έρθουν όλα, θα έρθουν όλα. Δεν αρνούμαι τίποτε. Το σύνταγμα κυκλοφορούσε πριν από μερικούς μήνες και στο Κοινοβούλιο.

***Θόρυβος στην Αίθουσα***

Σας παρακαλώ. Κύριε Πρόεδρε. Αυτό, το οποίο εζητήθη είναι η επιστολή παραίτησης του απελθόντος Υπουργού Εξωτερικών προς τον Πρωθυπουργό. Αυτό δημιούργησε ένα πολιτικό θέμα τους περασμένους μήνες και έχει δοθεί μια σαφέστατη πολιτική και θεσμική απάντηση. Η επιστολή αυτή είναι προσωπική και περιέχει τους λόγους της παραιτήσεως, δεν είναι ένα πολιτικό κείμενο, το οποίο κατατίθεται εδώ, για να καταλάβουμε τι συνέβη εντός της Κυβέρνησης. Η Κυβέρνηση έχει συνέχεια, το Κράτος έχει συνέχεια, ο Υπουργός Εξωτερικών παρίσταται και είναι εδώ, είναι ο Γιώργος Κατρούγκαλος, αυτός θα μας φέρει τα αναγνωστέα και αυτός θα απαντήσει εκ μέρους της Κυβερνήσεως. Δεν θα κάνουμε πολιτική με προσωπικές επιστολές. Είναι μικροπολιτική και δεν αρμόζει στο ιστορικό καθήκον και στην ιστορική αποστολή που έχουμε. Με επιχειρήματα, με σοβαρότητα, με πολιτικό λόγο θα αντιμετωπίσουμε αυτό, το οποίο έχουμε να κρίνουμε.

Τελευταία έκκληση είναι όπως ξεκίνησα τη μικρή μου διευκρίνιση. Ας μην κάνουμε δικολαβία σε αυτή την κορυφαία ιστορική στιγμή. Ας τιμήσουμε το Κοινοβούλιο. Ας εκφέρουμε πολιτικό λόγο, με πολιτικά επιχειρήματα και ας αναλάβουμε πολιτικές και ιστορικές ευθύνες. Όχι δικολαβία αυτή την κορυφαία στιγμή.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ (Ειδικός Αγορητής του Κ.Κ.Ε.):** Θέλουμε να τοποθετηθούμε, όπως πάντα, χωρίς θεατρινισμούς, θα έλεγα.

Πρώτον, τα πολιτικά ζητήματα λύνονται πολιτικά και όχι με διαδικαστικά κόλπα, που κάνει και η Νέα Δημοκρατία, που έκανε και ο ΣΥΡΙΖΑ, κατά κόρον, όταν ήταν αντιπολίτευση και οι υπόλοιποι. Κάθε φορά «αντισυνταγματικότητα», «πώς έγινε το ένα, πώς έγινε το άλλο».

Εδώ πρόκειται για ένα κορυφαίο πολιτικό ζήτημα και ο καθένας θα τοποθετηθεί πολιτικά και θα ξεκινήσω από αυτό. Βρείτε τα με τους φίλους σας τους Νατοϊκούς. Όλοι σας δεν είστε με το ΝΑΤΟ και τους Αμερικάνους; Αυτοί δεν σας έβαλαν κάτω, για να τα κάνετε;

Βρείτε τα με αυτούς, λοιπόν και πείτε στον ελληνικό λαό ότι «εκτελούμε τις εντολές του ΝΑΤΟ και των ΗΠΑ».

Πέρα από τα υπόλοιπα και τις διαφωνίες. Τις διαφωνίες μπορούμε να τις συζητήσουμε. Εκεί να τα πείτε, γιατί εκεί δεν μιλάει κανένας! Κιχ! Δεν μιλάει ότι το δεύτερο άρθρο είναι αυτό που σας υποχρεώνει κ.λπ..

Τα υπόλοιπα θα τα πούμε στην Ολομέλεια. Υπάρχουν στοιχεία για αυτά. Θα τα πούμε να ξέρει και ο ελληνικός λαός ποιον υπηρετείτε, τι κάνετε και πού είναι οι διαφωνίες.

Δεύτερο θέμα, κύριε Πρόεδρε, θέλουμε να ξαναπούμε τη θέση του Κ.Κ.Ε. για το θέμα των Ανεξαρτήτων Βουλευτών.

Για εμάς, όποιος Βουλευτής διαφωνεί με το κόμμα που εκλέχτηκε, παραιτείται και πάει στο λαό στις επόμενες εκλογές, για να ξαναβγεί και έρχεται ο επόμενος.

Όλα αυτά τα «ανεξάρτητοι», που διευκολύνουν τα διάφορα παζάρια, τις συναλλαγές τις πολιτικές – γιατί δεν γνωρίζω από τις άλλες, εάν υπάρχουν ή δεν υπάρχουν – είναι μια μεγάλη υποκρισία του ίδιου του συστήματος. Εμείς το εφαρμόσαμε πάντα και κανένα από τα αστικά κόμματα μέσα στη Βουλή δεν το είχε εφαρμόσει και δέχθηκε Βουλευτές που έφυγαν από άλλα κόμματα και ανέχεται όλη αυτή την ιστορία των δήθεν «ανεξάρτητων».

Δεν θέλω να πάρω θέση στα διαδικαστικά, είναι καθαρό. Δεν είναι κοινοβουλευτική ομάδα οι Ανεξάρτητοι. Είναι; Έχουν πρόγραμμα; Έχουν κατέβει στις εκλογές;

Άρα, λοιπόν, οι ερμηνείες είναι διάφορες και κατά τη γνώμη μας, έχει δευτερεύουσα σημασία τι θα αποφασίσει η Επιτροπή. Όταν καταθέτουμε νομοσχέδιο εμείς, απορρίπτεται από την Επιτροπή και όμως έρχεται πάντα. Ποτέ δεν έχει γίνει δεκτό από το 1974 μέχρι σήμερα, έστω και δύο παράγραφοι να είναι. Αυτό είναι πολιτικό.

Μετά τι γίνεται; Πάει στην Ολομέλεια και φυσικά η Ολομέλεια, ως συνήθως, καταψηφίζει είτε είναι κυβέρνηση η Νέα Δημοκρατία και το ΠΑΣΟΚ είτε ο ΣΥΡΙΖΑ. Επομένως, εκεί θα κριθούν.

Τρίτο θέμα, να κληθεί ο κ. Κοτζιάς, για να δώσει διευκρινίσεις. Εμείς δεν έχουμε αντίρρηση, αλλά δεν συμφωνούμε με αυτό, γιατί δεν είναι θέμα Κοτζιά η Συμφωνία. Τη Συμφωνία την υπέγραψε και την υπερασπίζεται η Κυβέρνηση. Πριν ΣΥΡΙΖΑ – ΑΝ.ΕΛ., σήμερα ΣΥΡΙΖΑ με κάποιους άλλους.

Άρα, οι ευθύνες είναι της Κυβέρνησης και του Πρωθυπουργού και όλου του Υπουργικού Συμβουλίου και φυσικά και των Βουλευτών που θα την υποστηρίξουν.

Δεν έχει νόημα, κατά τη γνώμη μας, όπως πάντα – και επανέρχομαι – και η Νέα Δημοκρατία και το ΠΑΣΟΚ και ο ΣΥΡΙΖΑ σε κάποια κρίσιμα νομοσχέδια έβαλαν στο σημάδι τον Υπουργό. Πάντα!

Εμείς λέμε ότι είναι ευθύνες της Κυβέρνησης και όχι του Υπουργού, γιατί αλλάζει ο Υπουργός έρχεται καινούργιος και ξαναφέρνει πάλι το ίδιο και αυτό γίνεται ιστορικά.

Το θέμα της τροποποίησης του Συντάγματος νομίζουμε ότι είναι ένα εύλογο ερώτημα, εάν υπάρχει – και πρέπει να υπάρχει – να έρθει, αν και είναι δευτερεύοντα θέματα.

Σας λέω, λοιπόν, μαζευτείτε όλοι, οι Νατοϊκοί και οι Αμερικανοτραφείς, όπως λέει και η έκθεση των Αμερικανών που λέει να προωθήσουμε ηγέτες φιλικούς, βρείτε τα, κάντε διαπραγμάτευση με το ΝΑΤΟ και ελάτε να μας τα ξαναπείτε, γιατί φωνάζετε όλοι και γι’ αυτό δεν βγάζετε τσιμουδιά, ότι γίνεται για την ένταξη στο ΝΑΤΟ και κάτω από την επίβλεψη, οδηγία και επιβολή των Αμερικανών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων)**: Ευχαριστώ πού, κύριε Πρόεδρε. Επειδή έχουμε ευθύνη απέναντι στις μελλοντικές γενιές, θα ήθελα να πω ότι η Δημοκρατία δεν ξεπούλησε τη Μακεδονία, κύριε Πρόεδρε, ούτε και τώρα θα το κάνει αυτό.

***Θόρυβος στην Αίθουσα***

Κυβερνήσεις, οι οποίες διαχειρίστηκαν το θέμα του ονόματος των Σκοπίων, με τον τρόπο με τον οποίον το διαχειρίστηκαν, έφτασαν τα πράγματα εδώ, που τα έφτασαν. Αυτή τη στιγμή, η οποία είναι μια ιστορική στιγμή, ας μη δημιουργήσουμε άλλη πληγή στη Δημοκρατία μας. Τις θέσεις της Ένωσης Κεντρώων για το θέμα της Συμφωνίας των Πρεσπών τις γνωρίζετε.

Η Ένωση Κεντρώων αντιτίθεται με τη χρησιμοποίηση και μόνο του όρου «Μακεδονία» στη Συμφωνία των Πρεσπών. Για αυτό το «παλιόχαρτο» έχει διαλυθεί αυτή τη στιγμή ένα κοινοβουλευτικό κόμμα.

Έχετε καταλάβει τι έχει συμβεί από αυτό το χαρτί, το οποίο μας φέρνετε να συζητήσουμε σε αυτήν εδώ την αίθουσα;

Άρα, λοιπόν, θα έλεγα και θα συμφωνούσα οι διαδικασίες, οι οποίες θα τηρηθούν εδώ, θα είναι δημοκρατικές, θα είναι σύμφωνα με το Σύνταγμα και με τον Κανονισμό της Βουλής. Οτιδήποτε άλλο δεν αξίζει στον κοινοβουλευτισμό μας, δεν αξίζει στη Δημοκρατία μας και δεν αξίζει στους Έλληνες πολίτες. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ**: Κύριε Πρόεδρε, με κάλυψαν αρκετά οι προλαλήσαντες συνάδελφοι. Θα πρέπει να είμαστε πάρα πολύ σαφείς ότι σε μια τόσο σοβαρή διαδικασία και τόσο σοβαρό κείμενο, που θα συνάψουν οι δύο χώρες, θα πρέπει να έχουμε οπωσδήποτε επισυναπτόμενο προαπαιτούμενο τη ρηματική διακοίνωση στις δύο γλώσσες, τις πλήρεις αλλαγές στο Σύνταγμα των Σκοπιανών, τις πλήρεις τροπολογίες, όπως αυτές ερμηνεύτηκαν και τους εφαρμοστικούς νόμους.

Είναι σημαντική για εμάς η εννιασέλιδη επιστολή του κ. Κοτζιά, όχι για κείμενο φιλολογικό. Ο αξιότιμος κ. Κοτζιάς είπε στον Πρωθυπουργό, τον κ. Τσίπρα ότι «εάν δεν τη δώσεις εσύ, θα τη δώσω εγώ στη δημοσιότητα», που σημαίνει ότι κάτι ήθελε να πει. Μετά προφανώς τα βρήκαν και δεν εμφανίστηκε.

Εάν, όμως, στο μέλλον – και το λέω προς όλους τους συναδέλφους – η επιστολή αυτή περιέχει ζητήματα καίρια, τα οποία πιθανόν να άλλαζαν τη σημερινή ψήφο της Επιτροπής ή της Ολομέλειας επάνω σε αυτή τη βασική Συμφωνία των Πρεσπών, τότε τι θα λέμε; Θα κοιταζόμαστε στον καθρέφτη και θα λέμε τι; Τότε δεν την είδαμε και τώρα είναι αργά, το έχουμε ψηφίσει;

Θα πρέπει να μην είμαστε άμοιροι ευθυνών και θα πρέπει να έρθει η επιστολή του κ. Κοτζιά εδώ, μόνο και γι' αυτό τον λόγο, δηλαδή, για να αποδείξουμε ότι δεν είναι έτσι και όχι για κουτσομπολίστικους ή πολιτικούς λόγους.

Σχετικά με το θέμα του ΝΑΤΟ, εδώ είναι ο Υπουργός Άμυνας. Συμφωνήσαμε να δοθούν στρατηγικά βάσεις. Τι πήραμε από τους Αμερικάνους; Το ΝΑΤΟ θα είναι αυτή τη στιγμή ο φορέας, ο οποίος θα πιστοποιήσει την κύρωση της Σύμβασης από τα δύο κοινοβούλια. Γιατί δεν ήρθε ταυτόχρονα τώρα να κυρωθεί και έρχεται σε χρόνο μεταγενέστερο;

Αυτό πρέπει να το απαντήσουμε, διότι το ρωτάει ο κόσμος και καλό είναι οι διαδικασίες, κύριε Πρόεδρε και απευθύνομαι σε εσάς, να μην αφήνουν ερωτηματικά και σκιές, διότι όταν βγαίνουμε έξω, η σκιά είναι αυτή που επικρατεί και όχι η καθαρότητα.

Η υπογραφή από τον κ. Ιβανόφ είναι σημαντικό ότι δεν έχει μπει στη συμφωνία και αυτό θα μας το απαντήσει ο αξιότιμος κ. Υπουργός, μαζί με τα κείμενα που ζητήσαμε.

Όσον αφορά στη διαδικασία στην αρχή. Επειδή είμαι Ανεξάρτητος Βουλευτής και επειδή είχα τα παράπονα των Ανεξάρτητων Βουλευτών για τα πρακτικά, τα ζητήσαμε και στη Διάσκεψη των Προέδρων. Υπήρχε παράπονο από τους Ανεξάρτητους Βουλευτές ότι δεν ερωτήθηκαν. Σαφώς, εδώ – και πρέπει να το πω για τα πρακτικά – ο Επιστημονικός Σύμβουλος της Βουλής, ο καθηγητής, κ. Μαυριάς είπε ότι υπάρχει κενό στον Κανονισμό.

Με κενό στον Κανονισμό προχωρήσαμε, με κενό στον Κανονισμό – όπως είπε ο κ. Μαυριάς – έγινε η εκδήλωση ενδιαφέροντος από τον κ. Δανέλλη και η πιστοποίηση από τον κ. Βούτση ότι «ναι, θα πάρετε τη θέση αυτή», αλλά για εμάς είναι παράνομο. Έπρεπε να ερωτηθούν όλοι οι Βουλευτές και θα σας φέρω ένα παράδειγμα.

Ο αξιότιμος βουλευτής, ο κ. Λαζαρίδης με πήρε τηλέφωνο, διότι ήταν εκτός Αθηνών, και μου είπε τα εξής «εγώ εάν είχα λάβει επιστολή, θα είχα παραιτηθεί από την επιτροπή που ήμουν και θα ήθελα να συμμετάσχω στην κλήρωση με τον κ. Δανέλλη». Αυτό πώς θα το απαντήσουμε; Επίσης, εγώ θα ήθελα να είναι παρών, για διάφορα διαδικαστικά ζητήματα και ο κ. Μαυριάς.

Αυτές τις μέρες βλέπω μεταξύ του κ. Πάνου Καμμένου, του πρώην Υπουργού Αμύνης και του κ. Κοτζιά μια δημόσια αντιπαράθεση. Διαβάζουμε για δικαστήρια, εισαγγελείς και διάφορα ζητήματα. Εάν αυτά τα ζητήματα αφορούν ουσιώδεις όρους και όχι, κύριε Ξυδάκη, δικονομικούς, δεν είναι δικονομικό το ζήτημα, εάν – όπως είπε ο κ. Κοτζιάς – κατηγορήθηκε στο Υπουργικό Συμβούλιο η Κυβέρνηση για χρηματισμό για τη Συμφωνία των Σκοπίων, εμείς θα το αφήσουμε έτσι και θα πάμε να την ψηφίσουμε; Εάν μετά στο δικαστήριο αποδειχθεί χρηματισμός, μεταφορά χρημάτων, παθητική ή ενεργητική δωροδοκία, ξέπλυμα ή οτιδήποτε άλλο ή τίποτα; Αυτό να το προσέξουμε πάρα πολύ, διότι μετά θα είναι αργά να ακυρώσουμε τη Συμφωνία, όπως λέει ο Πρωθυπουργός, θα έχουμε εκτεθεί. Δεν ξέρουμε τι θα προκύψει από τα δικαστήρια, πρέπει να προσέχουμε πάρα πολύ και γι' αυτό το λέω, να ληφθεί υπ' όψιν.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Επειδή κάνατε μια αναφορά στη Διάσκεψη των Προέδρων να εξηγήσω απολύτως τι έχει συμβεί, για να ξέρει και η αίθουσα εδώ, αλλά και αυτοί που μας παρακολουθούν.

Έπρεπε να αλλάξει η σύνθεση της Επιτροπής, διότι μέλη της Επιτροπής των οποίων όμως το κόμμα πια δεν υπήρχε ως οντότητα έφυγαν, βγήκαν από την Επιτροπή και αυξήθηκε ο αριθμός των ανεξαρτήτων, βάσει του αλγορίθμου, με τον οποίο κανονίζεται αναλογικά ο αριθμός των μελών της Επιτροπής, σε σχέση με τη δύναμη των κομμάτων στην Ολομέλεια. Δηλαδή, έπρεπε να προστεθούν δύο ανεξάρτητοι, εσείς είστε ο τρίτος, κύριε Καμμένε, ο οποίος είχατε διορισθεί στο παρελθόν.

Με απόφαση του Προέδρου της Βουλής – την οποία έχω μπροστά μου – η οποία στηρίζεται στα άρθρα 31 παρ.3 και 31 παρ.5 του Κανονισμού της Βουλής και τα οποία λένε κάτι πολύ απλό ότι οι επιτροπές της Βουλής – οι Διαρκείς Επιτροπές, όπως η δική μας – πρέπει να έχουν έναν λόγο αναλογίας, δηλαδή, να υπάρχει αναλογικότητα μεταξύ των μελών των επιτροπών και της δύναμης των κομμάτων, συμπεριλαμβανομένων και των ανεξαρτήτων. Υπήρξε, λοιπόν, το θέμα των δύο επιπλέον ανεξάρτητων βουλευτών, οι οποίοι θα έπρεπε να προστεθούν.

Όπως ξέρετε, υπήρχαν αρκετοί ανεξάρτητοι βουλευτές, τους οποίους αντιπροσωπεύετε, κύριε Καμμένε, σε αυτή την Επιτροπή εδώ και καιρό, οι οποίοι είχαν εγγραφεί σε άλλες επιτροπές. Αυτό, το οποίο συζητήθηκε σήμερα το πρωί και νομίζω υπήρξε σχεδόν ομόφωνη απόφαση στη Διάσκεψη των Προέδρων, ήταν ότι τα νέα μέλη της Επιτροπής, τα οποία αντιπροσωπεύουν τους ανεξάρτητους βουλευτές, θα βγουν από αυτούς, οι οποίοι έφυγαν από τα κόμματά τους ή τα κόμματά τους πια δεν έχουν αντιπροσώπευση από τη συνεδρίαση για την ψήφο εμπιστοσύνης της περασμένης εβδομάδας και σήμερα.

Σε όλους αυτούς τους πέντε ή έξι συναδέλφους εστάλη γράμμα από τον Πρόεδρο της Βουλής, τους οποίους καλούσε να δηλώσουν κατά πόσο θα ήθελαν να είναι μέλη της Επιτροπής και πολλοί από αυτούς είπαν όχι, δεν θέλουμε. Παρέμειναν τρεις, οι οποίοι δήλωσαν ότι θα ήθελαν..

**ΠΑΝΑΓΙΩΤΗΣ ΚΑΜΜΕΝΟΣ:** Ο*μιλεί εκτός μικροφώνου*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Όχι, κύριε Καμμένο, διότι οι άλλοι έχουν ήδη κατανεμηθεί σε επιτροπές. Υπάρχουν βουλευτές, οι οποίοι είναι ανεξάρτητοι εδώ και δύο ή τρία χρόνια.

**ΠΑΝΑΓΙΩΤΗΣ ΚΑΜΜΕΝΟΣ:** *Ομιλεί εκτός μικροφώνου*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένο, θα με αφήσετε να μιλήσω; Μια αστική ευγένεια, τουλάχιστον. Μιλάω εγώ, δεν θα με διακόπτετε. Θα με αφήσετε να τελειώσω και μετά να διαβάσετε ό,τι άρθρο θέλετε, αν θέλετε και άρθρο επιστημονικό, να το διαβάσετε. Θα τελειώσω πρώτα, το καταλάβατε;

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Διαβάστε το άρθρο. Τι λέει;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Το άρθρο 31 παρ.3 αναφέρει ότι ο Πρόεδρος της βουλής συγκροτεί τις επιτροπές ανάλογα με τη δύναμη των Κοινοβουλευτικών Ομάδων και των ανεξάρτητων, με ανάλογη εφαρμογή του τάδε. Η παράγραφος 5 λέει ότι είναι δυνατόν να αλλάζει αυτή τη σύνθεση των επιτροπών, έτσι ώστε να επιτευχθεί η αναλογικότητα. Αυτό έκανε ο Πρόεδρος της Βουλής.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Άρθρο 29 παρ.5, ο Πρόεδρος της Βουλής απευθύνει επιστολή στους ανεξάρτητους βουλευτές. Αυτό δεν έγινε ποτέ. Έχω θέσει ένα ερώτημα και περιμένω την απάντησή σας.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας είχα απαντήσει πριν να μου κάνετε την ερώτηση. Έχω εδώ το αντίγραφο των γραμμάτων, που εστάλησαν σήμερα, μετά από την απόφαση της Διάσκεψης των Προέδρων, στην οποία υπήρχε ο αντιπρόσωπός σας μέσα, η οποία αποφάσισε, σχεδόν ομόφωνα, εάν θυμάμαι καλά…

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Προφανώς και δεν ήταν ομόφωνα. Ουδεμία ομοφωνία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Μειοψήφησε η Χρυσή Αυγή. Αυτό, το οποίο αποφασίσαμε με μεγάλη πλειοψηφία στη Διάσκεψη των Προέδρων και το οποίο υλοποίησε μέχρι το τελευταίο του γράμμα ο Πρόεδρος της Βουλής, ήταν να στείλει γράμματα σε όσους βουλευτές ανεξαρτητοποιήθηκαν για τον έναν ή τον άλλο λόγο την περασμένη και αυτή την εβδομάδα. Τρεις απάντησαν ότι θέλουν να συμμετάσχουν και έγινε μια κλήρωση προηγουμένως.

**ΑΘΑΝΑΣΙΟΣ ΔΑΒΑΚΗΣ:** Ο κ. Λαζαρίδης πήρε, κύριε Πρόεδρε;

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** *Ομιλεί εκτός μικροφώνου*

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** *Ομιλεί εκτός μικροφώνου*

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αν δεν σταματήσετε, θα διακόψω τη διαδικασία. Θα έχουμε επιχειρήματα όχι κραυγές. Ελληνικά καταλαβαίνετε;

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Καταθέτω ένα επίσημο αίτημα, ως μέλος της Επιτροπής Εξωτερικών και Άμυνας. Κύριε Πρόεδρε, παρακαλώ, το Προεδρείο της Βουλής να αποστείλει αυτή τη στιγμή στα μέλη της Επιτροπής Εξωτερικών και Άμυνας τις επιστολές του Προέδρου και τις απαντήσεις των βουλευτών. Να δώσει τώρα στη δημοσιότητα και στα μέλη της Επιτροπής τις επιστολές του Προέδρου και τις απαντήσεις των βουλευτών, για να δούμε, εάν έχει τηρηθεί ο Κανονισμός.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κασιδιάρη, σας ανακαλώ στην τάξη, διότι διαρκώς διακόπτετε με κραυγές μια διαδικασία, η οποία έχει πάρει ένα δρόμο. Προσπαθούμε να εξηγήσουμε τι έχει συμβεί και συνεχώς μας διακόπτετε και φωνάζετε. Σας παρακαλώ, σας ανακαλώ στην τάξη.

Να επαναλάβω αυτό που είπα, γιατί φαίνεται ότι δεν το καταλάβατε. Η απόφαση της Διάσκεψη των Προέδρων στην οποία εμείς…

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Δεν υπάρχει απόφαση, δώστε μας την απόφαση. Η κυρία Κόλλια ήταν παρούσα, δεν υπάρχει απόφαση.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Δώστε μου τον λόγο να εξηγήσω τι συμβαίνει, γιατί δεν είστε ενημερωμένος, κύριε Πρόεδρε.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Να αναγνώσετε την απόφαση της Διάσκεψης των Προέδρων.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν έχετε τον λόγο. Η συνεδρίαση της Επιτροπής διακόπτεται για πέντε λεπτά.

***ΔΙΑΚΟΠΗ***

**(ΜΕΤΑ ΤΗΝ ΔΙΑΚΟΠΗ)**

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο Αναπληρωτής Υπουργός Εξωτερικών, ο κ. Κατρούγκαλος.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, με συγχωρείτε. Ο Υπουργός απαντά στα διαδικαστικά;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Απαντώ στα θέματα, που τέθηκαν στην Κυβέρνηση.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Δεν έχει δικαιοδοσία ο Υπουργός να απαντά σε ερωτήματα που αφορούν στο Προεδρείο της Βουλής. Έχει τεθεί ζήτημα διαδικαστικό.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Απαντήστε στο διαδικαστικό πρώτα.

***Θόρυβος στην Αίθουσα***

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Έχει καταστρατηγηθεί το άρθρο 29 παρ.5 του Κανονισμού της Βουλής.

***Θόρυβος στην Αίθουσα***

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ο ελληνικός λαός, πράγματι, περιμένει από εμάς επιχειρήματα και όχι κραυγές.

***Θόρυβος στην Αίθουσα***

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Αγνοείτε την Επιτροπή, κύριε Πρόεδρε. Παρανομείτε και αγνοείτε την Επιτροπή.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Κατάφορη παρανομία έχει γίνει. Η διαδικασία πρέπει να σταματήσει.

***Θόρυβος στην Αίθουσα***

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Όλοι διαπιστώσαμε την ιστορικότητα των στιγμών. Και ακριβώς γι' αυτό τον λόγο πρέπει να συζητήσουμε στην ουσία και όχι επί της διαδικασίας. Θα απαντήσω σε οτιδήποτε τέθηκε από τους κοινοβουλευτικούς εκπροσώπους και απευθυνόταν στην Κυβέρνηση, με τη σειρά που τέθηκαν τα θέματα.

Προφανώς, καταθέτω την Ρηματική Ανακοίνωση σε δύο γλώσσες, στα ελληνικά και στα αγγλικά για τα πρακτικά και για να διανεμηθεί.

Ως προς το αίτημα, που ακούστηκε, για το συνολικό κείμενο του Συντάγματος υπενθυμίζω – και μιλάω ιδιαίτερα στον ομότεχνό μου, τον κ. Λοβέρδο – ότι σε όλες τις συνταγματικές τάξεις και στην δική μας, οι αναθεωρήσεις δημοσιεύονται με ψήφισμα, ειδικό κείμενο της συνταγματικής τάξης, κατ’ εντολή πάντα του Προέδρου της Βουλής και αυτή είναι η βασική διάκριση στα δημοκρατικά πολιτεύματα σε σχέση με εκείνα τα μοναρχικά πολιτεύματα, όπου ο Αρχηγός του Κράτους ήταν παράγοντας της συνταγματικής διαδικασίας. Παραπέμπω απλώς – γιατί από δω και πέρα, δεν πρόκειται να πω τίποτα για το οποίο να μην αναφερθώ σε συγκεκριμένες ημερομηνίες ή έγγραφα – στο Ψήφισμα Ζ΄ της Αναθεωρητικής Βουλής, της δικής μας, από 6.4.2001 για την σύγκριση. Για διευκόλυνση, όμως, της Βουλής θα ζητήσω και αύριο στην επόμενη συνεδρίαση της Επιτροπής θα έχουμε ένα συγκριτικό πίνακα με το πώς ήταν τα άρθρα προηγουμένως και πώς ήταν μετά. Ο κάθε βουλευτής μπορεί από σήμερα να μελετήσει την Ρηματική Ανακοίνωση, σε επίσημη μετάφραση, στα ελληνικά.

Το δεύτερο ζήτημα που τέθηκε αφορούσε στην επιστολή του πρώην Υπουργού, Νίκου Κοτζιά. Σας διαβεβαιώνω ότι θα ήταν ιδιαίτερα ευτυχής ο Νίκος να ήταν παρών σήμερα και να υπερασπίσει μια Συνθήκη που είναι, σε πολύ μεγάλο βαθμό, δικό του επίτευγμα και που κανείς δεν περίμενε ότι θα μπορούσε η Ελληνική Δημοκρατία να το διαπραγματευτεί.

Αυτά που πέτυχε η Συμφωνία, το είπε με τον καλύτερο τρόπο, ο κ. Μέρτζος, ο πρώην Πρόεδρος της Εταιρίας Μακεδονικών Σπουδών. Είπε ότι με αυτήν «κλείνουν πληγές και δεν ανοίγουν άλλες». Θα φανεί στη συζήτηση επί της ουσίας ότι πήραμε, δεν δώσαμε, με την Συμφωνία των Πρεσπών. Αλλά ας μιλήσουμε για τα θέματα, τα οποία τέθηκαν. Θα είναι παρών στην Ολομέλεια ο Νίκος Κοτζιάς και θα αναφερθεί σε όλα.

Τέθηκαν θέματα που αφορούν στη συνταγματικότητα της Συμφωνίας.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Ακόμα δεν τα έθεσα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Σύμφωνα με το άρθρο 100 του Κανονισμού και γι’ αυτό σας είπα ότι από δω και πέρα, όταν μιλούμε, πρέπει να μιλούμε για το άρθρο, οι ενστάσεις συνταγματικότητας εξετάζονται από την Ολομέλεια της Βουλής και εκεί, εφόσον τεθούν, θα εξεταστούν. Και αυτός πρέπει να είναι ο σκοπός όλων μας. Να συζητηθεί στην Ολομέλεια της Βουλής, με νηφαλιότητα και διαύγεια, όλο το πλέγμα των ουσιαστικών και των άλλων διαδικαστικών ή συνταγματικών θεμάτων που θα τεθούν.

Ως προς το θέμα συνταγματικότητας, όχι της δικής μας έννομης τάξης, αλλά της έννομης τάξης της γειτονικής χώρας, που έθεσε ο κ. Λοβέρδος, είναι προφανές ότι εδώ εξετάζουμε μόνο ζητήματα συνταγματικότητας της δικής μας έννομης τάξης. Παρόλα αυτά αναφέρω – πάλι απευθυνόμενος σε ομότεχνο – ότι από την συνδυαστική ισχύ των άρθρων 26 και 27 της Συνθήκης των Συνθηκών, της Συνθήκης της Βιέννης, δεν νοείται προβολή λόγου εσωτερικού δικαίου για αντίκρουση υποχρέωσης που απορρέει από Διεθνή Συνθήκη. Και όπως θα δείτε, με την Ρηματική Ανακοίνωση, ρητά μας διαβεβαιώνει η Κυβέρνηση των Σκοπίων ότι έχει τηρηθεί η συνταγματική της τάξη.

Ως προς το ζήτημα τώρα των θεμάτων αρμοδιότητας της Επιτροπής αυτής, ξαναλέω ποια είναι η ουσία. Η ουσία είναι να γίνει ουσιαστική συζήτηση στην Ολομέλεια της Βουλής. Θυμίζω και είναι σημαντικό ότι η ενδιάμεση Συμφωνία, που είχε πρακτικά το ίδιο περιεχόμενο, ρύθμιζε ζήτημα ονόματος, περιλάμβανε άρθρα που είναι ίδια με αυτά που έχει η Συμφωνία των Πρεσπών, το άρθρο 13, για παράδειγμα, που ακούω, μολονότι συνεχώς το διαψεύδουμε ότι τάχα παραχωρεί δικαιώματα άλλα από αυτά που το Δίκαιο της Θάλασσας δίνει στο γειτονικό κράτος, η ενδιάμεση Συμφωνία, επαναλαμβάνω, δεν ήλθε ποτέ για συζήτηση και για κύρωση στην Ολομέλεια της Βουλής. Εμείς, πρώτα - πρώτα επειδή σεβόμαστε την Δημοκρατία και την κοινοβουλευτική Αρχή θέλουμε να συζητηθεί η Συμφωνία αυτή. Και να σας το πω και με άλλο τρόπο; Μόνο να κερδίσουμε έχουμε από τη συζήτηση.

Απορώ, λοιπόν, ποιοι θα ήθελαν να ματαιώσουν τη συζήτηση, στο φυσικό φόρουμ της Δημοκρατίας που είναι η Ολομέλεια. Και ας πούμε ότι αρνηθήκατε, κύριοι της Νέας Δημοκρατίας, μια τηλεμαχία του Αρχηγού σας με τον Πρωθυπουργό. Δεν θα θέλατε να υπάρχει, τουλάχιστον, η δυνατότητα να συζητηθούν αυτά τα πράγματα στον ναό της Δημοκρατίας, στην Ολομέλεια της Βουλής; Πώς μπορεί να θέλει κάποιος άλλος το αντίθετο;

Ως προς αυτά που είπατε, νομίζω, μερικές φορές, ότι υπάρχει ένα πρόβλημα ανάγνωσης. Το άρθρο 29 παρ. 5 αναφέρεται στη συγκρότηση των Τμημάτων της Βουλής, όχι των Επιτροπών. Το άρθρο 31 παρ. 3 και 5, σε συνδυασμό με το άρθρο 70 και 72 του Συντάγματος, στην πραγματικότητα, δίνουν στον Πρόεδρο της Βουλής, εν λευκώ, υπερπρονομία να ορίσει τα μέλη των Κοινοβουλευτικών Επιτροπών……..

***Θόρυβος στην Αίθουσα***

….. και προς τιμήν του, ο Πρόεδρος της Βουλής αποφάσισε να θέσει σε κλήρωση τα ονόματα εκείνων των ανεξάρτητων βουλευτών, οι οποίοι δεν ήταν εξαρχής μέλη της Επιτροπής. Και δέχτηκε, μάλιστα, να διαγραφεί το όνομα του κ. Δανέλλη. Προφανώς θα μιλήσει μετά ο ίδιος για το θέμα αυτό.

Τα δε ζητήματα που αφορούν στο άρθρο 74 παρ.2, στο οποίο αναφέρθηκε ο σεβαστός Πρόεδρος, ο κ. Καμμένος, αναφέρονται ακριβώς στην παραπομπή από την Επιτροπή στην Ολομέλεια να συζητηθούν τα νομοσχέδια. Και όπως πολύ ορθά είπε ο κ. Παφίλης, αυτό γίνεται πάντοτε, στο πλαίσιο της εισηγητικής συμβουλευτικής αρμοδιότητας που έχει η Επιτροπή, ακόμα και αν η Επιτροπή καταλήξει διαφορετικά, κάτι που σας διαβεβαιώνω – από ό,τι προκύπτει από τη σύνθεσή της – δεν θα καταλήξει αυτή τη φορά.

Στη συνέχεια, τέθηκε ένα άλλο ζήτημα από τον κ. Λοβέρδο. Το ερώτημα που έθεσε ήταν, γιατί δεν έρχεται μαζί, προς κύρωση, το Πρωτόκολλο Ένταξης της γειτονικής χώρας στο ΝΑΤΟ μαζί με την Συμφωνία των Πρεσπών; Αυτό είναι ένα από τα μεγάλα πλεονεκτήματα της Συμφωνίας. Εμείς προχωρούμε στην κύρωση της Συμφωνίας, εφόσον έχουν προηγηθεί όλα τα διαδικαστικά βήματα η αλλαγή του Συντάγματος στη γειτονική χώρα.

Αυτό είναι, κυρίες και κύριοι συνάδελφοι, που ποτέ δεν έχει ξανασυμβεί. Δηλαδή, χωρίς πόλεμο, να δέχεται μια χώρα να αλλάξει το όνομά της και το Σύνταγμά της και πολλές διατάξεις από αυτό, χωρίς να έχει άλλη υποχρέωση, πέραν από αυτήν, που απορρέει από τη διαδικασία. Ο λόγος για τον οποίο δεν έρχεται σήμερα το Πρωτόκολλο Ένταξης είναι για τον απλό λόγο ότι δεν υπάρχει. Γιατί, για να υπάρξει πρόσκληση μέσω του Πρωτοκόλλου Ένταξης προς τη γειτονική χώρα, πρέπει εμείς να έχουμε κυρώσει την Συμφωνία. Αυτό σας λέω, λοιπόν, ότι είναι επίτευγμα. Λέει μεν η Συμφωνία «*μαζί*», ακριβώς όμως επειδή είναι αδύνατον να υπάρξει το Πρωτόκολλο Ένταξης, αν δεν έχει προηγηθεί η κύρωση από την Ελληνική Βουλή – και επαναλαμβάνω, αυτό είναι από τις μεγάλες διαδικαστικές κατακτήσεις της Συμφωνίας – μόνο όταν ολοκληρώσουμε την κύρωση και το γνωστοποιήσουμε με Ρηματική Ανακοίνωση δική μας στο ΝΑΤΟ, μπορεί να ξεκινήσει η σχετική διαδικασία. Πράγματι, το πρωτότυπο κείμενο λέει «*μαζί*». Το νόημα αυτό του «μαζί» – γιατί διαφορετικά υπάρχει λογικό παράδοξο – είναι όσο το δυνατόν συντομότερο να γίνει η ψήφιση των δύο κειμένων και αυτό πράγματι πρόκειται να συμβεί.

Όσα ακούστηκαν για εκχώρηση εθνικής κυριαρχίας είναι προφανώς αστήριχτα. Δεν υπάγεται η Συμφωνία αυτή στο άρθρο 28 παρ.2 και παρ.3 του Συντάγματος.

Τέλος, νομίζω ότι δεν τέθηκαν άλλα θέματα, τα οποία είναι αρμοδιότητας της Κυβέρνησης.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Έχει ισχύ αυτό το έγγραφο χωρίς την υπογραφή Ιβανόφ ;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Απαντώ, μολονότι εντάσσεται στην απάντηση που έδωσα στον κ. Λοβέρδο. Πρώτον, το άρθρο 77 του Συντάγματος της γειτονικής χώρας αντίθετα με το δικό μας Σύνταγμα προβλέπει ότι η διαδικασία της δημοσίευσης γίνεται με δύο υπογραφές, του Προέδρου της Δημοκρατίας και του Προέδρου της Βουλής. Προβλέπει, επίσης, ότι εάν ο Πρόεδρος της Δημοκρατίας αρνηθεί να υπογράψει, να βάλει την μια από τις δύο υπογραφές, επιστρέφει το θέμα στη Βουλή και εάν συγκεντρωθεί εκεί πλειοψηφία των δύο τρίτων, ο Πρόεδρος της Δημοκρατίας υποχρεώνεται να υπογράψει.

Πήγε, πράγματι, στην Ολομέλεια της γειτονικής Βουλής το θέμα, συγκεντρώθηκε η πλειοψηφία των τριών τρίτων, δεν υπέγραψε ο Ιβανώφ, όμως, όπως σας ξαναείδα, από το άρθρο 75, υπάρχει παράλληλη αρμοδιότητα του Προέδρου της Βουλής να υπογράψει το σχετικό κείμενο. Σε κάθε δε περίπτωση, σας αναφέρω ότι η ρηματική ανακοίνωση σε ό,τι αφορά στη διεθνή υποχρέωση του γειτονικού κράτους μας εξασφαλίζει απολύτως από πλευράς εγγυήσεων Διεθνούς Δικαίου, διότι, όπως σας είπα, βάσει του άρθρου 27 της Συνθήκης της Βιέννης, δεν μπορείς να προβάλεις λόγο που ανάγεται στο εθνικό σου Δίκαιο, για να αναιρέσεις υποχρέωσή σου, που απορρέει από Διεθνή Συνθήκη, όπως είναι η Συνθήκη των Πρεσπών.

Όλα αυτά, επομένως, κυρίες και κύριοι, τα διαδικαστικά, είναι προφάσεις εν αμαρτίαις. Εμείς ένα πράγμα θέλουμε, να συζητήσουμε στη Βουλή, στην Ολομέλεια της Βουλής, στον Ναό της Δημοκρατίας, εκεί που πράγματι οι Έλληνες πολίτες θέλουν να ακούσουν από εμάς επιχειρήματα. Και πραγματικά, όποιος θέλει να ματαιώσει τη συζήτηση αυτή, στην πραγματικότητα δεν είναι απλώς εναντίον της Συμφωνίας των Πρεσπών – που δικαιούνται να είναι όλοι οι άνθρωποι με επιχειρήματα και όχι με κραυγές – είναι εναντίον της ίδιας της Δημοκρατίας και του Κοινοβουλευτισμού. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, τον κ. Υπουργό. Είχε ζητήσει τον λόγο πολύ πριν ο κ. Δανέλλης, για μερικά λεπτά. Παρακαλώ έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε. Δεν ζήτησα τον λόγο για να ερμηνεύσω τη δική μου θέση ή τον λόγο παρουσίας μου εδώ και την νομιμοποίησή της. Ζήτησα τον λόγο, για να πω απλώς ότι μόνο αφελής θα περίμενε ότι η Επιτροπή Άμυνας και Εξωτερικών Υποθέσεων της Βουλής θα αξιοποιούσε τη μοναδική ευκαιρία και τον χρόνο που έχει στη διάθεσή της, για να κάνει ένα διάλογο, που δεν έχει γίνει 27 χρόνια τώρα, επί της ουσίας των διαφοροποιήσεων και των διαφορών που υπάρχουν, μήπως καταφέρει ο ελληνικός λαός, οι Έλληνες πολίτες, να νιώσουν την απάντηση, να πάρουν την απάντηση για κάποια προβλήματα, τα οποία θεωρούν ότι υπάρχουν, μέσα σε μια προσπάθεια διαρκούς στρέβλωσης της πραγματικότητας και κατάφορης προσβολής της αλήθειας. Γιατί παρακολουθούμε, κύριε Πρόεδρε, μήνες τώρα, να έχουμε μια εξέλιξη ατέρμονα, μαχών και χαρακωμάτων, προκειμένου να μην διαλευκανθούν τα ερωτήματα, τα οποία ο αγνός Έλληνας πατριώτης έχει. Τα ερωτήματα τα οποία του έχουν δημιουργηθεί από τον τρόπο διαχείρισης από την πολιτική ηγεσία και τα πολιτικά κόμματα τα 27 αυτά χρόνια, ένα κρίσιμο εθνικό ζήτημα. Βεβαίως, είναι η μοναδική ευκαιρία, αλλά και υποχρέωσή μας, αγαπητοί και αγαπητές συνάδελφοι, να συζητήσουμε με ψυχραιμία, να αναστοχαστούμε όλα αυτά τα 27 χρόνια, με τον τρόπο με τον οποίο χειριστήκαμε αυτό το ζήτημα, τι κέρδισε και τι έχασε η χώρα μας και η κοινωνία μας.

Έτσι, λοιπόν, σας καλώ μακριά από μικροκομματικές υποκρισίες, μακριά από τις προφάσεις εν αμαρτίαις που συνηθίσαμε…….

***Θόρυβος στην Αίθουσα***

**ΣΠΥΡΙΔΩΝ ΔΑΝΕΛΛΗΣ:** Ναι, ό,τι θέλω λέω, κύριοι συνάδελφοι, στα λεπτά που έχω. Σας άκουσα, υποχρεώθηκα να σας ακούσω…

***Θόρυβος στην Αίθουσα***

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, τον λόγο, έχω μια ιδέα κι εγώ και θέλω να την πω.

**ΣΠΥΡΙΔΩΝ ΔΑΝΕΛΛΗΣ:** ……οι καινοφανείς ερμηνείες και οι συνεχείς στρεψοδικίες της αντιπολίτευσης…

***Θόρυβος στην Αίθουσα***

**ΣΠΥΡΙΔΩΝ ΔΑΝΕΛΛΗΣ:** …….προφανώς δεν μας στερούν………

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** *Ομιλεί εκτός μικροφώνου*

***Θόρυβος στην Αίθουσα***

**ΣΠΥΡΙΔΩΝ ΔΑΝΕΛΛΗΣ:** Από πού αποστάτησα και για ποιον λόγο; Ας συζητήσουμε λοιπόν ψύχραιμα και επί της ουσίας και να δούμε ποιος είναι προδότης.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τις προσωπικές επιθέσεις να τις αφήσουμε εδώ μέσα. Τον λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Ζητώ πραγματικά τον λόγο επί της διαδικασίας, γιατί εδώ έχουμε ξεχειλώσει τη διαδικασία. Δώσαμε τον λόγο σε όλους για παρεμβάσεις, όχι για διαδικαστικές παρεμβάσεις. Νομίζω ότι η συζήτηση έχει εξαντληθεί, επί του διαδικαστικού. Σας καλώ, κύριε Πρόεδρε, όλοι με ευκρίνεια κατέθεσαν τις απόψεις τους επί του θέματος και έχει διαλευκανθεί η κάθε πτυχή αυτού του διαδικαστικού θέματος, σας καλώ να προχωρήσετε ομαλά στη διαδικασία.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Υπάρχει αίτηση αντισυνταγματικότητας, κύριε Πρόεδρε. Έχετε υποχρέωση να τη συζητήσετε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Το άρθρο 100 του Κανονισμού της Βουλής – αν θέλετε να σας το διαβάσω κιόλας, για να είμαστε απολύτως ξεκάθαροι γύρω από αυτό το θέμα – το οποίο ανέφερε και ο κ. Αναπληρωτής Υπουργός αναφέρει τα εξής: «…… α*ντιρρήσεις που προβάλλει για τη συνταγματικότητα νομοσχέδιου ή πρότασης νόμου, όπως διαμορφώθηκε από την αρμόδια επιτροπή και εισάγεται στην Ολομέλεια ή στο Τμήμα Διακοπής Εργασιών της Βουλής*».

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Υπάρχει ένα άλλο άρθρο που λέει ότι όταν αρχηγός Κοινοβουλευτικής Ομάδας σας ζητάει τον λόγο, του δίνετε αμέσως τον λόγο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν σας αφαίρεσα τον λόγο. Μου είπατε ότι υπάρχει θέμα αντισυνταγματικότητας. Το είχατε πει και πριν και δεν σας είχα απαντήσει.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Πρόεδρε, εξηγήστε μου για τι θα μιλήσετε.

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Ζήτησα τον λόγο επί της διαδικασίας για να προβάλω αίτημα αντισυνταγματικότητας. Ο κ. Πρόεδρος αρνήθηκε κατά παράβαση του Κανονισμού να μου δώσει τον λόγο. Έκανα λοιπόν χρήση του δικαιώματος του Προέδρου της Κοινοβουλευτικής Ομάδας να λάβω τον λόγο. Δεν πρόκειται να παραβιάσω ούτε τη σειρά των συναδέλφων ούτε τη σειρά των κομμάτων, αλλά είναι ο μόνος τρόπος που μπορώ πλέον σε μια στημένη Επιτροπή να καταθέσω και να υπάρξει στα πρακτικά το αίτημα της αντισυνταγματικότητας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αφήστε με να απαντήσω και θα προχωρήσετε. Πρώτον, νομίζω ότι θα ήταν σωστό να αποσύρετε την έκφραση «στημένη Επιτροπή». Ποιος έστησε και τι έστησε; Δεύτερον, …….

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Η κυρία Κόλλια εκ μέρους των Ανεξάρτητων Ελλήνων ήταν στη Διάσκεψη των Προέδρων. Δεν υπάρχει απόφαση της Διάσκεψης των Προέδρων, όπως επικαλείστε. Στη Διάσκεψη των Προέδρων το θέμα έμεινε εκκρεμές και ενώ οφείλατε ο Πρόεδρος της Βουλής να ξανακάνει Διάσκεψη των Προέδρων και να πει τις πραγματικές δυνάμεις των κομμάτων και βάσει αυτών τη σύνθεση της Επιτροπής Εξωτερικών και Άμυνας και επίσης, να κάνει επιστολή προς όλους τους ανεξάρτητους βουλευτές, όπως προβλέπει ο Κανονισμός, παραβίασε τον Κανονισμό, έκανε κλήρωση στο γραφείο του για όσους ανεξάρτητους βουλευτές ο ίδιος επέλεξε να κάνει και να βάλει στην κληρωτίδα, απέρριψε τους άλλους βουλευτές, ενώ θα μπορούσε κάλλιστα να σεβαστεί τον Κανονισμό, να στείλει επιστολή σε όλους τους ανεξάρτητους βουλευτές, να γίνει η σύνθεση της Επιτροπής, να ληφθεί υπόψη στο ΠΑΣΟΚ η αλλαγή της κοινοβουλευτικής ομάδας και της συνθέσεώς της, όπως έγινε στο Ποτάμι και αφού η Επιτροπή αυτή νομίμως θα μπορούσε να συγκροτηθεί, να κάνουμε τη συζήτηση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Να σας απαντήσω τώρα, γιατί αυτή τη στιγμή αντιπροσωπεύω τον Πρόεδρο της Βουλής. Το είπατε τρεις, τέσσερις φορές, το ακούσαμε πολλές φορές. Η επανάληψη δεν κάνει σωστό αυτό που λέτε. Έγινε μια διαδικασία στην οποία συμμετείχε και η Αξιωματική Αντιπολίτευση μετά από απόφαση της Διάσκεψης των Προέδρων.

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Δεν υπάρχει απόφαση. Δώστε μου την απόφαση, κύριε Πρόεδρε. Διαβάστε την απόφαση της Διάσκεψης των Προέδρων.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν έχω πρακτικά εγώ αυτή τη στιγμή να σας διαβάσω καμιά απόφαση.

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Δεν υπάρχει απόφαση, κύριε Πρόεδρε.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας είπα, αν το επαναλάβετε ξανά, άλλες πέντε, έξι φορές δεν θα γίνει αλήθεια.

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Κύριε Πρόεδρε, εάν καταθέσετε την απόφαση της Διάσκεψης των Προέδρων, εγώ κατεβαίνω από το βήμα και σταματάω να ανακατεύομαι. Λέτε ότι υπάρχει απόφαση της Διάσκεψης των Προέδρων. Με βεβαιώνει η κυρία Κόλλια ότι δεν υπάρχει τέτοια απόφαση. Αν υπάρχει τέτοια απόφαση, εγώ θα ζητήσω και συγγνώμη από τον Πρόεδρο της Βουλής και θα κατέβω κάτω. Έμεινε εκκρεμές το θέμα και παρότι έμεινε εκκρεμές, ήρθαμε να αρχίσουμε τη συνεδρίαση της Επιτροπής. Αυτό είναι πρωτοφανές.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Να σας απαντήσω πάλι ότι με το να ακούτε μόνο αυτό που λέτε εσείς, δεν γίνεστε σοφότερος. Σας είπαμε ότι αυτό αποφασίστηκε. Συμμετείχε η Αντιπολίτευση. Δεν ήταν κάτι, το οποίο το έκανε η Κυβέρνηση.

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Μα κι εμείς συμμετείχαμε. Δεν υπάρχει απόφαση σας λέω, κύριε Πρόεδρε. Δεν υπάρχει απόφαση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Και πώς έγινε αυτή η διαδικασία χωρίς απόφαση;

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Πέστε μου, πώς έγινε; Ας πουν και τα άλλα κόμματα που εκπροσωπούνται. Υπάρχει απόφαση της Διάσκεψης των Προέδρων; Ρωτάω το ΚΚΕ, ρωτάω το ΚΙΝΑΛ, υπάρχει απόφαση της Διάσκεψης των Προέδρων; Δεν υπάρχει. Η Νέα Δημοκρατία να μας πει, αν υπάρχει.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα συμφωνήσουμε ότι διαφωνούμε. Κάνατε μια ένσταση για αντισυνταγματικότητα του νομοσχεδίου. Στην Επιτροπή δεν είναι δυνατόν να συζητηθεί η ένσταση αντισυνταγματικότητας, εν τούτοις για να μην έχουμε μεγαλύτερη ένταση, αν θέλετε, πείτε μας για πέντε λεπτά την ένστασή σας, η οποία όμως δεν έχει καμία ισχύ, δεδομένου ότι αυτή η Επιτροπή και καμία Επιτροπή δεν δέχεται, δεν εισάγει και δεν συζητάει προτάσεις αντισυνταγματικότητας. Ορίστε έχετε τον λόγο για πέντε λεπτά.

**ΠΑΝΑΓΙΩΤΗΣ ΚΑΜΜΕΝΟΣ** **(Πρόεδρος της Κ.Ο. των Ανεξαρτήτων Ελλήνων – Ειδικός Αγορητής των ΑΝΕΛ):** Η πρώτη παρέμβαση είναι για τη νομιμοποίηση της Επιτροπής. Αρνείστε να μας δώσετε την απόφαση της Διάσκεψης των Προέδρων. Εδώ είναι οι εκπρόσωποι όλων των κομμάτων και εγώ θα σας ζητήσω να τη δημοσιοποιήσετε. Δημοσιοποιήστε, αν υπάρχει τέτοια απόφαση. Δεν υπάρχει.

Σας είπα, κύριε Πρόεδρε, στην αρχή επί της διαδικασίας, όπως και οι άλλοι συνάδελφοι με ήπιο τρόπο ότι υπάρχουν θέματα, τα οποία αφορούν στη δυνατότητα αρχής της συζητήσεως. Πέραν της σύστασης της Επιτροπής, υπάρχει θέμα για τον έλεγχο από την Επιστημονική Επιτροπή της Βουλής που πρέπει να γίνει μέσω γνωμοδοτήσεων δύο διακεκριμένων καθηγητών Πανεπιστημίου, συνταγματολόγου και διεθνολόγου. Αυτή η Έκθεση της Επιστημονικής Επιτροπής δεν υπάρχει. Αποτελεί προϋπόθεση, για να αρχίσει η συζήτηση. Δεν μπορούμε να αρχίσουμε συζήτηση στην Επιτροπή, αν δεν υπάρχει αυτή η προβλεπόμενη από τον Κανονισμό και από το Σύνταγμα έκθεση.

Τρίτον, ζητήσαμε, κύριε Πρόεδρε, όλοι μαζί τα κείμενα, τα οποία πρέπει να επισυνάπτονται και παράλληλα, τα διαδικαστικά θέματα τα οποία δεν ακολούθησαν. Πέρα από το ότι θα έπρεπε να έχει ψηφιστεί μέχρι τέλος Δεκεμβρίου, πέρα από το ότι θα έπρεπε να φέρει την υπογραφή του Προέδρου της Δημοκρατίας, η συγκεκριμένη Συμφωνία έχει θέματα, τα οποία έχουν να κάνουν, κατά την άποψη του καθηγητού σας, του κ. Κασιμάτη, με θέματα παραχώρησης εθνικής κυριαρχίας.

Διαβάζω τι λέει ο ίδιος: «*Παραχώρηση κυριαρχικού δικαιώματος, η οποία εξυπηρετεί κυριαρχικά και γεωπολιτικά συμφέροντα μόνο ξένων κρατών, ενώ αντίστοιχα βλάπτει ουσιαστικά τα συμφέροντα της Ελληνικής Πολιτείας γιατί απέχει, απειλεί και μειώνει καίρια την ασφάλεια της εδαφικής κυριαρχίας, γιατί αμφισβητεί σοβαρά την εθνική, την ιστορική και την πολιτισμική ταυτότητα της Ελλάδος. Νομικά, από πλευράς κύρους, η Συμφωνία των Πρεσπών είναι άκυρη και ανυπόστατη, γιατί ουσιαστικά και διαδικαστικά παραβιάζει το Σύνταγμα της Ελλάδος, το Σύνταγμα των Σκοπίων και το Διεθνές Δίκαιο. Όσον αφορά στην παραβίαση του Συντάγματος της Ελλάδος είναι ουσιαστική, γιατί η κυβερνητική απόφαση παραβιάζει την Αρχή προστασίας της κυριαρχίας της Ελληνικής Δημοκρατίας. Ο χειρισμός του θέματος παραβίασε ήδη και παραβιάζει τη δημοκρατική Αρχή και την Αρχή της λαϊκής κυριαρχίας. Η Συμφωνία των Πρεσπών είναι ανυπόστατη λόγω του ότι περιέχει παραχώρηση κυριαρχικού δικαιώματος, το οποίο δεν μπορεί σύμφωνα με το Σύνταγμα να είναι αντικείμενο ούτε διεθνούς σύμβασης ούτε άσκησης κυβερνητικής και νομοθετικής εξουσίας. Το όνομα «Μακεδονία» δεν αποτελεί απλώς περιορισμό εθνικής κυριαρχίας ή/ούτε μεταφορά αρμοδιοτήτων σε Διεθνείς Οργανισμούς βάσει πάντα του εθνικού συμφέροντος, που να αναγνωρίζεται ως τέτοια από το Σύνταγμα, αλλά παραχώρηση στοιχείου ταυτότητας της Ελλάδος ως κυρίαρχου κράτους. Αυτό αποτελεί κυριαρχικό δικαίωμα και δεν υπόκειται σε καμία συντεταγμένη εξουσία*».

«*Β. Είναι διαδικαστική τόσο με βάση το Σύνταγμα όσο και με βάση το Διεθνές Δίκαιο. Η παραβίαση του Συντάγματος των Σκοπίων είναι αμφίδρομη. Α. Η διαδικασία σύναψης της Συμφωνίας των Πρεσπών έγινε κατά παράβαση του Συντάγματος των Σκοπίων. Η αναθεώρηση του Συντάγματος των Σκοπίων δεν είναι για τη συμφωνία Πρεσπών, άρα η τελευταία είναι, σύμφωνα με το αναθεωρημένο Σύνταγμα, αντισυνταγματική, ενώ η Συμφωνία, αν και ήδη ανυπόστατη, υπόκειται σε καταγγελία για την μη τήρησή της από την αντισυμβαλλόμενη χώρα ως προς την αναθεώρηση.*

*Πέμπτο, η παραβίαση του Διεθνούς Δικαίου είναι ουσιαστική και τυπική. Είναι τυπικά άκυρη, γιατί δεν τηρήθηκαν οι κανόνες σύναψης και κύρωσης της Σύμβασης, που ορίζουν τα Συντάγματα και των δύο χωρών. Δεύτερον, είναι ουσιαστική, γιατί ως άκυρη σύμβαση αποτελεί παραβίαση της κυριαρχίας της Ελλάδας και της συνταγματικής τάξης και των δύο μερών.*

*Με βάση τις παραπάνω θέσεις μου, απευθύνομαι*», λέει ο καθηγητής Κασιμάτης, «*προς τους πολιτικούς αντιπροσώπους του ελληνικού λαού, που έδωσαν με τον όρκο τους πίστη στην πατρίδα και τη Δημοκρατία και τήρηση του Συντάγματος και κάνω, με πλήρη συνείδηση, την ακόλουθη έκκληση και δήλωση*». Δεν είναι κανένας φασίστας ο καθηγητής Κασιμάτης. Μαζί μας ήταν στους αγανακτισμένους κάτω. Αυτός μας έκανε Κυβέρνηση. «*Πρώτον, να μην παραβιάζουν τον όρκο τους απέναντι στον ελληνικό λαό, ψηφίζοντας υπέρ της αντισυνταγματικότητας αυτής της Συμφωνίας, η οποία παραβιάζει και απειλεί ζωτικά συμφέροντα και την κυριαρχία της Ελλάδος.*

*Δεύτερον, αν παρ' ελπίδα υπάρξει πλειοψηφία αντιπροσώπων του λαού, που θα υπερψηφίσουν τη Συμφωνία των Πρεσπών, παραβιάζοντας το Σύνταγμα και τον όρκο τους, η εν λόγω συμφωνία δεν θα έχει καμία απολύτως ισχύ και δεν δημιουργεί καμία υποχρέωση για την Ελλάδα. Την επομένη, ο ελληνικός λαός θα έχει το δικαίωμα και την υποχρέωση να συνεχίσει τον αγώνα*». *Γεώργιος Κασιμάτης,*

*Ομότιμος καθηγητής του συνταγματικού δικαίου στο Πανεπιστήμιο Αθηνών.*

Δεν χρειάζεται να πω κάτι παραπάνω, κύριε Πρόεδρε. Ας καταγραφούν αυτά στη Βουλή και ας αναλάβει ο καθένας τις ευθύνες του.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Σας ευχαριστώ πολύ. Όπως είπα επανειλημμένως, αυτό ήταν θέμα για την Ολομέλεια της Βουλής. Σας άφησα, για να μην έχουμε παραπάνω ένταση.

Ζήτησε τον λόγο για λίγο ο Πρόεδρος της Βουλής, ο κ. Νικόλαος Βούτσης.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής)**: Επειδή είμαι σίγουρος πως δεν έχει γίνει μόνο για δημιουργία εντυπώσεων – που κι αυτό είναι μέσα στην πολιτική – η όλη ένσταση, η οποία έχει υποβληθεί σε σχέση με τη σύσταση της Επιτροπής και από τον Πρόεδρο, τον κ. Καμμένο και από τον κ. Κασιδιάρη, θέλω να δώσω κάποιες εξηγήσεις, τις οποίες γνωρίζουν έτσι και αλλιώς τα μέλη της Διάσκεψης των Προέδρων, τα οποία ήταν παρόντα, διότι η κατάληξη είναι ακριβώς στη βάση μιας πολύ δημιουργικής και σοβαρής συζήτησης, που έγινε μέσα στη Διάσκεψη των Προέδρων και είναι με βάση απόφαση της Διάσκεψης, βεβαίως, πλειοψηφική. Κυρία Τσαρουχά, ήσασταν παρούσα.

**ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Πρόεδρος της Κοινοβουλευτικής Ομάδας των Ανεξαρτήτων Ελλήνων - Ειδικός Αγορητή των Ανεξαρτήτων Ελλήνων)**: *Ομιλεί εκτός μικροφώνου*

**ΜΑΡΙΑ ΚΟΛΛΙΑ – ΤΣΑΡΟΥΧΑ:** *Ομιλεί εκτός μικροφώνου*

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής)**: Σας παρακαλώ να μη με διακόπτετε και οι δύο. Για να έρθω να παρέμβω εδώ μέσα, θα πει ότι θα πω κάποια πράγματα, τα οποία μπορείτε να τα ελέγξετε και είμαι πάρα πολύ σαφής. Σας παρακαλώ, κύριε Καμμένο, διότι, είπαμε, η δημιουργία εντυπώσεων, επειδή μας βλέπει το έθνος και ο λαός τώρα, καλό είναι μέχρι το σημείο της αποκατάστασης της πραγματικότητας και επί της ουσίας της Συμφωνίας των Πρεσπών και επί της διαδικασίας για τη σύσταση της Επιτροπής. Παρακαλώ.

Οι ανεξάρτητοι, οι οποίοι είχαν φτάσει τους 10 βουλευτές και τώρα είναι 16, δεν έχουν συγκροτηθεί σε Κοινοβουλευτική Ομάδα, όπως ήταν στην προηγούμενη Περίοδο της Βουλής, όπου 10 είχαν συγκροτήσει Κοινοβουλευτική Ομάδα. Για λόγους πολιτικούς, είναι προφανές, δεν είχαν συγκροτηθεί. Γνωρίζετε ίσως και το γιατί.

Άρα, πλέον, βρίσκονται ως άτομα, είτε είναι τόσοι είτε περισσότεροι είτε λιγότεροι και λογίζονται ως ομάδα, έτσι ώστε, κατ’ εξαίρεση, για τη Διάσκεψη των Προέδρων να μπορούν να ακολουθήσουν τη διαδικασία του να μαζευτούν όλοι μαζί και να πουν ποιος θα τους εκπροσωπεί και για αυτό τους εκπροσωπεί ο κ. Νικολόπουλος εκεί.

Ως προς τις Επιτροπές – δηλαδή τη συμμετοχή τους στις επιτροπές – η διαδικασία, η οποία με πολύ μεγάλη σαφήνεια είναι μέσα στον Κανονισμό, αλλά και στην πρακτική της Βουλής τόσα χρόνια, είναι ότι κάθε ένας εκ των ανεξάρτητων δηλώνει τις επιτροπές, που θέλει να είναι μέλος, και όταν γίνεται ανεξάρτητος και ύστερα, αν υπάρχει επικάλυψη, δηλαδή, για μια επιτροπή δύο ή τρεις ανεξάρτητοι θέλουν να είναι μέλη, εκεί πλέον γίνεται κλήρωση. Δεν υπάρχει απόφαση των ανεξάρτητων για το ποιοι από αυτούς θα πάνε σε ποια επιτροπή. Αυτό δεν υπάρχει. Δεν έγινε ποτέ στην Ελληνική Βουλή και δεν υπάρχει πουθενά στον Κανονισμό, για να διευκρινίσουμε ορισμένα πράγματα, διότι δεν είναι ανάγκη όλοι να τα ξέρουμε όλα. Και εγώ τώρα τα μαθαίνω, δηλαδή, αυτά τα τρία χρόνια που είμαι Πρόεδρος της Βουλής.

Άρα, επί του προκειμένου, στην παρούσα φάση είχαμε από την προηγούμενη εβδομάδα την ανεξαρτητοποίηση του κ. Δανέλλη, η οποία είχε ανακοινωθεί και στην Ολομέλεια της Βουλής και την τρέχουσα εβδομάδα, από σήμερα και χωρίς να έχουν ανακοινωθεί – νομίζω ότι προ μιας ώρας πρέπει να ανακοινώθηκαν στην Ολομέλεια της Βουλής – οι αναγκαστικές ανεξαρτητοποιήσεις των μελών της Κοινοβουλευτικής Ομάδας του «Ποταμιού». Όπως επίσης, είχαμε την ανεξαρτητοποίηση, μετά από διαγραφή από την Κοινοβουλευτική Ομάδα των Ανεξαρτήτων Ελλήνων, δύο ή τριών βουλευτών, αν δεν κάνω λάθος, υπουργών.

Όταν υπάρχει διαγραφή από μια Κοινοβουλευτική Ομάδα, γίνεται αυτόματα ανεξάρτητος κάποιος. Δηλαδή, εκεί δεν χρειάζεται να αποστείλει επιστολή, που να λέει «είμαι ανεξάρτητος» και να ακολουθηθεί η διαδικασία. Στις άλλες περιπτώσεις χρειάζεται και ο ίδιος να πει στο status του ανεξαρτήτου. Είχαμε, λοιπόν, να αντιμετωπίσουμε το εξής, το οποίο το συζητήσαμε εν πλάτει και με πολύ καλή διάθεση στη Διάσκεψη των Προέδρων. Εγώ από την προηγούμενη εβδομάδα είχα ορίσει, επειδή μόνος ανεξάρτητος ήταν ο κ. Δανέλλης, δεν ήταν σε καμία άλλη επιτροπή, είχε κάνει διάθεση για να συμμετάσχει στην Επιτροπή Άμυνας, μετά από επιστολή την οποία είχα στείλει, είπα ότι να είναι ο κ. Δανέλλης στην Επιτροπή. Αυτά είχαν γίνει πριν από σήμερα το πρωί.

Στη Διάσκεψη των Προέδρων, λοιπόν, υπήρξε μια έντονη συζήτηση αναμεταξύ μας, διότι η Αξιωματική Αντιπολίτευση και η Δημοκρατική Συμπαράταξη και η κυρία Κόλλια και άλλοι, είπαν ότι, «κοιτάξτε, δεν είναι σωστό για τον μεν κ. Δανέλλη να έχει λήξει το θέμα, με βάση το τι έγινε την προηγούμενη εβδομάδα, για δε τους άλλους συναδέλφους, τους 5 ή 6 που σήμερα ανεξαρτητοποιήθηκαν, να είναι σε ένα άλλο status», με δεδομένο ότι ο κ. Δημήτρης Καμμένος είναι στους ανεξαρτήτους, σε αυτήν την Επιτροπή από προηγούμενη διαδικασία, επειδή είχε δηλώσει ότι έπρεπε να είναι και είχε εγκριθεί από την Ολομέλεια των Προέδρων κ.λπ.. Άρα, έμεναν δύο θέσεις, διότι πλέον οι ανεξάρτητοι, επειδή είναι 16, είχαν τρεις θέσεις σε αυτήν την Επιτροπή, οι οποίες θα έπρεπε να έχουν καλυφθεί.

Έγινε, λοιπόν, επαναλαμβάνω, μια έντονη συζήτηση όπου υπήρχε ένα πρόβλημα ότι «τι πάτε να κάνετε;». Το είδατε και δημοσίως. «Για τον κ. Δανέλλη, επειδή και τυπικά και ουσιαστικά είχε λήξει το θέμα την προηγούμενη εβδομάδα, ήδη του έχετε δώσει μια θέση στην Επιτροπή Αμύνης, ενώ για τους άλλους θα πρέπει να δούμε, πώς θα γίνει» και είπαμε ότι, πρώτον, κατά πλειοψηφία, κατά μεγάλη πλειοψηφία, οτιδήποτε γίνει μέχρι να υπογράψω τη σύνθεση της Επιτροπής δεν θα αφορά βουλευτές ανεξαρτήτους, οι οποίοι ήδη είναι ανεξάρτητοι εδώ και χρόνια ή εδώ και μήνες και έχουν πάρει τις θέσεις τους σε διάφορες επιτροπές. Πρώτον αυτό. Άρα, δεν υπάρχει κανένα θέμα ότι έπρεπε να αποστείλω εγώ επιστολές σε όλους και στους 16, για να ανταποκριθούν. Επαναλαμβάνω, κατά πλειοψηφία, είναι αυτό. Δεν σας αδικώ, κύριε Κασιδιάρη, διότι είχατε άλλη άποψη στην Επιτροπή.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή)**: *Ομιλεί εκτός μικροφώνου*

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής)**: Όχι, σας παρακαλώ πολύ. Εδώ είναι το Προεδρείο να συνεχίσει. Εγώ παρεμβαίνω, επειδή μας βλέπει ο ελληνικός λαός και πρέπει να ξέρει επακριβώς ποιοι τηρούν τη Δημοκρατία, το Σύνταγμα και τον Κανονισμό της Βουλής. Εντάξει;

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή)**: *Ομιλεί εκτός μικροφώνου*

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής)**: Δεν δέχομαι πατερναλιστικές διαδικαστικές επισημάνσεις ούτε δέχομαι τη ρητορική που επί μέρες υφίσταμαι, κυριολεκτικά, περί πραξικοπημάτων, περί μεθοδεύσεων κ.λπ., όταν είναι αναπόδεικτη, αλλά μόνο προς δημιουργία εντυπώσεων.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή)**: *Ομιλεί εκτός μικροφώνου*

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής)**: Όλοι ξέρουμε να μιλάμε. Αν νομίζατε ότι θα μιλούσατε από εδώ. Γιατί με διακόπτετε;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Κύριε Κασιδιάρη, μιλάει ο Πρόεδρος της Βουλής.

**ΧΡΗΣΤΟΣ ΠΑΠΠΑΣ:** *Ομιλεί εκτός μικροφώνου*

***Θόρυβος στην Αίθουσα***

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής)**: Κύριε Παππά, θα καταλήξω σε αυτό, που είπατε. Εγώ είμαι ανοιχτός, διότι πρέπει να λειτουργώ έτσι, αλλά στο πλαίσιο του Κανονισμού.

Καταλήξαμε, λοιπόν, πρώτον – και επαναλαμβάνω, κατά πλειοψηφία – ότι δεν αφορά στους άλλους Βουλευτές. Άρα, οποιαδήποτε συμπλήρωση για τις δύο θέσεις αφορά σε όσους ανεξαρτητοποιήθηκαν σε αυτό διάστημα. Και άφησα ανοικτό, διότι κάνουμε συζήτηση, όλοι δεχόμαστε μια επιρροή, επίδραση από τις συζητήσεις. Εάν θα επιμείνω ή όχι στο να μπει ο κ. Δανέλλης εκτός κλήρωσης, δηλαδή, να μπει μέσω της απόφασης, που είχα ήδη υπογράψει. Ρωτήσαμε τον κ. Θεοδωράκη, τον κ. Λυκούδη, τον κ. Θεοχαρόπουλο, εάν θα ήθελαν να είναι στην Επιτροπή, για να υποβάλουν πρόταση, για να είναι. Ο κ. Αμυράς μας έστειλε σήμερα επιστολή, με την οποία επιλέγει ο ίδιος να είναι σε δύο άλλες Επιτροπές, την Οικονομικών και Παραγωγής και Εμπορίου.

Οι μόνες επιστολές ενδιαφέροντος, οι οποίες κατατέθηκαν, κατά τη διαδικασία πια που δέχθηκα εγώ, που έθεσε η Αξιωματική Αντιπολίτευση στη Διάσκεψη των Προέδρων, δηλαδή, να μην ξεχωριστεί ο κ. Δανέλλης, να πάρω πίσω την απόφαση που είχα υπογράψει, αλλά να γίνει μια κλήρωση, όπως γίνεται πάντα κατά τον Κανονισμό, όταν επικαλύπτονται προθέσεις. Εν προκειμένω ήταν τρείς. Θα μπορούσαν να ήταν επτά, αν οι υπόλοιποι συνάδελφοι επίσης είχαν δηλώσει ότι θέλουν να είναι στην Επιτροπή. Δεν δηλώσαν, γιατί δεν ήθελαν να μπουν σε αυτή τη διαδικασία. Αντιλαμβάνεστε ο καθένας για τους δικούς του λόγους.

Με αυτή την έννοια, έγινε η συγκεκριμένη κλήρωση, η οποία απαιτείται από τον Κανονισμό. Ήταν ο κ. Μαυριάς, ο συνταγματολόγος και Πρόεδρος της Επιστημονικής Επιτροπής παρών στη Διάσκεψη των Προέδρων και υπήρξε μια συνομολόγηση αυτού του πλαισίου, το οποίο εγώ το έκανα απολύτως σεβαστό.

Το ότι από την κλήρωση βγήκαν οι δύο συνάδελφοι και δεν βγήκε ο κ. Ψαριανός, αντιλαμβάνεστε ότι έχει να κάνει με το πώς έγινε η κλήρωση. Η κλήρωση έγινε παρόντων των Αντιπροέδρων της Βουλής, από τον κ. Τσιάρα, κύριε Καμμένο. Τα λέω όλα ενώπιον του Ελληνικού λαού, για να γνωρίζει, διότι οι σκιές περί πραξικοπήματος κ.λπ. δεν έχουν…..

**ΓΕΩΡΓΙΟΣ ΛΑΖΑΡΙΔΗΣ:** *Ομιλεί εκτός μικροφώνου*

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Λαζαρίδη, μην διακόπτετε τον Πρόεδρο της Βουλής. Σας παρακαλώ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Λαζαρίδη, εάν δεν κάνω λάθος – και δεν κάνω λάθος – εσείς δεν ανεξαρτητοποιηθήκατε ούτε την προηγούμενη εβδομάδα ούτε σήμερα ούτε πριν από ένα ή δύο μήνες. Με συγχωρείτε πάρα πολύ. Ίσως δεν αντιληφθήκατε αυτά που είπα στην αρχή. Δεν επρόκειτο να κάνουμε πρόσκληση και είστε ήδη μέλος σε Επιτροπές, τις οποίες έχετε ο ίδιος θέσει τη διαθεσιμότητά σας.

Κατόπιν τούτου, τελευταία μου κουβέντα, επειδή είπα και στον κ. Παππά ότι θα ικανοποιήσω αυτό που λέει. Όποιος εκπρόσωπος κόμματος θέλει είναι στη διάθεσή του τα ακριβή πρακτικά της Διάσκεψης των Προέδρων, όπου στα επιμέρους ένα, δύο τρία, πέντε σημεία που σας είπα έχουν ληφθεί αποφάσεις. Δηλαδή, έχουμε πει ότι «γι’ αυτό το θέμα, κατά πλειοψηφία συνεχίζουμε έτσι, αυτό θα το δούμε ύστερα» και ύστερα έκανα μια τελική πρόταση, η οποία ικανοποιεί απολύτως τις ενστάσεις, που είχαν παρουσιαστεί εκεί πέρα μέσα. Περί αυτού πρόκειται. Πιστεύω πως δεν υπάρχει όχι ίχνος σκιάς περί μεθοδεύσεων ή περί πραξικοπήματος ή οτιδήποτε, αλλά ίσα-ίσα με τη βοήθεια όλων μας και τον αλληλοεπηρεασμό όλων μας, καταλήξαμε στην άριστη λύση.

Λυπάμαι το ότι χρειάστηκε να έρθω εδώ να τα πω όλα αυτά, ίσως δεν επείθεστο ή δεν θέλατε να πειστείτε από τον κ. Δουζίνα, σε κάθε περίπτωση όμως είμαι υποχρεωμένος να τα καταθέσω έτσι και αν υπάρχει έστω και ίχνος πάνω σε αυτά που είπα, το οποίο δεν είναι αληθές, είναι σίγουρο ότι κατά την διάρκεια της διαδικασίας θα το καταθέσετε. Τα πρακτικά της Διάσκεψης των Προέδρων είναι στη διάθεσή σας και νομίζω πως όλοι επ’ αυτού είμαστε σαφείς.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Ένα ερώτημα, παρακαλώ. Είμαστε όλοι υπέρ του διαλόγου σε αυτή την αίθουσα. Έχουν παρεξηγηθεί οι προθέσεις μας. Ένα ερώτημα. Αναφερθήκατε στην κλήρωση και είπατε ότι η κλήρωση προβλέπεται από τον Κανονισμό. Σε ποιο εδάφιο, σε ποια παράγραφο, σε ποιο άρθρο του Κανονισμού προβλέπεται η κλήρωση; Δεύτερον, ποιος ορίζει ότι στην κλήρωση που έγινε σήμερα έπρεπε να μπουν μόνο αυτά τα ονόματα και υπό ποιες συνθήκες διεξήχθη αυτή η κλήρωση και γιατί είμαστε αποκλεισμένοι από αυτή εμείς; Να λάβω παρακαλώ απαντήσεις.

***Θόρυβος στην Αίθουσα***

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Κασιδιάρη, επειδή είμαι υποχρεωμένος και εγώ να κάνω το παν, όπως και όλοι σας, ώστε να περάσουμε στην ουσία της ιστορικής και πολύ σοβαρής συζήτησης, την οποία κάνετε. Δεν θέλω να καθυστερήσουμε καθόλου. Τα πρακτικά της Διάσκεψης είναι στη διάθεσή σας. Ο κ. Παππάς ήταν παρών, γνωρίζει πάρα πολύ καλά και η συζήτηση για κλήρωση και το πώς γίνεται η πρακτική της Βουλής σε αυτά τα ζητήματα και ποια εδάφια του Κανονισμού, όλα αυτά είναι μέσα στα πρακτικά, έχει γνωμοδοτήσει και ο κ. Μαυριάς, υπάρχει ευρύτατη συνεννόηση πλειοψηφική μέσα στη Διάσκεψη των Προέδρων, διότι έτσι κάνει η Βουλή μέχρι τώρα και το κάνει επανειλημμένως. Μπορείτε να προσφύγετε, δηλαδή, να πάτε να τα δείτε και θα πειστείτε και εσείς ο ίδιος. Μην κάνουμε περί όλου σκιάς αντιμαχίες.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Να υποθέσω ότι δεν γνωρίζετε σε ποιο εδάφιο του Κανονισμού;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Σας ευχαριστώ.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Αντιλαμβάνομαι λοιπόν ότι δεν γνωρίζει ο Πρόεδρος της Βουλής. Εδώ τίθεται μείζον ζήτημα για τη διαδικασία. Με την αποχώρηση του Προέδρου της Βουλής τέθηκε μείζον ζήτημα για τη διαδικασία. Δεν προβλέπεται αυτή η διαδικασία από τον Κανονισμό της Βουλής. Δεν προβλέπεται η κλήρωση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν έχετε τον λόγο.

***Θόρυβος στην Αίθουσα***

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Αυτό είναι παράνομο, που γίνεται και το επιβεβαίωσε και ο Πρόεδρος της Βουλής.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Μπήκαν δύο ουσιαστικά θέματα, για τα οποία πρέπει να πάρει απόφαση το Προεδρείο, εγώ δηλαδή. Το θέμα της συνταγματικότητας, όπως είπαμε, παρέλκει. Δεν είναι δουλειά μας. Ακούσαμε τον κ. Καμμένο, για να υπάρξει μια καλή διάθεση. Αλλά το θέμα αυτό μπορεί να το βάλει στην Ολομέλεια. Το δεύτερο ήταν το διαδικαστικό σε σχέση με τη σύνθεση της Επιτροπής. Η απόφασή μου ως Πρόεδρος της Επιτροπής είναι ότι δόθηκε ικανοποιητική απάντηση από τον Πρόεδρο της Βουλής. Επομένως, έχουν τελειώσει τα διαδικαστικά θέματα και μπαίνουμε στην ουσία της συζήτησης.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Όχι, δεν είναι έτσι. Θέλω τον λόγο παρακαλώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Μπαίνουμε στην ουσία της συζήτησης.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Δεν είναι έτσι και αν δεν μου δώσετε τον λόγο όπως τον ζητώ, να μου τον δώσετε επί προσωπικού, επειδή αναφέρθηκε το όνομά μου.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν υπάρχει κανένα προσωπικό.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Θέλω τον λόγο για ένα λεπτό επί προσωπικού.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν υπάρχει κανένα προσωπικό.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Είπε «κύριε Κασιδιάρη, για την άποψη σας για το κοινοβουλευτικό πραξικόπημα» και θέλω να απαντήσω για το αν συνιστά ή όχι κοινοβουλευτικό πραξικόπημα. Ασφαλώς και συνιστά κοινοβουλευτικό πραξικόπημα η όλη διαδικασία. Μα, υποχρεούστε βάσει του Κανονισμού να μου τον δώσετε. Δεν μιλάω αυθαίρετα τώρα. Ο Κανονισμός σας υποχρεώνει να μου δώσετε τον λόγο για ένα λεπτό.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ο Πρόεδρος της Βουλής δεν αναφέρθηκε σε εσάς.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Πρέπει να απαντήσω καινα καθορίσω για ποιο λόγο συνιστά κοινοβουλευτικό πραξικόπημα η διαδικασία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Πραξικόπημα. Όλα πραξικοπήματα είναι όπως τα βλέπετε, εκτός από τα πραγματικά που κάνετε.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Ένα λεπτό. Μην ακούτε τι λέει η Πλειοψηφία, ο Κανονισμός εδώ καθορίζει τη διαδικασία. Ο Κανονισμός μου δίνει το δικαίωμα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν υπάρχει καμία επίθεση, προσωπική, απέναντί σας. Αυτό σας λέω.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):**  Έγινε αναφορά στο όνομά μου και η αναφορά μου σε κοινοβουλευτικό πραξικόπημα. Οφείλω να απαντήσω.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν άκουσα καμία προσωπική αναφορά.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Ωραία, λοιπόν, ανατρέξτε στα πρακτικά. Το έχει ακούσει όλο το ελληνικό έθνος που παρακολουθεί από τις τηλεοράσεις.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Έχει ακούσει ότι από τις δύο ώρες που έχουμε έχετε περάσει………..

***Θόρυβος στην Αίθουσα***

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Είναι τόσο μεγάλο πρόβλημα να ακουστεί η αλήθεια για ένα λεπτό; Να αποβληθούν όσοι φωνασκούν, δεν είναι διαδικασία αυτή. Οι φωνασκίες, τα συνθήματα και οι χειρονομίες δεν επιτρέπονται σε αυτή την αίθουσα ούτε εγώ τις ανέχομαι προσωπικά.

***Θόρυβος στην αίθουσα***

**ΔΗΜΗΤΡΙΟΣ ΚΑΜΜΕΝΟΣ:** *Ομιλεί εκτός μικροφώνου.*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένε, δεν έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** *Ομιλεί εκτός μικροφώνου.*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένε, σας παρακαλώ καθίστε. Ξεκινάει η διαδικασία της συζήτησης του νομοσχεδίου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Κύριε Πρόεδρε, κυρίες και κύριοι συνάδελφοι …

***Θόρυβος στην αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένε, θέλετε να σας ανακαλέσω στην τάξη και εσάς; Τι είναι αυτό που κάνετε τώρα;

**ΔΗΜΗΤΡΙΟΣ ΚΑΜΜΕΝΟΣ:** *Ομιλεί εκτός μικροφώνου.*

***Θόρυβος στην αίθουσα***

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Κύριε Πρόεδρε, κυρίες και κύριοι συνάδελφοι …

**ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής):** Ξεκινάει η διαδικασία της συζήτησης του νομοσχεδίου.

**ΗΛΙΑΣ ΚΑΣΙΔΙΑΡΗΣ(Ειδικός Αγορητής του Λαϊκού Συνδέσμου ΧΡΥΣΗ ΑΥΓΗ):** Να παραλάβει το Προεδρείο το αίτημά μας, παραλάβετε το αίτημα. Πρέπει να το παραλάβετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Αυτή η Επιτροπή έχει δημοκρατικό καθήκον …

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Κύριε Πρόεδρε, με συγχωρείτε, σπανίως διακόπτω, αλλά έθεσα στην αρχή θέμα κατάθεσης εγγράφων.

**ΠΟΛΛΟΙ ΒΟΥΛΕΥΤΕΣ:** Απάντησε ο Υπουργός.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Όχι, δεν απάντησε. Απάντησε μόνο ως προς το ένα έγγραφο και το κατέθεσε. Δεν κατέθεσε και δεν εξήγησε το ζήτημα του Συντάγματος.

***Θόρυβος στην αίθουσα***

Δεν στερείται δυνατότητας λόγου ο Υπουργός, για να απαντήσει. Αφήστε τον να απαντήσει, για τον Θεό. Μην μετατρεπόμαστε κι εμείς τώρα …

Ζήτησα από τον Υπουργό, λοιπόν, να πει ευθέως τι συμβαίνει. Σύμφωνα με τη Συμφωνία, επαναλαμβάνω, όριζε η Συμφωνία αυτή ότι η συνταγματική αναθεώρηση πρέπει να έχει πλήρως ολοκληρωθεί. Αυτό, κύριε Υπουργέ, προϋποθέτει στην κοινή αντίληψη, ύπαρξη ενιαίου κειμένου του Συντάγματος της γείτονος και όχι μόνο το ψήφισμα, το οποίο μας δώσατε μέσω της Ρηματικής, δηλαδή, την απόφαση για την έκδοση των συνταγματικών τροποποιήσεων 33, 34, 35, 36 και την έκδοση του συνταγματικού νόμου για την εφαρμογή….

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Δένδια, όπως λέτε εσείς είσαστε …

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** *Ομιλεί εκτός μικροφώνου.*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας απάντησε. Έχετε τον λόγο, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ(Εισηγήτρια του ΣΥΡΙΖΑ):** Κυρίες και κύριοι συνάδελφοι, …

***Θόρυβος στην Αίθουσα***

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** Είτε υπάρχει είτε δεν υπάρχει. Είτε υπάρχει και δεν το προσκομίζω. Και στις δύο περιπτώσεις δικαιούται η Επιτροπή να αποφανθεί. Δεν είναι σας απάντησε και το περνάμε στο παρά πέντε. Δεν είναι απλή συζήτηση αυτή για οποιοδήποτε θέμα και δεν είναι διαδικαστικό να έχουμε γνώση του συνόλου του Συντάγματος της γείτονος χώρας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Δένδια, μην κάνετε τώρα το ίδιο, απλώς να επαναλαμβάνεται τον εαυτό σας. Ξέρετε η επανάληψη δεν είναι μήτηρ σοφίας, το είπατε πέντε φορές. Σας δέχομαι, το καταλαβαίνω.

**ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ:** … ότι, αν ο Υπουργός δεν απαντήσει, το θέμα πρέπει να τεθεί. Εάν ο Υπουργός, λοιπόν, δεν το προσκομίσει ή δεν δηλώσει ότι δεν υπάρχει, τότε από εκεί και πέρα αποφαινόμαστε εμείς, εάν υποχρεούται να το προσκομίσει. Καταλάβατε; Δεν είναι «σας απάντησε, πάμε παραπέρα». Δεν είναι αυτό σαν τα θέματα που συνήθως συζητάμε και μπορούμε να το αντιπαρέλθουμε. Σας παρακαλώ, λοιπόν, να ζητήσετε από τον κ. Υπουργό να τοποθετηθεί.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, ασκείστε τα καθήκοντά σας. Έχει δίκιο ο κ. Δένδιας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ, κύριε Δαβάκη, για τις συμβουλές.

**ΑΘΑΝΑΣΙΟΣ ΔΑΒΑΚΗΣ:** Λυπάμαι, αλλά χρειάζεται.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα δώσω τον λόγο μόνο στον κ. Λοβέρδο και μετά θα ξεκινήσουμε.

**ΑΘΑΝΑΣΙΟΣ ΔΑΒΑΚΗΣ:** Είστε Πρόεδρος Επιτροπής της Βουλής, δεν είστε Βουλευτής του ΣΥΡΙΖΑ εκεί επάνω. Καθίστε κάτω, για να κάνετε τον Βουλευτή.

***Θόρυβος στην Αίθουσα***

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Κύριε Πρόεδρε, αγαπητές και αγαπητοί συνάδελφοι, εάν κριτήριο του ποιος παίρνει τον λόγο, για να θέσει θέμα διαδικασίας είναι ποιος φωνάζει περισσότερο, να μας το πει, για να φωνάζουμε πολύ. Επειδή από την πρώτη στιγμή, που ζήτησα τον λόγο επί της διαδικασίας, τήρησα τον λόγο για τον οποίο απευθύνθηκα στον Πρόεδρο, θέλω να ολοκληρώσω. Επειδή έγινε ό,τι έγινε πριν, που δεν τιμά καθόλου το Ελληνικό Κοινοβούλιο και αυτούς που μας βλέπουν, αφαιρώ από τον λόγο μου δύο θέματα διαδικαστικά, που ήθελα να θέσω και κρατάω ένα. Επειδή υπάρχει παρεξήγηση και θέλω να την άρω, δεν είναι δυνατόν να παίρνουμε πρωτοβουλίες ως χώρα κύρωσης μιας τέτοιας σοβαρής συμφωνίας, χωρίς η Βουλή να έχει από το πρώτο λεπτό, που ανεβαίνει ο πρώτος Εισηγητής στο βήμα, πλήρη εικόνα των δεδομένων.

Ένα από τα πιο σημαντικά θέματα των δεδομένων είναι το Σύνταγμα της άλλης χώρας. Κύριε Πρόεδρε, ακούγονται λόγια από εδώ να το βρούμε από το διαδίκτυο. Ο Υπουργός κρατήθηκε πιο σοβαρά. Δεν είναι πράγματα αυτά. Το διαδίκτυο έχει περασμένες, προπερασμένες εκδοχές. Εμείς θέλουμε την ακρίβεια και η ακρίβεια προκύπτει από επίσημα κείμενα. Γι’ αυτό, λοιπόν, έστω και σήμερα, παρόλη τη μειονεκτική κατάσταση να εισηγείται η δική σας εισηγήτρια, εμείς στη συνέχεια, χωρίς να έχουμε υπόψη αυτά τα επίσημα κείμενα και να προχωράει η διαδικασία, παρακαλώ τον Υπουργό μέχρι να κλείσουμε σήμερα – δεν θέλουμε πινακάκια, θα τα κάνουμε μόνοι μας – θέλουμε μία εκδοχή του Συντάγματος των Σκοπίων, όπως είναι αυτή τη στιγμή, διότι όπως είπα στην εισαγωγή μου, δεν υπάρχει ευταξία στη χώρα αυτή, που υπάρχει αλλού.

Κύριε Πρόεδρε, παρακαλώ τον Υπουργό να δεσμευτεί ότι έστω οι επόμενοι ομιλητές θα ξέρουν για τι μιλάνε. Διότι εδώ για ένα τόσο σοβαρό κείμενο ξεκινάει μία διαδικασία με φωνές και αντάρες, αλλά επί της ουσίας, χωρίς τη βάση και την τεκμηρίωση εκείνη, που απαιτείται.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Λοβέρδο. Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Να διευκρινίσω, αν και ορθά είπατε, κύριε Πρόεδρε ότι από την πρώτη μου τοποθέτηση αναδείχθηκε η αβασιμότητα των ισχυρισμών των δύο εκπροσώπων, που μίλησαν. Κατέθεσα όπως είχα πρόθεση να κάνω ούτως ή άλλως, στα Πρακτικά τη ρηματική διακοίνωση. Επαναλαμβάνω, λοιπόν.

Σε όλες τις έννομες τάξεις, που γνωρίζω εγώ – και στη δική μας – ολοκληρώνεται η συνταγματική αναθεώρηση με την έκδοση ενός ψηφίσματος, που περιλαμβάνει μόνο τις διατάξεις, που άλλαξαν. Ότι μας έστειλαν από τα Σκόπια είναι πολύ σημαντικό. Γιατί; Γιατί η ρηματική διακοίνωση εάν κατέθετα άλλα έγγραφα τους δεσμεύει. Δεν έχω σκοπό να καταθέσω τίποτα περισσότερο, γιατί θα υπονόμευα το εθνικό μας συμφέρον, εάν κατέθετα άλλα έγγραφα από τα επίσημα έγγραφα, που μας έχουν έρθει από τη διπλωματική οδό, μόνο αυτά προβλέπονται από τη Συμφωνία των Πρεσπών. Οτιδήποτε περαιτέρω ακούγεται είναι προφάσεις εν αμαρτίαις ακόμα και από τη σοβαρή πλευρά της αίθουσας, για να μην μπούμε στη συζήτηση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κυρία Αναγνωστοπούλου.

**ΑΝΑΣΤΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Κύριε Πρόεδρε, κυρίες και κύριοι συνάδελφοι, αυτή η Επιτροπή σήμερα δεσμεύεται ότι δεν πρόκειται να αφήσει τις δυνάμεις αυτές τις αντιδημοκρατικές, αντικοινοβουλευτικές, που δεν επιθυμούν να γίνει η συζήτηση για ένα τόσο σοβαρό, δεν θα τους επιτρέψει να πετύχει. Η συζήτηση ξεκινάει, είναι θέμα δημοκρατίας και δεσμευόμαστε απέναντι στον ελληνικό λαό.

Δεύτερο θέμα. Καμία κυβέρνηση δημοκρατικά εκλεγμένη δεν πρόδωσε ή δεν εκχώρησε ποτέ εθνικό έδαφος, εθνική ιστορία ή οτιδήποτε τέτοιο. Αυτό το έκαναν φασιστικές, αυταρχικές δυνάμεις, που πήραν δια της βίας την εξουσία ή σε περιόδους ανωμαλίας. Η Μικρασιατική Καταστροφή και η Κυπριακή καταστροφή οφείλονται σε αυτές τις δυνάμεις.

Τρίτη διαπίστωση. Όταν ο συντηρητικός κόσμος, οι συντηρητικές δυνάμεις, δημοκρατικές δυνάμεις αφήνουν λόγω αδράνειας, λόγω φόβου, λόγω πολιτικού κόστους ή για οποιοδήποτε άλλο λόγο εθνικά θέματα να σέρνονται για δεκαετίες και επιτρέπουν σε εθνικιστικές δυνάμεις και μέσα στο χώρο τους να ανασυντάσσονται και να διαμορφώνουν εθνική πολιτική, τότε η χώρα μπορεί να τεθεί σε κίνδυνο.

Επί της ουσίας, για τη Συμφωνία των Πρεσπών, έχουμε μια Συμφωνία που είναι πολύ καλύτερη από ό,τι θα μπορούσε να διανοηθεί η χώρα μέχρι σήμερα και είναι πολύ καλύτερη, γιατί, καταρχάς, πατάει πάνω σε μια συνέχεια από προηγούμενες περιόδους – από την ενδιάμεση Συμφωνία του 1995, από ό,τι έχει γίνει από το 2007 και μετά – και επεκτείνει πολύ περισσότερο αυτό, που δημοκρατικές δυνάμεις αυτής της χώρας ξεκίνησαν από το 1995. Λέω ότι επεκτείνει πολύ περισσότερο.

Πρώτο και κυριότερο, λύνεται ένας ιστορικός κόμπος, που είχε διαμορφωθεί και έτεινε να γίνει τεράστια παγίδα, η οποία υπονόμευε το μέλλον και την ειρήνη της περιοχής. Ποιος ήταν αυτός ο μεγάλος κόμπος; Να αναπτύσσονται στην πρώην Γιουγκοσλαβική Δημοκρατία της Μακεδονίας εθνικιστικές δυνάμεις, που μονοπωλούσαν, όχι μόνο το όνομα «Μακεδονία», αλλά τη χρονικότητα του όρου «Μακεδονία», από την αρχαία εποχή μέχρι σήμερα, αφήνοντας σε αδράνεια το πρόβλημα και διάφορες χώρες, οι μεγαλύτερες του πλανήτη – 140 χώρες – να αναγνωρίζουν χωρίς να υπάρχει καμία διεθνής δέσμευση ένα θέμα αλυτρωτικό, ιστορικό, δύσκολο, αποκτούσε διαστάσεις και έπαιρνε και διεθνή νομιμοποίηση.

Η Συμφωνία των Πρεσπών, άρθρο 7, κατοχυρώνει άπαξ διά παντός την ιστορική κληρονομιά, τον πολιτισμό της ελληνικής Μακεδονίας. Δεν αμφισβητείται πια και λήγει οριστικά με τους εθνικισμούς και τον εθνικισμό της άλλης πλευράς. Λύνει οριστικά το ονοματολογικό. Ξέρετε πάρα πολύ καλά ότι από την ενδιάμεση Συμφωνία του 1995, αλλά το 2007 με Υπουργό Εξωτερικών, την κυρία Μπακογιάννη και Πρωθυπουργό, τον κ. Καραμανλή, με τον κ. Αβραμόπουλο, Υπουργό Εξωτερικών της κυβέρνησης Σαμαρά, τον κ. Βενιζέλο, Αντιπρόεδρο της κυβέρνησης Σαμαρά, είχαν αποδεχθεί την σύνθετη ονομασία.

Αυτή η σύνθετη ονομασία, όμως, δεν οδηγούσε σε καμία προϋπόθεση και σε καμία συνέπεια για οποιαδήποτε αλλαγή του Συντάγματος της γείτονος χώρας και μάλιστα, ο κ. Σαμαράς, μόλις πρόσφατα σε συνέντευξή του είχε πει ότι δεν θα περάσει αυτή η Συμφωνία για τον απλό λόγο ότι δεν πρόκειται να δεχτεί ποτέ η ΠΓΔΜ να κάνει αναθεώρηση και μάλιστα, το όνομα να είναι «erga omnes». Αυτή η Συμφωνία το κατάφερε και όχι μόνο το κατάφερε, έληξε οποιαδήποτε γκρίζα ζώνη μπορούσε να δημιουργήσει ο όρος «Μακεδονία» και τα παράγωγά της. Ξεδιαλύνεται εντελώς το παρελθόν αυτής της υπόθεσης.

Δεύτερο σημείο της Συμφωνίας και πάρα πολύ σημαντικό είναι ότι λύνουμε εντελώς και αποφασιστικά και σε διεθνές επίπεδο υπό την αιγίδα του ΟΗΕ, αυτή η χώρα έχει βασίσει την ύπαρξή της, την εθνική της κυριαρχία, στους αγώνες του λαού της εναντίον της τυραννίας και όσων έχουν επιβουλευτεί το έδαφός της, στις αποφάσεις του Οργανισμού Ηνωμένων Εθνών και στη συνεργασία με τα γύρω κράτη.

Οποιοσδήποτε αλυτρωτισμός, που βασίζεται σε ύπαρξη μειονότητας, εξαλείφεται απολύτως με τη Συμφωνία των Πρεσπών. Να υπενθυμίσω σε κάποιους φίλους από το ΚΙΝ.ΑΛ. τι έλεγε η ενδιάμεση Συμφωνία του 1995, άρθρο 6;

Δεν ήθελε αναθεώρηση Συντάγματος ούτε τροπολογία του Συντάγματος ούτε τίποτα τέτοιο. Αλλά, έλεγε κιόλας, στο Άρθρο 6 της ενδιάμεσης Συμφωνίας ότι δεν τίθεται κανένα θέμα αλλαγής ή τροπολογίας του προοιμίου του άρθρου 3, του άρθρου 49 του Συντάγματος της Πρώην Γιουγκοσλαβικής Δημοκρατίας της Μακεδονίας. Και αν προκύψουν θέματα, δηλαδή, με ονομασίες που μπορεί να πάρει η γείτονα χώρα ή οτιδήποτε άλλο, τότε θα γίνουν ενέργειες μεταξύ τους και αν η γείτονα χώρα εξηγήσει ότι δεν υπάρχει πρόβλημα, δεν υπάρχει πρόβλημα.

Η Συμφωνία, λοιπόν, αυτή είναι πολύ σημαντικότερη από ό,τι είχαμε διανοηθεί, πάνω στα βήματα της εθνικής γραμμής, την οποία τραβάει ακόμα παρά πέρα και τη διασφαλίζει. Είναι ιστορική Συμφωνία. Κυρίως, όμως, είναι μια Συμφωνία, η οποία είναι μη αναστρέψιμη. Είναι καταλυτική και δεν έχει περιθώρια καμιάς αλλαγής. Ακούμε, πολλές φορές από φόβο, πολλούς συμπατριώτες μας, συμπολίτες μας να λένε ότι αν έλθει μια άλλη κυβέρνηση τι θα γίνει στην Πρώην Γιουγκοσλαβική Δημοκρατία της Μακεδονίας και θα τα αλλάξει. Δεν μπορεί να τα αλλάξει. Είναι οριστικό και αμετάκλητο, διότι θα τεθεί εκτός Διεθνούς Δικαίου.

Γλώσσα και εθνότητα. Έχουν ακουστεί πάρα πολλά παραπλανητικά. Ποτέ δεν τέθηκε στην εθνική γραμμή θέμα γλώσσας και εθνότητας. Και δεν τέθηκε, διότι αυτό είχε λυθεί, κατά τη γνώμη τους, με διάφορους τρόπους. Μακεδονική γλώσσα είχε αναγνωριστεί. Δεν θα αναφερθώ στην Ιστορία τώρα, αλλά είχε αναγνωριστεί με τον πλέον επίσημο τρόπο το 1977. Γι' αυτό στη Συμφωνία των Πρεσπών παίρνεται ακριβώς αυτή, γίνεται αναφορά ακριβώς σε αυτήν την αναγνώριση. Ακριβώς σε αυτήν την αναγνώριση. Εκεί παραπέμπει η Συμφωνία των Πρεσπών. Και αν αυτό δεν ίσχυε σε διεθνές επίπεδο – και ο Υπουργός μπορεί να μας το διαβεβαιώσει, να μας το πιστοποιήσει – δεν θα μπορούσε να μπει σε διεθνή Συμφωνία, όπως καταλαβαίνετε.

Για το θέμα της εθνότητας. Είναι απολύτως υποκριτικό – για να μην πω τίποτε άλλο – εμείς που είμαστε σε αυτή την περιοχή των Βαλκανίων, με την Ιστορία που έχουμε, με όλη την ιστορία που κουβαλάμε, να μην ξέρουμε τη διαφορά ανάμεσα σε «ιθαγένεια- υπηκοότητα» και τη διαφορά ανάμεσα σε «εθνότητα, εθνική συνείδηση και έθνος».

Αγαπητές και αγαπητοί συνάδελφοι – και απευθύνομαι και στους συμπολίτες μας, τις Ελληνίδες και τους Έλληνες – σε ένα Ρωμιό, Έλληνα της Κωνσταντινούπολης, το διαβατήριό του γράφει «τουρκική ιθαγένεια». Τον ονομάζετε Τούρκο ως προς την εθνική συνείδηση; Απαντήστε σε αυτό.

Η Κυπριακή Δημοκρατία έχει κυπριακά διαβατήρια για τους πάντες. Κυπριακή, με κυπριακή ιθαγένεια, κυκλοφορούν Ελληνοκύπριοι και Τουρκοκύπριοι. Υπάρχει Κυπριακό έθνος; Απαντήστε σε αυτήν την ερώτηση.

Γιατί αν δεν απαντήσουμε σε αυτά και ξέρουμε πόσο μπερδεμένο είναι – πόσο περίπλοκο ιστορικά, στην περιοχή μας – το θέμα της ιθαγένειας και της εθνότητας, δεν θα μπω σε αναλύσεις τύπου «τι ήταν το μιλέτ και τα μιλέτια», πώς οδήγησε σε αυτές τις πολύπλοκες καταστάσεις, αλλά τουλάχιστον στον 21ο αιώνα, να ξέρουμε για ποια πράγματα μιλάμε και να τελειώσουμε άπαξ και δια παντός – μπορούμε να διαφωνήσουμε σε άλλα ζητήματα – τι είναι η ιθαγένεια, τι είναι εθνότητα, εθνική συνείδηση κ.λπ. Έτσι κι αλλιώς – και το λέω σε εσάς τους νομομαθείς, που έχετε ασχοληθεί με τις διεθνείς σχέσεις, την εξωτερική πολιτική – είναι δυνατόν και θα έπρεπε, ως δημοκράτες πολίτες, να μπορεί ένα κράτος να επιβάλει σε έναν άλλο λαό, σε ένα άλλο έθνος, τι είναι και τι δεν θα είναι; Ο αυτοπροσδιορισμός είναι, για μας, Αρχή τεράστια.

Άλλο σημείο. Η Συμφωνία των Πρεσπών είναι το πιο ευρωπαϊκό κείμενο που αποθεώνει αυτό, που εμείς ονομάζουμε «Ευρώπη του Διαφωτισμού». Σε μια Ευρώπη, η οποία κάνει ακροδεξιά στροφή με χίλιους δύο τρόπους, που οι συντηρητικές νεοφιλελεύθερες δυνάμεις κάνουν ακροδεξιά στροφή, δημιουργούν έθνη – σκαντζόχοιρους, τον ένα εχθρός στο άλλο, έρχεται μια Συμφωνία, η οποία διατρανώνει ένα πράγμα. Τη φιλία, την ειρηνική συνύπαρξη, τη συνανάπτυξη των λαών.

Αυτό για μας είναι ευρωπαϊκότητα και αυτό το σύνθημα θέλουμε να δώσουμε και χάρη σε αυτό μπορεί το δικό μας έθνος, όχι μόνο να επιβιώσει, αλλά να είναι και ισχυρό στην περιοχή και στην Ευρώπη με κοινωνική δικαιοσύνη, αλλά και με δικαιοσύνη και δημοκρατία με όλους τους γύρω λαούς.

Τέλος, αυτή η Συμφωνία είναι αντιιμπεριαλιστική και είναι αντιιμπεριαλιστική, κυρίες και κύριοι, για να μην ακούμε ό,τι θέλουμε, γιατί όταν δημιουργείται, όταν γίνεται μία συμφωνία, η οποία δημιουργεί ρωγμές σε αυτό που θέλουν οι μεγάλες δυνάμεις, στους ανταγωνισμούς τους, μεγάλες και περιφερειακές δυνάμεις και εκεί δημιουργείται μία νησίδα συνύπαρξης, φιλίας και συνανάπτυξης, αυτό είναι ρωγμή στους ανταγωνισμούς των ιμπεριαλιστικών προθέσεων. Εμάς δεν μας ενδιαφέρει αν η Πρώην Γιουγκοσλαβική Δημοκρατία της Μακεδονίας, η Βόρεια Μακεδονία θέλει να ενταχθεί στο ΝΑΤΟ. Είναι δικό της θέμα. Εμάς μας ενδιαφέρει είτε ενταχθεί είτε δεν ενταχθεί, να μην αισθάνεται ότι εμείς είμαστε εχθρικοί στην επιβίωση τη δικιά της, όπως και να τη βλέπει. Είναι λάθος ιστορικά και το έχουν πληρώσει διάφοροι λαοί, είναι λάθος ιστορικά να θεωρούμε ότι ο ιμπεριαλισμός νικιέται ότι είναι αντιιμπεριαλιστική πολιτική, όταν σε ένα γείτονα βγάζουμε εχθρική συμπεριφορά με διάφορα προσχήματα και νομίζουμε έτσι ότι χτυπάμε τον ιμπεριαλισμό.

Δεν θέλω να καθυστερήσω πάρα πολύ, αλλά η Συμφωνία των Πρεσπών – και εδώ μιλάω σε όλους τους Βουλευτές τους δημοκράτες αυτού του Κοινοβουλίου – συγκροτεί ένα δημοκρατικό προοδευτικό μέτωπο, γιατί για πρώτη φορά, δημοκρατικά, μετά από πάρα πάρα πολλές δεκαετίες συζητιέται ένα εθνικό ζήτημα στη Βουλή των Ελλήνων, παίρνουμε θέση, δεν εκχωρείται κανένα εθνικό ζήτημα και φτιάχνεται ένα προοδευτικό δημοκρατικό μέτωπο απέναντι σε αυτές τις δυνάμεις, που με συνθηματολογία, που με προδοσία κ.λπ., προσπαθούν να εκφοβίσουν τον κόσμο. Θυμηθείτε πότε στην ιστορία μας το να λέγονται μειοδότες οι Αριστεροί ότι πρέπει να εξαφανιστεί η Αριστερά πότε χρησιμοποιήθηκαν αυτά, πότε δηλαδή έσπασε το μεταπολιτευτικό consensus και γυρίζουμε τώρα σε μία μετεμφυλιακή εποχή εθνικοφροσύνης, όπου εθνική μειοδοσία και εθνική προδοσία αρχίζουν και κερδίζουν έδαφος. Είμαστε υπεύθυνοι απέναντι στην ιστορία αυτού του λαού.

Θα κλείσω λέγοντας ένα πράγμα. Η Αριστερά σε αυτό τον τόπο δεν πρόδωσε ποτέ αυτό τον λαό. Η Αριστερά σε αυτό τον τόπο έφτιαξε το ΕΑΜ. Αυτή ήταν που αντιστάθηκε και μαζί με την εθνική ανεξαρτησία συνδύασε την κοινωνική ισότητα και δικαιοσύνη. Είναι το ΕΑΜ που συνομίλησε με όλη την Ευρώπη και έφτιαξε ευρωπαϊκό μέτωπο. Είναι αυτή η Αριστερά, η δική μας, που παίρνει τη συνέχεια από εκείνη την περίοδο και για αυτό εντάσσουμε τη Συμφωνία των Πρεσπών σε αυτή τη μεγάλη ιστορία, που έχουμε διανύσει. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, την κυρία Αναγνωστοπούλου.

Ο κ. Κουμουτσάκος έχει τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κύριε Πρόεδρε, θα ήθελα να αναφερθώ, όπως προβλέπει και η διαδικασία, σε δύο διαδικαστικά ζητήματα.

Κύριε Πρόεδρε, κυρίες και κύριοι συνάδελφοι, θα ήθελα να ξεκινήσω από δυο διαδικαστικές παρατηρήσεις. Σημειώνει η Επιτροπή Εξωτερικών Υποθέσεων και Εθνικής Άμυνας της Βουλής την άρνηση της Κυβέρνησης να καταθέσει το σύνολο του κειμένου του Συντάγματος. Αυτό είναι γεγονός. Και δεν το καταθέτει, διότι δεν υπάρχει και δεν υπάρχει, επειδή δεν έχει τεθεί σε ισχύ. Απόδειξη αυτού είναι ότι η ρηματική διακοίνωση, με την οποία πληροφορούν τα Σκόπια την Ελληνική Κυβέρνηση για τις τροπολογίες, φέρει ως τίτλο «Δημοκρατία της Μακεδονίας». Το ίδιο, λοιπόν, το έγγραφο της ρηματικής διακοίνωσης, που ενημερώνει για αλλαγή του Συντάγματος, βάσει της Συμφωνίας των Πρεσπών, δηλαδή «Βόρεια Μακεδονία», η ίδια η ρηματική διακοίνωση φέρει τον τίτλο «Δημοκρατία της Μακεδονίας».

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Αφού δεν έχει τεθεί σε ισχύ ακόμη η Συμφωνία.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Απόδειξη, λοιπόν, ότι οι αλλαγές του Συντάγματος δεν έχουν τεθεί σε ισχύ, πράγμα το οποίο αντιβαίνει στις πρόνοιες της Συμφωνίας των Πρεσπών, κυρίες και κύριοι συνάδελφοι.

Έρχομαι τώρα στο δεύτερο διαδικαστικό, στο Πρωτόκολλο Ένταξης. Η παράγραφος 2.4 της Συμφωνίας των Πρεσπών προβλέπει ταυτόχρονη κατάθεση και κύρωση της Συμφωνίας και του Πρωτοκόλλου Εντάξεως. Κύριε Υπουργέ, όταν σας το έθεσα αυτό το θέμα στο Εθνικό Συμβούλιο Εξωτερικής Πολιτικής, με ρωτήσατε, ποια ήταν η άποψή μου. Και όταν σας είπα, «δεν παίζει ρόλο ποια είναι η άποψή μου, αλλά ποια είναι η άποψη της Κυβέρνησης, που διαπραγματεύθηκε και συμφώνησε», δεν πήρα καμία απάντηση. Γιατί δεν ισχύει το προβλεπόμενο στην παράγραφο 2.4 της Συμφωνίας των Πρεσπών, η ταυτόχρονη κύρωση της Συμφωνίας – το αναφέρει ως «μαζί», στα αγγλικά «together with» – μαζί με την κύρωση του Πρωτοκόλλου Εντάξεως στο ΝΑΤΟ; Γιατί αυτή η σπουδή; Τι συμβαίνει;

Τελειώνοντας, λοιπόν, με τα διαδικαστικά, τώρα έρχομαι να μπω στην ουσία.

Πράγματι, είναι μια ιστορική συνεδρίαση και της Επιτροπής μας και σε λίγο και της Ολομέλειας της Βουλής. Είναι πραγματικά ιστορική, διότι ειδικά σε αυτό το μείζον θέμα της εξωτερικής πολιτικής της χώρας η Ιστορία έχει ανοίξει τα βιβλία της. Η Ιστορία έχει ανοίξει τα βιβλία της και θα καταγράψει εκείνους, που θα πουν το επιζήμιο «όχι» και εκείνους, που θα πουν με σύνεση το πατριωτικό «όχι».

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Δύο «όχι»;

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Εκείνους που θα πουν το επιζήμιο «ναι» και εκείνους που θα πουν το συνετό πατριωτικό «όχι».

***Θόρυβος στην Αίθουσα***

Αυτά θα γράψει η Ιστορία. Πάμε τώρα στην ουσία, πάμε στα ζητήματα, τα σοβαρά. Η Ιστορία, λοιπόν, θα γράψει ποιοι θα πουν το επιζήμιο «ναι» και ποιοι θα πουν με σοβαρότητα το πατριωτικό «όχι».

***Θόρυβος στην Αίθουσα***

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν είμαστε πατριώτες εμείς;

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κύριε Πρόεδρε, έτσι θα πάμε τώρα;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εντάξει, σας παρακαλώ. Ας κάνουμε τη συζήτηση με νηφαλιότητα.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Δεν θα ανεχθώ καμία παρέμβαση, κύριε Πρόεδρε. Θα σταματώ τον χρόνο μου, θα σταματούν οι συνάδελφοι που φωνασκούν και μετά θα συνεχίζω.

Η σημερινή συζήτηση γίνεται μια μέρα μετά από ένα μεγαλειώδες, σε έκταση, συλλαλητήριο, στο οποίο διατρανώθηκε η πεποίθηση της συντριπτικής πλειοψηφίας των Ελλήνων, που είναι αρνητική στη Συμφωνία των Πρεσπών. «Πολιτικό γεγονός» θα μου πείτε, ναι. Προσέξτε, όμως, κύριοι συνάδελφοι. Τα ζητήματα εξωτερικής πολιτικής, που σχετίζονται, που συνδέονται με ταυτοτικά ζητήματα, όπως είναι η Συμφωνία των Πρεσπών, που έχουν έντονη τη διάσταση της ρύθμισης ταυτοτικού ζητήματος, έχουν ανάγκη, ζωτική ανάγκη από δύο νομιμοποιήσεις, όχι μόνο την τυπική και θεσμική, αλλά την πολιτική και ουσιαστική, διότι ειδάλλως, εάν δεν έχουν την στήριξη των λαών ταυτοτικά ζητήματα εξωτερικής πολιτικής, οι λύσεις που δίνονται είναι αδύναμες και σαθρές. Δεν θα αντέξουν στον χρόνο, ειδικά στο Βαλκανικό περιβάλλον.

Έχουμε, λοιπόν, μια Συμφωνία, η οποία μην έχοντας την διπλή αυτή νομιμοποίηση – τυπική και ουσιαστική – δηλαδή, τη στήριξη του λαού, είναι μια σαθρή Συμφωνία.

Δηλαδή, μια Συμφωνία που εν δυνάμει δημιουργεί προϋποθέσεις αστάθειας στα Βαλκάνια και όχι σταθερότητας, ακριβώς διότι, ενώ είναι ταυτοτική, δεν έχει τη σύμφωνη γνώμη και τη στήριξη των λαών.

Επίσης, επειδή αυτή είναι μια επιζήμια Συμφωνία – και απαντώ και σε ένα άλλο επιχείρημα περί Τουρκίας – που δείχνει την Ελλάδα, κατά την άποψή μας, αλλά και την άποψη της πλειοψηφίας των Ελλήνων, ως έχοντας υποχωρήσει μπροστά σε ένα μικρότερο κράτος, ξέρετε ποιο μήνυμα στέλνει στην Τουρκία; Αποτελεί προηγούμενο ότι υπό πίεση η Ελλάδα μπορεί να οδηγηθεί σε συμφωνίες υποχώρησης σε σχέση με τα ζωτικά της συμφέροντα, όπως εκείνη τα υποστήριζε επί δεκαετίες, για να μην πω επί αιώνες.

Πλήξατε – με τους χειρισμούς, που κάνατε πριν τη διαπραγμάτευση, αλλά και κατά τη διάρκεια – την εθνική ενότητα, με δύο τρόπους. Συνειδητά κρατήσατε στο σκοτάδι τις πολιτικές δυνάμεις της χώρας. Άγνωστο, γιατί. Ίσως, γιατί ο κ. Κοτζιάς πίστευε ότι έχοντας πρόσβαση στα αρχεία του Υπουργείου Εξωτερικών ήλεγχε τις δυνάμεις. Μια ανόητη θεώρηση των πραγμάτων, διότι όταν δεν συμφωνείται κάτι, δεν έχει καμία σημασία τι συζητιέται. Κρατήσατε, λοιπόν, στο σκοτάδι σκοπίμως τις πολιτικές δυνάμεις της χώρας, μη διαμορφώνοντας δυνατότητες συγκλίσεων, κάτι που έκαναν όλες οι προηγούμενες κυβερνήσεις και πάντως αυτή που γνωρίζω, η κυβέρνηση του Κώστα Καραμανλή, όταν ο Υπουργός Μολυβιάτης και η Υπουργός Ντόρα Μπακογιάννη ενημέρωναν επί εβδομαδιαίας βάσης, για κάθε βήμα, την πορεία της τότε διαπραγμάτευσης. Αποκλείσατε, λοιπόν, τις πολιτικές δυνάμεις.

Πώς φερθήκατε στον ελληνικό λαό, όταν εξέφρασε την ευαισθησία του, την περηφάνεια του, τη δική του ανάγνωση της Ιστορίας; Τον λοιδορήσατε! Ταυτίσατε την έκφραση του εθνικού συναισθήματος με την άκρα δεξιά. Αυτό είναι διπλό λάθος. Πρώτα από όλα, γιατί στερήσατε από τον εαυτό σας ένα ισχυρό διπλωματικό χαρτί στο τραπέζι της διαπραγμάτευσης, διότι μπορούσατε να πείτε «δείτε τον λαό μου, πώς αντιδρά, ελάτε να το δούμε στο τραπέζι της διαπραγμάτευσης». Πυροβολήσατε τα πόδια σας, λοιδορώντας την έκφραση τη λαϊκή και το δεύτερο μεγάλο πολιτικό λάθος είναι ότι χαρίσατε την αυθεντική, ειλικρινή έκφραση και ευαισθησία των Ελλήνων στην άκρα δεξιά και στη φασίζουσα δεξιά. Αυτά είναι δύο κολοσσιαία λάθη, το ένα διπλωματικό και το άλλο βαθιά πολιτικό.

Ακριβώς, λοιπόν, επειδή δεν υπήρχε εθνικό μέτωπο και επειδή διαπραγματευτήκατε χωρίς να έχετε διαμορφώσει συνθήκες εθνικής συναίνεσης, είσαστε σε δεινή διαπραγματευτική θέση και φέρατε μια επιζήμια Συμφωνία, γιατί εξασθενήσατε μόνοι σας τη θέση σας.

Πάμε, λοιπόν, στην ουσία. Γιατί είναι επιζήμια αυτή η Συμφωνία; Να θυμίσω ότι οι βασικοί στόχοι της Ελλάδας από το 1870 μέχρι σήμερα ήταν τρεις, σωρευτικά, όχι ο ένας ή ο άλλος και οι τρεις. Πρώτος στόχος, να μην επιτρέψει η Ελλάδα να μονοπωλήσει οποιοσδήποτε την ταυτότητα και το σύνολο της ευρύτερης γεωγραφικής περιοχής της Μακεδονίας.

Δεύτερος στόχος, να μην μπορέσει ποτέ άλλο μέρος να εμφανιστεί ως νόμιμος, νομιμοφανής ή νομιμοποιημένος διεκδικητής της πολιτιστικής και της εδαφικής υπόστασης της Μακεδονίας, που ανήκει στην ελληνική Επικράτεια.

Τρίτος στόχος, να μην διαμορφωθούν προϋποθέσεις έγερσης ζητήματος ή δημιουργίας μακεδονικής μειονότητας στην Ελλάδα. Όλες οι προηγούμενες κυβερνήσεις στην διαπραγμάτευση, λοιπόν, διεκδικούσαν την επιτυχία και των τριών αυτών στόχων σωρευτικά, γι’ αυτό και δεν κατέληξαν σε συμφωνίες. Δεν θα εγκαλέσετε τις προηγούμενες κυβερνήσεις, επειδή δεν έκαναν έκπτωση σε αυτούς τους διαχρονικούς τρείς εθνικούς στόχους, ενώ εσείς κάνατε. Αν ήταν να κάνουμε τέτοια συμφωνία, κυρίες και κύριοι της Κυβέρνησης, θα την είχαμε κάνει το 2008. Γιατί να συγκρουστούμε τότε με τις ΗΠΑ; Τι οδήγησε την κυβέρνηση Κώστα Καραμανλή, την Υπουργό Εξωτερικών Ντόρα Μπακογιάννη, τον Υπουργό Άμυνας Βαγγέλη Μεϊμαράκη να συγκρουστούν με τη μεγάλη και πανίσχυρη τότε υπερατλαντική δύναμη; Το γεγονός ότι έκριναν ότι η πορεία τότε της διαπραγμάτευσης δεν κάλυπτε και τους τρεις αυτούς στόχους. Μας εγκαλείτε εσείς, γιατί δεν συμφωνήσαμε; Τολμάτε;

Να τελειώνουμε, λοιπόν, μ’ αυτή την ιστορία ότι κατηγορείτε τους άλλους ότι δεν συμφώνησαν εκεί, που εσείς παραδοθήκατε. Αυτό το επιχείρημα είναι αίολο και επικίνδυνο.

Πάμε τώρα, όμως, ως προς την ουσία. Για να δούμε, λοιπόν, ποιος κερδίζει και ποιος χάνει από τη Συμφωνία αυτή; Να δούμε το ισοζύγιο κερδών και ζημιάς.

Με τη Συμφωνία, λοιπόν, των Πρεσπών, τα Σκόπια εξασφαλίζουν: Πρώτον, την αναγνώριση εκ μέρους της Ελλάδας ότι οι πολίτες της Βόρειας Μακεδονίας θα ονομάζονται Μακεδόνες / πολίτες της Βόρειας Μακεδονίας.

Δεύτερον, χρήση του όρου «nationality» που μεταφράζεται και ως ιθαγένεια και ως εθνικότητα, αντί αυτή του καθαρού όρου «citizenship», όσον αφορά στην ιθαγένεια. Το δώσατε, γιατί εάν το διαπραγματευόσασταν, ενδεχομένως θα το είχατε πέτυχει. Αποδίδει, λοιπόν, αυτός ο όρος καλύτερα και σαφέστερα την έννοια, τη σχέση πολίτη με κράτος.

Τρίτον, αναγνώριση της γλώσσας ως μακεδονική.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** *Ομιλεί εκτός μικροφώνου.*

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Αυτή είναι η ερμηνεία μας, εσείς μπορεί να λέτε ό,τι θέλετε. Έστω κι εάν πρόκειται για σλαβική γλώσσα. Και που είναι σλαβική και λοιπόν; Σλαβική είναι και η Βουλγαρική, από κάποιους μιλιέται, από τους Βούλγαρους στη Βουλγαρία, όπως και η Ρωσική μιλιέται από Ρώσους στη Ρωσία. Αυτή η μακεδονική γλώσσα που αναγνωρίσατε από ποιους μιλιέται και πού; Από Αρειανούς; Προφανώς, κατά τη δική σας άποψη, από Μακεδόνες στη Μακεδονία.

Τέταρτον, αναγνώριση μακεδονικής ταυτότητας μέσω της επαναλαμβανόμενης αναφοράς αυτής στο Σύνταγμα των Σκοπίων.

Πέμπτον, αναγνώριση από την Ελλάδα και ελευθερία χρήσης των ακρωνυμίων MK, MKD αντί του NM, δηλαδή Northern Macedonia από τα Σκόπια και αυτό δόθηκε! Έμειναν τα αρχικά «Μακεδονία», ΜΚ.

Έκτο, αναφορά μόνο σε βόρεια περιοχή του πρώτου μέρους. Προσέξτε, όλη η Συμφωνία αναφέρεται σε βόρεια περιοχή του πρώτου μέρους, αντί μιας ξεκάθαρης αναφοράς στην ελληνική Μακεδονία.

Έβδομο, αναγνώριση και ενίσχυση του αφηγήματος περί εθνικής μακεδονικής ταυτότητας με εξαίρεση μόνο της ελληνικής αρχαίας ιστορίας.

Όγδοο, έναρξη της διαδικασίας για την ένταξη στο ΝΑΤΟ, ανεπιστρεπτί δε και με την ολοκλήρωση της συνταγματικής αναθεώρησης, άσχετα εάν κυρωθεί η Συμφωνία ή όχι.

Ένατο, δυνατότητα έναρξης ενταξιακών διαπραγματεύσεων με την Ευρωπαϊκή Ένωση και δέσμευση της Ελλάδας να δεχτεί και την υποψηφιότητα και την ένταξη, που σημαίνει – και κύριε Υπουργέ, πρέπει να το απαντήσετε – τι θα κάνουμε κατά τη διάρκεια των Διαπραγματευτικών Κεφαλαίων; Στο Διαπραγματευτικό Κεφάλαιο «Γεωργία», ας πούμε, η Ελλάδα μπορεί να μην δώσει τη συναίνεσή της και στην έναρξη και στο τέλος, όταν κρίνει ότι το Κεφάλαιο «Γεωργία» που θα συζητάνε τα Σκόπια δεν είναι προς το συμφέρον των Ελλήνων αγροτών; Πρέπει να μας το πείτε αυτό, γιατί η ερμηνεία που επιτρέπεται από το άρθρο είναι ότι η Ελλάδα αυτομάτως θα πηγαίνει εκεί και θα λέει «ναι» και στην έναρξη και στο τέλος, χωρίς να μπορεί να διασφαλίσει οικονομικά της συμφέροντα και τα συμφέροντα Ελλήνων πολιτών.

Πάμε παρακάτω. Δέσμευση της Ελλάδας να μην αντιταχθεί – είναι αυτό που σας είπα – όχι μόνο στην υποψηφιότητα, αλλά και στην ένταξη της Βόρειας Μακεδονίας σε όλους τους Διεθνείς Οργανισμούς. Κερδίζουν, επίσης, συζήτηση για χρήση εμπορικών ονομασιών, σημάτων και επωνυμιών, ενώ ήταν δεδομένα τα πράγματα μέχρι τώρα. Κερδίζει σύσταση Διεπιστημονικής Επιτροπής – προσέξτε, αυτό πια είναι εκ των ων ουκ άνευ – η οποία θα εξετάσει τον τρόπο διδασκαλίας της Ιστορίας και των δύο χωρών, ώστε να αρθούν αλυτρωτικές αναφορές. Από ποιους; Υπάρχουν αλυτρωτικές αναφορές στην Ελλάδα; Αποδέχθηκε η Ελλάδα ποτέ στην Ιστορία της ότι είχε αλυτρωτικές βλέψεις έναντι των Σκοπίων και ποια Επιτροπή θα το εξετάσει αυτό; Πώς το δεχθήκατε αυτό;

Σε αυτά τα δώδεκα, λοιπόν, κέρδη αντιτάσσονται αυτά, που εσείς εμφανίζετε ως οφέλη για την Ελλάδα: Την αλλαγή της ονομασίας, αλλά αυτό γίνεται με όνομα, που υπολείπεται, εάν δεν είναι αντίθετο στο αίσθημα της συντριπτικής πλειοψηφίας των Ελλήνων.

Δεύτερον, μια προσχηματική αλλαγή του Συντάγματος, όπως θα αποδείξω, καθώς η Σκοπιανή πλευρά, με τη Συμφωνία των Πρεσπών, πήρε ό,τι επεδίωκε τώρα, την ίδια τη Συμφωνία. Την αυτονόητη – γιατί πρόκειται περί αυτονόητης – αποσύνδεση της Βόρειας Μακεδονίας από την αρχαία ελληνική ιστορία και τον αρχαίο ελληνικό πολιτισμό. Αυτονόητα πράγματα, δηλαδή!

Και την αυτονόητη παραδοχή τους ότι η δήθεν μακεδονική γλώσσα είναι σλαβική, δηλαδή, δέχτηκαν ότι τώρα είναι απόγευμα. Ξέρετε ποιο είναι το σκορ; 12 - 4.

Αυτός δεν είναι λόγος θριάμβου, είναι εθνική ήττα. Έχετε χάσει 12 - 4. Τι κερδίσαμε και τι κέρδισαν;

Κύριε Πρόεδρε, επειδή είναι πολύ σημαντικά τα θέματα, νομίζω ότι έχω τη δυνατότητα να μιλήσω και για τα καίρια θέματα της γλώσσας και της εθνότητας.

Στη γλώσσα κάνετε κάτι ανήκουστο. Ενώ έχει βγει ο Μπαμπινιώτης, ενώ η ίδια η Γραμματεία – και θα καταθέσω έγγραφα στην Ολομέλεια – του ΟΗΕ για τη Συνδιάσκεψη αυτή λέει ότι τίποτα σε αυτό δεν προδικάζει χώρα, σύνορα κ.λπ., δηλαδή η ίδια η Γραμματεία του ΟΗΕ τότε δείχνει τον τεχνικό χαρακτήρα της τότε συμφωνίας μετάπτωσης από τα κυριλλικά στα λατινικά, ενώ, λοιπόν, το Υπουργείο Εξωτερικών διαχρονικά είχε δώσει σταθερή οδηγία σε όλους, σε όλες τις αρχές του κράτους, σε όλους τους διπλωμάτες, όταν διαπιστώνεται σε διεθνή κείμενα το επίθετο «μακεδονικός, μακεδονική, μακεδονικό» θα επιχειρείτε να το διαγράψετε και πάντως θα καταθέτετε την αντίθεσή σας, αυτή ήταν η πάγια οδηγία, από τότε που ξεκίνησε η διαπραγμάτευση για το όνομα.

Επίσης, σε όλες τις ομοειδείς διασκέψεις μετά το 1977 η Ελλάδα έθετε επισήμως ζήτημα άρνησης και δήλωνε concern, όπως λέγεται, προβληματισμό, αντίρρηση για τη χρήση της μακεδονικής γλώσσας, αλλά έρχεται και ένα επιχείρημα εισαγόμενο από τη Βουλγαρία.

Κυρίες και κύριοι, έχετε συνείδηση της Ιστορίας της περιοχής; Εάν στη Συνδιάσκεψη του 1977, στην οποία συμμετείχε η Βουλγαρία, επρόκειτο η απόφασή της περί αποδοχής επίσης μακεδονικής γλώσσας, πιστεύετε ότι η Βουλγαρία θα είχε ποτέ δεχθεί ύπαρξη μακεδονικής γλώσσας; Είναι ποτέ δυνατόν να το σκεφτείτε αυτό; Επομένως, σε εκείνη τη Συνδιάσκεψη η Βουλγαρία δέχθηκε, διότι ήξερε ότι ήταν τεχνικού χαρακτήρα. Όλα αυτά τα επιχειρήματα 1,2,3,4 τα αγνοείτε. Αγνοείτε τον Μπαμπινιώτη. Αγνοείτε τις Οδηγίες ετών του Υπουργείου Εξωτερικών. Αγνοείτε τη Γραμματεία που μιλάει για τεχνική συμφωνία. Αγνοείτε ότι οι Βούλγαροι ποτέ δεν θα συμφωνούσαν σε μακεδονική γλώσσα σε μια τεχνική συνδιάσκεψη και έρχεστε – και αυτό είναι το τραγικό – υιοθετείτε την άποψη των Σκοπίων για τη Συνδιάσκεψη του 1977 και όχι την ελληνική.

Έχει ξαναγίνει, έχει ματαγίνει τέτοιο πράγμα;

Έρχεστε και αισθάνεστε και σίγουροι για τη θέση σας, ότι υιοθετήσατε την ανάγνωση του 1977 των Σκοπίων και όχι όλα τα επιχειρήματα, τα οποία δεν είναι κατασκευασμένα – δεν κάνω προπαγάνδα εδώ – γιατί δεν ήταν αναγνώριση επίσημης γλώσσας.

Και ένα τελευταίο για την ιθαγένεια. Θα πούμε και άλλα στην Ολομέλεια, για το κουτσουρεμένο erga omnes, για την ψευδεπίγραφη Συνταγματική Αναθεώρηση, για τις ολέθριες συνέπειες εφαρμογής της Συμφωνίας, αλλά πάμε και στην εθνότητα.

Λέτε εσείς, ότι το nationality είναι ιθαγένεια. Πολύ ωραία. Εάν είναι ιθαγένεια, ιθαγένεια είναι ο δεσμός κράτους με πολίτη. Γιατί δε λέγεται ιθαγένεια της Βόρειας Μακεδονίας, αλλά λέγεται και μακεδονική; Προφανώς, γιατί υπάρχει και υπήρχε σκοπιμότητα από πλευράς Σκοπίων να υπάρξει η εθνότητα μέσα. Ακόμα και ο όρος «nationality», για τον οποίο προφανώς δόθηκε μάχη από πλευράς Σκοπίων, όχι από εσάς, είναι διττός όρος. Γιατί δεν θέλατε τον «citizenship»; Δεν σας άρεσε; Δεν ξέρατε αγγλικά; Τι συνέβη;

Γιατί δεν πήρατε αυτόν τον όρο και πήρατε τον άλλο, τον περίεργο, τον θολό, αυτόν που δημιουργεί προβλήματα; Και κάτι ακόμα. Σε αυτό το θέμα της ιθαγένειας – nationality αντέδρασαν οι Αλβανοί, δεν αντιδράσατε εσείς. Οι Αλβανοί των Σκοπίων ζήτησαν διευκρίνιση και είπαν ότι αυτό αναφέρεται στην ιθαγένεια, διότι εκείνοι ανησύχησαν, εσείς δεν ανησυχήσατε. Είσαστε μια χαρά με αυτό.

Φτάσαμε, λοιπόν, στο σημείο οι Αλβανοί των Σκοπίων να ανησυχούν, αλλά όχι οι Έλληνες της Ελλάδας και το λέτε αυτό διαπραγμάτευση και χαίρεστε για το αποτέλεσμα;

Η θέση σε ισχύ της Συμφωνίας των Πρεσπών ποια αποτελέσματα θα έχει άμεσα;

Κυρίες και κύριοι, εάν έρθει εδώ, στο πλαίσιο της εξομάλυνσης των σχέσεων επί ημερών σας, ο Πρόεδρος των Σκοπίων για επίσημη επίσκεψη και δει τον εκάστοτε Πρόεδρο της Ελληνικής Δημοκρατίας ή ο Πρωθυπουργός τον Πρωθυπουργό ή ο Υπουργός Εξωτερικών τον Έλληνα Υπουργό Εξωτερικών, θα είναι η πρώτη επίσκεψη, που θα πέσουν όλες οι κάμερες και τα μικρόφωνα επάνω και θα κάνει μια δήλωση – σκέφτομαι εγώ – ο Πρόεδρος των Σκοπίων, ο Υπουργός Εξωτερικών, ο Πρωθυπουργός, που θα λέει, «Φέρνω τα αισθήματα φιλίας, αγάπης και εκτίμησης των Μακεδόνων προς τους Έλληνες». Μπορεί να αντιδράσει ο Έλληνας Αξιωματούχος, που είναι δίπλα του; Νομιμοποιείται με τη Συμφωνία αυτή ή θα το «φάει»; Πολύ φοβάμαι ότι θα το «φάει» ή αν αντιδράσει, θα μας κάνουν ρηματική διακοίνωση ότι δεν είμαστε σύμφωνοι με τη Συμφωνία των Πρεσπών.

Αυτό είναι μία από τις συνέπειες και φανταστείτε την επέκταση αυτού του γεγονότος στην κοινή γνώμη της Ελλάδας εκείνη τη στιγμή, που θα βλέπουν τους ταγούς τους να μην μπορούν να αντιδράσουν σε αυτή την «αθώα» δήλωση του Αξιωματούχου των Σκοπίων.

Τέλος, μπορούν με αυτή τη Συμφωνία – όχι απέξω, γιατί πράγματι το Σύνταγμα λέει ότι οι Σκοπιανοί δεν μπορούν μέσα να δημιουργήσουν ζήτημα, όχι απέξω, λοιπόν, όχι εισαγόμενο, αλλά εσωτερικά – μπορούν κάποιοι να ιδρύσουν κέντρο μελέτης προώθησης και προβολής της μακεδονικής γλώσσας στην Ελλάδα; Ναι, είναι η απάντηση. Πείτε το. Και να βάλουν και την πινακίδα τους σε μια πολυκατοικία απέναντι από τον Λευκό Πύργο. Μπορούν να κάνουν κέντρο προώθησης της μακεδονικής εθνότητας, Έλληνες πολίτες; Ναι, είναι η απάντηση, κυρίες και κύριοι. Αυτή είναι η μεγάλη σας ήττα. Να, γιατί αυτή η Συμφωνία είναι επιζήμια. Να, γιατί δεν θα την ψηφίσουμε ποτέ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Προφανώς και επιφυλάσσομαι να απαντήσω επί της ουσίας στην τοποθέτησή μου, έθεσε διαδικαστικά θέματα και με κάλεσε να απαντήσω, μόνο για τα διαδικαστικά, λοιπόν.

Ξέρετε καλά ότι η Συμφωνία ικανοποιεί στο 120% τα θέματα, τα οποία είχαμε πάντοτε θέσει, ως εθνικά ζητήματα. Από πότε; Από τότε, που θα τεθεί σε ισχύ. Άρα, είναι εξαιρετικά προσχηματικό το ερώτημά σας, γιατί μας απευθύνουν έγγραφο διατηρώντας ακόμα το προηγούμενό τους όνομα. Μα ακριβώς περί αυτού πρόκειται. Προχωρήσαμε στη Συμφωνία των Πρεσπών, γιατί πάνω από 130 χώρες τους αποκαλούν με το συνταγματικό τους όνομα και για να μπορούν να τους αποκαλούν με το νέο όνομα, τη σύνθετη ονομασία – που ξεχάσατε να πείτε ότι είναι θέση της Νέας Δημοκρατίας – χρειάζεται ακριβώς να κυρωθεί και από εμάς η Συνθήκη των Πρεσπών, γιατί διαφορετικά δεν θα ισχύει. Είναι πολύ απλό.

Το δεύτερο ζήτημα, που μου θέσατε, επαναφέρει αυτό που είχε θέσει νομίζω και ο κ. Λοβέρδος, δηλαδή, για τον χρόνο που θα έρθει εδώ το Πρωτόκολλο Ένταξης στο ΝΑΤΟ. Δεν περίμενα από εσάς να παραβιάσετε το απόρρητο της διαδικασίας στο Εθνικό Συμβούλιο Εξωτερικής Πολιτικής και το παραβιάσατε μάλιστα με έναν τέτοιο τρόπο, που δεν απέδωσε πιστά τη συζήτηση εκεί. Εκεί, σας θυμίζω, μια που το κάνατε θα συνεχίσω και εγώ.

**ΠΟΛΛΟΙ ΒΟΥΛΕΥΤΕΣ:** Μην το κάνετε, κύριε Υπουργέ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Εντάξει, δεν το κάνω, γιατί δεν πρέπει να συμβεί, αλλά να μη γίνεται η παραβίαση του απορρήτου μονόπλευρα και να μην έχουμε θέση ευθύνης αποκλειστικά και μόνο εμείς. Υπήρχαν παρόντες και άλλοι στο Συμβούλιο Εξωτερικής Πολιτικής.

Είπα και στην αρχική μου τοποθέτηση ότι δεν νοείται να έρθει Πρωτόκολλο Ένταξης της γειτονικής χώρας στην Ελληνική Βουλή, εάν δεν προηγηθεί η θέση σε ισχύ της Συμφωνίας και η θέση σε ισχύ της Συμφωνίας προϋποθέτει προφανώς την κύρωσή της. Αυτά ακριβώς τα πράγματα είχα πει, χωρίς να επεκταθώ περισσότερο, κάθε φορά που έχω τοποθετηθεί για το θέμα αυτό και στη Βουλή και σε άλλα όργανα.

Για τα υπόλοιπα θα αναφερθώ συνολικά, αφού ακούσω και τους άλλους Κοινοβουλευτικούς Εκπροσώπους, όταν σύμφωνα με τον Κανονισμό, θα τοποθετηθώ μετά το τέλος της συζήτησης.

Περίμενα, όμως, πάλι και από εσάς – πρέπει να σας το πω – μεγαλύτερη τιμιότητα, σε ό,τι προκύπτει μόνο και μόνο από την ανάγνωση των εγγράφων. Για παράδειγμα, μιλήσατε – τάχα μετρώντας «τα γκολ που έχουμε φάει» – για το ποια θα είναι η στάση μας, όταν αυτοί, στο μέλλον, ξεκινήσουν τις διαδικασίες διαπραγμάτευσης με την Ευρωπαϊκή Ένωση. Γιατί λέω ότι προκύπτει από το κείμενο και αυτό και το αναφέρω τώρα, σαν μικρό δείγμα της παραποίησης, εκ μέρους σας, της Συμφωνίας. Το άρθρο 2, παρ.4, εδάφιο β, λέει ότι δεν αντιτιθέμεθα στην έναρξη της ενταξιακής διαδικασίας στην Ευρωπαϊκή Ένωση. Προφανώς για όλα τα υπόλοιπα στάδια ρητά προκύπτει από την Συμφωνία ότι δεν δεσμευόμαστε Και όλα τα άλλα τα οποία θέσατε – για τη γλώσσα, για την ιθαγένεια – όλα τα άλλα, πράγματι δεν αποτελούν ανάγνωση, αλλά διαστρέβλωση της Συμφωνίας και για όλα αυτά, φυσικά, θα τοποθετηθώ, όταν πρέπει.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε, τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Κυρίες και κύριοι βουλευτές, εκ μέρους της Κοινοβουλευτικής Ομάδας της Δημοκρατικής Συμπαράταξης, εκφράζω τη ρητή, εμφαντική και ανεπιφύλακτη άρνησή μας να ψηφίσουμε την Συμφωνία των Πρεσπών.

Κάνω μια παρένθεση στην ομιλία μου, για να αναφερθώ σε εσάς, αγαπητή Εισηγήτρια του ΣΥΡΙΖΑ – της μειοψηφίας, πια – που από την ομιλία σας, που υποστηρίξατε με επιχειρήματα το «ναι», το οποίο δίνετε στη Συμφωνία, χρησιμοποιήσατε ένα επιχείρημα, το οποίο, κατά τη γνώμη μου, ανατρέπει και το ύφος σας, αλλά και το περιεχόμενο των σκέψεών σας.

Κρίνατε, αξιολογήσατε, την Συμφωνία των Πρεσπών ως αντιιμπεριαλιστική. Ίσως ο ιδεολογικοπολιτικός κλονισμός, που υφίσταστε ως πολιτικός χώρος, να είναι συγκλονιστικός, αλλά μια συμφωνία, που είναι το προαπαιτούμενο για την ένταξη μιας άλλης χώρας στο ΝΑΤΟ, το να την χαρακτηρίζετε αντιιμπεριαλιστική, έχει αντίφαση μέσα στους ίδιους τους όρους και ενδεχομένως ο κλονισμός σας να προέρχεται από το γεγονός ότι ήσασταν πριν ένα χρόνο αντινατοϊκοί και τώρα έχετε γίνει διαπρύσιοι κήρυκες του ΝΑΤΟ.

Δεν θα συνεχίσω, δεν έχω χρόνο. Νομίζω ότι το επιχείρημά σας παραδίδεται στο Κομμουνιστικό Κόμμα, θα σας το χειριστούν αυτοί. Εμείς που είμαστε πεντακάθαροι σε ό,τι αφορά στον ευρωπαϊκό προσανατολισμό της χώρας και την ένταξή της στους δυτικούς θεσμούς – μεταξύ των οποίων και στο ΝΑΤΟ – δεν έχουμε κανένα πρόβλημα. Εσείς, όμως, από τον ιδεολογικοπολιτικό κλονισμό, που έχετε υποστεί, περνάτε και σε υπερβολές, που ενδεχομένως, όταν θα τις ξανασκεφτείτε και να το μετανιώσετε.

Επαναλαμβάνω, λοιπόν, με τρόπο ρητό, εμφαντικό και ανεπιφύλακτο, πως λέμε «όχι» στη Συμφωνία των Πρεσπών και κατά συνέπεια, κύριε Πρόεδρε και κύριε Υπουργέ, θα πούμε «όχι» και στην κύρωση του Πρωτοκόλλου Προσχωρήσεως της FYROM στο ΝΑΤΟ, όταν αυτό θα έρθει στη Βουλή.

Και επαναλαμβάνω αυτό που επισήμανα και απάντηση δεν έχω πάρει επί της ουσίας, ότι κατά το άρθρο 2, παρ.4, της ίδιας της Συμφωνίας των Πρεσπών τα δύο κείμενα έπρεπε να έρθουν μαζί εδώ. Όχι να ψηφιστούν από κοινού σε μια ψηφοφορία, αλλά να έρθουν ταυτοχρόνως. Και δεν μου φεύγει από το μυαλό ότι υπάρχει ένα τερτίπι, ένα παιχνίδι εδώ γι' αυτό τον ετεροχρονισμό. Διότι, όπως ενημερώθηκα – από τον Ιούνιο έχω ενημερωθεί και το είπα στην Ολομέλεια της Βουλής, τότε – το κείμενο αυτό είναι ένα κείμενο προσχωρήσεως, που καταρτίζεται σε μια μέρα ή αν υπάρχουν ειδικά θέματα τουλάχιστον σε δύο το πολύ σε τρεις μήνες. Όχι όπως έχουμε πάει τώρα κοντά στους οκτώ μήνες και ακόμα αυτό δήθεν δεν είναι έτοιμο.

Κυρίες και κύριοι, κύριε Πρόεδρε, τις τελευταίες μέρες – που είναι πολλές ημέρες οι μέρες αυτές – παίχτηκε ένα παιχνίδι σε βάρος του ΠΑΣΟΚ και της Δημοκρατικής Συμπαράταξης στηριγμένο στη στάση ενός βουλευτή μας, που δεν ανήκει πια στην Κοινοβουλευτική μας Ομάδα και που έως χθες όλα τα Μέσα ενημέρωσης, δι' αυτού του συναδέλφου μας, μας έβαζαν στο κάδρο των κομμάτων, που διεμβολίζεται εσείς – ο ΣΥΡΙΖΑ – μέσω της Συμφωνίας των Πρεσπών, παραβλέποντας όλοι αυτοί που έπαιζαν στις πλάτες μας ότι 19 βουλευτές της Κοινοβουλευτικής Ομάδας – όλοι οι άλλοι, δηλαδή και οι άλλες, μεταξύ των οποίων και οι πολλοί Μακεδόνες βουλευτές μας – έχουν μια ενιαία πατριωτική στάση, όπως ακριβώς ταιριάζει στην ιστορία του δικού μας πολιτικού χώρου. Μια ιστορία, που θεμελίωσε ο Ανδρέας Παπανδρέου και έκτοτε διέπει την εν γένει στάση μας. Παίχτηκε, επαναλαμβάνω, ένα παιχνίδι με σκοπό τον διεμβολισμό του ΠΑΣΟΚ και της Δημοκρατικής Συμπαράταξης, βρήκαν όμως σε τοίχο, γιατί χτύπησαν επάνω στην συνοχή και τον πατριωτισμό μας.

Οι λόγοι για τους οποίους εμείς απορρίψαμε τη Συμφωνία των Πρεσπών εκφράστηκαν με πληρότητα στις διαδικασίες της Ολομέλειας της Βουλής, τον Ιούνιο του 2018 και όχι μόνο ισχύουν στο ακέραιο, κύριε Πρόεδρε, αλλά και επιβεβαιώθηκαν από τη στιγμή που έγιναν τροποποιήσεις ανεπαρκείς και αδιαφανείς, όπως θα αποδείξω στη συνέχεια από την πλευρά των Σκοπίων, της ΠΓΔΜ.

Αν ήταν όλα τέλεια, όπως μας λέγατε τον Ιούνιο και ήταν μια τέλεια συμφωνία, που υπογράφατε με τυμπανοκρουσίες, τότε γιατί παρέχουν συνταγματικές διευκρινίσεις για τα θέματα της γλώσσας και της εθνικότητας οι της FYROM; Πρέπει να απαντήσετε αμέσως σε αυτό.

Διευκρινίσεις, όμως, κυρίες και κύριοι βουλευτές, που δεν επηρεάζουν σε θετική κατεύθυνση την Συμφωνία των Πρεσπών, αλλά αντιθέτως την επιβαρύνουν. Ισχύουν, λοιπόν, στο ακέραιο όσα είπαμε τον περασμένο Ιούνιο, πριν και μετά την υπογραφή της Συμφωνίας των Πρεσπών και παραπέμπουμε σε εκείνες τις ομιλίες μας. Θα επανέλθουμε σε αυτά τα επιχειρήματα στη συνέχεια των εργασιών της Επιτροπής και στην Ολομέλεια.

Σήμερα, με την εισήγησή μου θέλω να αποδείξω, να καταδείξω τα προβληματικά στοιχεία των συνταγματικών τροποποιήσεων, κύριε Υπουργέ, που έγιναν στην ΠΓΔΜ και ως συνάδελφος νομίζω ότι θα με καταλάβετε – δε λέω ότι θα αποδεχτείτε αυτά, που λέω – αλλά θα μπορέσουμε να έχουμε μια συζήτηση στην πορεία των εργασιών.

Λοιπόν, προσπαθούμε με επιτυχία, όπως κρίνουμε, να σας αποδείξουμε, γιατί επιβαρύνθηκαν τα πράγματα με τις συνταγματικές αλλαγές.

Ρηματική διακοίνωση Υπουργείου Εξωτερικών της FYROM προς το δικό μας Υπουργείο, στην οποία ρηματική διακοίνωση αναφέρθηκε ο Πρωθυπουργός, την περασμένη εβδομάδα στην Ολομέλεια της Βουλής και στο περιεχόμενο των συνταγματικών αλλαγών είχε αναφερθεί πριν τις γιορτές, κατά τη συζήτηση του Προϋπολογισμού με υπερηφάνεια ότι δήθεν όλες οι ανησυχίες μας διασκεδάζονται. Πολλά και σοβαρά τα προβλήματα. Και προκαταβολικά ξαναλέω ότι πρέπει να καταθέσετε το Σύνταγμα των Σκοπίων, ως έχει αυτή τη στιγμή, γιατί η συνταγματική ακαταστασία στη χώρα αυτή, δεν επιτρέπεται να οδηγεί βουλευτές που είναι υπέρ του «ναι» να μην ξέρουν τι ψηφίζουν.

Είπα, όταν έβαλα το διαδικαστικό θέμα, ότι το συνταγματικό δίκαιο στην FYROM έχει ιδιαιτερότητες σε σχέση με τη συνταγματική τάξη των κρατών της Δύσης, των κρατών της Δυτικής Ευρώπης, των κρατών της Ευρωπαϊκής Ένωσης. Η Ελλάδα δεν επιτρέπεται να κυρώνει και να επικυρώνει στη συνέχεια τη Συμφωνία των Πρεσπών, αν δεν της είναι απολύτως σαφές, ποιο είναι το τελικό συνταγματικό κείμενο της ΠΓΔΜ.

Χωρίς το κείμενο αυτό, ό,τι γίνεται εδώ, είναι σε ένα βαθμό επιπόλαιο και σίγουρα επικίνδυνο. Ξεκαθαρίζουμε ευθύς εξαρχής, πως η διαδικασία κύρωσης της Συμφωνίας των Πρεσπών δεν περιλαμβάνει τα όσα επιπροσθέτως ψηφίστηκαν στο επίπεδο της συνταγματικής τάξης στην ΠΓΔΜ, της FYROM. Εδώ κυρώνουμε την Συμφωνία των Πρεσπών, όχι τα υπόλοιπα. Τα έχουμε υπόψη μας αυτά, για να κυρώσουμε ή για να αρνηθούμε την κύρωση στη Συμφωνία των Πρεσπών. Δεν κυρώνουμε αυτά τα κείμενα. Αυτή όμως είναι η βάση, που θεμελιώνει τις σκέψεις μας. Η Βουλή καλείται να κυρώσει και η Ελληνική Δημοκρατία, κατά την Σύμβαση της Βιέννης, να επικυρώσει την Συνθήκη των Πρεσπών, στο πρωτότυπο αγγλικό της κείμενο. Και όπως λέει το άρθρο 1 του κυρωτικού σχεδίου νόμου, αυτό είναι το κείμενο. Το αγγλικό κείμενο είναι αυτό, το οποίο κυρώνουμε. Η ελληνική μετάφραση είναι για να μας διευκολύνει. Εκείνο είναι το κείμενο, που θα πάει στη Νέα Υόρκη, να πρωτοκολληθεί με τα λοιπά επικυρωτικά έγγραφα στη Γραμματεία του Οργανισμού Ηνωμένων Εθνών.

Κυρώνουμε, λοιπόν, με άλλα λόγια, την Συμφωνία των Πρεσπών και όχι την Ρηματική Διακοίνωση, προφανώς ή τις συνταγματικές αλλαγές και τους εφαρμοστικούς νόμους στη χώρα αυτή. Και ακόμη, εάν η Ελλάδα τελικώς κυρώσει, πράγμα που εμείς δεν επιθυμούμε, η βούλησή μας είναι ακριβώς η αντίθετη, να διευκρινιστεί πως τα επικυρωτικά έγγραφα, που θα κατατεθούν στη Νέα Υόρκη στον ΟΗΕ, θα περιλαμβάνεται, όπως είπα, μόνο αυτό το κείμενο, το κείμενο στην αγγλική. Δεν μετράει ότι άλλο κι αν καταθέσετε. Επί διαφωνίας, όπως η ίδια η Συμφωνία ρυθμίζει, αυτό το κείμενο θα είναι η βάση της επίλυσής της και όχι όπως αποδίδουμε εμείς λέξεις και έννοιες.

Και στο άρθρο 1, παρ.3, εδάφιο β΄ της Συμφωνίας χρησιμοποιείται, κυρίες και κύριοι βουλευτές, ο όρος «nationality». Όποιον ορισμό και αν δώσουμε εμείς, ό,τι κι αν λένε οι Σκοπιανοί, η αντίληψη που δημιουργεί ο όρος αυτός είναι μια, ενιαία διεθνώς, ό,τι κι αν πούμε, ό,τι αλλαγές και αν γίνουν. Στην αγγλική υπάρχουν τρεις όροι, για να αποδώσουν τρεις διαφορετικές έννοιες, που έχουμε κι εμείς στη γλώσσα μας, «citizenship», ιθαγένεια δηλαδή, «nationality», εθνικότητα, όπου ο καθένας αυτοπροσδιορίζεται, όπως θέλει και όπως αισθάνεται, αλλά και «ethnicity», δηλαδή εθνότητα. Η Συμφωνία, συνεπώς, για να αποδώσει την ιθαγένεια έπρεπε να περιλαμβάνει, έστω μία φορά, έστω δύο φορές και τον όρο «citizenship». Τον αποφεύγει όμως και η αναφορά, αντίθετα, στον πιο αυθαίρετο για μια διεθνή διμερή συμφωνία όρο «nationality», δίνει μεγάλες ευχέρειες σε αυτόν που τον συμφέρει, δηλαδή στην άλλη πλευρά, που θα τις χρησιμοποιήσουν, συνάδελφοι, μετά την ένταξή τους στο ΝΑΤΟ. Και έτσι, ο αλυτρωτικός και ο διχαστικός λόγος κάποιων ηγετών των Σκοπίων, ίσως και όλων από ένα σημείο και μετά που θα είναι διαρκής, ακόμα και ο Ζάεφ που είναι μετριοπαθής έδωσε πολύ αρνητικά δείγματα γραφής, όταν υπογράφτηκε η Συμφωνία. Αυτό πρέπει να το έχουν στο μυαλό τους όσοι σήμερα είναι έτοιμοι να ψηφίσουν υπέρ.

Η Ρηματική Διακοίνωση τώρα και εις αυτήν μια διευκρίνιση, που έγινε με τον ψηφισθέντα στην FYROM συνταγματικό νόμο για την εφαρμογή των συνταγματικών τροποποιήσεων 33 έως και 41, δεν κάνει καμία αναφορά στον όρο «citizenship». Καμία απολύτως. Αντιθέτως, στην τροποποίηση του άρθρου 49 του συντάγματος της FYROM, τροποποίηση 36, που περιλαμβάνεται στα κείμενα, που μόλις τώρα μοίρασε ο Υπουργός, χρησιμοποιείται δύο φορές ο όρος «μακεδονικός λαός». Επαναλαμβάνω, ο όρος «μακεδονικός λαός». Δεν υπάρχει πιο σαφής, πιο συγκεκριμένη, πιο ασφαλής βάση, για να μιλήσουν – ήδη, ο Ζάεφ το έκανε – για δήθεν μακεδονική μειονότητα στην Ελλάδα και αλλού.

Και αν έχει μια λογική, από την πλευρά τους, η μη χρήση του όρου «Σλαβομακεδόνες», λόγω της ύπαρξης Αλβανών και άλλων εθνικοτήτων εκεί, ουδείς μπορεί να εξηγήσει, γιατί δεν γίνεται η χρήση του όρου «Βορειομακεδόνες», αφού η χώρα τους έτσι θα λέγεται, και κατά τη διεθνή πρακτική, όροι αυτού του είδους είναι αποδεκτοί. Νοτιοαφρικάνος, Βορειοκορεάτης, Νοτιοκορεάτης και ούτω καθεξής. Ούτε ο όρος «citizenship», λοιπόν, χρησιμοποιείται από τη Συμφωνία των Πρεσπών, αλλά και από τις συνταγματικές αλλαγές ούτε ο συνήθης, στη διεθνή πρακτική, όρος «βορειομακεδόνας» χρησιμοποιείται. Αντιθέτως, ο όρος «μακεδονικός λαός» ξανακάνει την εμφάνισή του, ήδη, με την τρίτη ή έκτη συνταγματική αλλαγή και φιγουράρει στο άρθρο 49 του συντάγματος της FYROM, μια φορά περισσότερη από ότι πριν την αναθεώρηση του Συντάγματός τους.

Μας φέρατε την αναθεώρηση του Συντάγματος, για να μας πείτε ότι έγινε μια πρόοδος από την άλλη πλευρά και στο θέμα αυτό, το πιο δύσκολο θέμα για τη σχέση μας με αυτήν τη χώρα, διπλασιάζεται η χρήση του μέσω των συνταγματικών αλλαγών.

Ως εκ του περισσού η παρατήρηση πως η διευκρίνιση – που δίνεται στο άρθρο 2 του ανωτέρου συνταγματικού νόμου – δεν έγινε, για να διασκεδάσουν κάποιες ανησυχίες στην Ελλάδα, αλλά για να ικανοποιηθούν οι απαιτήσεις των Αλβανών της FYROM. Κι ακόμη και αυτό είναι σοβαρό, κυρίες και κύριοι βουλευτές, κανένας από εσάς της Πλειοψηφίας, ούτε ο Υπουργός ούτε οι Υφυπουργοί στο Υπουργείο Εξωτερικών, δεν μπορεί να ισχυρισθεί πως η χρήση του όρου «nationality» χρησιμοποιήθηκε από το Υπουργείο Εξωτερικών, κύριε Υπουργέ, στο παρελθόν, για να δηλώσει την ιθαγένεια στην πρακτική μας, στην πρακτική του Ελληνικού Υπουργείου Εξωτερικών. Γιατί η πρακτική αυτή ήταν ακριβώς η αντίθετη.

Κυρία Αναγνωστοπούλου, στα ταξιδιωτικά έγγραφα των ομογενών από την Τουρκία, που αναφερθήκατε και από την Αλβανία, που δεν είχαν την Ελληνική ιθαγένεια οι άνθρωποι, αναγραφόταν πλάι στη λέξη «nationality», η λέξη «ΟΤΑ», δηλαδή, Ομογενής Τουρκίας - Αλβανίας. Δηλαδή, ομογενής Ελληνικής εθνικότητας, αλλά δίχως να έχουν την Ελληνική ιθαγένεια οι άνθρωποι. Αυτό ήταν σταθερό. Δεν ξέρω, αν έχει σταματήσει αυτή η πρακτική τώρα, αλλά στο παρελθόν, στο παρελθόν το πρόσφατο και επί δεκαετίες ήταν αυτή.

Άρα, ακούστε με, σας παρακαλώ, ακούστε με, έχει κάποιος δηλαδή την εθνικότητα, χωρίς να έχει την Ελληνική ιθαγένεια, πρακτική του δικού μας Υπουργείου. Αν και αυτά δεν σας λένε κάτι, εμείς πάντως δεν φταίμε, εμείς είμαστε πάρα πολύ σαφείς και πάρα πολύ σοβαροί στα επιχειρήματά μας και επιπροσθέτως, πρέπει να θυμηθούμε όλοι πως η κυβέρνηση του Ανδρέα Παπανδρέου, το 1982, φρέσκια κυβέρνηση, εξαίρεσε τους 70.000 Σκοπιανούς πολίτες, από την επιστροφή των προσφύγων, από την επιστροφή των πολιτικών προσφύγων.

Δεν νομίζω ότι το έκανε τυχαία ή ότι ήταν λάθος. Ήταν πάρα πολύ σοβαρή εκείνη η στιγμή και έχει πάρα πολύ σοβαρό πολιτικό και εθνικό νόημα. Είναι χρήσιμη, εν προκειμένω, η αναφορά στο θέμα αυτό από τον δημοσιογράφο Γιώργο Τερζή, όταν στην εφημερίδα Καθημερινή, της 3ης Φεβρουαρίου του 2018, παρουσίασε την προσωπικότητα του Πρέσβη, του κ. Σαπαΐδη, που ήταν εκείνο τον καιρό, Γενικός Πρόξενος τα Σκόπια. Δεν χρειάζονται, κυρίες και κύριοι, ως προς αυτό το θέμα, περισσότερα λόγια.

Για αυτούς ακριβώς τους λόγους, σε σχέση με το θέμα της εθνικότητας, λέμε όχι στη Συμφωνία των Πρεσπών. Δεν είναι όμως το μόνο θέμα. Το δεύτερο θέμα αφορά στη γλώσσα και ως προς την γλώσσα, ο κατήφορος, που υπήρξε με την Συμφωνία των Πρεσπών, συνεχίζεται. Στη Συμφωνία αυτή, όπως μου δόθηκε η ευκαιρία και τον Ιούνιο στην Ολομέλεια της Βουλής να υποστηρίξω, η Κυβέρνηση της Ελλάδας, για να καλυφθεί απέναντι στις επικρίσεις της Αντιπολίτευσης και των πολιτών, ανήγαγε σε διεθνή διμερή συμβατικό κανόνα, έναν κατάλογο μεταγραμμάτισης, που έγινε στο πλαίσιο του ΟΗΕ, το 1987, σύμφωνα με την οποία η γλώσσα της ΠΓΔΜ, αποκαλείται μακεδονική.

Εγώ είδα εκείνο το κείμενο. Δεν είχα υπόψη μου την συνδιάσκεψη αυτή, την βρήκα όμως – όπως μπορείτε να την βρείτε όλοι – και εκεί εντόπισα ότι οι επίσημες γλώσσες του Ομοσπονδιακού Ενιαίου Γιουγκοσλαβικού κράτους ήταν τρεις. Τα σλαβοκροατικά, η σλοβενική και η μακεδονική, έλεγαν. Στην συνδιάσκεψη, λοιπόν, του ΟΗΕ αυτές οι γλώσσες, που γράφονταν στην κυριλλική, μεταγραμματίστηκαν, όπως λέει ο κ. Μπαμπινιώτης, στα λατινικά. Αυτό έγινε και η διαδικασία αυτή έγινε στο πλαίσιο ενός Οργάνου, του Συμβουλίου Οικονομικής και Κοινωνικής Πολιτικής του ΟΗΕ, που βρε αδερφέ, δεν είναι και το Συμβούλιο Ασφαλείας. Δεν είναι και η Γενική Συνέλευση του ΟΗΕ, ένα Όργανο του ΟΗΕ είναι και στη συνδιάσκεψη συμμετείχε ο κ. Μπαμπινιώτης, απ' ό,τι διαβάσαμε, δεν συμμετείχε κάποιος Υπουργός της Ελληνικής Κυβέρνησης τότε. Αυτό έγινε και στο πλαίσιο μιας πολιτικής απέναντι στα Βαλκάνια και ειδικά στην Γιουγκοσλαβία, επί ψυχρού πολέμου – τα έχουμε πει αυτά χίλιες φορές, δεν έχω χρόνο να τα επαναλάβω – αλλά αυτά έγιναν τότε, το 1977, στο πλαίσιο αυτό, έξω από το Διεθνές Δίκαιο, κυρίες και κύριοι βουλευτές.

Δεν είχαν δικαιϊκό χαρακτήρα αυτές οι συμφωνίες, πρώτη φορά αποκτούν δικαιϊκό χαρακτήρα από εσάς και για να καλυφθεί ο Υπουργός σας, απέναντι στην κριτική των άλλων κομμάτων και των πολιτών, έκανε διμερή συμβατική συμφωνία, με διεθνές νομικό κύρος, μια τελείως τρέχουσα, από πλευράς σχέσεων, Απόφαση της Συνέλευσης του Οργανισμού Ηνωμένων Εθνών, στο επίπεδο που σας είπα, στην Αθήνα, το 1977. Προσέξτε, αυτή η μετατροπή σημαίνει ευθύνη, για να καλυφθείς απέναντι στην κριτική, όταν μετατρέπεις ένα κείμενο, απλώς, σε νομικό κείμενο διεθνούς δικαίου, διμερούς χαρακτήρα, αυτού του επιπέδου, έχεις ευθύνη.

Μην κρύβεστε, λοιπόν, πίσω από το 1977, γιατί έχετε ευθύνη εσείς. Πήρατε την πρωτοβουλία να κάνατε αυτή την παραχώρηση. Δεν θα την πάρουμε στις πλάτες μας. Εσείς θα την πάρετε στις πλάτες σας. Εμείς δεν συμμετέχουμε στην ανάληψη αυτής της εθνικής ευθύνης και επειδή – εύκολα είναι τα γέλια, συνάδελφοι, όταν δεν έχουμε ιδέα, δύσκολα είναι τα επιχειρήματα – και πολύ καλά καταλαβαίνω, γιατί, αν εξαιρέσει κανείς τις εντάσεις που προκλήθηκαν από τις αήθεις επιθέσεις σας εναντίον στελεχών του Δημοκρατικής Συμπαράταξης και εμού προσωπικά, εμένα η λογική μου είκοσι χρόνια εδώ είναι να ανταλλάσσω επιχειρήματα. Συμμετέχω, όταν λέει ο συνάδελφος α ή β ότι πρέπει να μιλάμε ήρεμα. Το ότι μιλάς ήρεμα, όμως, δεν σημαίνει ότι λες την αλήθεια. Μπορεί να μιλάς ήρεμα και να παραπλανείς. Μπορεί να χαμογελάς και να παραπλανείς και εδώ τέτοια χαμόγελα δεν επιτρέπονται. Θα πεις τα επιχειρήματά σου. Αν έχεις δίκιο, θα νικήσεις, σε ακούει ο κόσμος.

Εμείς, Κώστα Σκανδαλίδη, δεν θυμάμαι ακριβώς – αύριο θα το έχω σιγουρέψει – το 1982 πρέπει να ήταν Υπουργός Παιδείας, ο Παπαθεμελής, μπορεί να ήταν Υφυπουργός, ίσως. Αύριο θα το σιγουρέψω. Με νόμο που ψήφισε με εισήγησή του η Εθνική Αντιπροσωπεία ρυθμίστηκαν θέματα αναβολής σε παιδιά ελληνόπουλα που σπούδαζαν στο εξωτερικό. Η ρύθμιση εκείνη βασίστηκε, για να πάρει αναβολή ένας φοιτητής, στη γλώσσα στην οποία σπουδάζει να είναι από τις διαδεδομένες. Με αυτό τον τρόπο αποκλείστηκε η γλώσσα. Και θέλω αύριο να έχω και όλα τα στοιχεία, τα οποία συγκεντρώνω αυτή τη στιγμή.

Το Ελληνικό Κράτος δεν δεσμευόταν, κυρίες και κύριοι βουλευτές, από καμία συμφωνία, γιατί δεν υπήρχε τέτοια για το θέμα της γλώσσας. Θα δεσμευτεί από τη στιγμή που θα κατατεθούν τα επικυρωτικά έγγραφα της Ελληνικής Δημοκρατίας στον ΟΗΕ και θα είναι αποτέλεσμα όχι μόνο του Υπουργού, αλλά και υμών των βουλευτών.

***Θόρυβος στην Αίθουσα***

Παρακαλώ, κύριε, τι θέλετε; Έχετε κάποιο δικαίωμα, να μου μιλάτε έτσι; Θα μου μιλάτε ήρεμα. Τα επιχειρήματά μου θα τα παρακολουθείτε, μέχρι να ολοκληρώσω τον χρόνο μου.

Στη δευτερολογία μου, λοιπόν, θα κάνω αναφορά στα υπόλοιπα θέματα, που έχει η Συμφωνία αυτή π.χ. στο άρθρο 7, για την έννοια των όρων «Μακεδονία» και «Μακεδόνας» ή στο άρθρο 1 παρ.3 εδάφιο ε’ περί των κωδίκων αυτής της χώρας και σε άλλα, που οδηγούν τη Δημοκρατική Συμπαράταξη στο «όχι», επαναλαμβάνοντας κάποια από αυτά, που είχα υποστηρίξει στην Ολομέλεια της Βουλής, τον Ιούλιο του 2018.

Κύριε Πρόεδρε, κλείνω την εισήγησή μου με την επανάληψη του αιτήματός μας να κατατεθεί το Σύνταγμα της FYROM εδώ, ούτως ώστε πριν φύγει με την ψήφο κάποιων από την Επιτροπή προς την Ολομέλεια το θέμα, να υπάρχει επίγνωση ακριβώς του τι ψηφίζουμε και σε ποιο πλαίσιο.

Και ακόμη καλούμε τον Πρωθυπουργό να καταθέσει την επιστολή Κοτζιά. Κάναμε αίτηση κατάθεσης εγγράφων την περασμένη εβδομάδα μετά λόγου γνώσεως. Αν είναι ειλικρινής ο Πρωθυπουργός ότι ο κ. Κοτζιάς έκανε καλά τη δουλειά του, γιατί δέχθηκε την παραίτησή του; Γιατί σήμερα είναι εδώ ο κ. Κατρούγκαλος και δεν είναι ο κ. Κοτζιάς; Χρειαζόμαστε διαφάνεια. Χρειάζεστε – κυρίως, εσείς που λέτε «ναι» – διαφάνεια στα πάντα και όχι απόκρυψη κρίσιμων στοιχείων.

Και για αυτούς, που θα πάρουν στις πλάτες τους την Κύρωση αυτής της Συμφωνίας, για αυτούς, που θα σηκώσουν τη βαριά αυτή ευθύνη, είναι απορίας άξιο πώς αποδέχονται να σηκώσουν το χέρι τους, αγνοώντας βασικά τη ρηματική διακοίνωση και τις συνταγματικές αλλαγές εκεί. Δεν τις είχατε, όταν ξεκίνησε η διαδικασία, δεν τις είχατε. Τις κατέθεσε ο κ. Κατρούγκαλος τώρα. Λυπάμαι. Λυπάμαι, αν με αυτό τον τρόπο πείτε «ναι».

Το δικό μας «όχι» είναι ρητό, εύλογο και πάνω απ' όλα πατριωτικό. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα ήθελα να πω, κύριε Λοβέρδο, ότι στη συζήτηση που έγινε στην Ολομέλεια της Βουλής για την ψήφο εμπιστοσύνης……

***Θόρυβος στην Αίθουσα***

Ακούστε, κύριε Λοβέρδο, την κατέθεσε στη Βουλή και εγώ προσωπικά πήρα εκείνη τη στιγμή αντίγραφο. Υπήρξαν αντίγραφα την ημέρα της ψήφου εμπιστοσύνης.

Να σας υπενθυμίσω ότι σήμερα τελειώνουμε στις 10 το βράδυ και αύριο αρχίζουμε στις 10.30 το πρωί. Τον λόγο έχει ο κ. Κασιδιάρης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Σεβαστάκης Δημήτριος, Κοντονής Σταύρος, Κουρουμπλής Παναγιώτης, Κυρίτσης Γεώργιος, Μουσταφά Μουσταφά, Μπάρκας Κωνσταντίνος, Ιγγλέζη Αικατερίνη, Ντζιμάνης Γεώργιος, Ξυδάκης Νικόλαος, Ρίζος Δημήτριος, Καφαντάρη Χαρά, Τζαμακλής Χαρίλαος, Τόσκας Νικόλαος, Καραναστάσης Απόστολος, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Γεωργαντάς Γεώργιος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννης Ιωάννης, Κικίλιας Βασίλειος, Κουμουτσάκος Γεώργιος, Δένδιας Νικόλαος - Γεώργιος, Τασούλας Κωνσταντίνος, Τσιάρας Κωνσταντίνος, Σκανδαλίδης Κωνσταντίνος, Κεγκέρογλου Βασίλειος, Κωνσταντινόπουλος Οδυσσέας, Λοβέρδος Ανδρέας, Κασιδιάρης Ηλίας, Σαχινίδης Ιωάννης, Παππάς Χρήστος, Κανέλλη Λιάνα, Παφίλης Αθανάσιος, Γκιόκας Ιωάννης, Καμμένος Παναγιώτης (Πάνος), Σαρίδης Ιωάννης, Δανέλλης Σπυρίδων, Καμμένος Δημήτριος και Μαυρωτάς Γεώργιος.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου – Χρυσή Αυγή):** Θα ξεκινήσω με την πάγια θέση του Λαϊκού Συνδέσμου – Χρυσή Αυγή, που προβλέπει ότι κάθε απόπειρα εκχώρησης του ονόματος «Μακεδονία» σε οποιαδήποτε ξένη δύναμη, συνιστά εθνική προδοσία. Ως εκ τούτου, η Χρυσή Αυγή θα καταψηφίσει αυτό το εθνοκτόνο νομοθέτημα, που τίθεται σήμερα προς συζήτηση.

Όχι μόνο αυτό, αλλά η Χρυσή Αυγή έχει δεσμευθεί πως θα καταργήσει το κατάπτυστο Σύμφωνο των Πρεσπών. Έχει αποσταλεί ειδική επιστολή από τον Γενικό Γραμματέα του Λαϊκού Συνδέσμου – Χρυσή Αυγή προς τον Οργανισμό Ηνωμένων Εθνών, προς το ΝΑΤΟ, καθώς και προς την Κυβέρνηση του κρατιδίου των Σκοπίων, όπου δηλώνουμε ρητά και κατηγορηματικά ότι σε καμία περίπτωση δεν αναγνωρίζουμε αυτό το Σύμφωνο και μόλις η Χρυσή Αυγή αποκτήσει πλειοψηφία στη Βουλή των Ελλήνων, με ένα νόμο θα καταργήσει το Σύμφωνο των Πρεσπών και θα τελειώσει αυτή η άθλια και κατάπτυστη εθνική προδοσία.

Σήμερα, με ατράνταχτα επιχειρήματα, σήμερα με τον Κανονισμό της Βουλής, ο οποίος παρετέθη εδώ, ενώπιον του Προέδρου της Βουλής και με ερωτήματα αμείλικτα, τα οποία θέσαμε, αποδείξαμε ότι όλη αυτή η διαδικασία είναι παράνομη. Έχει παραβιαστεί το άρθρο 29 παρ.5 του Κανονισμού της Βουλής, δεν έχουν αποσταλεί οι επιστολές, που ο Κανονισμός ορίζει προς όλους τους ανεξάρτητους βουλευτές, για να υπάρχει μια υποτυπώδης νομιμοποίηση στη διαδικασία. Έχουμε αποδείξει ότι η κλήρωση, η οποία έγινε, για να συσταθεί αυτή η Επιτροπή, κλήρωση, η οποία όλως τυχαίως έκανε μέλη της Επιτροπής τους βουλευτές αυτούς, οι οποίοι συμφωνούν με το Σύμφωνο των Πρεσπών. Κλήρωση, η οποία έγινε με τρόπο παράνομο και με τρόπο, που δεν προβλέπει και δεν ορίζει ο Κανονισμός. Όταν, μάλιστα, εδώ ρώτησα τον Πρόεδρο της Βουλής «σε ποιο άρθρο του Κανονισμού, σε ποιο εδάφιο, σε ποια παράγραφο προβλέπεται η συγκεκριμένη διαδικασία, την οποία εφαρμόσατε;» ασφαλώς, δεν έλαβα καμία απάντηση και αποχώρησε από την αίθουσα ο Πρόεδρος της Βουλής.

Επομένως και σε αυτή τη φάση έχουμε ένα ακόμη επιχείρημα, για να καταργήσουμε αυτή την παράνομη διαδικασία, αλλά δεν είναι μόνο αυτό το επιχείρημά μας. Ρώτησα τον παρόντα Υπουργό, ο οποίος τυγχάνει και συνταγματολόγος, «αυτό το έγγραφο, το οποίο έχει λάβει η Ελληνική Κυβέρνηση από τα Σκόπια, είναι ένα έγγραφο νόμιμο, είναι ένα έγγραφο με διεθνή ισχύ ή μήπως είναι ένα έγγραφο, το οποίο κάνει μόνο αποκλειστικά και μόνο για χαρτί τουαλέτας;». Διότι δεν έχει την κύρωση, δεν έχει την υπογραφή του Προέδρου των Σκοπίων. Έλαβα μια απάντηση έωλη. Έλαβα μια απάντηση, η οποία δεν έχει καμία σχέση με την πραγματικότητα. Καταρχήν, δεν είναι το άρθρο 77, που ανέφερε ο συνταγματολόγος και Υπουργός, είναι το άρθρο 75 του Συντάγματος των Σκοπίων, το οποίο ρητά λέει ότι «εφόσον υπάρχει δεύτερη κύρωση από την πλειοψηφία των βουλευτών στη Βουλή των Σκοπίων, στη συνέχεια, για να τεθεί σε ισχύ ο νόμος, έχει υποχρέωση να υπογράψει ο Σκοπιανός Πρόεδρος». Κι εκεί τελειώνει. Κάτι τέτοιο δεν έγινε και δεν υπάρχει δεύτερη οδός μέσω του Προέδρου της Βουλής, που ανεφέρθη προηγουμένως απ’ τον παρόντα Υπουργό. Δεν υπάρχει καμία άλλη οδός, εκεί μπαίνει τελεία. Εφόσον δεν έχει την υπογραφή του Προέδρου των Σκοπίων, το χαρτί αυτό έχει την αξία ενός κουρελόπανου.

Σας εμπαίζουν, λοιπόν, οι Σκοπιανοί. Έχω πάρα πολύ χρόνο στην Ολομέλεια, για ν’ αναλύσω, γιατί αυτό το νομοθέτημα είναι παράνομο, είναι αντισυνταγματικό, είναι κατάπτυστο σε επίπεδο ιστορίας, σε επίπεδο γλώσσας, σε επίπεδο εθνικότητας. Εδώ, όμως, ακόμα κι αυτούς τους όρους, τους οποίους εσείς θέσατε στο Σύμφωνο των Πρεσπών, τους ακύρωσαν ήδη, οι Κομιτατζήδες των Σκοπίων. Ήδη τους ακύρωσαν, ήδη έφτυσαν την Κυβέρνηση του ΣΥΡΙΖΑ και μέχρι πρότινος των ΑΝΕΛ – και νυν των ΑΝΕΛ, γιατί οι μισοί ΑΝΕΛήτες είναι αυτοί, οι οποίοι ψηφίζουν και δίνουν ψήφο εμπιστοσύνης στην Κυβέρνηση του Τσίπρα – κατήργησαν αυτή τη Συμφωνία κι έρχεστε εσείς εδώ, για να την επικυρώσετε και την επόμενη μέρα ξέρετε τι θα συμβεί; Θα πουν και πάλι οι Σκοπιανοί «δεν ισχύει ούτε το «Βόρεια Μακεδονία», σκέτο «Μακεδονία» γιατί έτσι γουστάρουμε». Αυτό είναι δεδομένο κι αυτό αποδέχεστε επί της ουσίας όλοι οι βουλευτές, οι οποίοι ψηφίζετε το κατάπτυστο Σύμφωνο των Πρεσπών. Γι' αυτό και το είπα και το τονίζω και το ξαναλέω. Τα ονόματά σας θα γραφτούν με μαύρα γράμματα στις σελίδες της Ελληνικής Ιστορίας.

Δεν είναι βεβαίως μόνο αυτή η παραβίαση του εν λόγω Συμφώνου από την πλευρά των Σκοπιανών. Ήδη, το άρθρο 1 παρ. 4, το δεύτερο μέρος αναφέρει ότι τα Σκόπια – προσέξτε τι έχετε υπογράψει, τι προβλέπεται και τι έχουν κάνει οι Σκοπιανοί, οι οποίοι σας δουλεύουν κατάμουτρα – θα ολοκληρώσει in toto τις συνταγματικές τροποποιήσεις έως το τέλος του 2018. Έχει λήξει ο χρόνος. Οι ίδιοι οι Σκοπιανοί με τις ενέργειές τους έχουν ακυρώσει το Σύμφωνο των Πρεσπών, το οποίο εσείς σήμερα με τις απαράδεκτες και εθνομηδενιστικές σας πράξεις έρχεστε εδώ, για να κάνετε νόμο του Ελληνικού Κράτους.

Επίσης, έχει παραβιαστεί κάτι άλλο πολύ βασικό. Άρθρο 3 παρ. 4 του Συμφώνου των Πρεσπών: «τα μέρη δεσμεύονται να μην υποστηρίζουν οποιαδήποτε πράξη μη φιλικού χαρακτήρα που στρέφεται κατά του άλλου μέρους». Ξέρετε πού ήταν πριν από λίγες μέρες ο Δημητρώφ, ο αγαπημένος συνομιλητής παλαιότερα του Κοτζιά και του Τσίπρα και των λοιπών της Συγκυβέρνησης; Ήταν μαζί με τον Τσαβούσογλου. Χαριεντιζόταν με τους Τούρκους παράγοντες. Η πρώτη επίσκεψη του Δημητρώφ μετά την δήθεν αλλαγή του Συντάγματος στα Σκόπια ήταν στην Τουρκία, για να δει τον Τσαβούσογλου, να πάρει τις ευχές του Ερντογάν και να αποδείξει ότι τα Σκόπια είναι ένας δορυφόρος της Τουρκίας, ότι αυτό το κρατίδιο θα αποτελέσει αναπόσπαστο τμήμα του ισλαμικού τόξου, το οποίο περικλείει την Ελλάδα, απειλεί την Ελλάδα. Και εδώ λοιπόν έχουμε κατάργηση, διότι τα Σκόπια υποστηρίζουν ασφαλώς δραστηριότητες μη φιλικού χαρακτήρα, που στρέφονται κατά της Ελλάδος.

Έχω άπειρα επιχειρήματα, όπως είπα, θα σας ταράξουμε στη νομιμότητα. Ένα πολύ βασικό επιχείρημα για την καταψήφιση και για την ακύρωση της Συμφωνίας των Πρεσπών είναι πως αυτή η Συμφωνία είναι παράνομη, με βάση τα ελληνικά δικαστήρια. Είναι παράνομη με βάση απόφαση του Αρείου Πάγου, την Απόφαση με αριθμό 1448/2009, το τεκμηριωμένο σκεπτικό της οποίας αναφέρει ακυρώνοντας τη Συμφωνία των Πρεσπών ότι δεν υπάρχει μακεδονικό έθνος και κατά συνέπεια, δεν υπάρχει μακεδονική γλώσσα. «Ως Έλληνες», λέει ο Άρειος Πάγος, το Ανώτατο Ελληνικό Δικαστήριο, «οι αρχαίοι Μακεδόνες χρησιμοποιούσαν την ίδια γλώσσα με τους Έλληνες της κυρίως Ελλάδος, πίστευαν στους ίδιους Θεούς, είχαν τον ίδιο ελληνικό πολιτισμό. Δεν υπάρχει μακεδονικό έθνος, ως εκ τούτου δεν υπάρχει μακεδονική γλώσσα». Με βάση τον Άρειο Πάγο ό,τι ψηφίζει σήμερα η Βουλή είναι παράνομο γι' αυτό και η Χρυσή Αυγή έχει κάθε λόγο να ακυρώσει αυτή την άθλια και κατάπτυστη διαδικασία.

Εκτός των άλλων, όπως είπα το συγκεκριμένο Σύμφωνο είναι και εθνοπροδοτικό, διότι είναι η συνέχεια των προδοτικών ενεργειών που κατέληξαν σε πολεμικές επιχειρήσεις σε βάρος του νομίμου Ελληνικού Κράτους, σε βάρος της νομίμου ελληνικής κυβερνήσεως, που κατέληξαν στην ήττα των κομμουνιστών - συμμοριτών το 1949, η προσπάθεια του λεγόμενου δημοκρατικού στρατού, τον οποίο αποτελούσαν, ως επί το πλείστον, πέρα από μειοδότες και Σκοπιανοί. Σλάβοι, οι οποίοι ήθελαν να πάρουν από τον εθνικό κορμό της Ελλάδος τη Μακεδονία. Δεν είναι τυχαίο ότι εσείς, οι επίγονοι αυτών των συμμοριτών, πήγατε στο χωριό Ψαράδες των Πρεσπών, εκεί όπου στις 25 Μαρτίου του 1949 είχε γίνει το δεύτερο συνέδριο των Σκοπιανών του ΣΝΟΦ, που είχε πρώτο στόχο ενιαία και ανεξάρτητη Μακεδονία.

Αυτόν, λοιπόν, τον στόχο των τότε συμμοριτών που απέτυχαν και ηττήθηκαν από τον ελληνικό στρατό, αυτόν τον στόχο στοχεύετε να κάνετε πράξη εσείς, σήμερα, αλλά θα ηττηθείτε σ' αυτή τη μεγάλη πολιτική μάχη. Θα ηττηθείτε πάνω απ' όλα, γιατί αυτή η διαδικασία, η οποία εισάγετε σήμερα προς συζήτηση και προς ψήφιση στη Βουλή των Ελλήνων, παραβιάζει μια βασική αρχή του Συντάγματος, την Αρχή της λαϊκής κυριαρχίας. Όλες οι εξουσίες πηγάζουν από το λαό και ο λαός στην απόλυτη πλειοψηφία του τίθεται ενάντια σε αυτή την παράνομη Συμφωνία. Η απόλυτη πλειοψηφία του λαού, όπως έχει καταγραφεί σε όλες τις δημοσκοπήσεις, όπως έχει καταγραφεί στα πάνδημα συλλαλητήρια, όπου εκατομμύρια Ελλήνων βγήκαν στους δρόμους νόμιμα με ελληνικές σημαίες και διακήρυξαν την αντίθεσή τους σε αυτή την εθνική προδοσία. Παραβιάζετε, λοιπόν, τη βασικότερη αρχή του Συντάγματος, την Αρχή της λαϊκής κυριαρχίας και την Αρχή της πλειοψηφίας, γιατί οι πλειοψηφίες που με αλχημείες έχετε δημιουργήσει μέσα στη Βουλή δεν έχουν καμία νομική βάση, κανένα νομικό έρεισμα.

Επίσης, μιλάμε για μια Συμφωνία, η οποία είναι απολύτως ανιστόρητη. Έχω αναλύσει επανειλημμένως, έχω εκθέσει τα επιχειρήματα της Χρυσής Αυγής, έχω εκθέσει τα επιχειρήματα όλων των σοβαρών ιστορικών, διεθνώς, που αναφέρονται στην ελληνικότητα της Μακεδονίας από αρχαιοτάτων χρόνων.

Δε χρειάζεται, όμως, να πω τίποτε περισσότερο πέρα από αυτό που είχε πει ο πρώτος αρχικομιτατζής Σκοπιανός, ο Κίρο Γκλιγκόροφ, σε δηλώσεις του στον ΑΝΤ-1, τη δεκαετία του 1990. Είχε πει ρητά και συγκεκριμένα για τους Σκοπιανούς: «Είμαστε Σλάβοι και ήρθαμε στην περιοχή τον 6ο αιώνα». Πώς είναι δυνατόν αυτοί οι Σλάβοι, οι οποίοι εισέβαλαν στην περιοχή τον 6ο αιώνα, να χρησιμοποιούν το όνομα της Μακεδονίας; Για αυτούς που μιλούν για διαχωρισμό της αρχαίας ελληνικής Μακεδονίας με τη Μακεδονία μετά τον 6ο αιώνα, δηλαδή με τη βυζαντινή εθνική, ιστορική, πολιτιστική μας κληρονομιά, για ποιο λόγο αυτή τη χαρίζετε, δηλαδή; Τι δουλειά έχουν οι Σκοπιανοί με τη Μακεδονία, από τον 6ο αιώνα και μετέπειτα, τη Μακεδονία, εάν θέλετε, του Βασίλειου του Βουλγαροκτόνου; Ο Βασίλειος Βουλγαροκτόνος, που πήρε το όνομά του, επειδή συνέτριψε όλους αυτούς που επιβουλεύονταν την ελληνική Μακεδονία.

Είδαμε, δε, ποιο ήταν το τέλος τους, όταν μετά τη νικηφόρο μάχη στο Κλειδί – γιατί χρειάζεται να κάνουμε και λίγη ιστορία σε αυτό το βήμα της Ελληνικής Βουλής που, δυστυχώς, τείνει να μετατρέψει τον ελληνικό λαό σε έναν λαό ανιστόρητο – όπου τα βυζαντινά στρατεύματα συνέτριψαν τους Βούλγαρους, που τη γλώσσα των Βουλγάρων χρησιμοποιούν σήμερα οι Σκοπιανοί και εσείς την βαφτίζετε αναιδώς ως μακεδονική. Στη συνέχεια, για να τους τιμωρήσει ο Βασίλειος Βουλγαροκτόνος, ο μεγάλος Έλληνας βασιλιάς και αυτοκράτορας, τους ανάγκασε να οδηγηθούν πίσω στη Βουλγαρία τυφλοί, σε μεγάλες πολυπληθείς ομάδες τυφλών αιχμαλώτων στρατιωτών, όπως σε κάθε ομάδα υπήρχε ένας αρχηγός, που είχε παραμείνει μονόφθαλμος, για να μπορέσει να τους οδηγήσει στα βάθη της Βουλγαρίας, όπου εκεί υπέστη νευρικό κλονισμό και πέθανε ο αρχηγός τους, για να πάρει ένα μάθημα, πως αυτή είναι η τύχη όσων ξένων εισβολέων επιβουλεύονται την ελληνική κυριαρχία στη Μακεδονία.

Ανέφερα, λοιπόν, τη γλώσσα. Αν κρίνουμε γλωσσικά την υπόθεση της Συμφωνίας των Πρεσπών, μιλάμε για την επιτομή της αθλιότητας. Ως γνωστόν, το όνομα Μακεδονία, το οποίο εκχωρείτε και στο οποίο συμφωνεί και η Νέα Δημοκρατία – γιατί μην κοροϊδεύετε τον ελληνικό λαό – στο Βουκουρέστι δεν υπήρξε συμφωνία με τα Σκόπια, γιατί οι Σκοπιανοί δεν δέχονταν συμφωνία με συνθετικό όρο, ήθελαν μόνο το «Μακεδονία» οι Σκοπιανοί. Αν τότε έλεγαν οι Σκοπιανοί ναι στο «Βόρεια Μακεδονία», η Νέα Δημοκρατία το έδινε.

Έχει εκφραστεί αυτή η άποψη, βεβαίως, επανειλημμένως και από την Ντόρα Μπακογιάννη και από τον προλαλήσαντα εκπρόσωπο της Νέας Δημοκρατίας, όπου έχουν πει ότι πάγια θέση της Νέας Δημοκρατίας είναι η σύνθετη ονομασία με γεωγραφικό προσδιορισμό.

Πάμε, λοιπόν, να αναλύσουμε, γιατί το όνομα «Μακεδονία» γλωσσολογικά δεν μπορεί να αποδοθεί στους Σκοπιανούς. Ο όρος «Μακεδνός», εκ του «Μάκος», που είναι ο δωρικός όρος για το μήκος, σημαίνει τον ψηλό άνδρα, γιατί η Μακεδονία ήταν η γη των ψηλών ανδρών στην αρχαία Ελλάδα. Φυσικά, για τους Σκοπιανούς, που λέτε εσείς αναιδώς ότι ομιλούν δήθεν μακεδονική γλώσσα, που μιλούν βουλγαρικά, όλα αυτά που λέω είναι κινέζικα, γιατί δεν μπορεί να υπάρχει Σκοπιανός με το όνομα Αλέξανδρος, Φίλιππος ή Περσέας, αυτοί ονομάζονται Ζόραν, Μπόμπαν, Ντούσαν και άλλα σλαβικά ονόματα, τα οποία δεν έχουν απολύτως καμία σχέση με την ελληνική Μακεδονία.

Προχωράτε, όμως, ένα βήμα παραπάνω, πάτε στα σχολικά βιβλία και σβήνετε τις αναφορές στον Παύλο Μελά, να μην είναι στην ύλη των πανελληνίων εξετάσεων, να μη μαθαίνουν τα παιδιά για τον Παύλο Μελά, γιατί ο Παύλος Μελάς ήταν ένας ευγενής, ένας πολύ πλούσιος άνδρας εκείνων των ετών, που αποφάσισε να αφήσει πλούτη, αποφάσισε να αφήσει τη θέση, που κατείχε τότε στην ελληνική κοινωνία και να πάει να πεθάνει πάνω στη Μακεδονία, όπου, όπως την περιγράφει ο Ίων Δραγούμης, είναι «ένα μέρος επικίνδυνο που έχει θεριά και αίματα και Βούλγαρους». Εκεί μέσα πήγε ο Παύλος Μελάς, τον οποίο εσείς προσπαθείτε και επιχειρείτε να διαγράψετε από τη συλλογική μνήμη των Ελλήνων. Εκεί πέθανε, θυσιάστηκε ένοπλος για την ελληνικότητα της Μακεδονίας.

Κάνατε τις προσπάθειες ακόμη και να ακυρώσετε το εμβατήριο «Μακεδονία ξακουστή» και μάλιστα, είμαι αυτόπτης μάρτυρας στην πρόσφατη παρέλαση στη Θεσσαλονίκη, όπου είθισται ο Αρχηγός της Σχολής Ευελπίδων να ξεκινάει και να τραγουδάει το εμβατήριο «Μακεδονία ξακουστή του Αλεξάνδρου η χώρα» και φέτος κάτι τέτοιο δεν έγινε και πήγαιναν τα μόνιμα στελέχη των Ενόπλων Δυνάμεων στους εφέδρους και τους έλεγαν «πείτε εσείς το εμβατήριο. Φωνάξτε εσείς τα συνθήματα για την ελληνικότητα της Μακεδονίας, γιατί εμάς θα μας ξηλώσουν».

Με τέτοιου είδους τρομοκρατία επιχειρείτε να επιβάλλετε τις παράνομες αποφάσεις σας, αλλά ο ελληνικός λαός, όπως απέδειξε και χθες στο πάνδημο συλλαλητήριο, δεν ανέχεται την τρομοκρατία.

Να πω δύο λόγια και για το συλλαλητήριο, γιατί ήμουν αυτόπτης μάρτυς και για τη χρήση παράνομων χημικών ουσιών, ληγμένων δακρυγόνων, που κατά εκατοντάδες τα πετάγατε στον απλό κόσμο. Εκεί υπήρχε οργανωμένο σχέδιο κυβερνητικό, το λέω ρητά, ξεκάθαρα, το είδα, να λουστεί με χημικά όλη η Πλατεία Συντάγματος. Ενώ ο πυρήνας των επεισοδίων μπορούσε να περιοριστεί με δύο διμοιρίες ΜΑΤ για πλάκα, επιλέξατε να λούσετε με χημικά όλη την Πλατεία Συντάγματος, με στόχο οι εκατοντάδες χιλιάδες των Ελλήνων να διαλυθούν, με στόχο να διαλυθεί αυτή η δυναμική, μαζική συγκέντρωση του ελληνικού λαού.

Στο άρθρο 1 ικανοποιείτε την αυθαίρετη και ιστορικά ατεκμηρίωτη αξίωση των Σκοπιανών να αναγνωριστούν διεθνώς ως κράτος, που θα χρησιμοποιεί τον όρο «Μακεδονία». Πανηγυρίζετε, γιατί λέτε ότι δεν θα είναι «Μακεδονία», θα είναι «Βόρεια Μακεδονία». Θα σας πω ένα παράδειγμα πολύ απλό, την περίπτωση της Ουρουγουάης, η οποία όπως ξέρετε διεθνώς αναγνωρισμένη είναι με τον όρο «Oriental Republic of Uruguay», δηλαδή, Ανατολική Ουρουγουάη. Κανείς, όμως, δεν την λέει «Ανατολική Ουρουγουάη», όπως κανείς δεν πρόκειται να αποκαλεί τα Σκόπια «Βόρεια Μακεδονία» στο μέλλον. Ως εκ τούτου, κάθε πανηγυρισμός έχει σκοπό αποκλειστικά και μόνο να υποβάλει σε πλύση εγκεφάλου τον ελληνικό λαό.

Ξαναλέω, ακόμη και αυτή η δήθεν απόφαση περί αλλαγής του Συντάγματος των Σκοπίων δεν έχει καμία ισχύ από τη στιγμή που δεν φέρει την υπογραφή του Προέδρου των κομιτατζήδων, του Προέδρου των Σκοπιανών. Το έγγραφο, το οποίο απεστάλη στην Ελληνική Βουλή – και σχετικά με το επιχείρημα, το οποίο εξέθεσα, δεν έλαβα απάντηση από τον αρμόδιο Υπουργό – δεν έχει καμία απολύτως ισχύ διεθνώς.

Στο άρθρο 2, θα κλείσω με αυτό, γιατί είναι πάρα πολύ σημαντικό. Επί της ουσίας, η Ελλάδα παραιτείται από το δικαίωμα της αρνησικυρίας, από το δικαίωμα του βέτο και αυτό είναι ένα εθνικό έγκλημα. Οι Σκοπιανοί έχουν αυτό το θέμα ως θέμα ζωής και θανάτου. Αν οι Σκοπιανοί δεν μπουν στο ΝΑΤΟ, τότε θα αναπτυχθούν τόσο ισχυρές φυγόκεντρες δυνάμεις μέσα στα Σκόπια, που θα έχουμε μια διαδικασία ανάλογη με αυτή που βίωσε η χερσόνησος του Αίμου με την περίπτωση του Κοσσόβου, όπου ένα μεγάλο κομμάτι των Σκοπίων θα διασπαστεί και θα το πάρουν οι Αλβανοί. Για να αποφύγουν οι Σκοπιανοί κάτι τέτοιο, προχωρούν μέσω της Συμφωνίας των Πρεσπών στην είσοδό τους στο ΝΑΤΟ. Οι Σκοπιανοί καίγονται να μπουν στο ΝΑΤΟ και δεν δίνουν τίποτα στην Ελλάδα. Η Ελλάδα δεν έχει κανένα απολύτως πρόβλημα, αν δεν μπουν στο ΝΑΤΟ οι Σκοπιανοί. Για ποιο λόγο δίνει γη και ύδωρ στα Σκόπια; Αυτό είναι ένα λογικό ερώτημα, το οποίο θα κάναμε σε λογικούς ανθρώπους και όχι σε ανθρώπους, οι οποίοι βρίσκονται σε διατεταγμένη υπηρεσία, για να προδώσουν το εθνικό συμφέρον.

Ολοκληρώνω τη σημερινή μου τοποθέτηση και θα συνεχίσω αύριο επί των άρθρων. Μιλάει το Σύμφωνο των Πρεσπών και μάλιστα, το λάβαμε τώρα στην ελληνική και αγγλική γλώσσα, γι’ αυτό και επιμείναμε να δοθούν στην Επιτροπή της Βουλής αυτά τα έγγραφα, η περιβόητη ρηματική διακοίνωση. Θα διαβάσω δύο γραμμές από τη ρηματική διακοίνωση για να καταλάβετε πόσο μεγάλη κοροϊδία είναι αυτή, στην οποία υπόκειται σήμερα ο ελληνικός λαός. Λέει, λοιπόν, η ρηματική διακοίνωση: Άρθρο 1. Οι τροποποιήσεις στο Σύνταγμα των Σκοπίων – δεν το αναφέρω, όπως το λέει μέσα, δεν μπορώ ούτε να το προφέρω – τίθενται σε ισχύ, όταν εδραιωθεί η στρατηγική εταιρική σχέση μεταξύ των μερών. Δηλαδή, οι Σκοπιανοί θα αλλάξουν το όνομα, που λέτε και πανηγυρίζετε, ότι από σκέτο «Μακεδονία» θα γίνουν «Βόρεια Μακεδονία» και δεν ξέρω τι άλλο. Πότε θα το κάνουν αυτό; Όχι όταν πέσουν οι υπογραφές εδώ, όχι όταν μπουν στο ΝΑΤΟ, θα το κάνουν, όταν εδραιωθεί η στρατηγική εταιρική σχέση μεταξύ των μερών.

Ξέρετε τι είναι η εταιρική στρατηγική σχέση μεταξύ των μερών; Ξέρει κανείς από τους βουλευτές της Πλειοψηφίας που θα ψηφίσουν; Αυτό είναι αέρας κοπανιστός, σας κοροϊδεύουν οι Σκοπιανοί. Θα χρησιμοποιήσουν ως επιχείρημα ότι δεν υπάρχει ακόμα εταιρική στρατηγική σχέση, σε ζητήματα εμπορικών συμφωνιών, για παράδειγμα, ως εκ τούτου και με τη μη επικύρωση της εν λόγω δήθεν συνταγματικής αλλαγής από τον Ιβάνοφ, δεν προχωράμε στην αλλαγή της συνταγματικής ονομασίας.

Αυτά τα ολίγα για σήμερα. Θα συνεχίσω με πλήρη ανάλυση επί των άρθρων και θα αποδείξω για ποιο λόγο η εν λόγω Συμφωνία είναι προδοτική, κατάπτυστη και ενάντια στα εθνικά συμφέροντα. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Αν κάποιος προσπεράσει τους αποπροσανατολιστικούς καβγάδες, που ακούμε το τελευταίο διάστημα, ανάμεσα στον ΣΥΡΙΖΑ, τη Νέα Δημοκρατία και τις υπόλοιπες δυνάμεις του ευρωνατοϊκού τόξου, αν κάποιος δει πίσω από τις εθνικιστικές κραυγές, που ακούσαμε και πριν λίγο και που δεν βγάζουν «κιχ» για τις ΗΠΑ και το ΝΑΤΟ, αν κάποιος προσπεράσει τα παραμύθια της Κυβέρνησης και δει τη μεγάλη εικόνα των επικίνδυνων εξελίξεων και ανταγωνισμών και στα Βαλκάνια και στην ευρύτερη περιοχή, αν δει ποιοι στήριξαν με κάθε τρόπο αυτήν τη Συμφωνία, θα διαπιστώσει τι ακριβώς υπηρετεί η Συμφωνία των Πρεσπών, ποιοι την ήθελαν, ποιοι την επέβαλαν και για ποιο λόγο την επέβαλαν.

Ας δούμε, λοιπόν, ποιοι στήριξαν την προοδευτική, όπως λέει η Κυβέρνηση, Συμφωνία των Πρεσπών. Πρώτον, οι ΗΠΑ και η Κυβέρνηση Τραμπ, αυτός ο προοδευτικός ηγέτης, που στήνει τείχη, που πυροβολεί μετανάστες, που στηρίχθηκε από την Κου Κλουξ Κλαν και που έκανε τα πάντα, για να περάσει η Συμφωνία των Πρεσπών. Βεβαίως, εσείς πιστεύετε ότι ο Τραμπ μπορεί να φαίνεται διαβολικός, αλλά ό,τι κάνει, το κάνει για καλό. Αυτά είπε ο κ. Τσίπρας στις ΗΠΑ και μάλιστα, οι ΗΠΑ δεν περιορίστηκαν μόνο στις παρεμβάσεις της σημερινής Κυβέρνησης, αλλά ξέθαψαν και προηγούμενους Προέδρους των ΗΠΑ, για παράδειγμα, τον Τζορτζ Μπους τον νεότερο, τον μακελάρη της Μέσης Ανατολής, που κι αυτός έκανε παρέμβαση υπέρ της Συμφωνίας των Πρεσπών. Άλλο ένα αγλάισμα της προόδου ο Τζορτζ Μπους.

Δεύτερον, τη Συμφωνία τη στήριξε με κάθε τρόπο το ΝΑΤΟ, αυτός ο δολοφονικός Οργανισμός, που φούντωσε τους εθνικισμούς στα Βαλκάνια τα προηγούμενα χρόνια, που αιματοκύλησε την περιοχή δύο και τρεις φορές, που επέβαλε αλλαγή συνόρων, που έριξε βόμβες απεμπλουτισμένου ουρανίου κ.λπ.. Αυτός ο πολύ προοδευτικός Οργανισμός οργάνωσε μια ολόκληρη εκστρατεία, για να γίνει αποδεκτή η Συμφωνία των Πρεσπών. Μάλιστα, ο Γενικός Γραμματέας του ΝΑΤΟ, Στόλτεμπεργκ ήταν και ο πρώτος που έσπευσε να συγχαρεί τον Ζάεφ για το αποτέλεσμα στη Βουλή των Σκοπίων.

Τρίτον, τη στήριξαν η Ευρωπαϊκή Ένωση και ηγέτες χωρών της Ευρωπαϊκής Ένωσης, με πρώτη και καλύτερη τη Μέρκελ, που ήρθε στην Ελλάδα, για να δώσει συγχαρητήρια στον κ. Τσίπρα και για τις υπηρεσίες που προσέφερε, οπωσδήποτε, στο ζήτημα της εφαρμογής των μνημονίων, αλλά και στο ζήτημα της υπογραφής και εφαρμογής της συγκεκριμένης Συμφωνίας. Φυσικά, δεν ήταν μόνο η Μέρκελ, αλλά ήταν και ο Μακρόν, ο Γιούνκερ και ο Κουρτ, ο ακροδεξιός Καγκελάριος της Αυστρίας, που έστειλε μήνυμα για τις θετικές προοπτικές της Συμφωνίας των Πρεσπών. Αφήστε, λοιπόν, το παραμυθάκι περί δήθεν προοδευτικών συμφωνιών ότι δήθεν μια φορά και έναν καιρό στη γειτονική χώρα έγινε πρωθυπουργός ένας καλός και μετριοπαθής άνθρωπος, ο Ζάεφ, που μας έδωσε μια ιστορική ευκαιρία να λύσουμε το πρόβλημα και να ζήσουμε εμείς καλά και αυτοί καλύτερα, με ειρήνη και συνεργασία στη μεγάλη αγκαλιά του ΝΑΤΟ και της Ευρωπαϊκής Ένωσης.

Αυτό το παραμυθάκι, που αγγίζει τα όρια της μυθομανίας, έχει στόχο να συγκαλύψει την ωμή πραγματικότητα, ότι τη Συμφωνία των Πρεσπών την ήθελε, τη στήριξε και την επέβαλε όλη η αφρόκρεμα του Ιμπεριαλισμού. Γιατί εδώ ακούσαμε και θεωρίες ότι είναι αντιιμπεριαλιστική αυτή η Συμφωνία, δηλαδή, έλεος! Τη στήριξε όλη η αφρόκρεμα του Ιμπεριαλισμού και των πιο δολοφονικών, επιθετικών, πολεμοκάπηλων Οργανισμών και χωρών, που έχουν εδώ και πάρα πολλά χρόνια σπείρει τον εθνικισμό και τον θάνατο στα Βαλκάνια και την ευρύτερη περιοχή.

Αυτοί οργάνωσαν τη διαδικασία, αυτοί καθόρισαν τα χρονοδιαγράμματα και το πλαίσιο της Συμφωνίας, αυτοί επέβαλαν τη Συμφωνία, με προφανή στόχο να ενταχθεί η γειτονική χώρα στο ΝΑΤΟ και την Ευρωπαϊκή Ένωση, να προχωρήσει η ευρωατλαντική ολοκλήρωση στα Δυτικά Βαλκάνια και να αποδυναμωθεί η επιρροή της Ρωσίας και άλλων ανταγωνιστριών χωρών, στο πλαίσιο των ισχυρότατων ανταγωνισμών που υπάρχουν για τις αγορές, για τις πρώτες ύλες, για τους αγωγούς και τους δρόμους μεταφοράς, ανταγωνισμοί που έχουν φτάσει, μάλιστα, στο σημείο των πολεμικών προετοιμασιών, με απρόβλεπτες συνέπειες για τους λαούς. Από πού προκύπτει αυτός ο στόχος;

Εκτός όλων των άλλων, φαίνεται ξεκάθαρα και από το άρθρο 2 της Συμφωνίας, που δεν περιορίζεται μόνο στο ότι το ένα μέρος δεν θα εμποδίζει το άλλο στην είσοδό του σε διεθνείς Οργανισμούς, αλλά πάει ένα βήμα παραπέρα και περιγράφει σαφέστατα, ξεκάθαρα τη διαδικασία ένταξης στο ΝΑΤΟ, καταρχήν, και στη συνέχεια στην Ευρωπαϊκή Ένωση.

Αυτή είναι η ουσία της Συμφωνίας το άρθρο 2, διαψεύδοντας και τον Πρωθυπουργό και τον πρώην Υπουργό Εξωτερικών, κ. Κοτζιά, που παραπληροφορούσαν συνειδητά στις ενημερώσεις πολιτικών Αρχηγών – τουλάχιστον σε ό,τι αφορά το ΚΚΕ, που έθετε αυτό το θέμα – και έλεγαν ότι στην Συμφωνία δεν θα υπάρχει καμία αναφορά στο ΝΑΤΟ. Και επειδή η Συμφωνία έχει την ευρωατλαντική σφραγίδα, γι’ αυτό τον λόγο παραμένουν στο κείμενό της τα σπέρματα του αλυτρωτισμού, για Μακεδόνα πολίτη, μακεδονική γλώσσα, που αφήνουν ανοικτό το παράθυρο, για να βρίσκει έδαφος η ανιστόρητη θεωρία του μακεδονικού έθνους, που δεν υπήρξε ποτέ στην ευρύτερη γεωγραφική περιοχή.

Θέτουμε το εξής ερώτημα, αφού γίνεται αποδεκτή η ονομασία «Βόρεια Μακεδονία» με γεωγραφικό προσδιορισμό, με την οποία εμείς έχουμε ξεκαθαρίσει από το 1992 – τότε εσείς φιγουράρατε αλλού, στα εθνικιστικά συλλαλητήρια – για ποιο λόγο δεν επιλέγετε και για τη γλώσσα ή την ιθαγένεια ο όρος «Βορειομακεδονική»; Γιατί συνειδητά επιλέγονται να υπάρχουν αυτές οι αμφισημίες, για να συντηρείται ο αλυτρωτισμός, ο εθνικισμός και στην μια χώρα και στην άλλη, για να αξιοποιείται από όσους θέλουν να διαιρούν τους λαούς, για να περνάνε τα δικά τους σχέδια και τα δικά τους συμφέροντα.

Μάλιστα, η Συμφωνία των Πρεσπών προβάλλεται και ως πρότυπο για την επίλυση και άλλων διαφορών που υπάρχουν στα Βαλκάνια, όπως είναι για παράδειγμα, οι περιπτώσεις Σερβίας και Κοσόβου, όπου γίνεται προσπάθεια και εκεί να διευθετηθούν με τη σφραγίδα των Αμερικανών και του ΝΑΤΟ, ακόμη και με αλλαγή συνόρων. Όποιος, λοιπόν, αποκρύπτει αυτή τη μεγάλη εικόνα και είτε καλλιεργεί αυταπάτες περί ειρήνης και προόδου στο πλαίσιο του ΝΑΤΟ, όπως κάνει η Κυβέρνηση είτε επενδύει στον εθνικισμό, όπως κάνει η Νέα Δημοκρατία και άλλα κόμματα, ενώ επί της ουσίας συντάσσονται με αυτούς τους Οργανισμούς, τότε, κατά τη γνώμη μας, παίζει πολύ επικίνδυνα παιχνίδια σε βάρος και του ελληνικού λαού, αλλά και των λαών των άλλων χωρών.

Η Κυβέρνηση ΣΥΡΙΖΑ αυτή τη στιγμή είναι ο σημαιοφόρος, ο καλύτερος υπηρέτης των Αμερικανονατοϊκών επιλογών. Και αυτό φυσικά δεν φαίνεται μόνο στη Συμφωνία των Πρεσπών, γιατί ορισμένοι εδώ κρύβονται πίσω από το δάχτυλό τους, μιλάνε μόνο για την Συμφωνία των Πρεσπών και αποκρύπτουν όλες τις άλλες πτυχές της εξωτερικής τους πολιτικής. Η Συμφωνία των Πρεσπών, όμως, ήταν ένα μέρος μόνο της συνολικότερης πολιτικής της Κυβέρνησης, που έλεγε τι;

Στηρίξατε όλες τις αποφάσεις του ΝΑΤΟ, μέχρι και για το πρώτο πυρηνικό πλήγμα. Συμμετείχατε σε όλες τις στρατιωτικές ασκήσεις περικύκλωσης της Ρωσίας, μέχρι και στη Νορβηγία. Διευρύνατε και επεκτείνατε τις στρατιωτικές Αμερικανονατοϊκές βάσεις στην Ελλάδα και φυσικά, μέρος αυτής της πολιτικής ήταν και ο ρόλος που αναλάβατε, για να μπουν και άλλες χώρες και άλλοι λαοί στη φυλακή και τα δεσμά αυτών των δολοφονικών Οργανισμών.

Εδώ δεν χρειάζονται και πολλές αποδείξεις για τον ρόλο αυτό, που έχετε αναλάβει, αρκεί η πρόσφατη ολοκληρωμένη έκθεση του Αμερικανικού Υπουργείου Εξωτερικών για την Ελλάδα, που πρόσφατα δόθηκε στη δημοσιότητα και η οποία λέει ότι «η Ελλάδα είναι αφοσιωμένος εταίρος στην προώθηση των συμφερόντων των ΗΠΑ. Η Ελληνική Κυβέρνηση υποστηρίζει την εμβάθυνση της στρατιωτικής συνεργασίας και προσφέρει τοποθεσίες εκτός του κόλπου της Σούδας, για να υποστηρίξει τις στρατιωτικές επιχειρήσεις των ΗΠΑ στην περιοχή». Αφοσιωμένος σύμμαχος! Επειδή η κυρία Αναγνωστοπούλου εδώ αναφέρθηκε στο ΕΑΜ, δεν ξέρω, εάν το ΕΑΜ τότε έπαιρνε τόσο κολακευτικά σχόλια από τους ιμπεριαλιστές της εποχής ή αν οι ιμπεριαλιστές της εποχής κατέσφαξαν τους ΕΑΜίτες και τους κομμουνιστές; Ρητορικό, όπως καταλαβαίνετε, είναι το ερώτημα.

Φτάνει, μάλιστα, στο σημείο αυτή η έκθεση να ομολογεί το εξής, ότι θα επιστρατευθούν Μη Κυβερνητικές Οργανώσεις και Μέσα Μαζικής Ενημέρωσης, για να πεισθεί ο ελληνικός λαός για την αναγκαιότητα αυτής της πολιτικής. Αυτά λέει η έκθεση και πολλά άλλα – θα τα πει και ο Θανάσης Παφίλης – και αυτές τις ανατριχιαστικές παραδοχές, που είναι η ουσία, που θυμίζουν σκοτεινές εποχές, δεν αμφισβητούνται, φυσικά, ούτε από την Κυβέρνηση, δεν αμφισβητούνται ούτε από τη Νέα Δημοκρατία, δεν αμφισβητούνται από κανέναν άλλο, μεταξύ των οποίων και οι διοργανωτές του χθεσινού συλλαλητηρίου. Και αυτό τον ρόλο τον αναλάβατε, όπως έκαναν και οι προηγούμενες κυβερνήσεις, γιατί αυτό επιτάσσουν τα συμφέροντα της ελληνικής άρχουσας τάξης, αυτό επιτάσσουν τα συμφέροντα τμημάτων του Κεφαλαίου, που προσδοκούν να πάρουν μερίδιο από τη μοιρασιά των αγορών, των πρώτων υλών, των δρόμων μεταφοράς πετρελαίου και φυσικού αερίου, τους αγωγούς κ.λπ. Αυτοί είναι που θα κερδίσουν και από τις επενδύσεις στη γειτονική χώρα, όπως προβλέπεται στο άρθρο 14 της συγκεκριμένης Συμφωνίας και αυτό είναι και το περιεχόμενο του συνθήματος που έχετε λανσάρει «Ελλάδα, Ηγετική Δύναμη στα Βαλκάνια». Πολύ προοδευτικό και πολύ διεθνιστικό σύνθημα! Βεβαίως, δεν το ακούμε πρώτη φορά.

Αυτό το σύνθημα, ως οικονομική διείσδυση στα Βαλκάνια τη δεκαετία του 1990, το ακούσαμε από τις κυβερνήσεις της Νέας Δημοκρατίας, του ΠΑΣΟΚ, από την κυβέρνηση Σημίτη τότε που οι ελληνικές επιχειρήσεις πήγαιναν στα Βαλκάνια για μεγαλύτερα κέρδη και για πιο φθηνή εργατική δύναμη, αλλά και τότε που η κυβέρνηση Σημίτη το 1999 συνέδραμε με έδαφος, με υποδομές, με στρατιωτικές διευκολύνσεις, τους βομβαρδισμούς του ΝΑΤΟ στη Γιουγκοσλαβία.

Τίθεται και το εξής ερώτημα – το έθεσε και η Αλέκα Παπαρήγα, στη συζήτηση για την ψήφο εμπιστοσύνης – αν έλεγε ο Ράμα, αν έλεγε ο Ζάεφ, αν έλεγε ο Πρωθυπουργός της Βουλγαρίας, αν έλεγε ο Ερντογάν, να γίνει η Αλβανία, η FYROM, η Βουλγαρία, η Τουρκία ηγετική δύναμη στην ευρύτερη περιοχή, τι θα λέγαμε; Αλυτρωτισμός, επεκτατισμός, εθνικισμός, πρόκληση κ.ο.κ.. Γιατί αυτό δεν ισχύει για την Ελλάδα, όταν η Κυβέρνηση λέει και το κάνει και πράξη να παίξουμε ουσιαστικά τον ρόλο ενός μικρού ιμπεριαλιστή στην περιοχή;

Βλέπετε, λοιπόν, ότι ο εθνικισμός από τη μια μεριά και ο κοσμοπολιτισμός του Κεφαλαίου από την άλλη δεν χωρίζονται με Σινικά Τείχη όσο δείχνουν, είναι οι δύο όψεις του ίδιου νομίσματος, είναι οι δύο όψεις των συμφερόντων του Κεφαλαίου και μία προτάσσεται ο ένας, μία προτάσσεται ο άλλος.

Εμείς, λέμε ξεκάθαρα ότι ο ελληνικός λαός δεν έχει να κερδίσει τίποτα από αυτή τη διαδικασία, ίσα-ίσα εμπλέκεται σε πολύ μεγάλες και επικίνδυνες περιπέτειες. Οι Οργανισμοί, όπως η Ευρωπαϊκή Ένωση και το ΝΑΤΟ, που ενισχύουν την παρουσία τους στα Βαλκάνια και τη χώρα μας δεν μπορούν να είναι εγγυητές ούτε της ειρήνης ούτε της σταθερότητας ούτε φυσικά, και των κυριαρχικών δικαιωμάτων της χώρας και όποιος ισχυρίζεται το αντίθετο είτε έχει πλήρη άγνοια της ιστορίας είτε λέει συνειδητά ψέματα. Εταίρος στο ΝΑΤΟ είναι και η Τουρκία, όμως, αυτό δεν εμπόδισε την άρχουσα τάξη της να γκριζάρει το Αιγαίο, να εντείνει τις προκλήσεις και τις διεκδικήσεις, με τις ευλογίες, μάλιστα, των Αμερικάνων και του ΝΑΤΟ, που δεν αναγνωρίζουν σύνορα στο Αιγαίο, αλλά το αντιμετωπίζουν ως ενιαίο επιχειρησιακό χώρο.

Εταίρος στο ΝΑΤΟ και προσεχώς στην Ευρωπαϊκή Ένωση είναι και η Αλβανία, όμως ούτε αυτό έχει εμποδίσει την προκλητικότητα της άρχουσας τάξης της Αλβανίας, η οποία μάλιστα, έχει θέσει σε εφαρμογή το σχέδιο Μεγάλη Αλβανία, με πρώτο βήμα την προσάρτηση του Κοσόβου. Η Κυβέρνηση όμως κάνει και την εξής λαθροχειρία, λέει ότι το ζήτημα της εισόδου στο ΝΑΤΟ δεν αφορά εμάς, δεν έχει να κάνει με την Κυβέρνηση και τις επιλογές της, είναι επιλογή του λαού της FYROM.

Λέτε για τη θέληση του λαού, από πού προκύπτει αυτό; Ακόμη και στο δημοψήφισμα που στήθηκε με το ερώτημα είστε υπέρ της εισόδου στο ΝΑΤΟ και την Ευρωπαϊκή Ένωση, το ποσοστό αποχής ήταν 70%, διότι το ερώτημα αυτό ήταν, δεν ήταν ναι ή όχι στη Συμφωνία των Πρεσπών. Ήταν είστε υπέρ ή κατά της ένταξης στην Ευρωπαϊκή Ένωση και το ΝΑΤΟ, αποδεχόμενοι τη Συμφωνία; Το ποσοστό της αποχής ήταν στο 70% και έδειξαν πού έχουν γραμμένη οι ιμπεριαλιστές, τη θέληση του λαού. Στα παλιά τους τα παπούτσια. Αφού πρώτα κατέφυγαν σε πιέσεις, τελεσίγραφα, εκβιασμούς, στο τέλος αγνόησαν και το ίδιο το αποτέλεσμα του δημοψηφίσματος, που οι ίδιοι έστησαν.

Αυτή είναι η δημοκρατία του ΝΑΤΟ, της Ευρωπαϊκής Ένωσης, που φυσικά, δεν περιμέναμε το δημοψήφισμα στα Σκόπια, για να το διαπιστώσουμε. Έχουν προηγηθεί τα δημοψηφίσματα στην Ιρλανδία, στη Γαλλία, που τα αποδέχονταν μόνο, όταν η κάλπη έβγαζε αυτό που τους συνέφερε.

Αλλά ας δεχτούμε και τη λογική σας, ότι ένας γειτονικός λαός επιλέγει να ακολουθήσει κάτω από την πλάνη, τις πιέσεις, τους εκβιασμούς, μια λανθασμένη επιλογή και να ενταχθεί σε ένα τέτοιο επιθετικό Οργανισμό. Από πού κι ως πού μια Κυβέρνηση, που θέλει να λέγεται μάλιστα, Αριστερή και προοδευτική πρέπει να πρωτοστατεί, να ενθαρρύνει και να σπρώχνει αυτό τον λαό να κάνει αυτή την επιλογή, ακόμη πιο γρήγορα; Γιατί αυτό κάνατε κι εσείς και οι Αμερικανοί και οι Ευρωπαίοι.

Είπε μάλιστα η κυρία Αναγνωστοπούλου – εκτός όλων των άλλων απίθανων – ότι η Συμφωνία είναι αντιιμπεριαλιστική, γιατί δεν καλλιεργεί την εχθρότητα απέναντι στη γειτονική χώρα! Λες και η χώρα είναι κάτι ενιαίο. Βεβαίως, εμείς δεν αποκλείουμε το επόμενο διάστημα να υπάρχουν καλές σχέσεις ανάμεσα στις αστικές τάξεις των δύο χωρών και business να γίνουν. Βεβαίως, αυτά είναι προσωρινά και έτσι έχει αποδείξει η Ιστορία, γιατί αυτές είναι λυκοφιλίες. Βεβαίως, να υπάρχουν καλές σχέσεις. Η εχθρότητα της επιλογής σας είναι σε βάρος του γειτονικού λαού, όχι γενικά και αφηρημένα της χώρας, γιατί βάζει έναν γειτονικό λαό στη φυλακή του ΝΑΤΟ, γι' αυτό είναι φιλοϊμπεριαλιστική η επιλογή σας και αυτό δεν κρίνεται, ξέρετε, υποκειμενικά. Αυτό κρίνεται αντικειμενικά, όχι με βάση το τι σε κάθε φάση θεωρεί συμφέρον του ένας συγκεκριμένος λαός.

Το Κ.Κ.Ε. υποστηρίζει αυτό που λέει σταθερά από το 1992, όσο και αν κάποιοι από το ΣΥΡΙΖΑ κατασκευάζουν σκόπιμα τη θεωρία περί αλλαγής θέσης του Κ.Κ.Ε..

Με την ευκαιρία, κύριε Υπουργέ, ήθελα να ρωτήσω το εξής: Μιλάει η Κυβέρνηση και σωστά για τους «γκοτζαμάνηδες των sms» που απειλούν Βουλευτές, που κάνουν τραμπουκισμούς και τα λοιπά. Τους «γκοτζαμάνηδες» και τους «γκεμπελίσκους» του διαδικτύου, οι οποίοι οργανώνουν προβοκάτσιες ότι δήθεν το Κ.Κ.Ε. συμμετέχει στα εθνικιστικά συλλαλητήρια και όλο αυτό είναι ενορχηστρωμένο από τον Διευθυντή του Πρωθυπουργικού Γραφείου, του Γραφείου Τύπου, το καταδικάζετε; Γιατί, καλά κάνουμε και καταδικάζουμε τους «γκοτζαμάνηδες των sms». Τους «γκεμπελίσκους» του διαδικτύου και όλη αυτή την εκστρατεία, που οργανώνεται από τον Διευθυντή του Γραφείου Τύπου του Πρωθυπουργού, το καταδικάζετε;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Από πού προκύπτει αυτό;

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Προκύπτει από τα δημοσιεύματα όλου του Σαββατοκύριακου ή η ευαισθησία σας είναι εδώ a la cart;

Τι έλεγε το Κ.Κ.Ε. από το 1992; Βεβαίως, τότε, αυτοί που τα έλεγαν, ο συγκεκριμένος, ήταν στα συλλαλητήρια του 1992, του 1993, ως τότε στελέχη του Συνασπισμού και κατηγορούσαν το Κ.Κ.Ε. για ανθελληνικές θέσεις. Το περιβόητο «Πλην Λακεδαιμονίων».

Η Αλέκα Παπαρήγα μετά τη σύσκεψη πολιτικών Αρχηγών το 1992 έλεγε, «*είτε απαλειφθεί το όνομα είτε δεν απαλειφθεί είτε υπάρξει παραλλαγή του*», εμείς δεν επικεντρωθήκαμε στην ονοματολογία από τότε «*τα προβλήματα για την Ελλάδα, αλλά και για τους άλλους λαούς των Βαλκανίων θα υπάρχουν, θα γίνονται πιο έντονα, εφόσον συνεχίζεται η επέμβαση ξένων δυνάμεων στα Βαλκάνια, ηγετικών χωρών της ΕΟΚ και των Ηνωμένων Πολιτειών*». Το 2008, πριν από τη Σύνοδο στο Βουκουρέστι: «*Ο λαός πρέπει με την πάλη του να βάλει βέτο σε ΝΑΤΟ, ΗΠΑ και Ευρωπαϊκή Ένωση*».

Ανακοίνωση του 2011: «*Τις εξελίξεις στην περιοχή σφραγίζει η διεύρυνση της Ευρωπαϊκής Ένωσης και του ΝΑΤΟ στα Βαλκάνια. Η στρατηγική ένταξης των χωρών των Δυτικών Βαλκανίων στην Ευρωπαϊκή Ένωση και το ΝΑΤΟ σηματοδοτεί γενικότερες εξελίξεις αρνητικές για τους λαούς της περιοχής. Ταυτόχρονα, και ενώ οι ελληνικές κυβερνήσεις διακηρύσσουν πως συζητούν μόνο το όνομα της γειτονικής χώρας, στην πραγματικότητα, η αστική τάξη της FYROM θέτει με κάθε ευκαιρία ζήτημα αναγνώρισης μακεδονικής ταυτότητας και γλώσσας*». Αυτό ακριβώς λέμε και τώρα.

Σε αντίθεση με όλους όσοι ασχολούνταν με την ονοματολογία, το Κ.Κ.Ε., είκοσι πέντε χρόνια, προέβαλε την ανάγκη να μπουν εμπόδια στα σχέδια των ΗΠΑ, του ΝΑΤΟ και της Ευρωπαϊκής Ένωσης να απαλειφθούν οι αλυτρωτισμοί, να αντιμετωπιστεί ο εθνικισμός της κάθε πλευράς, που αξιοποιείται για αλλαγές συνόρων, αιματοχυσίες, για την πολιτική του «διαίρει και βασίλευε». Και πάνω απ' όλα, για να συγκαλύπτεται η ανάγκη, αλλά και η δυνατότητα, οι λαοί με τη φιλία, την αλληλεγγύη τους, την κοινή τους πάλη, να αντιπαλέψουν τα πολεμικά σχέδια του ΝΑΤΟ, να αποδεσμευθούν από αυτούς τους Οργανισμούς – όχι, όπως κάνετε εσείς, που τους βάζετε σε αυτούς τους Οργανισμούς – και να γίνουν οι ίδιοι κυρίαρχοι των εξελίξεων.

Από αυτήν τη σκοπιά, που είναι η κατεξοχήν διεθνιστική αντιμετώπιση, καταψηφίζουμε τη Συμφωνία των Πρεσπών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Γκιόκα. Τον λόγο έχει ο Πρόεδρος των Ανεξαρτήτων Ελλήνων. Κύριε Καμμένε, παρακαλώ.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝ.ΕΛ.- Ειδικός Αγορητής των ΑΝΕΛ):** Ευχαριστώ. Κύριε Πρόεδρε, κυρίες και κύριοι συνάδελφοι, η σημερινή ημέρα αποτελεί ημέρα θρήνου για την Ελλάδα. Θρήνου για την Ελλάδα, για πολλούς λόγους.

Ο πρώτος λόγος είναι ότι πλέον αρχίζει η συζήτηση, στη Βουλή, για την παραχώρηση της Ιστορίας της Μακεδονίας. Κατά παράβαση της εθνικής θέσης, που διαμορφώθηκε το 1992, στη σύσκεψη των πολιτικών Αρχηγών υπό τον Πρόεδρο της Δημοκρατίας, Κωνσταντίνο Καραμανλή και ουδέποτε ανετράπη. Αποτελεί θλιβερή ημέρα για τη Βουλή των Ελλήνων, διότι από τις 7 η ώρα το πρωί, σήμερα, με υπόγειες μεθοδεύσεις, είδαμε αποχωρήσεις βουλευτών από τα κόμματά τους – προφανώς όλο το βράδυ διήρκησαν οι διαπραγματεύσεις – αποστασίες, διαγραφές, διάλυση ενός κόμματος ολόκληρου με την απόσυρση βουλευτών από την Κοινοβουλευτική Ομάδα. Εν συνεχεία, παραβιάσεις του Κανονισμού της Βουλής, που έφτασε μέχρι τη διενέργεια κλήρωσης, που «κατά τύχη», από τους επτά υποψηφίους κληρώθηκαν μόνον οι δύο, που σίγουρα θα ψήφιζαν υπέρ της Συμφωνίας.

Η διαφορά, το πρωί, ήταν ένας Βουλευτής κατά της Συμφωνίας, στην Επιτροπή Εξωτερικών και Άμυνας. Με όλες αυτές τις μεθοδεύσεις, κατά παράβαση του Συντάγματος και του Κανονισμού της Βουλής, μεθοδεύσεις παραγόντων εξωκοινοβουλευτικών, καθ’ όλη τη διάρκεια της νύχτας, καταφέρατε, κυρίες και κύριοι συνάδελφοι, να μετατρέψετε το αποτέλεσμα της ψηφοφορίας από «28 - 27», σε «29 - 26». Θερμά συγχαρητήρια. Αυτή είναι η έμπνευσή σας, για μια Κυβέρνηση της Αριστεράς;

Σπάζετε ένα συνασπισμό, τον οποίο δημιουργήσαμε, έχοντας τις δικές μας διαφορές, τις πολιτικές, αλλά σεβόμενοι ο ένας τον άλλον. Σεβόμενοι το ότι θέλαμε να βγάλουμε τη χώρα από τα μνημόνια. Και επί τέσσερα χρόνια, δεν υπήρχε ούτε μία ανακοίνωση του ενός εταίρου προς τον άλλον. Στο όνομα ποιου συμφέροντος; Δεν αποφασίσατε απλώς να καταπατήσετε τη Συμφωνία, αλλά να μετατρέψετε μία Κυβέρνηση εθνικής συμφιλίωσης, σε μια Κυβέρνηση αποστασίας.

Είστε περήφανοι που στηρίζετε την Κοινοβουλευτική σας πλειοψηφία σε βουλευτές που εγκατέλειψαν τα κόμματά τους; Που πάτησαν τις θέσεις τους; Που αναίρεσαν τις δημόσιες δηλώσεις τους;

Είστε περήφανοι που περάσατε τη Συμφωνία αυτή για τα Σκόπια και στο όνομα αυτής της Συμφωνίας χάσατε το ηθικό πλεονέκτημα, το οποίο διαφυλάξαμε μαζί, επί τέσσερα ολόκληρα χρόνια;

Εγώ δεν είμαι καθόλου υπερήφανος. Εγώ θλίβομαι. Και θλίβομαι, όχι γιατί δεν συμμετέχουμε στην Κυβέρνηση.

Μπορώ να σας πω ότι σήμερα, για πρώτη φορά μετά από τέσσερα χρόνια, ανέπνευσα ως Βουλευτής να μπορώ να μιλάω, όπως μίλαγα επί 25 χρόνια στη Βουλή των Ελλήνων. Αλλά θλίβομαι, γιατί γνωρίζω την αλήθεια και γνωρίζω πολύ καλά ότι όταν τα χρόνια περάσουν και οι πολίτες έχουν πρόσβαση σε όλες τις πηγές τις ιστορικές, θα καταλάβουν ποιοι έστησαν αυτή τη σημερινή μέρα και ποιοι οδήγησαν σε αυτή τη Συμφωνία και για ποιο λόγο.

Υπάρχουν κάποιοι, που με αγνά αισθήματα το κάνουν για ιδεολογικούς λόγους και τους σέβομαι απόλυτα. Κάποιοι από την Αριστερά πίστεψαν ότι θα έπρεπε να πάρουν το αίμα τους πίσω από την εποχή του εμφυλίου πολέμου και με βαθιά πίστη σε αυτό θεώρησαν καθήκον της Αριστερής Κυβέρνησης να κλείσουν τη διακυβέρνηση του τόπου, παίρνοντας μία τέτοια απόφαση, η οποία θα άλλαζε – πιστεύουν – την ιστορία μιας μαύρης εποχής για την Ελλάδα, της εποχής του εμφυλίου πολέμου, την οποία θυμήθηκε ο κ. Κασιδιάρης, ο έτερος ευτυχής της σημερινής διάλυσης της Κυβέρνησης εθνικής συμφιλίωσης, διότι οι «κασιδιάρηδες» και τα άκρα ζουν μόνο, όταν θυμούνται τις εποχές που χυνόταν το αίμα και στην Ελλάδα χύθηκε πάρα πολύ αίμα. Χύθηκε αίμα από όλες τις πλευρές. Χύθηκε αίμα μεταξύ αδελφών, διότι κάποιοι μαχόντουσαν για τη Μακεδονία του Αιγαίου και κάποιοι άλλοι τους έλεγαν προδότες. Αυτή είναι η αλήθεια. Κοίταγα με τι μανία ο κ. Φίλης χτύπαγε τα χέρια του κάτω και φώναζε ονόματα νεκρών, με τι μανία ήθελε να περάσει αυτό το μίσος, που το τροφοδοτούσε ο κ. Κασιδιάρης. Αυτή την Ελλάδα θέλουμε να ζήσουμε στο μέλλον ή την Ελλάδα της συμφιλίωσης και της κοινής πορείας;

Και αν κανείς έλεγε ότι το κάνατε, γιατί το επέβαλαν οι ξένες δυνάμεις – όπως άκουσα το Κ.Κ.Ε. εδώ να λέει – είμαι ο μόνος που ξέρω και πολύ καλά γνωρίζω και θα το καταθέσω σήμερα στη συζήτησή μας – όχι στην Ολομέλεια – ότι δεν σας πίεσε κανείς. Ρώτησα εγώ προσωπικά τον Υπουργό Εξωτερικών των Ηνωμένων Πολιτειών, υπεύθυνο για την Ευρώπη, εάν οι Ηνωμένες Πολιτείες πιέζουν για τη λύση του ονοματολογικού στα Σκόπια και η απάντηση ήταν όχι. Η πρόταση ήταν του κ. Κοτζιά και βεβαίως, με αρκετά μεγάλη πίεση από τη μεριά της κυρίας Μέρκελ και της Ευρώπης, γιατί η Ευρώπη θέλει να κάνει μπίζνες στα Σκόπια, θέλει να δημιουργήσει αγωγούς.

Δεν πιέζουν λοιπόν οι Αμερικανοί κι έτσι κι έτσι η Ελλάδα αυτή τη στιγμή στο ΝΑΤΟ χάρη σε αυτή την Κυβέρνηση είναι ο στενότερος σύμμαχος. Έχουμε ενεργοποιήσει όλες τις πολεμικές Μονάδες μας και έχουμε ασφαλίσει την Ελλάδα – αυτή εδώ η Κυβέρνηση – έχοντας τις καλύτερες σχέσεις με τις Ηνωμένες Πολιτείες και τα Σκόπια είναι, όπως λένε οι Αμερικάνοι, «20 minutes job». Δεν ενδιαφέρει τόσο πολύ, λοιπόν, η Συμφωνία των Σκοπίων, όπως λέει το Κ.Κ.Ε., για να βοηθήσουμε το ΝΑΤΟ. Το ΝΑΤΟ έτσι και έτσι ελέγχει την περιοχή, αλλά αυτή τη στιγμή με αυτήν τη Συμφωνία, κυρίες και κύριοι συνάδελφοι, και σας το λέω εγώ, που είμαι ο πλέον φιλοαμερικανός και εμπιστεύομαι τις Ηνωμένες Πολιτείες, δυστυχώς, αν περάσει η Συμφωνία, ανατρέπεται η Συνθήκη της Γιάλτας στα Βαλκάνια και η ανατροπή της Συνθήκης της Γιάλτας στα Βαλκάνια θα οδηγήσει σε αιματοχυσία, γιατί δεν έχει συμφωνηθεί από αμφότερες τις πλευρές.

Όπως έλεγε ο Σαββόπουλος «*Εδώ είναι Βαλκάνια, δεν είναι παίξε γέλασε*» και οι ιδιαίτερες ευαισθησίες και ισορροπίες μεταξύ των λαών στα Βαλκάνια χρήζουν προσοχής να μην διαταραχθούν, διότι όπου υπήρξαν έστω και οι κατά φαντασία διεκδικούμενοι πληθυσμοί, υπάρχει λανθάνων αλυτρωτισμός, που δυστυχώς, αποδείχτηκε ότι δεν τιθασεύεται από τα Συντάγματα και εκδηλώνεται σε απρόσμενο χρόνο. Π.χ., οι ελληνοτουρκικές και ελληνοαλβανικές σχέσεις με όλα αυτά τα συνακόλουθα, τα οποία βιώνουμε.

Η αναφορά στον μακεδονικό λαό με χαρακτηριστικά ομοιογένειας, συνεπούς μοναδικότητας δημιουργεί πρόδηλη σύγχυση στον μακεδονικό λαό της Βορείου Ελλάδος. Οι επεξηγήσεις του προσχεδίου των Πρεσπών θα ξεθωριάσουν με την πάροδο του χρόνου και η κρατική οντότητα της Βόρειας Μακεδονίας θα υπερισχύσει της ελληνικής Περιφέρειας της Μακεδονίας.

Εκτιμώ, ιδιαίτερα, ως ηγέτη τον Κωνσταντίνο Μητσοτάκη. Έκανε ένα λάθος, το οποίο και ο ίδιος αναγνώρισε σε συνέντευξή του στο τέλος. Αναφέρει: «πίστεψα πως σε δέκα χρόνια θα έχει ξεχαστεί το όνομα». Από το 1990 έχουν περάσει πολύ περισσότερα χρόνια, τριάντα ολόκληρα χρόνια και το όνομα δεν έχει ξεχαστεί και δεν θα ξεχαστεί ποτέ, γιατί το όνομα είναι η ψυχή του προβλήματος. Και εδώ, κυρίες και κύριοι συνάδελφοι, θέλω να είμαι απόλυτα σαφής προς τον ελληνικό λαό, όσον αφορά στη δική μας στάση, των Ανεξαρτήτων Ελλήνων. Δεν υπάρχουν διαφορές, δυστυχώς, μεταξύ της Συμπολίτευσης, δηλαδή, του ΣΥΡΙΖΑ και της Αξιωματικής Αντιπολίτευσης, της Νέας Δημοκρατίας, στην επίσημη θέση τους. Και οι δύο λέτε: «Σύνθετη ονομασία, με γεωγραφικό προσδιορισμό erga omnes». Λέω την επίσημη θέση, γιατί ξέρω ότι η θέση των περισσότερων Βουλευτών, με τους οποίους συμπλέω εδώ και πάρα πολλά χρόνια – ήμασταν τα τελευταία 25 χρόνια μαζί – είναι διαφορετική από αυτή τη θέση.

Εκεί χτίστηκε ένα μεγάλο παραμύθι. Το παραμύθι, καταρχήν, του Βουκουρεστίου, όπου η κυρία Μπακογιάννη μετά πόθου ήθελε να δώσει τη λύση με τον ορισμό, τον γεωγραφικό «Βόρεια Μακεδονία», τότε συνεννοημένη με τους Αμερικανούς, διότι, δεν είναι η Κυβέρνηση Τράμπ, η οποία θέλει αυτή τη λύση. Την παγκοσμιοποίηση την θέλει το ίδρυμα Κλίντον, τα ιδρύματα του Σόρος και αυτοί που υπηρετούν την παγκοσμιοποίηση. Στο Βουκουρέστι αντιστάθηκε ο Κώστας Καραμανλής. Σε εκείνο το δείπνο αποφάσισε ότι δεν θα προχωρήσει σε αυτή τη λύση, την οποίαν είχε υποσχεθεί η κυρία Μπακογιάννη σε Ευρωπαίους και Αμερικανούς και βεβαίως, τα έριξε εν συνεχεία στον Πρωθυπουργό της χώρας και ο Πρωθυπουργός της χώρας ανετράπη, με τον τρόπο που ανετράπη ο Κώστας Καραμανλής. Θα μπορέσει και εκείνος, πιστεύω, κάποια στιγμή να μιλήσει.

Για εμάς, κυρίες και κύριοι συνάδελφοι, το θέμα της ονομασίας έχει να κάνει με την ψυχή της Ελλάδος. Καμία εκχώρηση του όρου «Μακεδονία», ήταν η απόφαση των πολιτικών αρχηγών το 1992, υπό τον Κωνσταντίνο Καραμανλή. Οποιαδήποτε αλλαγή της εθνικής θέσης προαπαιτεί ο Πρόεδρος της Δημοκρατίας και οι Αρχηγοί Κομμάτων να ξανασυνεδριάσουν και να ανατρέψουν αυτή τη θέση. Οποιαδήποτε άλλη λύση δεν είναι αποδεκτή από τον ελληνικό λαό. Και θα δείτε στα χρόνια που θα έρθουν, στους μήνες που θα έρθουν και άνθρωποι δικοί σας, άνθρωποι που θα είχαν κάθε λόγο ιδεολογικά να ταχθούν υπέρ της Συμφωνίας αυτής να σας πουν ότι ίσως είναι το μεγαλύτερο λάθος, που έκανε αυτή η Κυβέρνηση, το μεγαλύτερο λάθος, σίγουρα.

Η συγκεκριμένη Συμφωνία είναι αντίθετη με το Σύνταγμα της Ελλάδος και των Σκοπίων. Αυτό δεν σας το λέει ένας συντηρητικός δεξιός συνταγματολόγος. Οι δεξιοί συντηρητικοί συνταγματολόγοι είναι πιο κοντά στην παγκοσμιοποίηση.

Αυτό σας το λέει εκείνος, ο οποίος ξεσήκωσε τους αγανακτισμένους και μας ένωσε στην Πλατεία Συντάγματος, ο καθηγητής Κασιμάτης. Σας κρούει τον κώδωνα του κινδύνου ότι παραχωρούμε εθνική κυριαρχία, με ό,τι αυτό μπορεί να σημαίνει.

Κυρίες και κύριοι συνάδελφοι, το προσύμφωνο αυτό των Πρεσπών παραβιάζει και τη διεθνή πρακτική, γιατί δεν προβλέπει δυνατότητα καταγγελίας ή λύσης. Παραβιάζει τη Δημοκρατία ακόμα και στα ίδια τα Σκόπια. Ακούσαμε για εξαγορές, εκβιασμούς, φυλακίσεις, αποφυλακίσεις. Δημοψήφισμα, το οποίο βγήκε ανάποδα και το οποίο θα έπρεπε να είχε επισυναφθεί στη συγκεκριμένη Συμφωνία και το αποτέλεσμά του. Βεβαίως δεν επισυνάπτεται, διότι η μεγάλη πλειοψηφία του λαού εκεί αντέδρασε. Συμφωνία που δεν έχει καν την υπογραφή του Προέδρου της Δημοκρατίας. Μια Συμφωνία, κυρίες και κύριοι συνάδελφοι, η οποία αποτελεί όνειδος και για την πατρίδα μας και για την Δημοκρατία και φοβάμαι πάρα πολύ ότι το χειρότερό της αποτέλεσμα – γιατί οι Έλληνες θα παλέψουν για την Μακεδονία και το όνομά της μέχρι τέλους – είναι ότι θα είναι η αρχή μιας μεγάλης σύγκρουσης στα Βαλκάνια.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε τον κ. Καμμένο. Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ, κύριε Πρόεδρε. Κυρίες και κύριοι συνάδελφοι, μέρος πρώτο, άρθρο 1 παρ. 3 «το επίσημο όνομα του δευτέρου μέρους θα είναι «Δημοκρατία της Βόρειας Μακεδονίας». Εδώ σταματάει η Ένωση Κεντρώων, καταψηφίζει τη Συμφωνία των Πρεσπών, δεν χρειάζεται να αναζητήσει εθνότητες, γλώσσες, ταυτότητες. Όλα αυτά δεν μας αγγίζουν, αν και στη συνέχεια του λόγου μου θα μιλήσω και γι’ αυτό. Έχετε αναρωτηθεί ποτέ, κύριοι συνάδελφοι, γιατί άραγε η Δημοκρατία μας μας υποχρεώνει να κρατάμε πρακτικά για όλα όσα λέμε μέσα σε αυτή την αίθουσα; Χιλιάδες χιλιάδων οι σελίδες των πρακτικών, γεμάτες με τις λέξεις, που εκστομίζονται μέσα σε αυτό στο χώρο, στο Ελληνικό Κοινοβούλιο. Χιλιάδες χιλιάδων οι γνώμες που ακούγονται, οι απόψεις που καταγράφονται, οι εκφράσεις που χρησιμοποιήθηκαν, τα λόγια που ειπώθηκαν, λόγια που το βάρος τους κρίνεται και κρίνεται ελεύθερα χωρίς περιορισμούς από τον οποιοδήποτε πολίτη, που έχει το κουράγιο, την όρεξη, τη θέληση να κάτσει και να ασχοληθεί με αυτά.

Η αξία αυτής της δημοκρατικής παράδοσης, δηλαδή, να κρατάμε πρακτικά από όλα όσα λέγονται εδώ μέσα, δημοσίως και επωνύμως και υπευθύνως, στο όνομα των Ελλήνων πολιτών, που εδραιώθηκε εδώ στη χώρα μας, την Ελλάδα, είναι ανεκτίμητη. Η αξία αυτής της συγκεκριμένης δημοκρατικής παράδοσης είναι ανεκτίμητη για τρεις, κυρίως, λόγους.

Πρώτον, γιατί τονίζει την ευθύνη μας απέναντι στις μελλοντικές γενιές των Ελλήνων, γιατί προειδοποιεί και υπενθυμίζει στους ομιλούντες εντός του Κοινοβουλίου, εκεί, που έχουν δικαίωμα ομιλίας μόνο όσοι με την ψήφο του ελληνικού λαού βρέθηκαν εκεί, ότι τα λόγια τους θα κριθούν όχι μόνο από τους σημερινούς Έλληνες, αλλά και από όλες τις μελλοντικές γενιές των Ελλήνων.

Δεύτερον, γιατί η παράδοση αυτή της τήρησης των πρακτικών κρατάει σε δημοκρατικό έλεγχο την περίφημη Τέταρτη εξουσία και προστατεύει την αλήθεια από όλους όσους έχουν τους δικούς τους λόγους να την αποκρύπτουν, να την αλλοιώνουν και να την παραποιούν.

Τρίτος και τελευταίος λόγος που καθιστά ανεκτίμητη την αξία της τήρησης των κοινοβουλευτικών πρακτικών είναι η διάσωση και η προστασία όλων εκείνων των λογικών επιχειρημάτων, που έχουν διαχρονικά ακουστεί στο όνομα της Δημοκρατίας από άνδρες και γυναίκες, που είχαν και αυτοί ορκιστεί να υπηρετούν τη Δημοκρατία μας, όπως ακριβώς σήμερα εμείς εδώ οι 300.

Στα πρακτικά, κυρίες και κύριοι συνάδελφοι, έχει δικαίωμα να μπορεί να καταφύγει και ο ταπεινότερος ανάμεσά μας, ο πλέον αδύναμος της τέχνης της ρητορικής και να ζητήσει βοήθεια από παλαιότερους από αυτόν, ικανότερους από αυτόν, εάν φυσικά ο σκοπός του είναι αγαθός, να μείνει, δηλαδή, πιστός στον όρκο του και να επιδιώκει να προστατεύσει τη Δημοκρατία από κάθε απειλή.

Έτσι, λοιπόν, κι εγώ συναισθανόμενος πως πολλοί Έλληνες πολίτες έχουν φτάσει στο ακραίο σημείο να αμφιβάλλουν για το εάν έχουμε Δημοκρατία ή όχι ή ακόμη κι αν έχουμε Δημοκρατία, εάν λειτουργεί αυτή ή όχι και κινδυνεύουν να χάσουν ολοκληρωτικά την πίστη τους στη Δημοκρατία, προσέτρεξα για βοήθεια στις ομιλίες ενός κορυφαίου κοινοβουλευτικού άνδρα, του Βουλευτή Δωδεκανήσου, Ιωάννη Ζίγδη, ο οποίος ήδη από τον παρθενικό του λόγο στη Βουλή των Ελλήνων, το 1950 μιλούσε για την ανάγκη συμφιλίωσης όλων των Ελλήνων για τους κινδύνους που καραδοκούν για το έθνος, όταν επιτρέπουμε στο μίσος και τη διχόνοια να κάνουν κουμάντο στην πολιτική ζωή της χώρας και, φυσικά, για την ανάγκη αμνήστευσης του παρελθόντος.

Ο ίδιος ο κ. Ζίγδης τότε τοποθετούσε πολιτικά τον εαυτό του στον χώρο του δημοκρατικού κέντρου, έτσι αυτοπροσδιοριζόταν και κανείς δεν τόλμησε ποτέ να αμφισβητήσει ούτε την ορθότητα ούτε την ευστοχία αυτού του προσδιορισμού. Δημοκρατικό, λοιπόν, κέντρο.

Όλοι όσοι πιάνουν σήμερα, ειδικά, κουβέντα για τον κεντρώο χώρο, καλό θα ήταν να θυμούνται ότι αυτός ο πολιτικός χώρος έχει ένα εξαιρετικά ιδιαίτερο χαρακτηριστικό. Κηρύσσει και προασπίζεται την ανοχή και τη διαλλακτικότητα γύρω από τα πάντα, για όλα τα ζητήματα, εκτός από εκείνα που αφορούν στη Δημοκρατία. Όσο ψύχραιμοι και ανεκτικοί είναι οι άνθρωποι του δημοκρατικού κέντρου απέναντι σε όλες τις αντίθετες απόψεις, άλλο τόσο ευερέθιστοι και ξεροκέφαλοι γίνονται, όταν το ζητούμενο – αυτό, το οποίο θα πρέπει να προασπιστούν – είναι η Δημοκρατία. Για να βρίσκεται κανείς, πράγματι, στον κεντρώο χώρο, πρέπει πάνω απ' όλα να βάζει τη Δημοκρατία και τον Κοινοβουλευτισμό.

Στο πλαίσιο αυτό, λοιπόν, πιστεύοντας πως εκφράζω αυτή τη στιγμή όλους και όλες, που τοποθετούν πολιτικά τον εαυτό τους στο δημοκρατικό κέντρο, ισχυρίζομαι ενώπιον του Προεδρείου και των μελών αυτής εδώ της Επιτροπής ότι η αλήθεια δεν έχει ακουστεί σ' αυτή την αίθουσα και, ως εκ τούτου, θεωρώ δημοκρατικό μου καθήκον να επιχειρήσω να την αποτυπώσω, όπως την αντιλαμβάνομαι εγώ, όπως την αντιλαμβάνονται οι συμπολίτες μου.

Η αλήθεια, λοιπόν, κυρίες και κύριοι συνάδελφοι, είναι η εξής: Δεν ερωτήθηκε ποτέ ο ελληνικός λαός για το Σκοπιανό. Θα το ξαναπώ άλλη μια φορά: Δεν ερωτήθηκε ποτέ ο ελληνικός λαός για το Σκοπιανό! Υπάρχει κανείς σ' αυτή την αίθουσα που να μπορεί να αμφισβητήσει αυτή την αλήθεια; Με δεδομένο ότι κανείς δεν μπορεί να αμφισβητήσει αυτή την αλήθεια, πως δηλαδή, ο ελληνικός λαός δεν ερωτήθηκε γι' αυτό το θέμα, αντιλαμβανόμαστε όλοι ότι η σημερινή συνεδρίαση της Επιτροπής μας είναι η πρώτη φορά που και τυπικά έχουν την ευκαιρία να ακουστούν οι Έλληνες, δια μέσω των εκλεγμένων αντιπροσώπων τους, σήμερα εδώ. Αυτή τη στιγμή είναι η πρώτη φορά, έπειτα από 27 ολόκληρα χρόνια, που ο κοινοβουλευτισμός καλείται να εκφράσει τους Έλληνες για το Σκοπιανό ζήτημα.

Τι παρακολουθούν οι Έλληνες να συμβαίνει; Βλέπουν την Κυβέρνηση να προσπαθεί να αποτρέψει με κάθε τρόπο την ευκαιρία, που έχουν όσοι διαφωνούν τόσο με την ίδια τη Συμφωνία της λίμνης όσο και με τη διαδικασία της κύρωσής της, να αφήσουν μια δημοκρατική στάμπα όλοι αυτοί οι άνθρωποι πάνω σε αυτή τη Συμφωνία. Έναν δημοκρατικό λεκέ πάνω σε αυτό το «παλιόχαρτο», όπως το χαρακτήρισα πιο πριν, που διχάζει τους Έλληνες και που θέλετε να στείλετε στην Ολομέλεια, κάνοντας, επιτρέψτε μου για την έκφραση, «ταρζανιές» με τον Κανονισμό της Βουλής, με κληρώσεις και με κάποια ταχυδακτυλουργικά κόλπα. Προσπαθείτε, λοιπόν, κύριοι της Κυβέρνησης, να στείλετε τη Συμφωνία της λίμνης στην Ολομέλεια δήθεν άσπιλη, καθαρή και αμόλυντη.

Κανείς δημοκράτης, που σέβεται τον εαυτό του, δεν μπορεί να συναινέσει σε μια διαδικασία, που σκοπό έχει να αποκρύψει το γεγονός πως η πρόταση αυτή είναι μειοψηφική και δεν έχει την υποστήριξη της πλειοψηφίας του ελληνικού λαού.

Ο λεκές της μειοψηφίας, η στάμπα του εκβιασμού δεν μπορούν να κρυφτούν, ό,τι και να κάνετε, κύριες και κύριοι της Κυβέρνησης.

Όπως σας έλεγα, λοιπόν, και νωρίτερα η αλήθεια πρέπει να ακουστεί από ανθρώπους, που πιστεύουν στον κοινοβουλευτισμό. Έχουμε φτάσει στο σημείο να επικαλούνται τον κοινοβουλευτισμό όσοι ζητάνε την ψήφο του, για να καταλύσουν τη Δημοκρατία. Φωνάζουν για παραβίαση του Συντάγματος αυτοί, που στην πρώτη ευκαιρία θα το κάψουν σε δημόσια θέα, στην Πλατεία του Συντάγματος. Πώς φτάσαμε ως εδώ, κυρίες και κύριοι συνάδελφοι;

Μήπως επειδή δεν εξηγήσαμε ποτέ για το τι πραγματικά έχει γίνει στη χώρα μας τα τελευταία χρόνια, αρχίζοντας ουσιαστικά και από τον Αύγουστο του 2015;

Μήπως επειδή δεν απαντήθηκε και ποτέ το ερώτημα για το τι πραγματικά έγραφαν τα μνημόνια εκείνου του Αυγούστου;

Εκβιαστήκατε, υποκύψατε, σκύψατε κεφάλι, γονατίσατε και τώρα θα υπακούσετε σε ό,τι σας λέμε εμείς, γιατί είστε κατώτεροι της ιστορίας των προγόνων σας. Αυτά τα λόγια έγραφε το μνημόνιο σε κάθε του σελίδα, αυτές είναι οι λέξεις της αλήθειας για το τι συνέβη σε αυτή τη χώρα, όταν τον Αύγουστο του 2015, χωρίς μάλιστα να το διαβάσουν, το ψήφισαν πέντε ελληνικά κοινοβουλευτικά κόμματα και 225 Έλληνες Βουλευτές.

Δημοκρατία έχουμε, όταν κάνει κουμάντο η πλειοψηφία, αλλά το πόσο καλής ποιότητας είναι αυτή – του τι είδους, δηλαδή, Δημοκρατία έχουμε – κρίνεται από την συμπεριφορά της πλειοψηφίας στη μειοψηφία. Σήμερα παρακολουθούμε την προσπάθεια της μειοψηφίας να επιβληθεί με απαράδεκτο τρόπο στην πλειοψηφία. Αυτό που αποδεικνύεται σήμερα είναι πως ούτε το Κοινοβούλιο ούτε η Κυβέρνηση κατάλαβε το μάθημα των 225. Χρειάστηκαν 225 Βουλευτές, για να παραδώσουμε τη χώρα στα μνημόνια και έρχεστε τώρα με λιγότερους από 151 Βουλευτές να μας επιβάλλετε το ξεπούλημα. Έτσι εμείς το χαρακτηρίζουμε, αλλιώς το χαρακτηρίζετε εσείς. Εμείς το χαρακτηρίζουμε ξεπούλημα, το ξεπούλημα της Μακεδονίας.

Εάν χρειάστηκαν 225 Βουλευτές, για να υποθηκεύσουμε τη χώρα, πιστεύετε ειλικρινά πως θα καταφέρετε να ξεπουλήσετε τη Μακεδονία με 149,150,151 Βουλευτές; Πάτε καλά; Για να υποθηκεύσουμε τα αρχαία χρειάστηκαν 225 ψήφοι και μόνο 149,150 για τη Μακεδονία; Για να σκύψει η χώρα χρειάζονται 225, τόσους πρέπει να βρείτε πάλι ξανά, αν δεν τους έχετε, ατυχήσατε.

Ξέρετε πόσοι χρειάζονται για το ξεπούλημα της Μακεδονίας;

Χρειάζονται 300 και δεν τους έχετε.

Έρχομαι τώρα στην Συμφωνία της Λίμνης και στα επιχειρήματα που παρουσιάζει η Κυβέρνηση υπέρ αυτής. Επιχείρημα πρώτο: η Συμφωνία κατοχυρώνει την ελληνικότητα της αρχαίας Μακεδονίας. Απάντηση: αντιλαμβάνεστε πόσο επικίνδυνο είναι να μαθαίνουμε στα παιδιά μας πως η Ιστορία γράφεται κατόπιν διαπραγματεύσεων; Πως τα ιστορικά βιβλία καθορίζονται από το περιεχόμενο διμερών Συμφωνιών;

Καταλαβαίνετε άραγε πόσο γελοίο θα ακουγόταν, αν δεν ήταν και τραγικά επικίνδυνο, το επιχείρημά σας πως δήθεν σώθηκε η ιστορική αλήθεια; Δηλαδή, βρέθηκαν αυτοί οι μεγάλοι άνδρες ο κ. Κοτζιάς και ο άλλος ο Σκοπιανός και έβαλαν τη τζίφρα τους σε ένα παλιόχαρτο;

Τι λέμε στα παιδιά μας, κυρίες και κύριοι συνάδελφοι; Πως η ιστορία μας χρειάζεται πιστοποιητικό γνησιότητας πέραν των όσων προσφέρει η επιστήμη της αρχαιολογίας; Με αυτή τη λογική αύριο - μεθαύριο μπορεί τα παιδιά μας να δεχθούν να βάλουν τη δική τους υπογραφή σε άλλα παλιόχαρτα, που μπορεί να έχουν γραφτεί στην Άγκυρα ξέρετε και να συμφωνούν στην άποψη πως τα παράλια της Μικράς Ασίας δεν ήταν ποτέ ελληνικά και ας είναι γεμάτα τα παράλια αυτά με ελληνικά αμφιθέατρα, ωδεία, ναούς, τάφους Ελλήνων.

Λέτε πως η Συμφωνία διασφαλίζει την ελληνικότητα της αρχαίας Μακεδονίας.

Σας απαντάμε, ότι ποτέ – ποτέ – ποτέ δεν θα μπορούσε να αμφισβητηθεί η ελληνικότητας αρχαίας Μακεδονίας. Ποτέ δεν θα μπορούσε να απειληθεί η ελληνικότητα της Μακεδονίας, όχι μόνο από αυτούς τους άμοιρους τους Βόρειους γείτονές μας, αλλά ούτε καν από τους ισχυρούς αυτού του κόσμου, γιατί έγιναν ισχυροί διαβάζοντας Αριστοτέλη, μελετώντας Πλάτωνα και προσπαθώντας να καταλάβουν τι έλεγε ο Σωκράτης.

Πώς να αμφισβητήσουν οι ισχυροί του τόπου την ελληνικότητα του Μεγάλου Αλεξάνδρου, όταν οι ίδιοι έχουν χτίσει τον πολιτισμό τους πάνω στα θεμέλια, που άφησε ο ίδιος και οι Μακεδόνες του; Ποτέ κανείς ακαδημαϊκός, κανένας επιστήμονας δεν θα διέπραττε μια τέτοια γελοιότητα, δηλαδή, να ισχυριστεί πως κινδύνευσε έστω και για μια στιγμή η ελληνικότητα του Μεγάλου Αλεξάνδρου.

Επιχείρημα δεύτερο, η Συμφωνία βάζει τέλος στους αλυτρωτισμούς. Προσέξτε πόσο γρήγορα, κατά την άποψή μου, καταπέφτει αυτός ο ισχυρισμός σας. Αν εξετάσουμε τη λέξη «Μακεδονία» ετυμολογικά, ας προσπαθήσουμε να βρούμε τη ρίζα της, πού θα καταλήξουμε, σε ποια γλώσσα ανήκει η λέξη «Μακεδονία», ως απλή λέξη; Είναι ή δεν είναι ελληνική η λέξη «Μακεδονία»; Αφού, λοιπόν, η λέξη «Μακεδονία» είναι ελληνική, τότε γιατί να θέλουν να αυτοπροσδιοριστούν με αυτήν την ελληνική λέξη, άνθρωποι που δεν είναι Έλληνες; Γιατί να μην διαλέγουν μια λέξη από τη δική τους γλώσσα;

Η απάντηση είναι πολύ απλή, γιατί μακεδονική γλώσσα δεν υπήρξε ποτέ. Πάμε πάλι. Μακεδονική γλώσσα δεν υπήρξε ποτέ, ένα σλαβικό τοπικό γλωσσικό ιδίωμα υπήρχε, γλώσσα με γραμματική και συντακτικό δεν υπήρχε ποτέ και είναι πολύ λογικό. Πώς να υπάρξει γλώσσα τη στιγμή που δεν υπάρχει καν έθνος;

Αυτοί οι άμοιροι δεν αποτελούν ενιαίο έθνος, δεν έχουν ενιαία γλώσσα, δεν έχουν κοινό πολιτισμό, δεν έχουν κοινή ιστορία, δεν έχουν κοινά έθιμα, δεν έχουν κοινές παραδόσεις. Το κράτος τους είναι απλά αποτέλεσμα γεωπολιτικών συγκρούσεων και ζητάνε από εμάς να δώσουμε δικαιώματα πάνω στον πολιτισμό μας, χαρίζοντας στους Σκοπιανούς ό,τι τους χρειάζεται, για να φτιάξουν ένα ολόκληρο έθνος; Αυτό που τους χρειάζεται είναι μια λέξη, μια μονάχα λέξη, μια ελληνική λέξη φτάνει, για να φτιάξουν ένα έθνος από το τίποτα, από τον αέρα. Κανένας αλυτρωτισμός δεν τελειώνει με τη Συμφωνία αυτή, αντιθέτως ανοίγουμε το δρόμο σε φανατικούς και επικίνδυνους, οι οποίοι μπορούν να έρθουν.

Τα υπόλοιπα επιχειρήματά σας είναι ακόμα πιο παράλογα. Λέτε πως οι προηγούμενες κυβερνήσεις, είτε με πράξεις είτε με παραλείψεις οδήγησαν τα πράγματα σε αυτό το σημείο και ως εκ τούτου αυτό ήταν το καλύτερο που θα μπορούσε να γίνει. Έχετε δίκιο στον ισχυρισμό σας, πως φταίνε και οι προηγούμενοι, καθώς είναι αλήθεια πως όλοι από λίγο, όλοι από κάτι, πάντα στη ζούλα, πάντα στα κρυφά, έβαλαν και εκείνοι από ένα λιθαράκι, για να φτάσουμε στη Συμφωνία της Λίμνης. Είναι άλλο πράγμα, όμως, να παραδεχθούμε όλοι μαζί τα χάλια των προηγούμενων και άλλο, εντελώς διαφορετικό πράγμα, να κρυφτούμε πίσω από τη δική τους αποτυχία.

Άκουσα να λέτε πως αν δεν κυρώσουμε τη Συμφωνία, θα ξεφτιλιστούμε διεθνώς. Εγώ πιστεύω το αντίθετο, μας εκθέτει πολύ περισσότερο το γεγονός ότι αποδεχόμαστε να καθορίσουμε το μέλλον μας από τα λάθη του παρελθόντος, όχι μαθαίνοντας από αυτό, αλλά επιτρέποντας σε αυτά τα λάθη να καθορίσουν τις αποφάσεις μας. Αυτό είναι, κατά τη γνώμη μου, πολύ μεγαλύτερος ευτελισμός από οποιαδήποτε κύρωση τυχόν δεχόμασταν ως χώρα, επειδή θα επιχειρούσαμε να αναδείξουμε διεθνώς τον παραλογισμό του να επιτραπεί να μείνει ζωντανό, να μείνει λειτουργικό αυτό το εργαλείο αναθεώρησης των βαλκανικών συνόρων, που κατασκεύασε ο Τίτο, όταν εμείς τρωγόμασταν μεταξύ μας μόνο και μόνο επειδή το επέτρεψαν οι προηγούμενοι από εμάς.

Το κράτος των Σκοπίων μπορεί να συνεχίσει την πορεία του ειρηνικά και με τη στήριξη της Ελλάδας, αν απλά ξεχάσει τη λέξη ονομασία. Αν επιμείνει, τότε ας κάνει ό,τι θέλει, χωρίς όμως την υπογραφή των Ελλήνων. Τα άλλα τα τραγελαφικά, που μιλούν για εθνότητα, υπηκοότητα και εθνικότητα όσο γελοία ακούγονται τόσο γελοία είναι και ως τέτοια να ξέρετε τα αντιλαμβάνεται και η συντριπτική πλειοψηφία των Ελλήνων, αυτή που διαδηλώνει στους δρόμους για τη μη εκχώρηση του ονόματος.

Κυρίες και κύριοι συνάδελφοι, δεν έχετε ούτε ένα επιχείρημα, για να στηρίξετε τη λογική αυτή. Είναι αδιαμφισβήτητη η διατύπωση πως αν πάει κάποια μελλοντική κυβέρνηση και καταγγείλει τη Συμφωνία, τότε οι Σκοπιανοί θα απελευθερωθούν από αυτή και θα επαναφέρουν την αρχική τους ονομασία, ενώ ταυτόχρονα θα κρατήσουν και ό,τι έχουν ήδη πάρει με αυτή τη Συμφωνία. Υπάρχει μια αλήθεια γύρω από αυτό και οφείλουμε όλοι μαζί να αναρωτηθούμε: Μεγαλύτερη χάρη από το να την κυρώσουμε σήμερα και να την καταγγείλουμε αύριο δεν μπορούμε να της κάνουμε. Αυτό που θα πρέπει να κάνουμε είναι να μην την κυρώσουμε σήμερα.

Σε οποιαδήποτε άλλη περίπτωση θα σας ρωτήσω το εξής: Έχουμε την εξουσιοδότηση από τον ελληνικό λαό να τον δεσμεύσουμε, χωρίς να του έχουμε δώσει το δικαίωμα να εκφρασθεί με δημοκρατικό τρόπο; Έχουμε; Δεν έχουμε.

Η Ένωση Κεντρώων καταψηφίσει την Συμφωνία των Πρεσπών. Ευχαριστώ πολύ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε τον κ. Σαρίδη, τον λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Κύριοι συνάδελφοι, είναι καιρός τώρα που τη χώρα την σκεπάζει ένα τοξικό νέφος, ένας κουρνιαχτός, ένας ασύμμετρος επικοινωνιακός πόλεμος, που στόχο έχει όχι μόνον να αλλοιωθεί η πραγματικότητα, όχι μόνο να αποκρυβεί, αλλά να γυρίσει ανάποδα.

Ανέβηκε στο βήμα – και το λέω αυτό, γιατί όλα αυτά θέλουν να βασιστούν σε μια σύγχυση – ο κ. Κουμουτσάκος. Και τι είπε ο κ. Κουμουτσάκος; «Ακούστε τι συμβαίνει. Μας στείλανε έγγραφο με επικεφαλίδα «Δημοκρατία της Μακεδονίας»» λέει ο κ. Κουμουτσάκος. Ο κ. Κουμουτσάκος, που είναι διπλωμάτης, λέει ότι του έστειλαν έγγραφο με το όνομα «Μακεδονία». Δεν γνωρίζει ο κ. Κουμουτσάκος ότι άμα δεν ολοκληρωθούν οι διαδικασίες, δεν αλλάζει και το όνομα; Δεν το ξέρει;

Άθελά του – δεν ξέρω, αν το καταλαβαίνει – τι κάνει ο κ. Κουμουτσάκος;

***Θόρυβος στην Αίθουσα***

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Μην κάνετε διάλογο. Σας παρακαλώ.

**ΓΕΩΡΓΙΟΣ ΒΑΡΕΜΕΝΟΣ:** Τι κάνει άθελά του ο κ. Κουμουτσάκος; Υπογραμμίζει ο κ. Κουμουτσάκος ποιο είναι τελικά το ιστορικό επίδικο και πρέπει να το καταλάβει ο ελληνικός λαός. Ποιο είναι; Θέλετε τα έγγραφα 140 χωρών – που είναι σήμερα 140 και εάν δεν εγκριθεί η Συμφωνία, θα γίνουν 220 – θέλει η Αντιπολίτευση, ελληνικέ λαέ, τα έγγραφα όλα αυτά να λένε «Δημοκρατία της Μακεδονίας» ή σε αυτό το όνομα να προσθέσουμε γεωγραφικό προσδιορισμό, όπως ήταν η εθνική γραμμή; Αυτή ήταν η εθνική γραμμή.

Και έρχεται και κάνει κάτι άλλο ο κ. Κουμουτσάκος – και όχι μόνον ο κ. Κουμουτσάκος και το ΚΙΝ.ΑΛ. παρακαλώ, μαζί με τη Νέα Δημοκρατία – και τι κάνουν; Έρχεται η ρηματική διακοίνωση και λέει για την ιθαγένεια: «Εννοούμε υπηκοότητα, όχι εθνικότητα» και για τη γλώσσα ότι ανήκει στις νοτιοσλαβικές χώρες. Και έρχεται ο κ. Κουμουτσάκος και το ΚΙΝ.ΑΛ. και τι λένε, σας παρακαλώ; «Όχι, εννοούν εθνικότητα».

Σε ποιον το λένε; Προφανώς στην κυβέρνηση των Σκοπίων; Όχι. Διότι η κυβέρνηση των Σκοπίων έρχεται και λέει αυτό, που λέει με την ρηματική διακοίνωση. Το λένε σε ποιον; Στην ακραία αντιπολίτευση των Σκοπίων; Δηλαδή, «μην ακούτε αυτά που λέει η Συμφωνία, να τα αμφισβητήσετε, διότι εννοούμε αυτό.» Σε ποιον προσφέρετε υπηρεσία, κύριε Κουμουτσάκο και ΚΙΝ.ΑΛ.; Σε ποιον; Έχετε καταλάβει πού οδηγεί αυτή η συμπεριφορά;

Και πάω παρακάτω. Ο Αρχηγός της Αξιωματικής Αντιπολίτευσης, ο κ. Μητσοτάκης, ξέρει πολύ καλά ότι η Συμφωνία είναι ανέλπιστα καλή, με βάση τα δεδομένα και τις πραγματικότητες που είχαν παγιωθεί. Το γνωρίζει. Και σ' αυτό το σημείο, λυπάμαι που θα το πω, παραπλανά συνειδητά τον ελληνικό λαό.

Και να ήταν μόνο αυτό; Κάνει και κάτι άλλο. Προχωράει ένα βήμα παραπέρα. Περνάει μια κόκκινη γραμμή. Σ' αυτή την συνειδητή του συμπεριφορά προσθέτει και τι; Την αμφισβήτηση του πατριωτισμού των πολιτικών του αντιπάλων.

Ξέρετε ποιο λαγούμι διχασμού πάτε να ανοίξετε; Δεν φοβάστε μην πέσετε σ' αυτό το λαγούμι; Σε ποιους δίνετε την ευκαιρία να μιλήσουν για εθνική μειοδοσία; Τους ακούσατε; Αυτούς, που βαρύνονται με την προδοσία της Κύπρου, τους δίνετε την ευκαιρία να εμφανίζονται στην εθνική αντιπροσωπεία και όχι μόνο και να κάνουν λόγο για εθνική μειοδοσία. Ποιοι; Αυτοί που πρόδωσαν τη Κύπρο. Και είναι ανεξίτηλο το σημάδι της προδοσίας και τους δίνετε αυτό το δικαίωμα. Νομίζω ότι από ένα σημείο και πέρα παίζετε, όσοι το παίζουν αυτό το παιχνίδι, εν ου παικτοίς.

Να πάμε την κουβέντα πού; Πενήντα χρόνια πριν; Θέλετε πραγματικά να ανοίξουμε τέτοια κουβέντα; Σαν τους ακραίους του κόμματός σας που ονειρεύονται ρεβάνς; Ιδεολογική νίκη; Ποια θα είναι η ιδεολογική νίκη; Να φέρουμε ποιους στο προσκήνιο; Ό,τι πιο σκοτεινό υπήρξε στον εμφύλιο πόλεμο; Όποια απώθηση ακραία υπάρχει στην ελληνική κοινωνία; Αυτό εννοείτε με την ιδεολογική επικράτηση;

***Θόρυβος στην Αίθουσα***

Θα σας πω το εξής. Εμείς είμαστε περήφανοι και χαρούμενοι, γιατί; Φτιάξαμε μια Συμφωνία, η οποία υπηρετεί το εθνικό συμφέρον.

**ΣΑΒΒΑΣ ΑΝΑΣΤΑΣΙΑΔΗΣ:** Για τους Σκοπιανούς…

**ΓΕΩΡΓΙΟΣ ΒΑΡΕΜΕΝΟΣ:** Είναι ντροπή σας να το λέτε αυτό. Με τους Σκοπιανούς, τους πιο ακραίους, με την «Disneyland» της εθνικοφροσύνης των Σκοπίων, που έκαναν «Disneyland» τα Σκόπια, με αυτούς συμπορεύεστε.

Και θα σας πω το εξής και τελειώνω, κύριε Πρόεδρε. Οι βουλευτές του ΣΥΡΙΖΑ στην Μακεδονία έδωσαν ένα μάθημα. Έδωσαν ένα μάθημα ενάντια στον φθηνό πολιτικαντισμό ότι δεν μπαίνουν όλα, δεν μπαίνουν και τα εθνικά θέματα στον τροχό της εκλογικής σκοπιμότητας.

Βγάλτε όσα λογύδρια θέλετε, όσο είναι ο καιρός. Να ξέρετε όμως ότι η ιστορία θα δικαιώσει αυτή την υπόθεση, πολύ γρηγορότερα από ό,τι νομίζετε. Αφήσατε όλα στην άκρη, την οικονομία την αφήσετε, λευκή πετσέτα και τα φορτώσατε όλα πού; Μονοθεματικά, σε μια αρρωστημένη, κατά τη γνώμη μου, ρητορική. Η αλήθεια θα λάμψει.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Ο κ. Βαρεμένος κατηγόρησε ότι υιοθετούμε την άποψη των Σκοπίων. Ακούστε, η αμετροέπεια πια έχει εκλείψει. Να σας απαντήσω, λοιπόν, κύριε Βαρεμένε – για να μην μακρηγορήσω, τα άλλα θα τα πω στην δευτερολογία μου – διαβάζοντας ένα μικρό κείμενο 30 δευτερολέπτων.

«*Οι υπογράφουσες και οι υπογράφοντες υπενθυμίζουμε*», το διαβάζω αυτολεξεί «*τα αυτονόητα. Δεν υπάρχει κανένα εθνικό συμφέρον, που να διακυβεύεται, αν δοθεί η δυνατότητα στη γειτονική χώρα να διατηρήσει την συνταγματική της ονομασία. Δηλαδή, Μακεδονία*». Υπογραφές: Κώστας Γαβρόγλου, Πανεπιστημιακός και Υπουργός, Ευκλείδης Τσακαλώτος, Πανεπιστημιακός και Υπουργός, Άγγελος Τσέκερης, Τασία Χριστοδουλοπούλου.

Αυτό λοιπόν το χαρτί, το κατάπτυστο, το υιοθετήσανε μερικές μέρες πριν η κυβέρνηση Καραμανλή πάει στο Βουκουρέστι, υπονομεύοντας την εθνική θέση. Και μαθήματα αυτοί δεν θα δίνουν σε εμάς. Τέλος.

***Θόρυβος στην αίθουσα***

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, τρεις λέξεις.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Επειδή αναφέρθηκαν ονόματα, καλό είναι να δοθεί ένα λεπτό.

***Θόρυβος στην αίθουσα***

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, η σοβαρότητα δεν έχει να κάνει με τη σοβαροφάνεια. Η σοβαροφάνεια είναι καρικατούρα της σοβαρότητας και την καρικατούρα αυτή την έχουμε μπροστά μας.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Δεν αμφισβητούμε τον πατριωτισμό κανενός και δεν πρέπει να επιτρέψουμε στους εχθρούς της Δημοκρατίας να μην γίνει ουσιαστική συζήτηση εδώ. Σας λέω λοιπόν ότι μπορούμε να σας καταλογίσουμε ότι αφίστασθε από την εθνική θέση, αλλά ποτέ δεν θα σας καταλογίσουμε έλλειψη πατριωτισμού. Ούτε εσείς μπορείτε να το κάνετε για την Αριστερά, που έχει αποδείξει διαχρονικά ότι μπορεί να συνδυάζει τον διεθνισμό με τον πατριωτισμό. Ξανασκεφτείτε το, για να έχουμε μια ήρεμη διαδικασία.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Δημήτριος Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε. Νομίζω ιστορία γνωρίζουμε όλοι. Δυστυχώς, αυτές τις μέρες γράφεται καινούργια ιστορία, η οποία δεν είναι ευανάγνωστη και δεν θα είναι ευανάγνωστη στο μέλλον από τα παιδιά μας και από τα εγγόνια μας.

Παρατήρησα πριν τον συνάδελφο του ΣΥΡΙΖΑ για τη χαρά, την ευτυχία, τη μεγαλειότητα και τη μεγαλοσύνη αυτής της Συμφωνίας. Ευλογία, ευτυχία αυτή η Συμφωνία; Δεν το λέει κανένας παρά μόνο εσείς. Μιλούσατε πριν διχαστικά και για τους δεξιούς και τους αριστερούς και τι κάνανε. Όταν ερωτήθηκε ο κ. Τσίπρας από δημοσιογράφο, πριν τέσσερα, πέντε χρόνια «είστε κομμουνιστής;» δεν απάντησε. Μας μιλήσατε για το ΕΑΜ, για το ΕΑΣ, για το ΕΛΑΣ. Τι είναι αυτά τα πράγματα; Τι σχέση έχουν αυτά στη σημερινή κοινωνία; Δεν έχουν καμία απολύτως σημασία και καμία σχέση.

Είπατε για την Δημοκρατία της Μακεδονίας – θου Κύριε, φυλακή τω στόματί μου – το οποίο ήρθε στην Ρηματική Διακήρυξη. Γιατί το υπερασπίζεστε αυτό και δεν λέτε γιατί δεν το βάλαμε στην Συμφωνία, η οποία λέει μέρος Β΄; Γιατί η Συμφωνία λέει μέρος Β΄ και η Ρηματική λέει «Δημοκρατία»; Γιατί το λέει; Αυτό δεν το εξήγησε κανένας. Δεν το καταλαβαίνω. Δεν έχω αρκετά υψηλό IQ, όσο εσείς.

Θα έπρεπε, εφόσον δεν έχει περάσει και εφόσον έχουν συνταγματικό όνομα, η Συμφωνία να αναφέρεται με το συνταγματικό της όνομα και όχι ως μέρος Β΄. Αυτό έχει τη σημασία του, το οποίο δεν θέλετε να το εξηγήσετε, το κατανοώ, δεν το έχετε κατανοήσει, δεν πειράζει, εδώ δεν είναι όλα εύκολα για όλους τους ανθρώπους.

Λέω το εξής, μιλήσατε για το δικαίωμα – η Εισηγήτριά σας – στον αυτοπροσδιορισμό. Τροπολογία 36, στο τέλος: με την συνταγματική τροπολογία, που προτείνεται, υπογραμμίζεται η δέσμευση της Δημοκρατίας για προστασία, εγγύηση και καλλιέργεια ιστορικής, πολιτιστικής κληρονομιάς του μακεδονικού λαού.

Δεν τα διαβάσατε αυτά. Αυτά τα βάλανε στο Σύνταγμα. Επίσης, με την τροπολογία κατοχυρώνεται η προστασία των δικαιωμάτων και των συμφερόντων των υπηκόων που ζουν ή διαμένουν στο εξωτερικό και η προώθηση των δεσμών τους με την πατρίδα. Εξαιρετικό κείμενο, η τροπολογία 36, το χειροκροτείτε και το χαίρεστε. Στην τροπολογία αναγράφεται ότι «η Πολιτεία μεριμνά για τα μέλη του μακεδονικού λαού» – θου – που ζουν στο εξωτερικό, δίχως αυτό να σημαίνει ανάμειξη στα κοινωνικά δικαιώματα. Ερώτηση, είσαστε υπέρ ή κατά του «Ουράνιου Τόξου», ως δικαιωματιστές;

Και το ρωτώ, δημοκρατικά και απλά, ας σηκωθεί κάποιος να μου φάει τον χρόνο. Όταν το Ουράνιο Τόξο ζητήσει εθνική μειονότητα μακεδονική, με μακεδονική γλώσσα που δώσατε και φτιάξουν τρεις αστικές Μη Κυβερνητικές Οργανώσεις, ιδιωτικά σωματεία, τι θα πούμε; Και να μας πουν, βάλτε στο Μακεδονία, στο Πανεπιστήμιο της Βορείου Ελλάδος που ίδρυσε ο κ. Τσίπρας, που θα ενώσει τα ΤΕΙ και τα ΑΕΙ μου βάλει και μία έδρα Μακεδονικών Σπουδών και εγώ σκέφτομαι ως τρελός, ίσως. Πείτε μου, όμως και απαντήστε. Εάν ζητήσει το Ουράνιο Τόξο εθνική μειονότητα μακεδονική και μακεδονική γλώσσα να διδάσκεται στα σχολεία, θα πείτε ναι ή όχι; Ή θα μαζευτείτε και θα πάτε στα Δικαστήρια Ανθρωπίνων Δικαιωμάτων, όταν θα ασκήσουν και θα πάτε μαζί τους; Ή θα πάτε μαζί με τους Έλληνες; Που δεν αναγνωρίζουμε εθνική μειονότητα, παρά μόνο μουσουλμανική, θρησκευτική μειονότητα στη Θράκη και όχι εθνική μειονότητα. Και όταν έσφαξαν τον Κατσίφα, μας είπατε όλους δεξιούς, εμάς ότι είμαστε φασίστες, εκεί έχουμε εθνική μειονότητα, κύριε Αμανατίδη μου, δεν έχουμε εθνική μειονότητα Σκοπιανών στην Ελλάδα.

**ΙΩΑΝΝΗΣ ΑΜΑΝΑΤΙΔΗΣ:** *Ομιλών εκτός μικροφώνου*

**ΔΗΜΗΤΡΙΟΣ ΚΑΜΜΕΝΟΣ:** Όχι, επειδή τα ξέρετε, τα λέω. Το αναφέρω, δεν αναγνωρίζεται εθνική μειονότητα εδώ, οπότε, όταν έρθει η ώρα και θα έρθει – γιατί ήδη το έκαναν στην Αριδαία, μιλάνε για μειονότητα εθνική, δεν είδα να ασχοληθεί κανένας – στο Δικαστήριο τι θα πείτε υπέρ ή κατά, όταν διεκδικήσουν μειονότητα και γλώσσα; Αυτό θα το απαντήσετε στον ελληνικό λαό, όχι σε εμένα. Μιλήσατε, προοδευτικό μέτωπο, εγώ δεν βλέπω καμία πρόοδο, εμείς πρέπει να θάψουμε τη Συμφωνία.

Κυρία Αναγνωστοπούλου, μιλήσατε ότι αυτή η Συμφωνία είναι αμετάκλητη, άρθρο 20, παρ. 9, έχετε δίκιο. Μας θάψατε, μας πιάσατε όλους τους Έλληνες αιχμαλώτους. «Οι διατάξεις της παρούσας Συμφωνίας θα παραμείνουν σε ισχύ για αόριστο χρονικό διάστημα και είναι αμετάκλητες. Δεν επιτρέπεται καμία τροποποίηση της παρούσας Συμφωνίας που περιγράφεται στο άρθρο 1.3 και στο άρθρο 1.4, δηλαδή, όνομα, γλώσσα, ταυτότητα και τη διαδικασία που θα περάσει από τη Βουλή». Αμετάκλητα και επ’ αόριστον. Και αυτό είναι το βέτο που θα ασκήσει κάποιος ή θα επικαλεστείτε, όταν πάει στο Συμβούλιο Ασφαλείας του ΟΗΕ, οποιαδήποτε χώρα να ασκήσει βέτο και θα επικαλεστείτε το άρθρο 9. Ναι ή όχι; Πείτε μου ότι λέω ψέματα, δεν ξέρω τι λέω. Με ποιο δικαίωμα επ΄ αόριστον, αμετάκλητα, το όνομα, η γλώσσα και η ταυτότητα; Με ποιο δικαίωμα; Γιατί επ΄ αόριστον; Γιατί χαιρόμαστε το αμετάκλητο της υπόθεσης; Είναι τόσο καλή η Συμφωνία; Δεν είναι τόσο καλή η Συμφωνία.

Ζητούμε, όπως είπα και στην αρχή, να κατατεθεί η εννιασέλιδη επιστολή του κ. Κοτζιά. Είναι ουσιώδης, είναι επί της ουσίας. Είπε ο ίδιος, «εάν δεν την δώσετε εσείς, κύριε Τσίπρα, θα την δώσω εγώ». Ήταν ο λόγος παραίτησής του και η αποπομπή του από το Υπουργικό Συμβούλιο, ο κ. Τσίπρας τότε πήρε το μέρος του κ. Καμμένου, σήμερα μετά το Power of Love, έγινε μια άλλη μάχη, δεν μιλάνε τώρα μεταξύ τους – υποτίθεται – αλλά ο κ. Κοτζιάς έχει γράψει κάτι εκεί. Εάν στο μέλλον μάθουμε ότι κάτι ουσιώδες, το οποίο ανέτρεπε είτε τη Συμφωνία είτε τη διαδικασία της Συμφωνίας και το μάθουμε σε δύο, σε τρία, σε πέντε χρόνια, τι θα λέμε στον ελληνικό λαό; Δεν το ζητήσαμε, γιατί ήταν πολιτικός λόγος, για να μην πέσει η Κυβέρνηση;

Ποιον απασχολεί το αν θα πέσει η Κυβέρνηση, εάν θα είναι βουλευτής ο Καμμένος ή οποιοσδήποτε άλλος; Δεν απασχολεί κανέναν.

Έτερο θέμα. Είπα να διερευνηθούν οι κατηγορίες του κ. Κοτζιά, από τον κ. Καμμένο, για τα 50 εκατομμύρια του κ. Σόρος και του χρηματισμού της Κυβερνήσεως σας. Ο κ. Κοτζιάς το είπε, όχι εγώ, το δήλωσε στον κ. Τσακιρίδη και στην κυρία Στάη.

Έρχεται εδώ, μαθαίνω, μηνυτήρια αναφορά αύριο ή μεθαύριο στη Βουλή. Τι θα κάνουμε γι' αυτό; Θα κάνουμε Επιτροπή; Θα ασχοληθούμε; Θα το περάσουμε ως και μη γενόμενο, όπως λένε στο βόλεϊ; Θα μας απασχολήσει, αν λέει ψέματα ο κ. Καμμένος ή αν λέει αλήθεια; Αν λέει αλήθεια, υπάρχει Συμφωνία ή υπάρχει δόλος και ακυρώνεται όλη η Συμφωνία και πάμε μετά σε άλλα ποινικά ζητήματα; Προδοσίες κ.τ.λ.; Αν δεν υπάρχει, μήπως λέει ψέματα ο κ. Καμμένος; Να τον καταδικάσουμε, διότι διαβάλλει το Κοινοβούλιο με αυτά που λέει; Θα ασχοληθούμε ναι ή όχι; Ή θα το αφήσουμε στο ντούκου; Πρέπει να ασχοληθούμε, τα φέρνει ο Εισαγγελέας. Θα πρέπει για εμένα να δούμε την διαδικασία στο σύνολό της.

Λέει ο κ. Ζάεφ, 7/12/2018, «δεν γινόμαστε Βορειομακεδόνες. Είναι σαφές, καθορισμένο ότι είμαστε Μακεδόνες που μιλάμε μακεδονική γλώσσα». Χαίρεστε γι' αυτό. Ξέρω, γιατί χαίρεστε, διότι τους δίνουμε με τη Συμφωνία το δικαίωμα να το λένε. Διότι λέμε ότι η μακεδονική γλώσσα είναι κάτι το κυριλλικό, που ο Κύριλλος και ο Μεθόδιος – δικοί τους θα πουν ότι είναι, το είπαν ήδη – το γνωρίζουμε αυτό. Άρα, εμείς λέμε μακεδονική γλώσσα. Βέβαια, λέτε μέσα ότι δεν είναι ελληνικά, είναι κάτι άλλο σλαβικά, μακεδονικά. Τους χαρίσαμε όμως τη λεζάντα, για να διεκδικήσουν έθνος, γλώσσα και ταυτότητα μέσα στη χώρα μας και είναι πολύ σημαντικό που αυτό δεν προκύπτει και «κανείς δεν μπορεί να μας αμφισβητήσει το δικαίωμα να αυτοπροσδιοριζόμαστε ως Μακεδόνες θεωρείται πλέον λήξαν». Συμφωνεί και η κυρία Αναγνωστοπούλου με τον αυτοπροσδιορισμό.

«Η χώρα μας πλέον αναγνωρίζεται από όλους. Δεν πρόκειται να χρησιμοποιείται άλλο η υποτιμητική για μας ονομασία FYROM». Πολύ ωραία. «Το ζήτημα είναι ότι πλέον θα δημιουργήσουμε για τα παιδιά μας» και κλείνει «ναι, είναι ακριβές ότι θα είμαστε Βόρεια Μακεδονία, όμως, θα είμαστε Μακεδόνες και θα μιλάμε μακεδονική γλώσσα». Τι απαντάμε στον κ. Ζάεφ, που μας έστειλε τη ρηματική διακήρυξη και κάνει αυτή τη δήλωση. Τι απαντάμε σε αυτό; Δεν απαντάμε τίποτα. Δηλαδή, το τρώμε, το καταπίνουμε αμάσητο. Αλλάζουμε βιβλία, αλλάζουμε ιστορία, διακυβεύουμε το ακαθάριστο εθνικό προϊόν της Μακεδονίας μας, με τις εμπορικές συμφωνίες και με τα σήματα, 4000 επιχειρήσεις έχουμε κάνει, πολύ δουλειά έχει γίνει.

Πρέπει να διεκδικηθούν. Το λέει ο Σύλλογος Βιομηχάνων Βορείου Ελλάδος που είναι ένα θεσμικό όργανο, το λένε όλοι. Διότι πρέπει να πάνε να κατοχυρωθούν τα σήματα. Εδώ, όταν συζητούσα και με καλό τρόπο κάποιοι συνάδελφοι έλεγαν δεν πειράζει, αν το αεροδρόμιο Μακεδονία το λέμε Μίκρα. Αφού είναι Μίκρα, να μην το λέμε Μακεδονία και μπερδεύονται οι πιλότοι; Δεν πάει έτσι καλά.

Τα υπόλοιπα θα τα πούμε στην Ολομέλεια. Θέλω να πω και να κλείσω ότι χθες στο συλλαλητήριο είχα μαρτυρίες – θα καταγραφεί κι εδώ, διότι το είπα και σε ραδιοφωνικό σταθμό – ότι μεταξύ Ηρώδου Αττικού και Στησιχόρου, όπου είναι η πυροσβεστική, έμπαιναν και έβγαιναν αστυνομικοί με στειλάρια. Το έμαθα από ανθρώπους, εγώ το κατέθεσε δημόσια. Δεν ξέρω ποιοι έκαναν τις φασαρίες, ούτε ποιος θέλει να κάνει «ντου» στη Βουλή. Πρέπει να τους μαντρώσουμε και να τους τσακίσουμε. Όποιος και αν είναι και παίζει με τον ναό της Δημοκρατίας. Αλλά εάν ισχύει και θα καταθέσω αύριο αυτή την ερώτηση και στην πυροσβεστική και στο Αρχηγείο της αστυνομίας να κάνουν ΕΔΕ, αν ισχύουν αυτές οι μαρτυρίες. Γιατί εδώ έχω μαρτυρίες ανθρώπων και κράτησα και τα ονόματά τους, το οποίο είναι επικίνδυνο. Ευχαριστώ πάρα πολύ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε. Για ένα λεπτό έχει τον λόγο η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Για μισό δευτερόλεπτο, γιατί θέλω να απευθυνθώ στον Εισηγητή της Νέας Δημοκρατίας στον κ. Κουμουτσάκο. Όχι, δεν είναι. Μισό δευτερόλεπτο.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Δύο φορές αναφέρθηκε το όνομα της κυρίας Αναγνωστοπούλου. Για μισό λεπτό. Επιτέλους, ας δείξουμε τη στοιχειώδη διάθεση. Μισό λεπτό είπαμε.

***Θόρυβος στην Αίθουσα***

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Καλά, δεν πειράζει.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε κυρία Αναγνωστοπούλου. Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, εγώ θα συμβουλευτώ μικρό ευσύνοπτο σημείωμα, το οποίο έγραψα μετά από αυτά, τα οποία περιήλθαν εις γνώσιν μου και από αυτά, τα οποία βέβαια έχουμε πλέον ως εμπειρία αποτυπώσει, από τις ώρες που είμαστε στην Επιτροπή.

Δηλαδή, θα κάνω μια άλλου είδους ομιλία. Θα πω ορισμένα πράγματα, τα οποία απαντούν σε αυτό που είπε η κυρία Αναγνωστοπούλου προηγουμένως, «πού το λέει αυτό», στον κατελθόντα συνάδελφο.

Όπως είναι προφανές η Νέα Δημοκρατία θα καταψηφίσει τη Συμφωνία των Πρεσπών. Η επιλογή μας αυτή εδράζεται όχι στο ότι δεν θέλουμε να έχουμε ειρηνικές σχέσεις με τους βόρειους γείτονές μας ή γιατί δεν επιθυμούμε η χώρα να διεκδικήσει ένα ηγετικό ρόλο στα Βαλκάνια, όπως κατηγορούμεθα.

Αυτό γίνεται, γιατί θεωρούμε ότι ούτε ειρηνικές σχέσεις θα οικοδομηθούν με τα Σκόπια ούτε θα ενισχυθεί αυτός ο περίφημος ηγετικός ρόλος στα Βαλκάνια, που διατείνεται η Κυβερνητική πτέρυγα. Μια προσεκτική ανάλυση του κειμένου οδηγεί ακόμα και τον πιο καλόπιστο αναγνώστη στο συμπέρασμα ότι η Συμφωνία είναι εκ της γενέσεώς της ασταθής.

Η σταθερότητα – όπως όλοι πιθανόν γνωρίζουμε – μιας διεθνούς συνθήκης προκύπτει από τη διάρκεια και την ένταση του κινήτρου, που κάθε πλευρά έχει, για να την τηρήσει και να τηρήσει όλα όσα προβλέπονται σ' αυτή. Εδώ, λοιπόν, εγείρεται ένα μεγάλο ζήτημα, καθώς το άρθρο 2 δεσμεύει τη χώρα μας να δεχτεί οποιαδήποτε αίτηση ένταξης των Σκοπίων σε οποιοδήποτε διεθνή Οργανισμό. Με άλλα λόγια, η Ελλάδα αυτοπεριορίζεται και παραδίδει το ισχυρότερο διαπραγματευτικό όπλο που μέχρι τώρα είχαμε, για να εξασφαλιστεί τη μελλοντική συμμόρφωση των Σκοπίων με τους κανόνες της καλής γειτονίας και με τις υποχρεώσεις που απορρέουν από τη Συμφωνία, όπως αυτές προβλέπονται στα 3, 4, 5 και 6 άρθρα.

Τι θα γίνει, κυρίες και κύριοι συνάδελφοι, εάν στο μέλλον και ειδικά μετά την ένταξη στους δύο Οργανισμούς, ΝΑΤΟ και Ευρωπαϊκή Ένωση, η Κυβέρνηση Ζάεφ ή κάποια νέα Κυβέρνηση που θα προέλθει, μια νέα πολιτική ηγεσία αποφασίσει να παραβιάσει μερικές από τις προβλέψεις της Συμφωνίας; Ήδη βλέπουμε τάσεις παραβιάσεις του πνεύματος, εάν όχι και του γράμματος της Συμφωνίας, ενώ όπως πολύ καλά εμείς γνωρίζουμε, ως Ελλάδα, δεν είναι πρωτάκουστο το γεγονός κράτος μέλος να παραβιάζει το διεθνές δίκαιο, η γείτονα, και να επιδεικνύει επιθετική συμπεριφορά απέναντι σε άλλο μέλος της συμμαχίας.

Κύριε Υπουργέ, ποιον μηχανισμό άσκησης πολιτικών πιέσεων κι επαναφοράς της γειτονικής χώρας στην τάξη θα έχουμε σε μια τέτοια περίπτωση;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Προβλέπεται στο άρθρο 19.

**ΑΘΑΝΑΣΙΟΣ ΔΑΒΑΚΗΣ:** Η μόνη μέθοδος άσκησης πιέσεων κι εξασφάλισης αλλαγών στη συμπεριφορά των Σκοπίων θα είναι αυτή, που προβλέπεται στο 19, όπως είπατε. Δηλαδή, οι διαπραγματεύσεις και αν δεν υπάρξει νέα συμφωνία και η μονομερής προσφυγή στη Χάγη. Δεν είναι, συνεπώς, απίθανο παρά τη σημερινή κύρωση της Συμφωνίας, να χρειαστεί μελλοντικά να οδηγηθούμε και πάλι σε διαπραγματεύσεις με τα Σκόπια.

Επικαλεστήκατε τη Χάγη, όταν βλέπετε ότι υπάρχει ελλοχεύον πλήρως αυτός ο κίνδυνος, χωρίς να διαθέτουμε όμως αυτή τη φορά το «καρότο» του ΝΑΤΟ και της Ευρωπαϊκής Ένωσης. Ή να χρειαστεί να προσφύγουμε μετά από μεγάλο χρονικό διάστημα, όπου θα υφίσταται αδιέξοδο στη διαδικασία της Χάγης το αποτέλεσμα της οποίας μόνο βέβαιο δεν μπορεί να το αποκαλέσει κανένας. Γνωρίζετε πώς γνωμοδοτεί η Χάγη και όλοι μπορεί να γνωρίσουμε τις γνωμοδοτήσεις του Δικαστηρίου της Χάγης.

Είναι προφανές ότι η ανωτέρω δυσκολία εξασφάλισης της μακροχρόνιας συμμόρφωσης των Σκοπίων, η οποία είναι έμφυτη στις προβλέψεις της Συμφωνίας, την καθιστά εξαιρετικά ασταθή. Γι' αυτό λέω ότι είναι εξαιρετικά ασταθής αυτή η Συμφωνία, που σήμερα εν μέσω κραυγών και διαφόρων άλλων καταστάσεων και κρυπτομένων εγγράφων, που τα ζητάμε...

**ΘΟΔΩΡΗΣ ΔΡΙΤΣΑΣ:** Στη Λωζάνη...

**ΑΘΑΝΑΣΙΟΣ ΔΑΒΑΚΗΣ:** Μην πάμε στη Λωζάνη. Η Λωζάνη είναι μια άλλη υπόθεση. Μπορούμε να μιλήσουμε ώρες για τη Λωζάνη, γιατί και η κυρία Αναγνωστοπούλου μίλησε για τη Μικρασιατική Καταστροφή. Έχει ο καθένας τις απόψεις του για τη Μικρασιατική Καταστροφή και γι’ άλλες καταστροφές, που επήλθαν σ' αυτό τον τόπο.

Εκτός από ασταθής, επίσης, η συμφωνία είναι – πιστεύω – και εξόχως άνιση εις βάρος των ελληνικών επιδιώξεων. Τι λαμβάνει η κάθε πλευρά; Τα Σκόπια παίρνουν σχεδόν όλα όσα επιθυμούν. Μετά την κύρωση της Συμφωνίας αυτής η ένταξή τους στη μεγαλύτερη στρατιωτική συμμαχία του κόσμου – στο ΝΑΤΟ – και στην έναρξη της διαδικασίας ένταξης στην μεγαλύτερη οικονομική ένωση – στην Ευρωπαϊκή Ένωση – καθίστανται βέβαιες.

Επίσης, η χώρα μας αναγνωρίζει το δικαίωμά τους ν’ αποκαλούνται Μακεδόνες και να ονομάζουν τη γλώσσα που μιλούν μακεδονική, δύο απαράδεκτες παραχωρήσεις που ενισχύουν τον αλυτρωτισμό της γειτονικής χώρας και είναι άνευ προηγουμένου για τα δεδομένα οποιασδήποτε παλαιότερης διαπραγμάτευσης. Να σημειώσουμε εδώ ότι ακόμα και το γεγονός ότι χρειάζεται να γίνει συζήτηση ή να γίνει επεξήγηση κι ανάλυση του εάν πρόκειται για εθνικότητα ή ιθαγένεια – που λέμε τόση ώρα εδώ πέρα – αποτελεί αποτυχία της διαπραγματευτικής τακτικής, όπως αυτή χειρίστηκε το θέμα. Το θέμα αυτό έπρεπε να είναι απολύτως σαφές στο ίδιο το κείμενο της Συμφωνίας με την υιοθέτηση ενός όρου, που ταιριάζει απόλυτα με τη νέα ονομασία του γειτονικού κράτους.

Τέλος, τους δίνεται υπερβολικά άπλετος χρόνος να προσαρμόσουν με την ησυχία τους τα επίσημα έγγραφα, τα εμπορικά σήματα και τις εσωτερικές τους διαδικασίες στις προβλέψεις της Συμφωνίας.

Αντιθέτως η πατρίδα μας, όπως ανέφερα και προηγουμένως, λαμβάνει από ελάχιστες έως καθόλου εγγυήσεις ότι η μελλοντική συμπεριφορά των γειτόνων αυτών θα κινείται πραγματικά εντός των ορίων που προβλέπει η καλή γειτονία.

Εκτός από τα ανωτέρω, εγείρεται μέγα θέμα και από την αστάθεια που επικρατεί στο άρθρο 17 γύρω από τη συνεργασία στον τομέα της άμυνας. Συγκεκριμένα, η Κυβέρνηση πιστεύω ότι έχασε μια χρυσή ευκαιρία να θέσει ένα θέμα οροφής και διάταξης των ενόπλων δυνάμεων των Σκοπίων. Έχασε επίσης μια χρυσή ευκαιρία να ορίσει σαφώς τις παραμέτρους της αμυντικής συνεργασίας, κίνηση που θα συνέβαλε στην οικοδόμηση της διμερούς εμπιστοσύνης. Όταν λέμε για διάταξη δυνάμεων σημαίνει ότι σου βάζει η χώρα των Σκοπίων μία μηχανοκίνητη ταξιαρχία στο Μοναστήρι, οφείλεις κι εσύ να βάλεις μία στη Φλώρινα. Αυτά δεν φαίνονται πουθενά. Υπάρχει πλήρης ασάφεια και δεν γνωρίζει κανένας τι θα γίνει στο ζήτημα και της οροφής και της διάταξης.

Κυρίες και κύριοι συνάδελφοι, είναι προφανές ότι μια Συμφωνία, που είναι εκ γενετής ασταθής και άνιση εις βάρος των ελληνικών συμφερόντων, δεν μπορεί ούτε να αποτελέσει τη βάση για ομαλή συνύπαρξη των δύο κρατών εντός του περιγράμματος καλής γειτονίας ούτε να καταξιώσει τη χώρα μας ως ηγέτιδα δύναμη στα Βαλκάνια.

Το μόνο που πέτυχε αυτή η Συμφωνία είναι να διχάσει τον ελληνικό λαό και να απαξιώσει τους δημοκρατικούς θεσμούς, καθώς οι πολίτες παρακολουθούν εμβρόντητοι μια Κυβέρνηση, αλλά και ένα Κοινοβούλιο, θα έλεγα, με τις μεθοδεύσεις που είδαμε πριν από λίγο, που συγκροτείται στη βάση απίστευτα κυνικών πολιτικών συναλλαγών.

Θέλω εδώ να υπογραμμίσω, κλείνοντας, αυτό που σήμερα περισσότερο από ποτέ καθίσταται προφανές ότι η Νέα Δημοκρατία, μια βαθιά λαϊκή παράταξη αποτελεί τη μοναδική πολιτική δύναμη του πατριωτικού πραγματισμού, του εθνικά αληθινού του μακροσκοπικού εθνικού συμφέροντος, της θεσμικής λειτουργίας, της αντιπροσωπευτικής δημοκρατίας και της άσκησης πολιτικής στη βάση διαχρονικών και δοκιμασμένων αξιών και αρχών. Σας ευχαριστώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Παππάς.

**ΧΡΗΣΤΟΣ ΠΑΠΠΑΣ:** «*Σταυρώσαντες δε αυτόν, διεμερίσαντο τα ιμάτια αυτού βάλλοντες κλήρον*». Για εσάς που δεν γνωρίζετε από αυτά είναι από το κατά Ματθαίον Άγιο Ευαγγέλιο, που λέγεται και ακούν οι Ορθόδοξοι πιστοί την Μεγάλη Πέμπτη. Αυτό ακριβώς έγινε σήμερα και γίνεται εδώ. Η σταύρωση της Μακεδονίας μας. Έρχεται η Μεγάλη Πέμπτη του ελληνισμού. Την Πέμπτη ψηφίζεται η κύρωση της Συμφωνίας των Πρεσπών και εδώ ζητάτε την επισημοποίηση, τη νομιμοποίηση, ζητάτε την κύρωση μιας εθνικής ήττας. Ζητάτε τη συναίνεση των πολιτικών κομμάτων για μια μεγάλη εθνική υποχώρηση. Μια εθνική καμπή που θα επηρεάσει τα εθνικά μας θέματα και θα επηρεάσει δυσμενώς τις ζωές των παιδιών μας και των απογόνων μας.

Εμείς είμαστε η μοναδική πολιτική δύναμη στο Ελληνικό Κοινοβούλιο εκφράζοντες την συντριπτική πλειοψηφία του ελληνικού λαού, που λέμε ευθαρσώς – και αναφέρομαι σε κάτι που δεν μπορεί και δεν θέλει η Αξιωματική Αντιπολίτευση να πει – ότι όχι μόνο δεν σεβόμαστε αυτή τη Συμφωνία των Πρεσπών, αλλά και τη χαρακτηρίζουμε δικαίως, δικαιότατα, ως Συμφωνία προδοτική γι' αυτό και την καταψηφίζουμε. Βέβαια το «προδοτική» επισκιάζει το «παράνομα». Αποδεικνύεται και από τις σημερινές μεθοδεύσεις ότι όλο αυτό το σκηνικό, το στημένο σκηνικό – που θέλει να προάγει η Κυβέρνηση, που στήνει η Κυβέρνηση – είναι και παράνομο.

Ξέρετε τι έκανε σήμερα το Προεδρείο της Βουλής; Βάλατε στον κλήρο το όνομα της Μακεδονίας μας, σε ένα στημένο παιχνίδι και μάλιστα με ένα κάλπικο νόμισμα. Τα θέλετε αυτά με το κάλπικο νόμισμά σας, τα θέλετε όλα αυτά μονά ζυγά δικά σας, έχοντας παίξει κυριολεκτικά κορόνα γράμματα το μέλλον της Μακεδονίας μας.

Ο κ. Βούτσης ενήργησε σήμερα όχι ως θεσμικός πολιτειακός παράγων, τέταρτος τη τάξει, αλλά ενήργησε ως κομισάριος και προέβη σε αυτό το κοινοβουλευτικό πραξικόπημα με τη συναίνεση της Αξιωματικής Αντιπολιτεύσεως. Λείπει από εδώ, αλλά φαρμακοχέρης αποδείχθηκε ο κ. Τσιάρας. Ο κ. Τσιάρας τράβηξε τον λαχνό. Γελάτε, ε; Έτσι είναι, ο κ. Τσιάρας τράβηξε τον λαχνό, φαρμακοχέρης. Νομιμοποιήσατε τις ενέργειες του κ. Βούτση.

Και μόνο αυτές οι μεθοδεύσεις επιβεβαιώνουν στο έπακρο το κλίμα, το πασιφανές, το πασίδηλο, από τη συντριπτική πλειοψηφία του ελληνικού λαού και την άποψή του ότι το πολιτικό σύστημα είναι συνένοχο σε αυτό που συμβαίνει σήμερα και ότι το πολιτικό σύστημα καταρρέει. Η Μεταπολίτευση τελειώνει, νέες λαϊκές δυνάμεις έρχονται δυνατές στο προσκήνιο, για να επιβάλουν το δίκαιο και τις εθνικές απόψεις. Η επίπλαστη κυβερνητική πλειοψηφία των 151 προθύμων στη Βουλή, αλλά και η σαφής μειοψηφία στην κοινωνία και στον ελληνικό λαό, δεν σας επιτρέπει να συνεχίσετε οπωσδήποτε να κυβερνάτε.

Μπαίνω στην ουσία του θέματος και θέλω να αναφέρω ότι η Χρυσή Αυγή εμμένει και δεν είναι διαδικαστικό αυτό που θα πω – είναι θέμα ουσίας, αφορά μείζον εθνικό θέμα, το συζητούμενο σήμερα – ότι πρέπει να σταματήσει κάθε διαδικασία σε αυτήν εδώ την αίθουσα, σε αυτήν εδώ την Επιτροπή. Εγώ κανονικά τώρα δεν έπρεπε να μιλώ καν. Θα πρέπει ο λόγος να δοθεί στον ελληνικό λαό, να αποφασίσει ο ελληνικός λαός για το μέλλον του.

Δεν εκλεγήκατε εσείς του ΣΥΡΙΖΑ, για να υπογράψετε την Συνθήκη των Πρεσπών, εκλεγήκατε με το ψέμα ότι με ένα άρθρο θα καταργήσετε το μνημόνιο. Κάτι που δεν το κάνατε, κιόλας. Εμείς, λοιπόν, παραμένουμε αταλάντευτοι στην εθνική γραμμή και στεκόμαστε στο πλευρό του ελληνικού λαού που λέει «κανένας συμβιβασμός για τη Μακεδονία μας. Η Μακεδονία είναι μία και είναι μόνο ελληνική».

Εάν θέλετε να νομιμοποιήσετε την προδοσία και να της δώσετε αυτή την απαιτούμενη, θα έλεγα, κοινοβουλευτική νομιμότητα, το περίβλημα της κοινοβουλευτικής τάξης, τουλάχιστον θα έπρεπε να αποφασιστεί η κύρωση ή όχι της Συμφωνίας των Πρεσπών με την πλειοψηφία των 2/3, με 180, διότι αφορά μείζον εθνικό θέμα.

Τα προβλεπόμενα περί παροχής διευκολύνσεων στο Λιμάνι της Θεσσαλονίκης, το δικαίωμα στην ελληνική ΑΟΖ, τα επικίνδυνα παιχνίδια που γίνονται στην περιοχή, σε συνδυασμό με τα λεγόμενα του Αμερικανού πρέσβη, του κ. Πάϊατ, του ουσιαστικού – για να λέμε τα πράγματα με το όνομά τους – πρωθυπουργού της χώρας, περί αναβάθμισης της Θεσσαλονίκης στο να γίνει, έλεγε ο Πάϊατ, η Θεσσαλονίκη η πρωτεύουσα των Βαλκανίων.

Δεν κατάλαβα έχουμε άλλη χώρα και θα έχουμε την Θεσσαλονίκη πρωτεύουσα των Βαλκανίων, αυτά που θέλει ο Πάϊατ; Είναι πολύ επικίνδυνα και όλα αυτά αν δεν είναι εκχώρηση εθνικής κυριαρχίας, τότε τι είναι;

Μια που είπαμε για τον κ. Πάϊατ, να σας πω ότι η κ. Νίκη Τζαβέλα, που δεν είναι χρυσαυγίτισσα, μετέφερε έναν διάλογο που είχε με Αμερικανούς, όπως είπε, διπλωμάτες και είπε ότι «εσείς δεν διαπραγματευτήκατε, τα δώσατε όλα εξαρχής».

Το γράφει η κ. Τζαβέλα στο twitter, στο λογαριασμό της, ότι τα δώσατε όλα εξαρχής. Αντί να βάλετε στη ζυγαριά τη Σούδα και να απαιτήσετε τη λύση του προβλήματος – εγώ δεν το λέω πρόβλημα, εν πάση περιπτώσει – σε εθνική γραμμή, τα δώσατε όλα εξαρχής. Αυτό κάνατε.

Μας λέτε και οι δύο και η Αξιωματική Αντιπολίτευση και η Κυβέρνηση «η πίεση του αμερικανικού παράγοντα». Κλείνω με εσάς, κύριε Υπουργέ ή μάλλον με τους Συριζαίους και εσείς βέβαια Συριζαίος δεν είστε; Να πω ότι εσείς εφαρμόζετε μαζί με την Αξιωματική Αντιπολίτευση ένα κλίμα τρομολαγνείας. Λέτε ότι η Συνθήκη άμα κυρωθεί αποτελεί μέρος του διεθνούς δικαίου και δεν μπορούμε να κάνουμε τίποτα. Μπα, τι μας λέτε; Είστε σοβαροί; Λογίζεστε και για επιστήμονες; Αν ήταν έτσι, τώρα στη Γαλλία θα είχαμε βασιλέα Λουδοβίκο, δεν ξέρω σε ποιο γράμμα θα είχαμε φτάσει. Εμείς θα είμασταν επαρχεία της Οθωμανικής Αυτοκρατορίας, θα δεχόμασταν επισκέψεις από την Τσαρική οικογένεια. Είναι σοβαρά τα πράγματα αυτά που λέτε και τρομάζετε τον κόσμο ότι δεν μπορούν να αλλάξουν οι συνθήκες; Οι συνθήκες αλλάζουν με πολιτική βούληση, με την δύναμη των όπλων, με τη δύναμη του λαού, με τη δύναμη αλλαγής της ιστορίας.

Εμείς όλα αυτά τα προδοτικά που κάνατε στη Βουλή και θέλετε να επιχειρήσετε να κάνετε μέχρι την Πέμπτη, όταν θα αποκτήσουμε, πρώτα ο Θεός, τη δύναμη στον ελληνικό λαό θα τα αλλάξουμε προς το ελληνικό συμφέρον, γιατί η Χρυσή Αυγή πάνω από προσωπικό ή κομματικό συμφέρον βάζει το εθνικό συμφέρον γι’ αυτό και καταψηφίζουμε τη Συνθήκη.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Κύριε Πρόεδρε, με τη Συμφωνία των Πρεσπών δεν γράφουμε σε λευκό χαρτί, υπάρχει προϊστορία. Με την ενδιάμεση Συμφωνία του 1995 τους αναγνωρίσαμε ως Πρώην Γιουγκοσλαβική Δημοκρατία της Μακεδονίας, όπως είναι το όνομα της χώρας στους διεθνείς Οργανισμούς. Ο όρος «Μακεδονία» δηλαδή, υπάρχει ήδη στο όνομα, με το οποίο τους έχουμε αναγνωρίσει.

Ως το 2007, περίπου 140 κράτη μεταξύ των οποίων τρία μέλη του Συμβουλίου Ασφαλείας του ΟΗΕ, Αμερική, Ρωσία και Κίνα, την έχουν αναγνωρίσει με την συνταγματική της ονομασία, δηλαδή Δημοκρατία της Μακεδονίας. Έκτοτε, προκειμένου να ανακοπεί αυτό το μονοπώλιο του ονόματος από τη γειτονική χώρα, η εθνική γραμμή για το όνομα διαμορφώθηκε ως εξής, το διαβάζω από το site του Υπουργείου Εξωτερικών: «*σύνθετη ονομασία με γεωγραφικό προσδιορισμό πριν από τη λέξη «Μακεδονία», που θα ισχύει έναντι όλων «erga omnes» για κάθε χρήση εσωτερική και διεθνή*».

Το «Ποτάμι» από την ίδρυσή του το 2014 έχει στις θέσεις του την αποδοχή αυτής της εθνικής γραμμής και της ομαλοποίησης των σχέσεων με τους γείτονες. Με αφορμή, λοιπόν, την ευνοϊκή διεθνή συγκυρία μας δόθηκε η ευκαιρία να ανακτήσουμε πράγματα που τα τελευταία 25 χρόνια είχαμε χάσει και να κλείσουμε μία πληγή, που στοίχισε πολύ σε διπλωματικό κεφάλαιο για τη χώρα μας. Το αποτέλεσμα αυτής της διαπραγμάτευσης είναι η Συμφωνία των Πρεσπών, που ολοκληρώθηκε τον Ιούνιο του 2018.

Η Συμφωνία που συζητάμε σήμερα είναι το αποτέλεσμα μιας διαπραγμάτευσης, που καταλήγει σε ένα συμβιβασμό, προκειμένου να είναι βιώσιμη. Μια Συμφωνία που δεν πρέπει ούτε να την εξιδανικεύουμε ούτε να τη δαιμονοποιούμε. Δεν θα μπω στις τεχνικές λεπτομέρειες, γιατί κατά την γνώμη μου το πιο αρνητικό κομμάτι της Συμφωνίας δεν είναι ούτε η ιθαγένεια ούτε η γλώσσα που αναφέρεται ως Μακεδονική, άλλωστε ακόμα και στο Συμβούλιο της Ευρώπης, που η χώρα αναγνωρίζεται ως FYROM, η επίσημη γλώσσα τους είναι η Μακεδονική. Αν μπείτε στο site του Council of Europe θα το δείτε αυτό και δεν ξέρω αν τόσα χρόνια έχουμε κάνει κάποιο διάβημα ούτε είναι οι συντομογραφίες τόσο σημαντικές. Με αυτά ζούμε δεκαετίες. Το πιο αρνητικό θεωρώ ότι είναι η εργαλειοποίηση της Συμφωνίας που έγινε.

Η Κυβέρνηση το είδε σαν μια ευκαιρία να πετύχει με ένα σμπάρο δύο τρυγόνια και να λύσει ένα μακροχρόνιο ακανθώδες πρόβλημα, βελτιώνοντας τη διεθνή εικόνα και από την άλλη να διεμβολίσει την Αντιπολίτευση. Έτσι διαπραγματεύτηκε, χωρίς να επιδιώξει συναινέσεις και χωρίς ενημέρωση των άλλων κομμάτων. Η Αξιωματική Αντιπολίτευση αντιλήφθηκε τον κίνδυνο διάσπασης και στεγανοποίησε το δεξιό της τοίχωμα, αποκηρύσσοντας τη Συμφωνία, πατώντας στα αμφιλεγόμενα σημεία της, στα σημεία συμβιβασμού, δηλαδή, την Μακεδονική ιθαγένεια και γλώσσα. Το ίδιο έκανε και το Κίνημα Αλλαγής παρά την αντίθετη άποψη των 5 από τα 6 μέλη του πολιτικού συμβουλίου τον Ιούνιο, προφανώς βλέποντας μία ευκαιρία να επαναπατρίσει το πατριωτικό ΠΑΣΟΚ από τον ΣΥΡΙΖΑ.

Αυτή η εργαλειοποίηση που δεν είχε απέναντι μόνο όσους αντιτίθενται σε οποιαδήποτε χρήση του όρου «Μακεδονία», αλλά και όσους ήταν υπέρ της εθνικής γραμμής, αλλά θεωρούν ότι δεν ικανοποιείται με τη Συμφωνία των Πρεσπών, κατέληξε γρήγορα σε ένα διχασμό, με αποτέλεσμα όσοι συμφωνούν με τη Συμφωνία να θεωρούνται προδότες και εθνομηδενιστές και όσοι διαφωνούν ακροδεξιοί και εθνικιστές.

Εγώ δεν το βλέπω έτσι. Εγώ βλέπω πατριώτες υπέρ της Συμφωνίας και πατριώτες εναντίον της Συμφωνίας. Οι πρώτοι στηριζόμενοι περισσότερο στο ρεαλισμό και στον ορθολογισμό και οι δεύτεροι περισσότερο στο πάθος και στο συναίσθημα. Οι πρώτοι τη βλέπουν ως ευκαιρία και οι δεύτεροι ως απειλή και, μέσα σε αυτό το μανιχαϊστικό σκηνικό, χάθηκε η ευκαιρία να συζητήσουμε σοβαρά, με επιχειρήματα.

Τι κερδίζουμε, δηλαδή, από αυτά που de facto είχαμε χάσει τα τελευταία 25 χρόνια; Πού συμβιβαζόμαστε; Με τι ασφαλιστικές δικλίδες; Πού πρέπει να εστιάσουμε την προσοχή μας και να είμαστε σε εγρήγορση; Γιατί, ως γνωστόν, οι συμφωνίες κρίνονται στην εφαρμογή. Αυτό είναι το μεγάλο «κατηγορώ» προς την Κυβέρνηση, που μια συμφωνία, που θα μπορούσε να είναι κτήμα όλου του ευρωπαϊκού τόξου του πολιτικού συστήματος, προσπάθησε να την εντάξει στο εσωτερικό πολιτικό παιχνίδι. Η εργαλειοποίηση της Συμφωνίας είναι το κύριο αρνητικό.

Τα βασικά θετικά σημεία της Συμφωνίας, κατά τη γνώμη μου, είναι δύο. Πρώτον, με το «Βόρεια Μακεδονία» σπάμε το μονοπώλιο του όρου «Μακεδονία», που de facto είχε κερδίσει η γειτονική χώρα, για να μην στρουθοκαμηλίζουμε. Το «Βόρεια Μακεδονία» σημαίνει ότι υπάρχει μια ευρύτερη Μακεδονία, το καλύτερο κομμάτι της οποίας το έχει η Ελλάδα. Ποιο; Την αρχαία Μακεδονία, την ελληνική Μακεδονία. Τα περί της ιστορικής κληρονομιάς μπαίνουν ρητά στην Συμφωνία και κανείς δεν μπορεί να τα αμφισβητήσει, γιατί είναι γνωστή η Μακεδονία για τον Μέγα Αλέξανδρο, την ιστορία της, τον Φίλιππο, τη Βεργίνα κ.λπ.. Με το διαχωρισμό που γίνεται μπορούμε να ανακτήσουμε πάλι το brand του όρου «Μακεδονία», με τον πολιτισμό της, τις τοποθεσίες και τα προϊόντα μας. Αυτό είναι, κατά τη γνώμη μου, το πρώτο μεγάλο κέρδος.

Το δεύτερο είναι το γεωπολιτικό. Σταθεροποιεί τη γειτονική χώρα με την ευρωατλαντική προοπτική, σε ένα ασταθές βαλκανικό σκηνικό, όπου Ρώσοι και Τούρκοι έχουν ήδη διεισδύσει στα Σκόπια. Θα μπει σε μια θετική τροχιά, αντί να γίνει προτεκτοράτο τους. Απομακρύνεται και ο κίνδυνος να διαμελιστεί και να έχουμε στα βόρεια σύνορά μας μια μεγάλη Αλβανία και μια μεγάλη Βουλγαρία. Θα αναπτυχθούν οι σχέσεις και η χώρα μας θα παίξει τον ρόλο του πυλώνα σταθερότητας και της ηγέτιδας δύναμης στην περιοχή. Από την άλλη, η διεθνής κοινότητα θα ακούσει, επιτέλους, κάποια καλά νέα από τη χώρα μας και αυτό μετράει στο κλίμα και το έχουμε τόσο ανάγκη.

Στη συγκεκριμένη, λοιπόν, γεωπολιτική συγκυρία πρέπει να κλείνουμε μέτωπα και να επικεντρωνόμαστε στις πραγματικές απειλές που είναι προς Ανατολάς. Η Συμφωνία, λοιπόν, δεν είναι ο τερματισμός, αλλά μάλλον η αφετηρία μιας προσπάθειας να ανατρέψουμε ένα διεθνές τετελεσμένο και να το γυρίσουμε προς όφελός μας. Με την υπάρχουσα κατάσταση, ο χρόνος δεν κυλάει υπέρ μας, ώστε να περιμένουμε ευνοϊκότερες συνθήκες στο μέλλον. Η πορεία αυτή που ξεκινάει θέλει συστηματική δουλειά, διπλωματική εγρήγορση και μεθοδικότητα, προφανώς και από τις επόμενες κυβερνήσεις.

Ακούω πολλές φορές ότι με τη Συμφωνία αυτή οι Έλληνες νιώθουν ταπεινωμένοι. Τους αναγκάζουμε να αλλάξουν το όνομά τους. Τους αναγκάζουμε να αλλάξουν το Σύνταγμά τους. Τους αναγκάζουμε να αλλάξουν την Ιστορία, που μάθαιναν τα τελευταία 25 χρόνια και νιώθουμε εμείς ταπεινωμένοι; Εκτός αν θεωρούμε ότι δεν πρέπει να περιέχεται καθόλου ο όρος «Μακεδονία» στο όνομά τους και το «ξεπουλάμε», όπως λένε κάποιοι, λες και στο ήδη υπάρχον ΠΓΔΜ, το «Μ» δεν σημαίνει Μακεδονία, αλλά κάτι άλλο. Είναι μια υποκρισία, που όμως πουλάει.

Κυρίες και κύριοι συνάδελφοι, στους Βαλκανικούς Πολέμους το 1913 πήραμε το καλύτερο κομμάτι της Μακεδονίας. Δεν την πήραμε ολόκληρη, όμως πάντα «βάζαμε το κεφάλι μας στην άμμο» και λέγαμε «ας τους λένε όλοι Μακεδονία, αλλά να μην τους λέμε εμείς» και νομίζαμε ότι λύθηκε το πρόβλημα, ενώ απλώς όλοι μας παρέκαμπταν και έτσι de facto απέκτησαν την αποκλειστικότητα του όρου.

Κλείνοντας, κύριε Πρόεδρε, με τη στήριξη της Συμφωνίας των Πρεσπών δεν στηρίζουμε την Κυβέρνηση και γι’ αυτό μην χειροκροτήσετε στο τέλος της ομιλίας μου. Στηρίζουμε τις δικές μας θέσεις ως «Ποτάμι» και τις στηρίζουμε όχι μόνο στα λόγια, αλλά και όταν έρχεται η ώρα του διά ταύτα και άλλοι κάνουν μεταβολή. Δεν είναι το «Ποτάμι» το κόμμα της «σιγουράντζας» και η Συμφωνία των Πρεσπών δεν είναι το νήμα του τερματισμού. Είναι το σφύριγμα της εκκίνησης μιας νέας εποχής, μιας νέας σχέσης, που πρέπει να ζήσουμε δημιουργώντας γέφυρες και όχι τείχη. Πρέπει να γίνουμε κομμάτι μιας ευρωπαϊκής λύσης σε ένα βαλκανικό πρόβλημα και εδώ τίθεται επίσης, το θέμα του τι Ελλάδα ονειρευόμαστε για το μέλλον. Μια Ελλάδα με εθνική αυτοπεποίθηση, εξωστρεφή, πυλώνα σταθερότητας και ηγέτιδα δύναμη στην περιοχή ή μια Ελλάδα φοβική, περίκλειστη και απομονωμένη με το κεφάλι στην άμμο; Εγώ ονειρεύομαι την πρώτη. Ευχαριστώ πολύ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής)**: Τον λόγο έχει η κυρία Αυλωνίτου.

**ΕΛΕΝΗ ΑΥΛΩΝΙΤΟΥ:** Κυρίες και κύριοι Βουλευτές, συζητάμε σήμερα τη Κύρωση της Συμφωνίας των Πρεσπών. Μια συμφωνία ιστορική, μια συμφωνία πατριωτική, μια συμφωνία η καλύτερη απ’ ότι είχε διαμορφωθεί μέχρι τώρα από προηγούμενες κυβερνήσεις, που χάραξαν την εθνική γραμμή, η οποία βάζει τέλος στη διαμάχη για το μακεδονικό ζήτημα που έχει ταλαιπωρήσει τη χώρα πάνω από 100 χρόνια.

Με όσα είχαν προηγηθεί για το μακεδονικό συγκρίνοντας την εθνική γραμμή του 2008, που έθεσε σύνθετη ονομασία, γεωγραφικό προσδιορισμό, erga omnes, τερματισμό αλυτρωτισμού, η Συμφωνία μας κατοχυρώνει πλήρως. Και επιπλέον μας δίνει αυτό που εθεωρείτο αδύνατον. Πρώτον, τη συνταγματική καθιέρωση και του ονόματος και του erga omnes. Δηλαδή, η Δημοκρατία της Μακεδονίας θα ονομάζεται πλέον παντού «Δημοκρατία της Βόρειας Μακεδονίας» μέσα και έξω από την χώρα σε κάθε σημείο και αυτό θα το επιτάσσει το Σύνταγμά της.

Δεύτερον, υπάρχει επίσης επίσημη αναγνώριση από τη γείτονα ότι ουδεμία σχέση έχει με την ελληνική πολιτιστική κληρονομιά. Και επειδή ο κ. Λοβέρδος θέλει να μιλάμε με επιχειρήματα, απαντώ κι εγώ ότι η γλώσσα, ως μακεδονική, καταγράφηκε στην Συνδιάσκεψη του ΟΗΕ στην Αθήνα το 1977, για την τυποποίηση γεωγραφικών ονομάτων και ο εκπρόσωπος της ελληνικής κυβέρνησης, ο αξιότιμος κ. Μπαμπινιώτης, δεν έκανε καμία ένσταση για τη μετάφραση της μακεδονικής γλώσσας στα λατινικά, που υπέβαλε η πρώην Γιουγκοσλαβία. Έκανε τα στραβά μάτια, γιατί η Δύση καλόβλεπε τότε τον Τίτο, που αποκτούσε μια ανεξαρτησία κατά κάποιο τρόπο από τους Ρώσους. Γι’ αυτό και το προσπεράσαμε.

Αλλά ας πάμε και λίγα χρόνια αργότερα, από το 1992 ως το 1994, όπου έγινε η διαδικασία καθορισμού των σχετικών κωδικών ISO και τα αρχικά ΜΚ αναγράφηκαν στους πίνακες του ΟΗΕ μαζί με την αναγνώριση της μακεδονικής γλώσσας και εσείς δεν στείλατε ούτε καν εκπρόσωπο σε αυτή την διαδικασία. Είσαστε απόντες. Με τι ασχολείτο τότε το ΥΠΕΞ μπορείτε να μου πείτε και εσείς, κύριε Κουμουτσάκο και ο κ. Λοβέρδος που έφυγε;

Θα ήθελα να μιλήσω ιδιαίτερα για την αποτυχημένη εξωτερική πολιτική Νέας Δημοκρατίας και ΠΑΣΟΚ, που δυστυχώς αποτύπωσε και χάραξε τη σχέση των δύο χωρών τα τελευταία 27 χρόνια και μας κληρονόμησε ένα πρόβλημα, που όσο εξακολουθούσε να μένει άλυτο, ζημίωνε τη χώρα μας και ευτυχώς το λύνει η σημερινή Συμφωνία.

Ας θυμηθούμε τον κ. Σαμαρά, τον «Μακεδονομάχο», το 1991 όταν μπορούσε να επιβάλει όποιο όνομα ήθελε. Ήταν η μοναδική ευκαιρία που είχαμε, μπορούσε να επιβάλει στη γείτονα όποιο όνομα ήθελε, καθώς οι Γερμανοί επειγόντουσαν για την ανεξαρτησία της Σλοβενίας και της Κροατίας και ήθελαν τη συναίνεσή του και δεν έκανε τίποτα ο «Μακεδονομάχος» μας.

Δεύτερον, ας θυμηθούμε την Επιτροπή Διαιτησίας υπό τον Πατιμπέρ, που συστάθηκε να λύσει νομικά θέματα των νέων χωρών που θα δημιουργούντο και η Ελλάδα δεν έστειλε καν εκπρόσωπο. Τσακωνόσασταν για το ποιον θα στείλετε. Δεν στείλατε κανέναν ή στείλατε, αλλά δεν ήταν ο αρμόδιος που χρειαζόταν, με αποτέλεσμα η Επιτροπή να υποστηρίζει την αναγνώριση της γείτονας με το συνταγματικό της όνομα, Δημοκρατία της Μακεδονίας.

Τρίτον, ας θυμηθούμε, όταν η κυβέρνηση της Νέας Δημοκρατίας απέρριψε το πακέτο Πινέϊρο για λύση στα πλαίσια της Ευρωπαϊκής Ένωσης, όχι του ΟΗΕ, που περιελάμβανε επιβεβαίωση συνόρων, αλλαγή Συντάγματος με αποκήρυξη κάθε εδαφικής διεκδίκησης, απόρριψη κάθε ελληνικού συμβόλου, ενώ πρότεινε το όνομα Nova Macedonia στα σλαβικά. Ας θυμίσουμε τότε, λοιπόν, που η γείτονα εντάχθηκε ως πλήρες μέλος στον ΟΗΕ με το όνομα FYROM, Πρώην Γιουγκοσλαβική Δημοκρατία της Μακεδονίας, που κι εμείς συνυπογράψαμε και αποδεχθήκαμε και κληθήκαμε μαζί με όλες τις κυβερνήσεις να λύσουμε το θέμα της αναγνώρισης.

Ας θυμηθούμε, λοιπόν, τι κάνατε τότε Νέα Δημοκρατία και ΠΑ.ΣΟ.Κ., που δημιουργήσατε και καλλιεργήσατε ένα κλίμα εθνικιστικής υστερίας για καμία χρήση του ονόματος «Μακεδονία» και τα παράγωγά του, που κορυφώθηκε με εμπάργκο που επέβαλε η τότε κυβέρνηση του ΠΑΣΟΚ, στερώντας την οικονομική επιβίωση της γείτονας, με αποτέλεσμα να καλύψουν τον εφοδιασμό της οι γειτονικές χώρες και πρώτη και καλύτερη η Τουρκία, να ζημιωθούμε οικονομικά, αλλά και να καταλήξουμε στο ευρωπαϊκό δικαστήριο.

Έτσι φθάσαμε στην ενδιάμεση Συμφωνία το 1995, που επέτρεψε στις δύο χώρες να αναπτύξουν σχέσεις, αφήνοντας το ονοματολογικό σε εκκρεμότητα. Ας δούμε, λοιπόν, τι χάσαμε όσο το θέμα παρέμενε άλυτο. Τεράστια σπατάλη σε διπλωματικό κεφάλαιο, πολυδάπανη διαφημιστική εκστρατεία να πείσουμε τον υπόλοιπο πλανήτη να μην αναγνωρίσει την FYROM με τη συνταγματική της ονομασία, όπου αποτύχαμε, κύριοι, αφού 140 χώρες την αναγνώρισαν ως «Δημοκρατία της Μακεδονίας», μεταξύ αυτών και οι μεγαλύτερες χώρες του πλανήτη. Αποδυναμώσαμε τον γεωπολιτικό μας χώρο στα Βαλκάνια και ενισχύσαμε την επιρροή της Τουρκίας στα βόρεια σύνορά μας. Με το εμπάργκο προκαλέσαμε αστάθεια σε αυτή τη χώρα, που είναι ζωτικής σημασίας για εμάς, αφού η επέκταση της επιρροής μας στα Βαλκάνια περνάει μέσα από αυτήν. Δηλαδή, για να σας το πω με λίγα λόγια, αν δεν υπήρχε αυτή η χώρα, έπρεπε να την εφεύρουμε.

Κυρίες και κύριοι Βουλευτές, ιδιαίτερα εσείς της Νέας Δημοκρατίας και του ΠΑΣΟΚ αποτύχατε στη διαχείριση του ονοματολογικού του θέματος, γιατί το μυαλό σας δεν ήταν να λύσετε το θέμα υπερασπιζόμενοι τα συμφέροντα του ελληνικού λαού, το μυαλό σας ήταν σε μικροπολιτικές σκοπιμότητες και ίντριγκες και σε ψηφοθηρικούς ανταγωνισμούς, που είτε δεν ήσασταν παρόντες όταν έπρεπε να υπηρετήσετε τα συμφέροντα του ελληνικού λαού είτε αντιδρούσατε ανταγωνιζόμενοι τις ψήφους με εθνικιστικές υστερίες και δεν μπορούσατε να δείτε ψύχραιμα τα πραγματικά και ωφέλημα συμφέροντα για τη χώρα. Δυστυχώς, το ίδιο κάνετε και τώρα και αυτή τη στιγμή δεν σας ενδιαφέρει να δείτε τη Συμφωνία και κρύβεστε πίσω από κάθε διαδικαστικό, λαϊκιστικό και κάθε είδους τερτίπι και αυτό που σας ενδιαφέρει είναι να «πέσει» ο Τσίπρας. Εγώ σας λέω συνεχίστε να ψηφοθηρείτε υιοθετώντας αυτή την εθνικιστική ρητορεία και μόνο την ψήφο σας θα βρείτε στην κάλπη. Σας ευχαριστώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Γεωργιάδης.

**ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ:** Κυρίες και κύριοι συνάδελφοι, ζήσαμε όλοι μια πολύ μεγάλη φασαρία εδώ, στην έναρξη της Επιτροπής και εγώ, όπως θα διαπιστώσατε, παρόλο που γενικά μου αρέσουν οι φασαρίες – και δεν το έχω κρύψει αυτά τα 11 χρόνια που είμαι Βουλευτής – έμεινα τελείως αμέτοχος και θα σας πω ειλικρινά γιατί και κυρίως, θα απευθυνθώ στον κ. Μαυρωτά, που τον θεωρώ άνθρωπο καλών προθέσεων και θέλω να του αποδείξω ότι κάνει πολύ μεγάλο λάθος. Είναι μια ημέρα πένθους για την Ελλάδα σήμερα, δεν είναι ημέρα ούτε για φασαρία ούτε για σόου. Είναι μια ημέρα πένθους, όχι γιατί πρόκειται να διαπράξετε μια προδοσία, εγώ ποτέ δεν έχω χρησιμοποιήσει αυτόν τον όρο και δεν πιστεύω σε αυτούς τους όρους, τους θεωρώ εξαιρετικά επιζήμιους, αλλά γιατί είστε έτοιμοι να διαπράξετε ένα τεράστιο σφάλμα.

Ένα τεράστιο σφάλμα, κύριε Υπουργέ, που δυστυχώς κανένας στο μέλλον δεν θα μπορεί να διορθώσει, διότι από τη στιγμή που θα ψηφιστεί και θα κυρωθεί αυτή η Συμφωνία, ό,τι και να γίνει στο μέλλον ακόμη και αν διαλυθεί αυτό το κράτος, οι ιστορικοί του μέλλοντος για τα επόμενα χιλιάδες χρόνια θα γυρνάνε σε αυτά τα κείμενα και θα ξέρουν ότι η Ελλάδα αναγνώρισε στους κατοίκους των Σκοπίων το δικαίωμα να είναι Μακεδόνες και να μιλούν τη μακεδονική γλώσσα και αυτό δεν μπορεί να το αλλάξει, κύριε Μαυρωτά, ούτε το «Ποτάμι», αφού το ψηφίσει. Αλλά ας πάρουμε τα πράγματα από την αρχή, για να καταλάβουμε τι είναι αυτό που κάνετε.

Κατ’ αρχάς, μια εισαγωγική παρατήρηση στον στόμφο της κυρίας Αναγνωστοπούλου, της Εισηγήτριας του ΣΥΡΙΖΑ, η οποία πραγματικά με εξέπληξε με αυτά, που είπε. Πρώτα από όλα δεν σας δίνει κανένας το δικαίωμα, κυρία Αναγνωστοπούλου, να μας κάνετε μαθήματα ενότητας του ελληνικού λαού και μάλιστα, με το ύφος που το κάνατε, με τον τρόπο που το κάνατε και με τα ιστορικά παραδείγματα που χρησιμοποιήσατε σε μια τέτοια συζήτηση.

Εγώ, επειδή πιστεύω πράγματι ότι αυτή η συζήτηση πρέπει να γίνει χωρίς να την φορτίζουμε με τα σφάλματα του παρελθόντος, δεν θα αναφερθώ στο ΕΑΜ και στο ρόλο εκείνης της εποχής, ούτε στο ΝΟΦ ούτε στο ΣΝΟΦ ούτε στην 5η Ολομέλεια ούτε σε τίποτα από όλα αυτά, αλλά αποτελεί μνημείο θράσους να έρθεις σε αυτή την Αίθουσα, να εκπροσωπείτε αυτό το παρελθόν και να κάνετε στη δική μας παράταξη αυτές τις υποδείξεις. Θα σταματήσω εδώ, γιατί δεν θέλω να χάσουμε χρόνο μιλώντας για αυτά, στα οποία θα έπρεπε να είχατε ζητήσει συγνώμη, αφού αποφασίσατε να εκπροσωπήσετε αυτή την πλευρά σε αυτή τη συζήτηση περί μακεδονικού.

Κύριε Υπουργέ, θα ήθελα να δούμε τώρα τα επιχειρήματα ένα προς ένα. Πρώτα απ' όλα, μεγάλη συζήτηση έγινε για το 1977 και ότι αναγνωρίστηκε – δήθεν – από την Ελλάδα η ύπαρξη μακεδονικής γλώσσας. Το έχετε βάλει και μέσα στη Συμφωνία των Πρεσπών, προφανώς, κατά δική σας απαίτηση, όχι των Σκοπιανών, για να μπορέσετε να δώσετε μια νομιμοποιητική βάση σε αυτό που κάνετε. Καταθέτω για τα πρακτικά της Βουλής όλη την απόφαση του 1977 και θα ήθελα να δοθεί ένα αντίγραφο στον κ. Υπουργό και να μας υποδείξει σε ποιο σημείο γράφει ότι η Ελλάδα αναγνώρισε τη μακεδονική γλώσσα.

Για να ξέρει ο ελληνικός λαός, το μόνο το οποίο συμβαίνει σε αυτό το κείμενο είναι ότι κατετέθη η έκθεση της τότε Γιουγκοσλαβίας και δόθηκε η άδεια της μεταγραφής των ονομασιών των πόλεών τους από το Κυριλλικό αλφάβητο στο Λατινικό. Καμία αναφορά δεν υπάρχει στην αναγνώριση μακεδονικής γλώσσας και φυσικά, ούτε και θα μπορούσε να υπάρξει, γιατί το συγκεκριμένο forum δεν είχε αυτή τη δικαιοδοσία. Επομένως, το βασικό σας επιχείρημα – το οποίο λέτε συνεχώς ο Τσίπρας, ο Κοτζιάς, ο Κατρούγκαλος – είναι απολύτως ψευδές και προκαλώ τον κ. Υπουργό να μου βρει την παράγραφο, στην οποία, αναφέρεται ότι η Ελλάδα αναγνωρίζει μακεδονική γλώσσα, όπως ψευδώς έχει γράψει στη Συνθήκη των Πρεσπών. Η Συνθήκη των Πρεσπών έχει ένα ψέμα μέσα, δεν υπάρχει πουθενά σε κανένα σημείο.

Δεύτερον, ο κ. Τσίπρας, ο κ. Κατρούγκαλος και γενικά όλοι εσείς ξέρετε ότι στην πραγματικότητα αυτή η Συμφωνία αναγνωρίζει μακεδονικό έθνος. Όμως, το κρύβετε πίσω από μια τεχνική λεπτομέρεια. Ποιο είναι το βασικό σας επιχείρημα, το οποίο έχει πει ο κ. Τσίπρας ουκ ολίγες φορές στον κ. Μητσοτάκη; «Κύριε Μητσοτάκη», λέει ο κ. Τσίπρας «το nationality είναι ιθαγένεια, δεν είναι εθνικότητα» και μάλιστα έχει δείξει και την ταυτότητα την ελληνική, που λέει nationality στην ιθαγένεια.

Ας υποτεθεί ότι αυτό που λέτε είναι αληθές και αυτό που αναγνωρίζει η Συμφωνία είναι μόνο η ιθαγένεια και όχι η εθνικότητα. Θα ήθελα να απαντήσετε στο Σώμα, κύριε Υπουργέ, εφόσον δεν αναγνωρίζεται εθνότητα μακεδονική, αλλά μόνο ιθαγένεια, οι σλαβικής καταγωγής κάτοικοι των Σκοπίων, κατά τη γνώμη σας, ποια εθνότητα εκπροσωπούν; Ποια εθνότητα εκπροσωπούν για την ελληνική κυβέρνηση και θα εκπροσωπούν για την ελληνική κυβέρνηση από εδώ και εμπρός οι σλαβικής καταγωγής κάτοικοι της Βορείου Μακεδονίας, σύμφωνα με τη Συμφωνία των Πρεσπών, που θα έχουν τη μακεδονική ιθαγένεια, αλλά δεν μας έχετε πει ποια εθνότητα έχουν. Όσοι ανήκουν στο αλβανικό έθνος, κύριε Μαυρωτά, λένε υπερήφανα ότι είναι Αλβανοί. Αυτοί που ανήκουν στη σλαβική φυλή, ποια εθνότητα έχουν, κύριε Μαυρωτά, μετά από αυτή τη Συμφωνία και για την Ελλάδα;

Για να μην κοροϊδευόμαστε, λοιπόν, το «Σλάβοι» είναι φυλή, δεν είναι εθνότητα. Σλάβοι είναι και οι Βούλγαροι, Σλάβοι είναι και οι Σέρβοι, Σλάβοι είναι και οι Ρώσοι. Ποια εθνότητα σας είπα. Ή θα πείτε ότι είναι μια από τις υπαρκτές εθνότητες, είναι Βούλγαροι, είναι Σέρβοι, είναι Ρώσοι ή θα πείτε μια ξεχωριστή εθνότητα. Ποια ξεχωριστή; Τι όνομα έχει; Πώς λέγεται; Επομένως, μην κοροϊδευόμαστε. Αυτή η Συμφωνία, στην πραγματικότητα, ό,τι και να λέτε, αναγνωρίζει μακεδονική εθνότητα και αυτό, κύριε Μαυρωτά, που επαναλαμβάνω ότι εκτιμώ απολύτως την καλή σας πρόθεση και δε σας θεωρώ καθόλου προδότη, πιασμένο ή τίποτα απ' όλα αυτά, όμως, κάνετε λάθος, γιατί ποτέ δεν θα μπορεί να το αλλάξει αυτό η Ελλάδα. Ακόμη και να διαλυθεί αυτό το κράτος στο μέλλον, πάλι δεν θα μπορούμε να το αλλάξουμε, επειδή εσείς θα έχετε ψηφίσει λάθος και παίρνετε μια τεράστια ευθύνη πάνω σας, που δεν σας αναλογούσε. Λάθος κάνετε και είναι κρίμα που συνδέετε την πολιτική σας καριέρα με αυτό.

Αυτοί είναι ούτως ή άλλως υποκριτές. Ξέρετε πώς φαίνεται η υποκρισία τους; Σε αυτή εδώ την αίθουσα, στην Επιτροπή Αναθεώρησης του Συντάγματος δεν έχει εισηγηθεί ο κ. Κατρούγκαλος στην Αναθεώρηση του Συντάγματος να μπει η δυνατότητα συλλογής 500.000 υπογραφών, για να γίνεται δημοψήφισμα για εξαιρετικά σημαντικό εθνικό θέμα; Ο κ. Κατρούγκαλος μας έλεγε εδώ ότι με 500.000 υπογραφές για εθνικό θέμα θα πρέπει να γίνεται υποχρεωτικά δημοψήφισμα και αυτό θα πρέπει να το βάλουμε στο Σύνταγμα. Και μάλιστα, για να δείτε πόσο υποκριτές είναι, στην ίδια πρόταση, για εξαιρετικό κοινωνικό θέμα έχουν βάλει 1.000.000 υπογραφές, αλλά για εθνικό θέμα, επειδή αναγνωρίζουν δήθεν τις ευαισθησίες του ελληνικού λαού, βάζουν 500.000 υπογραφές.

Και ρωτώ τώρα τους δημοκράτες του ΣΥΡΙΖΑ, τον κ. Δρίτσα: Γιατί, κύριε Δρίτσα, στο Σύνταγμα θέλετε να βάλετε υποχρεωτικά με 500.000 υπογραφές τη διενέργεια δημοψηφίσματος, αλλά τώρα, που είχατε 500.000 ανθρώπους έξω από τη Βουλή, δεν θέλετε να κάνετε δημοψήφισμα; Δεν είναι αυτό οφθαλμοφανής υποκρισία; Γιατί, στην πραγματικότητα, κυρία Αναγνωστοπούλου, αυτό είστε. Υποκριτές.

Και πού έγκειται η υποκρισία σας; Η υποκρισία σας έγκειται σε αυτό, που σας είπε προηγουμένως ο κ. Κουμουτσάκος και δήθεν εκνευριστήκατε. Ακούστε και ποια είναι η μεγάλη μας διαφορά. Τι εκπροσωπούμε, δηλαδή, εδώ. Εμείς δεν θέλουμε καθόλου τον όρο «Μακεδονία» σε αυτό το όνομα. Ποτέ δεν το θέλαμε. Ούτε στο Βουκουρέστι ούτε ποτέ. Εάν το δεχόμασταν, θα το δεχόμασταν ως όρο εθνικού συμβιβασμού, με πολύ μεγάλο πόνο.

Εσείς και η παράταξη που εκπροσωπείτε, ξέρετε τι είναι; Δεν είναι η παράταξη μόνο που έχει ψηφίσει αυτό, που είπε πριν ο κ. Κουμουτσάκος. Ξέρετε τι έχετε κάνει; Έχετε πάει η νεολαία του κόμματος σας – επειδή μιλήσατε για το εάν είναι θέση κόμματος – σε κατασκήνωση στη Μακεδονία, για να δείξει ότι σέβεται τα δικαιώματα αυτοπροσδιορισμού του μακεδονικού λαού. Ή δεν το ξέρετε; Με τον κ. Τζανακόπουλο παρόντα. Άρα, ποια είναι η διαφορά μας; Εσάς δεν σας νοιάζει το όνομα Μακεδονία. Δεν σας ενδιαφέρει. Δεν σας πειράζει καθόλου. Δεν έχετε κάνει κανένα συμβιβασμό. Ποτέ δεν πιστεύατε σε τίποτα από όλα αυτά. Για σας όλα αυτά ήταν ακατανόητα.

Και ποια είναι η ατιμία που κάνετε, ενώ δεν έχετε τη δημοκρατική νομιμοποίηση, κύριε Αμανατίδη, για να το ψηφίσετε; Και δεν έχετε τη δημοκρατική νομιμοποίηση για δύο λόγους:

**ΙΩΑΝΝΗΣ ΑΜΑΝΑΤΙΔΗΣ:** *Ομιλών εκτός μικροφώνου*

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ο πρώτος λόγος είναι ότι ποτέ δεν σας ένοιαξε τίποτα απ' όλα αυτά. Μάλλον για την ιστορική παράταξη που εκπροσωπείτε, που ούτως ή άλλως δεν την ένοιαζε ποτέ αυτό το ζήτημα ή την ένοιαζε με πολύ λάθος τρόπο, αυτόν που μας ανέπτυξε η κυρία Αναγνωστοπούλου.

Και ο δεύτερος λόγος είναι, για να συνεννοούμαστε, διότι ποτέ δεν είπατε στον ελληνικό λαό ότι ζητάτε την ψήφο του, για να κάνετε αυτό το πράγμα.

Άρα, νομοθετείτε με έξι αποστάτες βουλευτές – δεν μπαίνω σε αυτά που είπε ο Καμμένος, σήμερα, γιατί τον θεωρώ συνυπεύθυνο – ένα θέμα, για το οποίο δεν λάβατε δημοκρατική νομιμοποίηση, με 500.000 λαού στους δρόμους, ενώ εσείς έχετε πει ότι με 500.000 και πάνω, πρέπει να γίνεται, υποχρεωτικά, δημοψήφισμα.

Γι' αυτό είστε υποκριτές, κύριε Αμανατίδη, κυρία Αναγνωστοπούλου, κύριε Δρίτσα, κύριε Κατρούγκαλε. Και ελπίζω, κύριε Μαυρωτά, να μην κάνετε αυτό το λάθος, έστω και την τελευταία στιγμή. Ευχαριστώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε τον κ. Γεωργιάδη. Τον λόγο έχει η κυρία Αναγνωστοπούλου, για ένα λεπτό.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Ευχαριστώ, κύριε Πρόεδρε. Να ξεκινήσω, κύριε Γεωργιάδη, αφού χειροκρότησε η Νέα Δημοκρατία.

Ξεκίνησα την Εισήγησή μου εγώ λέγοντας – αν ακούτε, κύριε Γεωργιάδη – ότι καμία δημοκρατικά εκλεγμένη Κυβέρνηση αυτού του τόπου δεν εκχώρησε ούτε εθνικό έδαφος ούτε Ιστορία ούτε τίποτα. Προφανώς αναφερόμουν και στη Νέα Δημοκρατία.

Εσείς, με όλα αυτά που είπατε, θέλετε να δείξετε – και εκεί είναι η μεγάλη μας διαφορά – ότι αυτή η Αριστερά προδίδει διαχρονικά. Δεν την ενδιαφέρει η Μακεδονία, δεν την ενδιαφέρει τίποτα απ' όλα αυτά.

***Θόρυβος στην αίθουσα***

Συγνώμη, μιλάω τώρα. Μιλήσατε, είπατε ό,τι είπατε, ότι δεν ενδιαφέρει τίποτε από όλα αυτά. Θέλετε, λοιπόν, να φτιάξετε δύο μέτωπα: τους εθνικούς μειοδότες και τους πατριώτες. Εγώ, απολύτως, όχι μόνο το απέφυγα, το καταδίκασα αυτό και το ξέρετε. Υπάρχει στα Πρακτικά της Βουλής.

Δεύτερο θέμα. Από πότε η θέση της Νέας Δημοκρατίας δεν ήταν σύνθετη ονομασία, για να το ξέρουμε; Και ότι δεν ήθελε ποτέ τον όρο «Μακεδονία»; Εάν αυτή δεν ήταν η εθνική γραμμή, πρέπει να μας το πει η Νέα Δημοκρατία, εδώ πέρα, για να το ξέρουμε πάρα πολύ καλά.

Και ένα τελευταίο σημείο, διότι δεν πρέπει να μένουν, κύριε Πρόεδρε, συγνώμη. Έχουν, βάσει του διεθνούς Δικαίου, τα έθνη, οι λαοί, το δικαίωμα στον αυτοπροσδιορισμό;

Τα κράτη, όταν κάνουν συμφωνίες, δεν κάνουν για θέματα, τα οποία αναγνωρίζονται σε διεθνές επίπεδο; Άρα, λοιπόν, κατά τον κ. Γεωργιάδη…

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Υποθέτω, ρητορικό το ερώτημα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Βεβαίως, είναι ρητορικό.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ο κ. Κουμουτσάκος έχει τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κυρία Αναγνωστοπούλου, το δικαίωμα του αυτοπροσδιορισμού, όπως ξέρετε, σε μεγάλο βαθμό είναι ατομικό, δεν είναι συλλογικό. Πρώτα απ’ όλα αυτό. Τα άτομα μπορούν να αυτοπροσδιορίζονται. Όχι οι συλλογικότητες.

Αλλά και αυτό να συμβαίνει, δεν έχετε κατανοήσει την κριτική μας στο σημείο αυτό. Δεν είναι ότι αυτοί λέγονται κάπως, οι γείτονές μας. Είναι ότι η Ελλάδα για πρώτη φορά αναγνωρίζει τον δικό τους αυτοπροσδιορισμό, που λέτε εσείς. Αυτή είναι η μεγάλη διαφορά. Αυτό δημιουργεί παρεπόμενα…

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Κύριε Κουμουτσάκο, έχουμε όλο τον χρόνο στην Ολομέλεια αυτά να αναλυθούν και να διαλευκανθούν. Ο κ. Κατρούγκαλος έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Θα είμαι αναλυτικός ως προς την πλευρά των επιχειρημάτων στη δευτερολογία μου, επειδή όμως κατατέθηκε ένα έγγραφο ελλειμματικό, το οποίο δεν μπορώ να σχολιάσω, για τη γλώσσα – δεν φαίνεται πού εντάσσεται, δεν φαίνεται το context του – επανακαταθέτω το έγγραφο που είχε ήδη κατατεθεί στη συζήτηση κατά τη διαδικασία μομφής της Νέας Δημοκρατίας τον Ιούνιο, από το Γραφείο τυποποίησης των Ηνωμένων Εθνών, όπου εμφανίζεται η γλώσσα ως «μακεδονική», με status 2010 και αναφορά στις προηγούμενες αποφάσεις.

Επιφυλάσσομαι να καταθέσω και άλλα έγγραφα, απλώς τώρα λόγω της αμεσότητας της απάντησης καταθέτω αυτή την αναφορά.

Για τα θέματα της ιθαγένειας, στα οποία και μόνο αναφέρεται η Σύμβαση, να σας πω ότι δεν χρειάζεται να επεκταθώ περισσότερο. Δεν υπάρχει καμία αναφορά σε εθνότητα. Το σύνταγμα της γειτονικής χώρας περιγράφει το κράτος ως πολυεθνοτικό και εκεί έχει αναφορές στο τι συνίσταται ο κάθε λαός…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** «Μακεδόνες» τους λέει…

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Εμείς, λοιπόν, με τη Συνθήκη των Πρεσπών δεν αναφερόμαστε καθόλου στα θέματα αυτά, ακριβώς γιατί ούτε αναγνωρίζουμε ούτε θέλουμε να αναγνωρίσουμε ούτε είναι ο ρόλος των διεθνών συνθηκών να αναφέρονται σε θέματα εθνότητας, αλλά μόνο σε θέματα νομικά. Τα κράτη αναγνωρίζουν κράτη, τα κράτη δεν αναγνωρίζουν λαούς.

Ως προς το δημοψήφισμα, η δική μου η άποψη είναι υπέρ του δημοψηφίσματος. Η δική σας δεν νομίζω ότι είναι. Αν είναι να το δούμε στην διαδικασία αναθεώρησης. Όμως, είναι σαφές ότι θα ήταν εξαιρετικά παράδοξο να ψηφίσει ένας λαός για το όνομα του κράτους ενός άλλου λαού.

Δεύτερον, ενώ εγώ εξακολουθώ να είμαι οπαδός της δυνατότητας να ενισχύεται η αντιπροσωπευτική δημοκρατία με θεσμούς άμεσης, θέλω αυτό να γίνεται όταν υπάρχει δυνατότητα λογικής και ψυχρής κρίσης, με σύγκρουση επιχειρημάτων και όχι όταν κυριαρχεί το θυμικό, όπως αναπόφευκτα συμβαίνει στην περίπτωση αυτή.

Τέλος, να σας πω ότι χαίρομαι που δεν αναφερθήκατε στον όρο «προδοσία», όπως άλλοι συνάδελφοί σας. Θα σας θυμίσω όμως ότι έχετε μιλήσει για ένα πρωθυπουργό, που ξεπούλησε τη Μακεδονία.

**ΙΩΑΝΝΗΣ ΑΜΑΝΑΤΙΔΗΣ:** Για τον Καραμανλή.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Αφού το αρνείστε, θα με αναγκάσετε να αναφερθώ ρητά. Εγώ δεν ήθελα το αναφέρω, γιατί πράγματι θέλω οι τόνοι να είναι χαμηλοί. Υπάρχει βίντεο, όπως γνωρίζετε, από τις 6 Ιουλίου του 2007, στο οποίο – μπορείτε να το δείτε και στα tweet, τα οποία έχουν κατ’ εξοχήν κυκλοφορήσει – που αναφέρεστε στην αποδοχή της σύνθετης ονομασίας από τον Κώστα Καραμανλή, λέγοντας «αυτή η απίστευτη υποχώρηση, αυτή η απίστευτη κωλοτούμπα του Μακεδόνος – τρομάρα του – πρωθυπουργού, του Κώστα Καραμανλή, ο οποίος μπαίνει στην ιστορία ως πρωθυπουργός που ξεπούλησε τη Μακεδονία, γίνεται ακόμα χειρότερη με την πρόστυχη πράξη του να κάνουν το άσπρο-μαύρο και να προσπαθήσουν να παρουσιάσουν την άτακτη υποχώρηση σε επιτυχία».

Είχα προσωπική πρόκληση και δικαιούμαι να την επιστρέψω. Εγώ πράγματι πιστεύω ότι ο χώρος σας, συνάδελφοι της Νέας Δημοκρατίας, ήταν υπέρ της σύνθετης ονομασίας. Αυτή ήταν πάγια η θέση σας. Το τελευταίο διάστημα, όμως, ακούω να επικρατεί η αντίθετη άποψη, αυτή που στήριζε ο κ. Γεωργιάδης. Θα ήθελα, λοιπόν – γιατί προφανώς θα απαντήσει – στην απάντησή του να μου πει εάν πιστεύει ότι η σύνθετη ονομασία είναι πράγματι η εθνική γραμμή ή όχι.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει η κυρία Αικατερίνη Ιγγλέζη.

**ΑΙΚΑΤΕΡΙΝΗ ΙΓΓΛΕΖΗ:** Κυρίες και κύριοι συνάδελφοι, στη σημερινή μου τοποθέτηση δεν θα ήθελα να επαναλάβω τα όσα κερδίζει η ελληνική πλευρά με τη Συμφωνία των Πρεσπών. Τα θέματα που αφορούν εξάλλου στην απαλοιφή του αλυτρωτισμού, τη μη διεκδίκηση αλλαγής συνόρων, τη μη χρήση συμβόλων εις βάρος μας, τη μη οικειοποίηση της ελληνικής κληρονομιάς, το να μην τίθενται ζητήματα μειονότητας και όλα τα άλλα είναι πάρα πολύ σημαντικά. Αποτελούν επιτυχία της Ελληνικής Κυβέρνησης και της ελληνικής εξωτερικής πολιτικής, έχουν όμως αναλυθεί και συζητηθεί εκτενώς.

Αντίθετα, θα ήθελα να σταθώ στη σημασία της εξομάλυνσης των διμερών σχέσεων με τον βόρειο γείτονά μας. Εδώ και τρεις, σχεδόν, δεκαετίες έχουμε γίνει μάρτυρες της αποτυχίας διαδοχικών κυβερνήσεων να λύσουν μέσα από την άσκηση αποτελεσματικής εξωτερικής πολιτικής το ονοματολογικό. Ναι, μεν οι συνθήκες δεν ήταν πάντοτε ευνοϊκές, ο χρόνος, όμως, που αφέθηκε να περάσει, λειτούργησε εις βάρος μας στη συγκεκριμένη περίπτωση.

Θυμίζω ότι περισσότερες από 135 χώρες έχουν αναγνωρίσει τη γείτονα ως «Δημοκρατία της Μακεδονίας», συνάμα όμως, αυτή η μακρόχρονη διένεξη δεν έχει επιτρέψει και στις σχέσεις των χωρών μας να αναπτύξουν το πλήρες δυναμικό τους. Η συνεργασία σε πολλά επίπεδα παραμένει προβληματική και αυτό αφορά και στην οικονομική συνεργασία. Εδώ, ίσως να αναρωτηθεί κάποιος για ποιο λόγο θα πρέπει η Ελλάδα να προχωρήσει σε ένα συμβιβασμό; Τι έχει να κερδίσει; Για ποιο λόγο να μη συνεχίσει να λειτουργεί, όπως στο παρελθόν; Τι μπορεί να προσφέρει στη χώρα μας η συνεργασία με τη γείτονα; Ας το ξεκαθαρίσουμε, λοιπόν.

Ας ξεκινήσουμε τη βασική παραδοχή ότι οι σχέσεις καλής γειτονίας είναι ζωτικής σημασίας, τόσο για την ευημερία, τη σταθερότητα, αλλά και την οικονομική ανάπτυξη μιας χώρας. Έτσι, ενώ τα Βαλκάνια είναι ζωτικός χώρος για την Ελλάδα, είναι ο χώρος που μας ενώνει με την Κεντρική και Βόρεια Ευρώπη, είναι γειτονιά μας, είναι παράλληλα και ένας χώρος που έχει επανειλημμένα χαρακτηρισθεί ως πυριτιδαποθήκη της Ευρώπης. Και αν θεωρούμε ότι η χώρα μας μπορεί να λειτουργεί ανεπηρέαστη μέσα σε ένα περιβάλλον εντάσεων, μίσους και διαιώνισης προβλημάτων, τότε βρισκόμαστε πράγματι σε λάθος δρόμο.

Η Συμφωνία των Πρεσπών είναι μια Συμφωνία που υπογράφτηκε στη βάση της ελευθερίας, της υπευθυνότητας και έρχεται να συμβάλει στη σταθερότητα και την ασφάλεια της ευρύτερης περιοχής. Η συμφιλίωση μεταξύ Αθήνας και Σκοπίων είναι αμοιβαία επωφελής, καθώς με την επίλυση των διαφορών μας ανοίγουν νέοι δρόμοι για τη συνεργασία και την κοινωνική ευημερία των δύο χωρών, αλλά και των Βαλκανίων, γενικότερα.

Η χώρα μας βγαίνει κερδισμένη, όχι μόνο γιατί καταφέρνει να επιτύχει ένα εθνικό στόχο με παραχωρήσεις από την άλλη πλευρά, που δεν θα γινόταν ποτέ αποδεκτές στο παρελθόν, αλλά και γιατί η εξομάλυνση των σχέσεων θα διευκολύνει την επιχειρηματική δραστηριότητα, που έχει αναπτυχθεί, παρά τις δυσκολίες, ανάμεσα στις δύο χώρες.

Ας μην ξεχνάμε ότι ο ετήσιος όγκος των εμπορικών συναλλαγών ανάμεσα στην Ελλάδα και τη Βόρεια Μακεδονία φτάνει – και ίσως και να ξεπερνάει – τα 600 εκατομμύρια ευρώ. Πολλές ελληνικές εταιρίες είναι από τους μεγαλύτερους επενδυτές στη γειτονική χώρα, με παρουσία στον τραπεζικό τομέα, στον τομέα των πετρελαιοειδών, στη βιομηχανία της κλωστοϋφαντουργίας και αλλού. Με την επίτευξη συμβιβαστικής λύσης, η Ελλάδα μπορεί πραγματικά να μετεξελιχθεί σε διαμετακομιστικό και ενεργειακό κόμβο στην Ευρώπη. Μπορεί και θα ανοίξει ο δρόμος για νέες συνεργασίες για την κατασκευή νέων υποδομών που θα ενώνουν τις χώρες μας και την Ελλάδα με την υπόλοιπη Ευρώπη, που θα μετατρέψουν τη Θεσσαλονίκη σε πραγματική πρωτεύουσα των Βαλκανίων και το λιμάνι της σε ισχυρό εμπορικό κόμβο. Ανοίγει ο δρόμος και για άλλου είδους συνεργασίες, για παράδειγμα, στον τομέα του περιβάλλοντος και τη σωστή διαχείριση και προστασία των υδατικών πόρων. Πώς θα αντιμετωπιστούν τα μεγάλα προβλήματα που προκύπτουν, για παράδειγμα, από την ρύπανση του Αξιού, αν όχι μέσα από τη διακρατική συνεργασία και την κοινή δράση των χωρών μας;

Για να μην μακρηγορώ, το διακύβευμα της Συμφωνίας των Πρεσπών είναι πολύ σημαντικό.

Εμείς είμαστε η Κυβέρνηση, που στη βάση της συναίνεσης επιδιώξαμε έναν αμοιβαία επωφελή ειρηνικό συμβιβασμό με τους γείτονές μας. Το βλέμμα μας είναι στραμμένο στο μέλλον και όχι στο παρελθόν. Επιδιώκουμε η χώρα μας να έχει ένα αναβαθμισμένο ρόλο διεθνώς και να συμβάλλει ουσιαστικά στην ειρήνη, τη σταθερότητα και την ευημερία των χωρών των Βαλκανίων. Έχουμε ήδη κατορθώσει να βγάλουμε τη χώρα μας από τη μέγγενη της οικονομικής κρίσης και της επιτροπείας και με σταθερά βήματα προχωράμε στην οικοδόμηση εμπιστοσύνης, κλίματος συνεργασίας και καλής γειτονίας με τους λαούς των Βαλκανίων. Επιλέγουμε το δρόμο της υπεύθυνης πολιτικής, υπογράφουμε συμβόλαιο κατά του εθνικισμού και υπέρ της φιλίας των λαών των χωρών μας για ένα αμοιβαία επωφελές κοινό μέλλον. Ευχαριστώ πολύ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε την κυρία Ιγγλέζη. Τον λόγο έχει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Υπουργέ, ομολογώ ότι με εκπλήξατε. Εσείς και γενικά ο ΣΥΡΙΖΑ να μιλά σε εμένα για προηγούμενες δηλώσεις; Θέλετε να αρχίσουμε να μιλάμε για το τι έχετε δηλώσει εσείς στο τραπεζάκι του Συντάγματος, στην πλατεία των αγανακτισμένων, όταν φώναζαν «να καεί, να καεί……..η Βουλή» και να καταργηθεί το «μνημόνιο με ένα νόμο και ένα άρθρο»; Εσείς θα μιλήσετε σε εμένα για προηγούμενες δηλώσεις; Είσαστε με τα καλά σας;

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Αν κατάλαβα καλά, κύριε Γεωργιάδη, δεν μίλησε ο κ. Υπουργός …..

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Διάβασε προηγούμενη δήλωσή μου. Αναφέρομαι κι εγώ σε προηγούμενες δηλώσεις του, κύριε Πρόεδρε, και παρακαλώ να μην με ξαναδιακόψετε. Ο κ. Κατρούγκαλος ήταν στο τραπεζάκι του Συντάγματος, στην πλατεία των αγανακτισμένων μαζί με την Χρυσή Αυγή, που θα καταργούσαν το μνημόνιο με ένα νόμο και ένα άρθρο. Άρα, παρακαλώ πολύ, όταν μιλά κάποιος για προηγούμενες δηλώσεις ενός άλλου, να κοιτά τον εαυτό του στον καθρέπτη.

Πάω και στην ουσία, που δεν θέλω να αποφύγω. Εγώ, κύριε Κατρούγκαλε, ως πολιτικός αντίπαλος του Κώστα Καραμανλή, τότε, πίεζα για να μην περάσει η σύνθετη ονομασία, με την οποία εξαιρετικά διαφωνούσα. Όπως σας είπα και πριν η μεγάλη διαφορά των δύο παρατάξεων είναι ότι για τη Νέα Δημοκρατία η σύνθετη ονομασία ήταν ένας επώδυνος συμβιβασμός για να λυθεί ένα πρόβλημα, ενώ για εσάς είναι μια ευχαρίστηση, γιατί αποτελεί συνέχεια της ιδεολογίας, που εκπροσωπείτε. Αυτή είναι η βασική μας διαφορά, για να συνεννοούμαστε.

Ως προς αυτό, που μου απαντήσατε. Σας ενημερώνω ότι το χαρτί, που κατέθεσε ο κ. Τσίπρας στην Ολομέλεια της Βουλής, προχθές, γράφει από την επίσημη στατιστική τους υπηρεσία ότι είναι Μακεδόνες ως προς την εθνικότητα. Άρα όταν αναγνωρίζετε αυτό το όνομα, αναγνωρίζετε την μακεδονική τους εθνικότητα.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ:** Κύριε Πρόεδρε, δεν αξίζει τον κόπο. Ο κ. Γεωργιάδης πάντα χρησιμοποιεί τα πιο απίστευτα επιχειρήματα, για να μπερδέψει τα πράγματα. Ένα πράγμα δεν μπορεί να μπερδέψει κανέναν μας. Ο κ. Γεωργιάδης και πριν – παρόλο που θέλησε να είναι μειλίχιος – την άποψη του κ. Μαυρωτά την χαρακτήρισε, ως προδοτική, στην πραγματικότητα, έστω και εάν δεν την ανέφερε. Το ίδιο έκανε και για την κυρία Αναγνωστοπούλου, για τον κ. Αμανατίδη, για εμένα και για όλους. Του το επιστρέφουμε, δεν χρειάζεται να κάνουμε τέτοιες συζητήσεις. Ένα θα πω μόνο, δεν υπάρχει ποτέ στην ιστορία του πλανήτη, στη διπλωματική ιστορία της ανθρωπότητας συμφωνία, που άμεσα ή έμμεσα να ασχολείται ή να αναγνωρίζει ή να μην αναγνωρίζει εθνότητα. Ποτέ. Ευχαριστώ πολύ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ**: Δε θέλω να απευθυνθώ στον κ. Γεωργιάδη, απλώς θέλω να αναδείξω το πολιτικό πρόβλημα. Το πολιτικό πρόβλημα που πρέπει να λύσει η Νέα Δημοκρατία είναι όταν ο Αντιπρόεδρος της Νέας Δημοκρατίας λέει το «θέλω του» «θέλουμε» επίσημα, στο βήμα της Βουλής, παρόντος του εκπροσώπου και υπεύθυνου εξωτερικής πολιτικής, λέγοντας ότι η θέση είναι «εμείς δεν θέλουμε τη λέξη Μακεδονία, γιατί ποτέ δεν είπαμε για σύνθετη ονομασία κ.λπ.». Ελπίζω ότι αύριο ο κ. Κουμουτσάκος θα μας απαντήσει. Το «θέλω» όταν γίνεται «θέλουμε» η Νέα Δημοκρατία πρέπει να το απαντήσει. Ευχαριστώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής)**: Σας ευχαριστώ.

Σ' αυτό το σημείο λύεται η συνεδρίαση. Αύριο, στις 10.30΄ για τη συνέχιση της σημερινής συνεδρίασης. Καλό βράδυ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναγνωστοπούλου Αθανασία, Αυλωνίτου Ελένη, Βαρεμένος Γεώργιος, Δρίτσας Θεόδωρος, Εμμανουηλίδης Δημήτριος, Καββαδία Ιωαννέτα, Κυρίτσης Γεώργιος, Μουσταφά Μουσταφά, Ρίζος Δημήτριος, Καραναστάσης Απόστολος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Κεφαλογιάννης Ιωάννης, Κουμουτσάκος Γεώργιος, Τασούλας Κωνσταντίνος, Σκανδαλίδης Κωνσταντίνος, Λοβέρδος Ανδρέας, Καμμένος Παναγιώτης (Πάνος), Σαρίδης Ιωάννης, Δανέλλης Σπυρίδων, Καμμένος Δημήτριος και Μαυρωτάς Γεώργιος.

Τέλος και περί ώρα 22.50΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**